(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΕ΄

Δευτέρα, 07 Απριλίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Χ. Θεοχάρη. , σελ.
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 3ο Δημοτικό Σχολείο Νέας Αλικαρνασσού, το 1ο, το 2ο και το 3ο Δημοτικά Σχολεία Σητείας και από το Δημοτικό Σχολείο Σφάκας Σητείας., σελ.
3. Ανακοινώνεται ότι η Ειδική Κοινοβουλευτική Επιτροπή προς διενέργεια προκαταρκτικής εξέτασης, για την ενδεχόμενη τέλεση του αδικήματος της παράβασης καθήκοντος (άρθρο 259 του Ποινικού Κώδικα) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο, κατά την άσκηση των καθηκόντων του, υπέβαλε το Πόρισμά της στον Πρόεδρο της Βουλής., σελ.
4. Κατάθεση Εκθέσεως Ειδικής Μόνιμης Επιτροπής: Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών., σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Εθνικής Οικονομίας και Οικονομικών:
 i. με θέμα: «Οι τέσσερεις νέες Προσκλήσεις του Προγράμματος Δίκαιης Αναπτυξιακής Μετάβασης (ΠΔΑΜ) συνιστούν εμπαιγμό των μικρομεσαίων παραγωγών ΑΠΕ», σελ.
 ii. με θέμα: «Αχίλλειο Κέρκυρας και Μπούρτζι Ναυπλίου: Τι σχεδιάζετε με την προώθησή τους σε Διεθνή Έκθεση ακινήτων (real estate) στις Κάννες;», σελ.
 iii. με θέμα: « Έντονη αναστάτωση στην τοπική κοινωνία της Δράμας από το ενδεχόμενο κλεισίματος της ΔΟΥ Δράμας., σελ.
 iv. με θέμα: «Η επείγουσα διάσταση των κλιματικών προκλήσεων που αντιμετωπίζει η πρωτεύουσα της χώρας δεν αφήνει περιθώρια στη διοικητική μηχανή να κωλυσιεργεί ή και να αποτρέπει την εξασφάλιση ελεύθερων χώρων πρασίνου»., σελ.
 β) Προς τον Υπουργό Αγροτικής Ανάπτυξης και Τροφίμων με θέμα: «Χωρίς χαλαζική προστασία θα μείνουν το 2025 τεράστιες εκτάσεις στη Βόρεια Ελλάδα», σελ.
 γ) Προς την Υπουργό Εργασίας και Κοινωνικής Ασφάλισης με θέμα: «Προβλήματα των απολυμένων εργαζομένων στην επιχείρηση «Βαρβαρέσος Α.Ε. Ευρωπαϊκά Νηματουργεία», σελ.
 δ) Προς την Υπουργό Παιδείας, Θρησκευμάτων και Αθλητισμού, με θέμα: «Η επί επτά έτη εκκρεμούσα αντιστοίχιση πτυχίων των αποφοίτων των πρώην ΑΕΙ ΤΤ (Τεχνολογικού Τομέα) τα αντίστοιχα ακαδημαϊκών δομών και τα προβλήματα που έχει δημιουργήσει στους αποφοίτους του Ελληνικού Μεσογειακού Πανεπιστημίου (πρώην ΤΕΙ Κρήτης)», σελ.
 ε) Προς τον Υπουργό Περιβάλλοντος και Ενέργειας:
 i. με θέμα: «Η Θεσσαλονίκη στη λίστα με τις 10 περισσότερο μολυσμένες πόλεις στην Ελλάδα», σελ.
 ii. με θέμα: «Να λάβει το σύνολο των εργαζομένων στις δασικές υπηρεσίες το επίδομα επικίνδυνης και ανθυγιεινής εργασίας», σελ.
 iii. με θέμα: «Εγκατάσταση υπόγειων αγωγών μεταφοράς «λευκών» προϊόντων διύλισης πετρελαίου κατά μήκος της σιδηροδρομικής γραμμής Ελευσίνας Ασπροπύργου», σελ.
 στ) Προς τον Υπουργό Ανάπτυξης:
 i. με θέμα: «Καταστροφικές «στρατηγικές επενδύσεις» στην Ίο Κυκλάδων» , σελ.
 ii. με θέμα: «Αίολες οι δεσμεύσεις της ΝΔ για τον αναπτυξιακό ν.4887/2022- Ελλάδα Ισχυρή Ανάπτυξη», σελ.
 ζ) Προς τον Υπουργό Εξωτερικών με θέμα: «Ποιες οι διπλωματικές ενέργειες του Υπουργείου Εξωτερικών για την απελευθέρωση Έλληνα υπηκόου από Ουκρανικό στρατόπεδο αιχμαλώτων μετά από 6 μήνες;», σελ.
 η) Προς τον Υπουργό Υγείας:
 i. με θέμα: «Πρωτοφανής διαγωνιστική διαδικασία του ΕΟΠΥΥ για τη στέγαση της Περιφερειακής Διεύθυνσης (ΠΕΔΙ) Ανατολικής Αθήνας» , σελ.
 ii. με θέμα: «Σχετικά με την απλήρωτη άσκηση των σπουδαστριών & των σπουδαστών στις Σχολές Ανώτερης Επαγγελματικής Κατάρτισης (Σ.Α.Ε.Κ.) του Υπουργείου Υγείας», σελ.
 iii με θέμα: «Οι καταγγελίες των Εργαζομένων του Νοσοκομείου ΑΤΤΙΚΟΝ περί εντολής συλλογής προσωπικών δεδομένων των τραυματιών από το πανελλαδικό συλλαλητήριο της 28ης Φεβρουαρίου στην 2η Επέτειο του Εγκλήματος των Τεμπών», σελ.
 θ) Προς τον Υπουργό Υποδομών και Μεταφορών με θέμα: «Δύο χρόνια μετά το έγκλημα των Τεμπών η Hellenic Train δεν καταβάλει την αποζημίωση στους συγγενείς 2 εργαζομένων που δούλευαν στο κυλικείο του μοιραίου τραίνου και σκοτώθηκαν», σελ.
 ι) Προς τον Υπουργό Κλιματικής Κρίσης και Πολιτικής Προστασίας:
 i. με θέμα: «Ανάγκη για εργασιακή αποκατάσταση των μέχρι πρότινος υπηρετούντων στην Πυροσβεστική Υπηρεσία εποχικών συμβασιούχων πυροσβεστών», σελ.
 ii. με θέμα: «Η ανικανότητα και αδιαφορία της Κυβέρνησης για τους σεισμόπληκτους- πληγέντες του Αρκαλοχωρίου Κρήτης», σελ.
 ια) Προς τον Υπουργό Προστασίας του Πολίτη με θέμα: «Επικίνδυνη Υποστελέχωση των Αστυνομικών Τμημάτων στην Ανατολική Αττική - Σοβαρό Περιστατικό Επίθεσης σε Αστυνομικούς μέσα στο Αστυνομικό Τμήμα Κορωπίου», σελ.
 ιβ) Προς τον Υπουργό Εσωτερικών:
 i. με θέμα: «Για την κτιριακή κατάσταση στα σχολεία της Αττικής πέντε χρόνια μετά τον σεισμό του 2019 στην Αττική», σελ.
 ii. με θέμα: «Να γίνουν όλοι οι απαραίτητοι έλεγχοι και οι απαιτούμενες επισκευές, ώστε με ασφάλεια να παραδοθεί σε μαθητές και εκπαιδευτικούς το Γυμνάσιο Νέας Αλικαρνασσού στο Ηράκλειο της Κρήτης»., σελ.

Γ. ΝΟΜΟΘΕΤΙΚΗ ΕΡΓΑΣΙΑ
 Κατάθεση Εκθέσεως Διαρκούς Επιτροπής: Η Διαρκής Επιτροπή Παραγωγής και Εμπορίου καταθέτει τις εκθέσεις της επί του σχεδίου νόμου του Υπουργείου Ανάπτυξης «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική συνεργασία» και επί του σχεδίου νόμου του Υπουργείου Υποδομών Μεταφορών «Κύρωση της Συμφωνίας μεταξύ της Ελληνικής Δημοκρατίας και της Κυβέρνησης Γεωργίας περί αμοιβαίας αναγνώρισης και ανταλλαγής αδειών οδήγησης», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΓΕΡΟΒΑΣΙΛΗ Ό. , σελ.
 ΓΕΩΡΓΙΑΔΗΣ Σ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΠΛΑΚΙΩΤΑΚΗΣ Ι. , σελ.
 ΣΥΝΤΥΧΑΚΗΣ Ε. , σελ.

Β. Επί των επικαίρων ερωτήσεων:

 ΑΥΛΩΝΙΤΗΣ Α. , σελ.
 ΒΑΤΣΙΝΑ Ε. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΟΥΛΗΣ Χ. , σελ.
 ΔΑΓΚΑ Π. , σελ.
 ΔΕΛΗΣ Ι. , σελ.
 ΗΛΙΟΠΟΥΛΟΣ Α. , σελ.
 ΘΕΟΔΩΡΙΚΑΚΟΣ Π. , σελ.
 ΚΑΖΑΜΙΑΣ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΓΚΟΥΝΗΣ Κ. , σελ.
 ΚΑΤΣΑΦΑΔΟΣ Κ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΥΡΑΝΑΚΗΣ Κ. , σελ.
 ΚΩΤΣΗΡΑΣ Γ. , σελ.
 ΛΑΜΠΡΟΠΟΥΛΟΣ Ι. , σελ.
 ΜΑΜΟΥΛΑΚΗΣ Χ. , σελ.
 ΜΠΙΜΠΙΛΑΣ Σ. , σελ.
 ΝΙΚΟΛΑΪΔΗΣ Α. , σελ.
 ΠΑΠΑΔΑΚΗΣ Π. , σελ.
 ΠΑΠΑΘΑΝΑΣΗΣ Ν. , σελ.
 ΠΑΠΑΪΩΑΝΝΟΥ Α. , σελ.
 ΠΟΛΑΚΗΣ Π. , σελ.
 ΣΑΡΑΚΙΩΤΗΣ Ι. , σελ.
 ΣΠΑΝΑΚΗΣ Β. , σελ.
 ΣΤΑΜΕΝΙΤΗΣ Δ. , σελ.
 ΣΤΟΛΤΙΔΗΣ Λ. , σελ.
 ΣΥΝΤΥΧΑΚΗΣ Ε. , σελ.
 ΤΖΑΚΡΗ Θ. , σελ.
 ΤΟΥΡΝΑΣ Ε. , σελ.
 ΤΣΑΦΟΣ Ν. , σελ.
 ΤΣΟΚΑΝΗΣ Χ. , σελ.
 ΦΩΤΙΟΥ Θ. , σελ.
 ΧΑΤΖΗΒΑΣΙΛΕΙΟΥ Α. , σελ.
 ΧΡΙΣΤΟΔΟΥΛΑΚΗΣ Ε. , σελ.

Γ. ΠΑΡΕΜΒΑΣΕΙΣ:

 ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΕ**΄**

Δευτέρα 7 Απριλίου 2025

Αθήνα, σήμερα στις 7 Απριλίου 2025, ημέρα Δευτέρα και ώρα 14.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 7 Απριλίου 2025, οι επίκαιρες ερωτήσεις που θα συζητηθούν είναι οι εξής:

Οι υπ’ αρ. 735/27-3-2025, 736/27-3-2025 και 742/28-3-2025 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Η υπ’ αρ. 762/31-3-2025 επίκαιρη ερώτηση και η υπ’ αρ. 3199/10-2-2025 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθούν από τον Υπουργό Ανάπτυξης κ. Παναγιώτη Θεοδωρικάκο.

Η υπ’ αρ. 732/26-3-2025 επίκαιρη ερώτηση θα απαντηθεί από τον Αναπληρωτή Υπουργό Εθνικής Οικονομίας και Οικονομικών κ. Νικόλαο Παπαθανάση.

Η υπ’ αρ. 746/28-3-2025 επίκαιρη ερώτηση θα απαντηθεί από τον Αναπληρωτή Υπουργό Υποδομών και Μεταφορών κ. Κωνσταντίνο Κυρανάκη.

Οι υπ’ αρ. 733/26-3-2025 και 750/ 31-3-2025 επίκαιρες ερωτήσεις και η υπ’ αρ. 265/16-10-2024 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθούν από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα.

Η υπ’ αρ. 3626/ 24-2-2025 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθεί από τον Υφυπουργό Εξωτερικών κ. Αναστάσιο Χατζηβασιλείου.

Οι υπ’ αρ. 755/31-3-2025 και 760/31-3-2025 επίκαιρες ερωτήσεις θα απαντηθούν από τον Υπουργό Εσωτερικών κ. Βασίλειο - Πέτρο Σπανάκη.

Η υπ’ αρ. 749/30-3-2025 επίκαιρη ερώτηση θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Νικόλαο Παπαϊωάννου.

Η υπ’ αρ. 761/31-3-2025 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ιωάννη Λαμπρόπουλο.

Οι υπ’ αρ. 757/31-3-2025, 758/31-3-2025 και 759/31-3-2025 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο.

Η υπ’ αρ. 756/31-3-2025 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Η υπ’ αρ. 752/31-3-2025 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Η υπ’ αρ. 763/31-3-2025 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Κωνσταντίνο Κατσαφάδο.

Η υπ’ αρ. 741/27-3-2025 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Κατόπιν τούτων, ξεκινάμε με τη δεύτερη με αριθμό 732/26-3-2025 επίκαιρη ερώτηση πρώτου κύκλου του Βουλευτή Κοζάνης κ. Παρασκευά Κουκουλόπουλου της Κοινοβουλευτικής Ομάδας του ΠΑΣΟΚ – Κινήματος Αλλαγής προς τον Υπουργό Εθνικής Οικονομίας και Οικονομικών με θέμα: «Οι τέσσερεις νέες προσκλήσεις του Προγράμματος Δίκαιης Αναπτυξιακής Μετάβασης (ΠΔΑΜ) συνιστούν εμπαιγμό των μικρομεσαίων παραγωγών ΑΠΕ».

Κύριε Κουκουλόπουλε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, αντικείμενο της επίκαιρης ερώτησής μου, όπως είναι γνωστό, αποτελεί η πρόσφατη πρόσκλησή σας -τετραπλή πρόσκληση- για την περιοχή της δυτικής Μακεδονίας και της Μεγαλόπολης, αφενός μεν για μεγάλες και αφετέρου για μικρομεσαίες επιχειρήσεις, τόσο για ανάπτυξη συστημάτων ΑΠΕ όσο και για την ανάπτυξη συστημάτων αποθήκευσης και συναφείς δραστηριότητες που έχουν σχέση με όλο αυτό το περιβάλλον ανανεώσιμων και συνοδευτικών έργων και ενεργειών.

Ρωτάω ευθέως εάν προτίθεστε να αλλάξετε τους όρους, όπως σας ζητάνε και οι μικρομεσαίοι επενδυτές και το Επιμελητήριο της Κοζάνης από αυτά που έχω υπ’ όψιν μου. Μπορεί να έχετε πάρει και άλλες επιστολές. Είχε προηγηθεί, βέβαια, η ερώτησή μου, αλλά δεν έχουμε ανταγωνισμό -λέμε όλοι το ίδιο- δεδομένου ότι αυτή η προκήρυξη ναι μεν φαίνεται κατά το ήμισυ να αφορά τη μικρομεσαία επιχειρηματικότητα, στην πράξη, όμως, δεν την αφορά επ’ ουδενί. Και για ποιον λόγο δεν την αφορά επ' ουδενί; Γιατί ουσιαστικά είναι μια διαδικασία που αντιμετωπίζουν οι μικρομεσαίοι επενδυτές που τους στέλνουμε από τον Άννα στον Καϊάφα. Δηλαδή, θα υποβάλουν την αίτησή τους, αλλά στερούνται οριστικής προσφοράς σύνδεσης από τον ΔΕΔΔΗΕ ή και μια αντίστοιχη αρχή -τον ΑΔΜΗΕ, ενδεχομένως- και κατά συνέπεια δεν μπορούν να μπουν στο πρόγραμμα.

Μάλιστα, πρέπει να σας πω, κύριε Υπουργέ, ότι αυτή η κατάσταση χρονίζει, δεδομένου ότι περίπου εκατό μικρομεσαίες επιχειρήσεις και πενήντα ενεργειακές κοινότητες έχουν καταβάλει έξοδα φακέλου στον ΔΕΔΔΗΕ ή και στον ΑΔΜΗΕ, όπως είπα, εδώ και τρία, τέσσερα, ακόμη και πέντε χρόνια. Κι αυτά τα χρήματα δεν τους επιστρέφονται, ενώ παλαιότερα επιστρέφονταν κατά τη διαδικασία, και έχουν μείνει με την προσμονή στο χέρι. Αντίθετα, βλέπουν την ίδια ώρα να αδειοδοτούνται διαρκώς μεγάλες εταιρείες, μια διαδικασία που ναι μεν βοηθάει την κυβερνητική πολιτική ανάπτυξης ΑΠΕ στηριγμένη πρακτικά αποκλειστικά σε πέντε ενεργειακούς ομίλους της χώρας που συγκροτούν το ενεργειακό ολιγοπώλιο της χώρας, όμως, η μικρομεσαία επιχειρηματικότητα και η τοπική κοινωνία βλέπουν να παραμένει μικρό όφελος. Θεωρούμε ότι δεν έχουν δικαίωμα πρόσβασης. Την ενεργειακή μετάβαση μπορεί να την εξυπηρετεί η πρόσκλησή σας και το κυβερνητικό αφήγημα επίσης, όμως, τη δίκαιη αναπτυξιακή μετάβαση της δυτικής Μακεδονίας και ιδιαίτερα τη μικρομεσαία επιχειρηματικότητα και ακόμα ειδικότερα όλες αυτές τις ενεργειακές κοινότητες και μικρομεσαίες επιχειρήσεις που έχουν μπει στα έξοδα και δεν παίρνουν απαντήσεις εδώ και περίπου πέντε χρόνια, δεν τις αφορά επ’ ουδενί.

Θεωρούμε, λοιπόν, ότι κατασπαταλούνται πόροι που είναι απαραίτητοι, για να επιβιώσει μια περιοχή, που ξέρετε πολύ καλά σε τι τραγική κατάσταση βρίσκεται.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κουκουλόπουλο.

Θα απαντήσει ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Διαβάζοντας την ερώτησή σας, κύριε συνάδελφε, στο πρώτο σκέλος αναφέρεστε στις μεγάλες επιχειρήσεις. Αυτή είναι η ερώτησή σας στο πρώτο σκέλος, αλλά τώρα κατά τη διατύπωση της εισηγητικής σας πρότασης αναφερθήκατε γενικά στη μικρομεσαία επιχειρηματικότητα.

Επομένως, πρέπει να διαχωρίσουμε το τι σημαίνει μικρομεσαία και το τι μεγάλη επιχειρηματικότητα. Όπως γνωρίζετε, κύριε συνάδελφε, επιχειρήσεις υπάρχουν και μεγάλες, υπάρχουν και μεσαίες και μικρές και πολύ μικρές και το κάθε μέγεθος επιχείρησης συμβάλλει με θέσεις εργασίας. Να θυμίσω ότι -και είμαι σίγουρος ότι έχετε- το Σχέδιο Δίκαιης Αναπτυξιακής Μετάβασης και ειδικά τα Εδαφικά Σχέδια Δίκαιης Μετάβασης έχουν έναν τίτλο για τη δυτική Μακεδονία, γιατί υπηρετούμε ένα σχέδιο το οποίο εγκρίθηκε. Ήταν το πρώτο πρόγραμμα στην Ευρώπη. Η Ελλάδα το έφερε πρώτη, επομένως τρέχει δύο χρόνια και τρεις μήνες περίπου, για να πούμε ακριβώς πόσο τρέχει το πρόγραμμα. Άλλωστε, τα παρουσιάσαμε, αλλά θα σας καταθέσω και κάποια στοιχεία εδώ στη Βουλή. Ο τίτλος είναι: «Η μετατροπή της δυτικής Μακεδονίας σε εναλλακτικό κόμβο καθαρών μορφών ενέργειας και η προσέλκυση επενδύσεων σε νέους και δυναμικούς τομείς της εθνικής οικονομίας».

Το πρόγραμμα έχει διάφορες προτεραιότητες: Την ενίσχυση και προώθηση της επιχειρηματικότητας, δηλαδή πώς θα στηρίξουμε τις επιχειρήσεις όλων των κατηγοριών, και τις μικρές και τις μεσαίες και τις μεγάλες. Την ενεργειακή μετάβαση. Έχουμε προγράμματα εκεί. Την αναπροσαρμογή χρήσεων γης, κυκλική οικονομία. Τη δίκαιη εργασιακή μετάβαση. Και το λέω αυτό για τη δίκαιη εργασιακή μετάβαση -και μπορώ να σας καταθέσω- γιατί άκουσα την κ. Διαμαντοπούλου προχτές να μιλάει για ενάμισι δισεκατομμύριο σε καταρτίσεις. Δεν υπάρχουν αυτά τα πράγματα, κύριε Κουκουλόπουλε. Δεν υφίστανται αυτά τα οποία είπε η συνάδελφός σας. Τέλος, «Ολοκληρωμένες Παρεμβάσεις Μικρής Κλίμακας – Ευφυείς Κοινότητες», αυτό είναι το πρόγραμμα.

Επομένως, το πρόγραμμα αυτό τρέχει σε υλοποίηση και οι εξειδικεύσεις έχουν φτάσει στο 65%. Μία από αυτές τις προσκλήσεις είναι μέρος των εξειδικεύσεων. Θα ολοκληρώσουμε το 100% φέτος και θα ολοκληρώσουμε και τις προσκλήσεις φέτος.

Μέσα σε αυτά, στις ενταγμένες πράξεις, υπάρχει ο «Κόμβος Καινοτομίας Υδρογόνου», υπάρχει το «Πράσινο Κέντρο Δεδομένων και Υπερυπολογιστή Δυτικής Μακεδονίας», η σύσταση «Ταμείου Χαρτοφυλακίου Δίκαιης Αναπτυξιακής Μετάβασης», για να στηρίζουμε την επιχειρηματικότητα. Επομένως, υπάρχει η προμήθεια, εγκατάσταση και θέση σε λειτουργία επτά φωτοβολταϊκών σταθμών για την Ενεργειακή Κοινότητα Δήμου Κοζάνης, αλλά και άλλα προγράμματα τα οποία θα σας καταθέσω εδώ στη Βουλή, τα οποία στηρίζουν, ακριβώς, τον στόχο της αλλαγής του παραγωγικού μοντέλου.

Επομένως, τι θέλουμε και τι υπηρετούμε με τη συγκεκριμένη πρόσκληση; Δεν υπάρχουν μόνο έργα ανανεώσιμων πηγών ενέργειας από φωτοβολταϊκά και από αιολικά. Εμείς δεν χρηματοδοτούμε εδώ φωτοβολταϊκά και αιολικά. Χρηματοδοτούμε άλλες μορφές ενέργειας ή αλλαγή των μορφών ενέργειας. Δηλαδή, χρηματοδοτούμε το υδρογόνο, τα σπάνια αέρια, το άζωτο, το οξυγόνο. Χρηματοδοτούμε την παραγωγή βιοαερίου από αγροτικές πρώτες ύλες, την παραγωγή βιοκαυσίμων.

Το λέω αυτό, κύριε συνάδελφε, διότι, ακριβώς, τα στοιχεία παρουσιάζουν ότι δημιουργούν θέσεις εργασίας δυσανάλογα μεγάλες οι παραγωγοί και δεν χρειάζονται όρους σύνδεσης. Να σας δώσω ένα παράδειγμα. Στο βιοαέριο μία μονάδα 2 MW βιοαερίου μπορεί κατά τη φάση της κατασκευής να δημιουργήσει πενήντα θέσεις εργασίας και δώδεκα μόνιμες θέσεις εργασίας. Το βιοαέριο, το οποίο γνωρίζετε πολύ καλά ότι λείπει από την περιοχή.

Επίσης, η παραγωγή του πράσινου υδρογόνου χρηματοδοτείται και δεν χρειάζεται σύνδεση με το δίκτυο, διότι εδώ θέτετε και αυτά τα ερωτήματα. Στην περίπτωση του βιοαερίου πρέπει να συμφωνήσετε ότι μπορεί μια μικρή επιχείρηση να κάνει μια εγκατάσταση βιοαερίου. Ως προς το πράσινο υδρογόνο, θέλω να σας πω ότι 100 MW δημιουργούν τριακόσιες έως τετρακόσιες θέσεις στην κατασκευή, τριάντα έως πενήντα μόνιμες θέσεις στη λειτουργία και -το πιο σημαντικό- πεντακόσιες με επτακόσιες έμμεσες θέσεις σε προμήθεια εξοπλισμού και μεταφορές.

Επομένως, είναι και πολλές άλλες δραστηριότητες. Δεν χρηματοδοτούμε, ας πούμε, την αποθήκευση. Χρηματοδοτούμε παράλληλες άλλες ενεργειακές δράσεις που είναι υποχρεωτικές από το πρόγραμμα, διότι πέραν της στήριξης των επιχειρήσεων -και εδώ καταθέσαμε 2.550 θέσεις από τη στήριξη των επιχειρήσεων και από τα προγράμματα που έτρεξαν-, πρέπει να ολοκληρώσουμε και με τις ενεργειακές αυτές δράσεις για να μπορέσουμε να υλοποιήσουμε το πρόγραμμα όπως το έχουμε καταθέσει και όπως ελεγχόμαστε και από την Ευρωπαϊκή Επιτροπή.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Παρακαλώ, κύριε Κουκουλόπουλε.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Υπουργέ, σε όλη αυτήν την υπόθεση, ακριβώς επειδή η περιοχή βιώνει συνθήκες που συγκρίνονται μόνο με αυτές του εμφυλίου πολέμου, καθώς χάνει τον ανθό της -το λέω για πολλοστή φορά-, θα πρέπει νομίζω όλοι να μετράμε τα λόγια μας, και εμείς και η Κυβέρνηση. Δεν εξαιρείται κανείς από αυτό. Θα πρότεινα και σε εσάς να μετράτε τα λόγια σας. Μου είπατε προ ολίγου ότι αυτή η προκήρυξη δεν αφορά επ’ ουδενί σε ανάπτυξη συστημάτων ΑΠΕ. Θα δούμε τα αποτελέσματα. Θα σας ξαναφέρω εδώ εάν υπάρχει ανάπτυξη ΑΠΕ, γιατί ήσασταν πολύ σαφής.

Πέρα απ’ αυτό, όμως, δεν πρόκειται να πάω στις μικροεξαιρέσεις που είπατε με βιοαέριο και όλα τα υπόλοιπα, γιατί θα μείνω στη μεγάλη εικόνα που προσδιορίζει καταλυτικά και το μέλλον της περιοχής, για την οποία έχετε μια ιδιαίτερη ευθύνη, γι’ αυτό και ρώτησα εσάς, καθώς εποπτεύετε ως αρμόδιος Αναπληρωτής Υπουργός το Πρόγραμμα Δίκαιης Αναπτυξιακής Μετάβασης.

Κύριε Υπουργέ, ακούστε κάποια πράγματα, για να ξέρετε. Πρώτον, από τα 28 γίγα που είναι αδειοδοτημένα στην Ελλάδα τα 7 γίγα έχουν αδειοδοτηθεί στη δυτική Μακεδονία. Από αυτά ούτε 3% δεν ανήκουν σε ενεργειακές κοινότητες ΟΤΑ ή οτιδήποτε άλλο. Μη μου απαριθμείτε έναν δήμο που πρόλαβε και έβαλε ένα φωτοβολταϊκό ή έναν ΤΟΕΒ που χρειάστηκε να κάνω τρεις επίκαιρες ερωτήσεις για να συνδέσουν το φωτοβολταϊκό του, που δεν το συνέδεε ο ΔΕΔΗΕ. Το ζήτημα είναι ότι είναι «φτωχός συγγενής» η τοπική κοινωνία σε μια διαδικασία η οποία, προσέξτε, εξ ορισμού -μιλάω για τις ΑΠΕ γενικότερα- παράγει μεν καθαρή ενέργεια, αλλά εξασφαλίζει -μετά από την κατασκευή χαμηλών προσόντων και χαμηλών αμοιβών- ελάχιστες θέσεις εργασίας. Αντίθετα, εξασφαλίζει εισοδήματα γι’ αυτούς που τις κατέχουν.

Αγωνιζόμαστε συστηματικά εδώ και καιρό, στο πλαίσιο της αντίληψης που έχουμε για την ενεργειακή δημοκρατία, να διαχυθεί αυτό το όφελος, να συμμετέχει και στη χωροθέτηση η κοινωνία. Αντ’ αυτού, έχουμε διαρκώς προκλητικές καταστάσεις που καταπίπτουν στο Συμβούλιο της Επικρατείας, όπως προχθές έγινε με την Καλαμιά και αύριο θα γίνει με τη Γαλατινή. Και δεν θα πάει καλά αυτό το εγχείρημα, να ξέρετε, της ανάπτυξης τόσων πολλών ΑΠΕ, γιατί γίνεται με προκλητική αγνόηση της τοπικής κοινωνίας και χωρίς κανένα όφελος και συμμετοχή της. Αυτό είναι όλο το θέμα.

Μου λέτε ότι δεν χρηματοδοτείτε. Κύριε Υπουργέ, η κυβερνητική ευθύνη, όπως γνωρίζετε και εσείς και εγώ, είναι συλλογική. Επί των ημερών, λοιπόν, της Κυβέρνησής σας η «ΔΕΗ Ανανεώσιμες» με την RVE για ένα μέρος από αυτά που εξαγγείλατε προχθές έχουν δανειοδοτηθεί με κάποιες εκατοντάδες εκατομμύρια ευρώ από το Ταμείο Ανάκαμψης με επιτόκιο κάτω από 1%. Δική σας απάντηση ήταν πριν από έναν χρόνο. Η «ΔΕΠΑ ΕΜΠΟΡΙΑΣ», έγκλημα του ΔΣ, επίσης με πάνω από 100 εκατομμύρια ευρώ για αντίστοιχη διαδικασία και πάει λέγοντας. Από την Ευρωπαϊκή Τράπεζα Επενδύσεων αυτή. Μου είπατε «είμαστε αναρμόδιο Υπουργείο». Ναι, αλλά τα λεφτά βλέπει η τοπική κοινωνία πού πηγαίνουν, ποιοι αναπτύσσουν και η τοπική κοινωνία μετράει μόνο κόσμο που φεύγει, γιατί ήδη τα πάνελ που προγραμματίζονται να εγκατασταθούν ήδη έχουν εγκατασταθεί από περισσότερους κατοίκους. Πρέπει να το καταλάβετε. Είναι μια κραυγή αγωνίας αυτό που σας λέω.

Θα προσθέσω, κύριε Πρόεδρε, με την ανοχή σας, μία παράμετρο για να την ξέρετε, Υπάρχει και μια εξέλιξη, για την οποία, επίσης, έχω καταθέσει ερώτηση, όχι σε εσάς, στο Υπουργείο Ενέργειας, για την οποία δεν έχω λάβει απάντηση εδώ και οκτώ μήνες και θα την επαναφέρω. Υπάρχουν αγοραπωλησίες, που επιτρέπονται φυσικά στο πλαίσιο της ελεύθερης οικονομίας, της ελεύθερης αγοράς που ζούμε, δεν λέω ότι υπάρχει κάτι μεμπτό ή ύποπτο σε αυτό, πλην, όμως, μεταφέρουν μαζί τους και γη. Εταιρεία η οποία έσπασε ένα τεράστιο ενεργειακό χαρτοφυλάκιο σε πολλά μικρά έργα, προκειμένου να «κόψει δρόμο» και να αδειοδοτηθεί, σήμερα έχει δώσει το μισό της χαρτοφυλάκιο στη «ΔΕΠΑ ΕΜΠΟΡΙΑΣ» και το μισό σε βρετανικών συμφερόντων εταιρεία. Έχει περάσει με αυτήν τη μεταβίβαση και η γη σε εταιρεία βρετανικών συμφερόντων, όπως έχει γίνει με την «ΤΕΡΝΑ Ενεργειακή» προς εταιρεία αραβικών συμφερόντων, που πήρε εξ ολοκλήρου την «ΤΕΡΝΑ». Είστε αρμόδιος Υπουργός Ανάπτυξης πρακτικά, κύριε Παπαθανάση. Αναπληρωτής Υπουργός Οικονομικών, αλλά πρακτικά Ανάπτυξης.

Η γη και οι άνθρωποι είναι οι βασικοί πόροι από τότε που υπάρχει η ανθρωπότητα και τα οργανωμένα κράτη. Αυτοί είναι οι δύο πόροι που εξασφαλίζουν την ανάπτυξη. Εμείς χάνουμε και τη γη, χάνουμε και τους ανθρώπους. Πώς θέλετε να πάει μπροστά ο τόπος με όλα αυτά που γίνονται; Αυτό είναι το θέμα το οποίο σας αφορά εξολοκλήρου, και ας είναι ενεργειακό κατά τα άλλα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε συνάδελφε, εδώ θέσατε μια επίκαιρη ερώτηση. Ρωτάτε στην επίκαιρη ερώτηση σχετικά με τις προσκλήσεις που βγήκαν από το Σχέδιο Δίκαιης Αναπτυξιακής Μετάβασης. Φύγατε από την επίκαιρη ερώτηση. Εδώ μιλάμε για μια επίκαιρη ερώτηση που καταθέσατε. Δεν μιλάμε γενικά για όλα τα προγράμματα τα οποία τρέχουν.

**ΠΑΡΙΣ ΚΟΥΚΟΥΛΟΠΟΥΛΟΣ:** Για τις ΑΠΕ…

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Όχι, δεν σας είπα αυτό. Αφήστε με να το διευκρινίσω.

Σας είπα ότι δεν χρηματοδοτούμε φωτοβολταϊκά και δεν χρηματοδοτούμε αιολικά. Και σας είπα ότι υπάρχουν άλλες μορφές ενέργειας που χρηματοδοτούμε. Δηλαδή, το υδρογόνο, ας πούμε, είναι μια διαφορετική μορφή ενέργειας, που το χρηματοδοτούμε. Σας είπα ότι δεν χρηματοδοτούμε ωμή αποθήκευση. Μπορεί, όμως, να έχει ιδιοπαραγωγή και τότε να υπάρχει επιδότηση. Και εκεί έρχονται οι μικρές και οι πολύ μικρές επιχειρήσεις. Μην αρνείστε το γεγονός ότι η συγκεκριμένη πρόσκληση αφορά και σε μικρές και πολύ μικρές επιχειρήσεις. Θα το δείτε και στην εξέλιξη.

Όμως, από εκεί και πέρα, επειδή αναφερθήκατε στα μεγάλα έργα και στη ΔΕΗ, σας λέω ότι η ΔΕΗ -επειδή την Πέμπτη ήμασταν στην Κοζάνη- ανακοίνωσε ένα πρόγραμμα επενδύσεων για την περιοχή. Προφανώς αυτό το πρόγραμμα επενδύσεων έρχεται, μαζί με το σχέδιο της «Δίκαιης Αναπτυξιακής Μετάβασης», και συμβάλλουν μαζί στην αλλαγή του παραγωγικού μοντέλου.

Δεν σας είπαμε ότι ξαφνικά, από τη μία μέρα στην άλλη, θα δημιουργηθεί ο παράδεισος. Σας είπαμε, όμως, ότι είναι η πρώτη κυβέρνηση, η οποία κάνει μια φιλότιμη προσπάθεια και έναν αγώνα να αλλάξει κάτι το οποίο ξεκίνησε, κύριε συνάδελφε, από το 2010. Και εσείς διατελέσατε Υφυπουργός το 2011. Και αν σας ρωτήσω την εποχή εκείνη που είχε ξεκινήσει η απολιγνιτοποίηση, να μου παρουσιάσετε ένα έργο για την απολιγνιτοποίηση, δεν θα βρείτε κανένα έργο, γιατί τίποτε δεν ξεκίνησε πριν από το 2019.

Επομένως, ναι, γίνεται μια προσπάθεια. Προφανώς, εδώ έχουμε μια μονοκαλλιέργεια, και όπου υπάρχει μονοκαλλιέργεια, προφανώς, τα προβλήματα γιγαντώνονται όταν σταματά μια παραγωγή. Το αντιμετωπίζουμε και στην περιοχή της Καστοριάς με τη γούνα. Αλλά από εκεί και πέρα, έχει έρθει ένα πρόγραμμα το οποίο είναι σε εφαρμογή και τρέχει.

Σας κατέθεσα, και καταθέτω και στη Βουλή εδώ, όλες τις επενδύσεις. Είναι ένα πρώτο βήμα. Κάποιες έχουν ξεκινήσει. Θα πρέπει να τα δείτε και εσείς. Σας καταθέτω έγγραφο σχετικό, για 2.550 νέες θέσεις εργασίας, από μικρές, πολύ μικρές επιχειρήσεις και πεντακόσια εβδομήντα σχέδια.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικώνκ. Νικόλαος (Νίκος) Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε, επίσης, κάτι που δεν έχει καμία περιφέρεια της Ελλάδας, το δυνατότερο ταμείο για χρηματοδότηση για μικρές, για πολύ μικρές επιχειρήσεις και για μεσαίες, μόνο μικρομεσαίες επιχειρήσεις. Είναι το χρηματοδοτικό Ταμείο Δίκαιης Ανάπτυξης, όπου σε σχέση με το «ΕΠΑνΕΚ» -που το ταμείο επιχειρηματικότητας χρηματοδοτεί ή επιδοτεί, αν θέλετε, το 40% του επιτοκίου σε όλες τις άλλες δώδεκα περιφέρειες της Ελλάδας- στη συγκεκριμένη Περιφέρεια, στη Δυτική Μακεδονία, επιδοτεί το 50% του επιτοκίου. Και ήδη έχουν ξεκινήσει πολλές επιχειρήσεις, οι οποίες και έχουν λάβει την επιδότηση μέσω του προγράμματος αυτού, να δέχονται και τη στήριξη του Ταμείου Δίκαιης Αναπτυξιακής Μετάβασης, δηλαδή στήριξη χρηματοδοτική.

Η πορεία του σχεδίου είναι η εξής. Είναι ένα σχέδιο ΕΣΠΑ. Ξεκίνησε από λευκή σελίδα, γιατί το ξεκίνησε ο Κυριάκος Μητσοτάκης το 2019. Δεν είναι πρόγραμμα που έχει μεταφερόμενα και phasing. Εσείς έχετε μεγάλη εμπειρία στην αυτοδιοίκηση. Ξέρετε πολύ καλά ότι οι προγραμματικές περίοδοι μεταφέρουν προγράμματα από τη μια προγραμματική περίοδο στην άλλη. Για παράδειγμα, και το ΕΣΠΑ 2021-2027 έχει πολλά έργα τα οποία έρχονται από την προηγούμενη περίοδο, γιατί είναι έργα μεταφερόμενα, είναι έργα phasing. Για το συγκεκριμένο, όπως και για το άλλο, το ΕΣΠΑ προγραμματικής περιόδου 2021-2027, λάβαμε την έγκριση -και ήταν η Ελλάδα η πρώτη χώρα, οπότε δεν μπορείτε να πείτε ότι καθυστερήσαμε- τον Ιούνιο, και ξεκίνησε τον Νοέμβριο, γιατί αυτές είναι οι διαδικασίες της Ευρώπης.

Επομένως, είναι ένα πρόγραμμα που τρέχει δύο χρόνια και τρεις μήνες. Όταν βλέπετε ότι φέτος θα έχουμε φτάσει σε μια ωρίμανση του 100%, σημαίνει ότι τρέχει το πρόγραμμα. Προφανώς και τα αποτελέσματα έρχονται σιγά σιγά. Δεν σημαίνει ότι δημιουργήθηκαν άμεσα θέσεις εργασίας ούτε ότι λύθηκε το πρόβλημα άμεσα. Όμως, η προσπάθεια, το τι είμαστε εκεί, το ότι παρακολουθούμε τα θέματα, το ότι βγάζουμε τις προσκλήσεις, το ότι τρέχουμε για να στηρίξουμε την τοπική κοινωνία και τις επιχειρήσεις και την αλλαγή του παραγωγικού μοντέλου, αυτό θα πρέπει να παραδεχτείτε ότι δεν είχε συμβεί σε προηγούμενες κυβερνήσεις, προ της Κυβέρνησης του Κυριάκου Μητσοτάκη.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον Υπουργό.

Συνεχίζουμε με την επόμενη επίκαιρη ερώτηση.

**ΠΑΡΙΣ ΚΟΥΚΟΥΛΟΠΟΥΛΟΣ:** Βασικά, κύριε Υπουργέ, επειδή αναφερθήκατε…

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ, κύριε συνάδελφε, μην διακόπτετε.

**ΠΑΡΙΣ ΚΟΥΚΟΥΛΟΠΟΥΛΟΣ:** Σιδηρόδρομος, πανεπιστήμιο, ΔΕΗ, αρδευτικό βόρειας ζώνης…

**ΠΡΟΕΔΡΕΥΩΝ (Ιωάννης Πλακιωτάκης):** Συνεχίζουμε τώρα με την ένατη με αριθμό 752/31-3-2025 επίκαιρη ερώτηση πρώτου κύκλου της ανεξάρτητης Βουλευτού Νομού Πέλλας κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων με θέμα: «Χωρίς χαλαζική προστασία θα μείνουν το 2025 τεράστιες εκτάσεις στη βόρεια Ελλάδα».

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Υπουργέ, το Εθνικό Πρόγραμμα Αγροτικής Προστασίας με εναέρια μέσα εφαρμόζεται στις περιοχές της βόρειας Ελλάδας από το 1981, δηλαδή τα τελευταία σαράντα τέσσερα χρόνια. Κάθε χρόνο ξεκινάει στις 20 Μαρτίου η έναρξη της εφαρμογής του προγράμματος αυτού και αποβλέπει στη μείωση των χαλαζοπτώσεων και ως εκ τούτου στη μείωση των επιπτώσεων από τις χαλαζοπτώσεις στην αγροτική παραγωγή.

Σύμφωνα δε με τις εξαγγελίες σας, τις δικές σας εξαγγελίες, μας είχατε πει ότι φέτος αυτό το πρόγραμμα θα είναι διευρυμένο, το πρόγραμμα δηλαδή για την περίοδο 2025-2029, και σε άλλες περιοχές της Βορείου Ελλάδας, και πιο συγκεκριμένα της δυτικής Μακεδονίας -θα έμπαιναν δηλαδή οι Νομοί Κοζάνης, Φλώρινας και Καστοριάς- αλλά και προς την περιοχή της ανατολικής Μακεδονίας-Θράκης -θα έμπαινε η Καβάλα, η Ξάνθη, η Κομοτηνή, η Ροδόπη- και βεβαίως και στην περιοχή της κεντρικής Μακεδονίας -θα εντάσσονταν η Χαλκιδική και οι παραμεθόριες ορεινές περιοχές της Πέλλας-, ώστε το πρόγραμμα αυτό να είναι όντως πιο διευρυμένο.

Το πρόγραμμα αυτό έληγε 20-9-2024, και παρά το γεγονός ότι επισημαίνονταν από όλους τους εμπλεκόμενους υπηρεσιακούς παράγοντες ότι καθυστερούσατε στην προκειμένη διαδικασία, ότι υπήρχαν καθυστερήσεις και ότι, εν πάση περιπτώσει, δεν θα προλαβαίνατε την έναρξη της επόμενης αντιχαλαζικής περιόδου με εναέρια μέσα που γίνεται, όπως σας είπα ήδη, 20 Μαρτίου κάθε χρονιάς, εσείς βγάλατε στη διαβούλευση του διαγωνισμού στις 31 Αυγούστου του 2024, και, μάλιστα, δώσατε και δύο παρατάσεις στο πρόγραμμα αυτό, επειδή, δήθεν, υπήρχε τεράστιο ενδιαφέρον από την πλευρά των αναδόχων. Και το αποτέλεσμα είναι ο διαγωνισμός στις 31-12-2024 να αποβεί άγονος, χωρίς την κατάθεση προσφοράς από ούτε έναν ανάδοχο.

Κύριε Υπουργέ, στη συνέχεια ο ΕΛΓΑ ήρθε στις 27 Φεβρουαρίου και έβγαλε έναν καινούργιο διαγωνισμό -που βρίσκεται αυτή τη στιγμή σε εξέλιξη- για ένα συν ένα χρόνια στα όρια του παλιού προγράμματος, για να μη χαθούν και τα δεδομένα του 2024. Δηλαδή, έχουμε έναν διαγωνισμό που βρίσκεται σε εξέλιξη, που δεν είναι διευρυμένος, που δεν περιλαμβάνει τις καινούργιες περιοχές, και που κανείς δεν ξέρει ούτε καν πότε θα ξεκινήσει αυτό το κουτσουρεμένο πρόγραμμα γιατί είναι μια διαγωνιστική διαδικασία χρονοβόρα, η οποία διαρκεί τουλάχιστον τρεις μήνες.

Σήμερα, κύριε Υπουργέ, έχουμε 7 Απριλίου, και τα πράγματα δεν έχουν εξελιχθεί καθόλου καλά ως τώρα. Ξέρετε πολύ καλά ότι από τον παγετό που σημειώθηκε στις 19, στις 20 και στις 21 Μαρτίου, σε όλες τις περιοχές της βόρειας Ελλάδας έχουμε ήδη τεράστιες ζημιές στις καλλιέργειες γιατί είχαμε θερμοκρασίες μείον 6 βαθμούς Κελσίου για πολλές ώρες. Έχουμε τεράστια ζημία στα πυρηνόκαρπα και γενικά στις δενδρώδεις καλλιέργειες.

Σήμερα έχουμε στις περιοχές της βόρειας Ελλάδας χιονοπτώσεις. Περιμένουμε αύριο και μεθαύριο χαμηλές θερμοκρασίες και παγετούς. Και δεν ξέρουμε ακόμη πώς θα εξελιχθεί και το φαινόμενο της ανθόπτωσης και της καρπόπτωσης, ώστε να έχουμε το τελικό, αν θέλετε, καταστροφικό αποτέλεσμα του παγετού που εξελίχθηκε ήδη, που σίγουρα θα έχει τεράστιες δυσμενείς οικονομικές και κοινωνικές επιπτώσεις στις περιοχές που ήδη σας ανέφερα.

Ξέρετε, επίσης, ότι οι καιρικές συνθήκες είναι ήδη άστατες. Είχαμε μεγάλο χαλάζι στην Παναγίτσα. Είχαμε τεράστιο χαλάζι στο Πολύκαστρο την προηγούμενη εβδομάδα. Είχαμε, επίσης, χαλάζι τεράστιο στην περιοχή της Ελασσόνας την προηγούμενη Παρασκευή με τεράστιες ζημιές στις δενδρώδεις καλλιέργειες. Και ξέρετε, αν ήδη στον παγετό που έχουμε, προσθέσουμε και το χαλάζι -αφού οι αγρότες παραμένουν ακάλυπτοι και τελείως απροστάτευτοι γιατί δεν υπάρχει πρόγραμμα εναέριας χαλαζικής προστασίας-, τότε μιλάμε ότι φέτος, πριν καν ξεκινήσει η παραγωγή, θα καταστραφεί το 100% της αγροτικής παραγωγής.

Και αν προσθέσουμε τους κινδύνους που υπάρχουν λόγω της κλιματικής κρίσης και τα τεράστια προβλήματα που αντιμετωπίζουν οι αγρότες μας εξαιτίας του αυξημένου κόστους παραγωγής -έχουμε τεράστια ακρίβεια στα εφόδια, στα αγροεφόδια, στα φάρμακα, στα λιπάσματα, στους σπόρους, έχουμε τεράστια ακρίβεια στο αγροτικό πετρέλαιο, έχουμε τεράστια ακρίβεια στο ρεύμα- τότε μιλάμε για μια ολοσχερή καταστροφή, κύριε Υπουργέ.

Σε αυτό φέρει τεράστια ευθύνη και η πολιτική ηγεσία του Υπουργείου Αγροτικής Ανάπτυξης και εσείς προσωπικά, γιατί διαχειριστήκατε το θέμα αυτό με επικοινωνιακούς όρους. Δηλαδή, εσείς λέγατε: «Διπλασιάζουμε τα στρέμματα και τετραπλασιάζουμε το κονδύλι του προγράμματος και φτάνουμε το 1,5 εκατομμύριο ευρώ προϋπολογισμό του προγράμματος για την περίοδο 2025-2029». Και στη συνέχεια τι είχαμε; Τεράστιες καθυστερήσεις! Η προκήρυξη του διαγωνισμού έπρεπε να έχει γίνει, κύριε Υπουργέ, όχι στις 31-12-2024, έπρεπε να έχει γίνει, τουλάχιστον, έναν χρόνο πίσω.

Λέγατε για τους αναδόχους του προγράμματος, ότι έχουμε τεράστιο ενδιαφέρον. Και φτάσαμε στο να μην έχει κατατεθεί προσφορά από κανέναν. Επίσης, οι όροι του πρώτου διαγωνισμού σάς καταδεικνύονταν από όλους τους ενδιαφερόμενους ότι είναι ασύμφοροι. Από εκεί που δεν ξέραμε ποιον να πρωτοδιαλέξουμε, τελικά δεν υπήρξε κανένας ενδιαφερόμενος.

Και το ζητούμενο βέβαια είναι, κύριε Υπουργέ, τι θα κάνετε από τούδε και στο εξής, πώς θα διασφαλιστεί η χαλαζική προστασία τεράστιων εκτάσεων σε όλη τη βόρεια Ελλάδα, όταν ο διαγωνισμός έγινε μόλις στις 27 Φεβρουαρίου του 2025 και ξέρουμε πάρα πολύ καλά ότι οι διαδικασίες είναι χρονοβόρες, τουλάχιστον τριών μηνών και ίσως περισσότερο.

Κύριε Υπουργέ, περιμένω από εσάς να ακούσω τις απαντήσεις σας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Τζάκρη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα μαθήτριες και μαθητές και τρεις συνοδοί εκπαιδευτικοί από το 3ο Δημοτικό Σχολείο Νέας Αλικαρνασσού.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα απαντήσει ο Υφυπουργός Αγροτικής Ανάπτυξης και Τροφίμων, ο κ. Διονύσιος Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία συνάδελφε, θα πω κάτι έξω από την ερώτησή σας.

Προφανώς, γνωρίζετε το πρόγραμμα «Γαία - Απόλλων» για φωτοβολταϊκά στο χωράφι, που είναι η μεγαλύτερη παρέμβαση για μειωμένο κόστος ηλεκτρικού ρεύματος. Και το έχουν αυτό οι Έλληνες παραγωγοί και όχι οι Ευρωπαίοι. Και φυσικά, έχετε ακούσει και για την κατάργηση του ειδικού φόρου κατανάλωσης, που η δική σας κυβέρνηση το κατήργησε. Εμείς επαναφέρουμε την επιστροφή του ειδικού φόρου κατανάλωσης, την οποία ο ΣΥΡΙΖΑ, όταν ήσασταν τότε, το κατήργησε: 150 εκατομμύρια στους παραγωγούς.

Άρα, λοιπόν, όσον αφορά το κόστος παραγωγής οι παρεμβάσεις μας είναι συγκεκριμένες και με πραγματικά αποτελέσματα.

Όσον αφορά το συγκεκριμένο που μας ρωτάτε, είμαστε η Κυβέρνηση που, ούσα σε ανοιχτή επικοινωνία με τα προβλήματα και τις ανάγκες του αγροτικού κόσμου, ανταποκρίθηκε στα αιτήματα των παραγωγών και των φορέων, αλλά και στις νέες κλιματολογικές και κλιματικές συνθήκες και πήρε την απόφαση να διπλασιάσει την έκταση εφαρμογής του προγράμματος χαλαζιακής προστασίας με εναέρια μέσα από τα περίπου 55,2 στρέμματα, που ήταν για την περίοδο 2019 - 2024, στα 11,4 εκατομμύρια στρέμματα για την περίοδο 2025 - 2029, για να καλυφθούν και νέες περιοχές, Χαλκιδική, Ξάνθη, και άλλες περιοχές της Θεσσαλίας, όπως ακριβώς περιγράφονται στην πρόσκληση.

Συγκεκριμένα, ο ΕΛΓΑ προχώρησε στην προκήρυξη ανοικτού διεθνούς διαγωνισμού για τη μίσθωση συστημάτων υλικών, φυσικά με αυξημένες απαιτήσεις ποιοτικά και ποσοτικά και με μεγαλύτερο κόστος λόγω της επέκτασης, με προϋπολογισμό 64 εκατομμύρια ευρώ, τετραπλάσιο απ’ αυτό της προηγούμενης περιόδου. Είναι κονδύλιο που εξασφαλίσαμε. Οι περιοχές είναι δεδομένο ότι επεκτείνονται.

Έγινε, λοιπόν, η απαραίτητη διαβούλευση υποβολής σχολίων, αιτήματα παράτασης. Υπήρξε έντονο ενδιαφέρον από τις συμμετέχοντες εταιρείες, εν δυνάμει αναδόχους, και εισακούστηκαν πολλά από τα αιτήματα με τεχνικές και οικονομικές βελτιώσεις και παροχή εύλογου χρόνου παράτασης.

Σας απαντώ για τη δήλωση από πλευράς ΕΛΓΑ ότι υπήρχε ενδιαφέρον. Το δείχνουν τα σχόλιά τους και τα αιτήματα για παράταση. Δεν ήταν μια αυθαίρετη εκτίμηση του οργανισμού, αλλά προέκυψε από την ανταπόκριση των εταιρειών.

Δυστυχώς, όμως, δεν υποβλήθηκε καμία προσφορά για το έργο και ο διαγωνισμός κηρύχθηκε άγονος. Πιθανότητα υπαρκτή όταν μιλάμε για δημόσιους διαγωνισμούς σε μια ελεύθερη αγορά! Το γιατί δεν υπήρξαν τελικές προσφορές δεν το γνωρίζουμε. Αυτό το ξέρουν οι ενδιαφερόμενοι. Εμείς δεν έχουμε καμία απολύτως γνώση γι’ αυτό.

Από εμάς εξαρτάται η διασφάλιση μέσω του φορέα που εκδίδει την προκήρυξη της τήρησης της νομιμότητας σε εναρμόνιση με το Εθνικό και Ενωσιακό Δίκαιο και τις σχετικές αποφάσεις θεσμικών φορέων, της απόλυτης διαφάνειας, της δημιουργίας συνθηκών ελεύθερου ανταγωνισμού, της προάσπισης των συμφερόντων του Ελληνικού Δημοσίου, προϋποθέσεις που διασφαλίσαμε στο ακέραιο.

Δεν μείναμε, όμως, με σταυρωμένα χέρια. Προκηρύξαμε δεύτερο διαγωνισμό, με τις εξής διαφορές, για μεγαλύτερη ευελιξία και ταχύτητα. Όχι μέχρι το 2029 αυτή τη φορά, αλλά για το 2025, και με δυνατότητα παράτασης ενός ακόμα χρόνου. Όχι για την επιθυμητή έκταση των 11,4 εκατομμυρίων στρεμμάτων, αλλά για 5,2 στρέμματα του προηγούμενου προγράμματος και με μια επέκταση σε όμορες περιοχές της τάξης του ενός εκατομμυρίου στρεμμάτων.

Επομένως, δεν θα τον έλεγα αυτό τον διαγωνισμό «κουτσουρεμένο», γιατί είναι κατά τι ένα εκατομμύριο στρέμματα παραπάνω από τον προηγούμενο που υπήρχε σύμβαση, με λιγότερους περιοριστικούς όρους για διευκόλυνση των εν δυνάμει δικαιούχων, χωρίς να διακινδυνεύσει φυσικά το αντικείμενο του έργου, και με αυξημένο οικονομικό όφελος κατά έτος. Και παράλληλα, οργανώνουμε και ετοιμάζουμε τον μεγάλο διαγωνισμό για πέντε χρόνια και με έντεκα εκατομμύρια στρέμματα.

Ωστόσο, ο μικρός -ας τον πούμε έτσι- διαγωνισμός κηρύχθηκε κι αυτός άγονος, γιατί υποβλήθηκαν προσφορές μόνο για τα μέρη Γ΄ και Δ΄ του διαγωνισμού, δηλαδή για την προμήθεια του ιωδιούχου αργύρου, κοινώς τα φυσίγγια, και την προμήθεια υλικών ραδιοβόλισης, ενώ δεν υποβλήθηκαν καθόλου προσφορές για τα πτητικά μέσα και για τα ραντάρ. Επομένως, το έργο δεν θα μπορούσε να υλοποιηθεί. Το γιατί -επαναλαμβάνω και πάλι- το γνωρίζουν οι εν δυνάμει συμμετέχοντες. Εμείς –επαναλαμβάνω- κάναμε το πιο ελκυστικό τεχνικά και οικονομικό.

Στη δευτερολογία μου θα σας πω τις ενέργειες που κάνουμε και θα κάνουμε, ώστε να μη μείνει κανένας παραγωγός απροστάτευτος, όπως ακριβώς κάνουμε από το 2019 μέχρι σήμερα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Σταμενίτη.

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Το πρόγραμμα αυτό, όπως ήδη σας είπα, εφαρμόζεται από το 1981 και εσείς, αντί να πηγαίνετε μπροστά, πηγαίνετε πίσω. Δεν χωράει καμία δικαιολογία και γι’ αυτό δεν τολμήσατε να ψελλίσετε ούτε καν μία, γιατί είστε αδικαιολόγητοι τελείως.

Το καινούριο στοιχείο που εισφέρατε ξέρετε ποιο είναι; Ότι και ο καινούριος διαγωνισμός στις 27 Φεβρουαρίου του 2025, φέτος, απέβη κι αυτός άγονος. Δηλαδή, τι μου είπατε πριν από λίγο; Ότι για λόγους που δεν μπορεί να κατανοήσει κανένας, αυτή τη στιγμή τεράστιες εκτάσεις στη βόρεια Ελλάδα παραμένουν απροστάτευτες από το χαλάζι.

Το χαλάζι είναι ο πιο συνήθης κίνδυνος, πολλώ δε μάλλον αυτή την περίοδο που διάγουμε. Και όχι μάλιστα μόνο την περίοδο, όπως φανταζόμουν εγώ, για ένα τρίμηνο, την περίοδο Μάρτιος - Μάιος, άντε και Ιούνιος, που θα έβγαινε ο μικρός διαγωνισμός, όπως τον αναφέρατε, αλλά τελείως ακάλυπτοι την περίοδο που μιλάμε τώρα.

Κύριε Υπουργέ, εγώ έχω αρχίσει και σκέφτομαι ότι συμβαίνουν και άλλα πράγματα. Είτε ότι ο ΕΛΓΑ εργαλειοποιεί τους άγονους διαγωνισμούς, όπως μας είπατε τώρα, για να οδηγήσει –όλα είναι ικανά με την Κυβέρνησή σας- στο ενδεχόμενο να σταματήσει το πρόγραμμα αυτό, που ήδη σας είπα ότι εφαρμόζεται σαράντα τέσσερα χρόνια, είτε ότι πραγματικά ο ΕΛΓΑ δεν είναι σε θέση να συντάξει έναν σωστό διαγωνισμό, με τεχνικές προδιαγραφές και όρους που θα οδηγήσουν ο διαγωνισμός αυτός να καταστεί γόνιμος όποτε κι αν διενεργηθεί.

Και δυστυχώς, και στις δύο περιπτώσεις οι αγρότες μας θα υποστούν τεράστιες αρνητικές συνέπειες. Γιατί, όπως σας είπα ήδη, είναι τελείως απροστάτευτοι. Ήδη έχουν συμβεί πολύ σημαντικές ζημιές και υπάρχουν και πολλοί ορατοί κίνδυνοι.

Ο πρωτογενής τομέας -το γνωρίζετε καλύτερα από εμένα- και στην Πέλλα και στην Ημαθία αποτελεί την κύρια πηγή εισοδήματος των κατοίκων. Συμμετέχει ο πρωτογενής τομέας της οικονομίας με περισσότερο από 50% στο ΑΕΠ των τοπικών αυτών κοινωνιών. Και ήδη οι άνθρωποι αυτοί, ενώ έχουν προχωρήσει σε όλες τις καλλιεργητικές εργασίες, έχουν κάνει κλαδέματα, ραντίσματα, αυτή τη στιγμή έχουν υποστεί μια πολύ σημαντική ζημιά. Και μας λέτε ότι φέτος δεν θα υπάρξει τίποτα, δεν θα υπάρξει «λέπι» στην κυριολεξία από αγροτική παραγωγή, δε θα υπάρξει «πούπουλο», θα καταστραφούν τα πάντα, ότι δεν υπάρχει καμία προστασία.

Να σας πω και κάτι άλλο; Για μένα, κύριε Υπουργέ, προτεραιότητα έχει η προστασία της παραγωγής με κάθε τρόπο, ιδιαίτερα όταν φέτος ξεκινήσαμε άσχημα, όπως σας είπαμε. Αλλά, πρωτίστως πρέπει να καλυφθούν οι ζημιές από το χαλάζι.

Θα σας πω κατ’ αρχάς ότι δεν υπάρχει πλέον ούτε μικρός διαγωνισμός, καθώς κηρύχθηκε και αυτός άγονος. Θεωρώ ότι η πλέον ενδεδειγμένη λύση -δεν ξέρω τι είναι αυτό που θα μου πείτε- ήταν να παραταθεί τη δεδομένη στιγμή, όπως εξελίχθηκαν τα πράγματα, στο 2025 και το προηγούμενο πρόγραμμα και στη συνέχεια να προχωρήσει γρήγορα ο διαγωνισμός για το νέο διευρυμένο πρόγραμμα και να εφαρμοστεί από το 2026.

Και κάτι τελευταίο. Θα ήθελα να ρωτήσω κάτι σχετικά με το πρόγραμμα της βροχής, κύριε Υπουργέ, γιατί ο ΕΓΛΑ αναφέρει από το 2014 ότι επιθυμεί να εφαρμόσει τα προγράμματα της βροχής.

Γιατί μέχρι σήμερα δεν έχει γίνει τίποτα απολύτως, όταν μάλιστα τα προβλήματα λειψυδρίας κατά τους καλοκαιρινούς μήνες σε ορισμένες περιοχές είναι ιδιαίτερα έντονα;

Και κάτι άλλο, για να κλείσουμε, και ελπίζω να μην μου το πείτε.

Ακούω από εδώ και από εκεί ότι σκοπεύετε, κατά τη συνήθη πρακτική της Κυβέρνησής σας, να προβείτε σε απευθείας ανάθεση σε ανάδοχο, επειδή ακριβώς έχουν καταστεί άγονοι και οι δύο διαγωνισμοί.

Κοιτάξτε: Μην προχωρήσετε σε αυτό. Δεν πρόκειται για ένα μικρό πρόγραμμα. Πρόκειται για ένα πρόγραμμα 20 εκατομμυρίων. Σας είπα ποια είναι η ενδεδειγμένη λύση.

Κύριε Υπουργέ, οι τεράστιες καθυστερήσεις σάς επισημάνθηκαν νωρίς από τους υπηρεσιακούς παράγοντες, όπως γνωρίζω πολύ καλά. Παρά το γεγονός ότι σας επισημάνθηκαν κατά τη διάρκεια της διαβούλευσης η διόρθωση των όρων και των τεχνικών προδιαγραφών του διαγωνισμού και του ίδιου του προϋπολογισμού τους, εσείς δεν προχωρήσατε σε αυτό. Θεωρώ ότι αν προβείτε πραγματικά σε απευθείας ανάθεση, μάλλον αυτός ήταν ο αρχικός σας σκοπός, κατά τη συνήθη πρακτική της Κυβέρνησής σας, όπως ήδη σας είπα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Συνεχίζω, κυρία συνάδελφε. Προφανώς ως νομικός θα ξέρετε ότι δεν μπορεί να παραταθεί μία συγκεκριμένη σύμβαση η οποία είχε παραταθεί ήδη. Ή δεν ξέρετε τον διαγωνισμό ή επιμελώς αποφεύγετε να το αναφέρετε.

Μετά τον άγονο διαγωνισμό και πάλι αντιδράσαμε άμεσα με συγκεκριμένα μέτρα και βήματα. Απόφαση του Διοικητικού Συμβουλίου του Οργανισμού για εκκίνηση διαδικασίας διαπραγμάτευσης μέσω της Ενιαίας Αρχής Δημοσίων Συμβάσεων, στην οποία θα κληθούν να καταθέσουν προσφορές οι εταιρείες που εκδήλωσαν ενδιαφέρον μέσω της διαβούλευσης των προηγούμενων δύο διαγωνισμών. Μετά την έγκριση από την ανωτέρω αρχή θα συγκροτηθεί από τον ΕΛΓΑ Επιτροπή Διαπραγμάτευσης, όπως προβλέπεται.

Εδώ οφείλω να αναφέρω και κάτι ακόμα, δηλαδή ότι με τις ενέργειες της Κυβέρνησης υλοποιείται το πρόγραμμα «ΑΙΓΙΣ» από το Υπουργείο Κλιματικής Κρίσης και Πολιτικής Προστασίας. Στο πλαίσιο του προγράμματος θα εγκατασταθούν επτά μετεωρολογικά ραντάρ, στα οποία θα προστεθούν δύο ραντάρ που θα αποκτήσει ο ΕΛΓΑ μέσω του Ταμείου Ανάκαμψης. Αυτά θα αποτελούν ένα ενιαίο σύστημα διαχείρισης που θα χρησιμοποιείται στο σύνολό του για προειδοποιήσεις και πρόληψη, οπότε στο εγγύς μέλλον δεν θα υφίσταται η ανάγκη μίσθωσης ραντάρ και ξέρετε πάρα πολύ καλά τι σημαίνει αυτό για τους διαγωνισμούς αυτούς. Δεν συνεχίζω άλλο σ’ αυτό. Αυτό σημαίνει σίγουρα μείωση σε οικονομικό και διοικητικό κόστος για τη μεγαλύτερη αποτελεσματικότητα ενός μόνιμου πλέον συστήματος.

Κυρία συνάδελφε, ναι, δεν ξεκίνησε το πρόγραμμα στις 20 Μαρτίου, όπως άλλες χρονιές. Αυτό δεν ήταν στο χέρι μας να το αποφύγουμε. Να είστε σίγουρη και εσείς, αλλά και οι παραγωγοί ότι που μας ακούνε, ότι «τρέχουμε» τις διαδικασίες για να πετύχουμε τη μέγιστη προστασία από το χαλάζι, το οποίο άλλωστε σύμφωνα με τα στατιστικά μετεωρολογικά δεδομένα, γίνεται συχνότερο και εντονότερο και προκαλεί περισσότερες ζημιές μετά τις 20 Μαΐου, όταν είναι και ζημιογόνο αίτιο, γιατί το χαλάζι στο οποίο αναφερθήκατε ήταν σε στάδιο ανθοφορίας που δεν καλύπτεται από τον ΕΛΓΑ.

Παράλληλα, κάνουμε και άλλα πράγματα που ενδιαφέρουν τον παραγωγό και αφορούν τον ΕΛΓΑ. Πρώτον, αναθεωρείται το θεσμικό πλαίσιο ενός άκρως επιτυχημένου μέτρου, του 5 1.1 για επενδύσεις σε επίγεια μέσα προστασίας από χαλάζι, βροχή και παγετό. Θα προβλέπεται επέκταση και σε νέες καλλιέργειες και η νέα πρόσκληση θα δημοσιευτεί ως το καλοκαίρι. Θα μεσολαβήσει προφανώς προδημοσίευση.

Δεύτερον, αναμορφώνεται το γεωργοασφαλιστικό πλαίσιο. Ο ΕΛΓΑ και ο Κανονισμός Ασφάλισης εκσυγχρονίζονται για να συμβαδίζουν με τις νέες κλιματικές συνθήκες και παράλληλα να διασφαλίσουν τη βιωσιμότητα και τη φερεγγυότητα του οργανισμού, ο οποίος –θυμίζω- τα τελευταία χρόνια καλείται να καταβάλει αποζημιώσεις διπλάσιες των εσόδων του από τις ασφαλιστικές εισφορές. Πάνω από 1,6 δισ. οι αποζημιώσεις κατά τα έτη διακυβέρνησής μας και το 50% να καλύπτεται από τον κρατικό προϋπολογισμό με πρωτοβουλία των κυβερνήσεων Κυριάκου Μητσοτάκη.

Σας θυμίζω ότι εμείς δώσαμε 800 εκατομμύρια στον ΕΛΓΑ και σας θυμίζω ότι η δική μας Κυβέρνηση πληρώνει μία φορά και μάλιστα εντός δώδεκα μηνών από την εκδήλωση της ζημιάς, ενώ η δική σας κυβέρνηση πλήρωνε δεκαοκτώ μήνες σε τρεις δόσεις το 70%, το 20% και το 10%. Οι παραγωγοί ξέρουν και κρίνουν.

Τρίτον, στελέχωση του ΕΛΓΑ για πρώτη φορά με εκατόν είκοσι άτομα με συμβάσεις ορισμένου χρόνου 1+1 έτος, πλήρης ψηφιοποίηση των διαδικασιών του εκτιμητικού έργου και αναβάθμιση των συστημάτων του και εκατόν έντεκα προσλήψεις μόνιμου προσωπικού, οι οποίες θα ολοκληρωθούν εντός του ’25. Έτσι, λοιπόν, οι γεωργικές ασφαλίσεις από το ’26 και μετά θα έχουν μια πλήρως νέα εικόνα.

Παγετός του ’25, κάτι που θίξατε σε αρκετά σημεία. Κάναμε αμέσως συντονισμό και άμεσες ενέργειες για τη στήριξη των παραγωγών, που είναι τα κύρια συστατικά του σχεδιασμού που ήδη εφαρμόζαμε. Περιλαμβάνει οριοθέτηση πληγεισών περιοχών, γρήγορες εκτιμήσεις και πρόσληψη εκατόν εβδομήντα ατόμων, εποχικών οκτάμηνης διάρκειας.

Κοιτάξτε: Οι παραγωγοί μάς γνωρίζουν καλά, γνωρίζουν και εμάς, γνωρίζουν και τα πεπραγμένα τα δικά σας. Επομένως, γι’ αυτό ακριβώς μας εμπιστεύονται. Όπως πράξαμε από το 2019 και μετά και στον παγετό του ’21 και στις μεγάλες καταστροφές του ’23 και όποτε χρειάστηκε, αυτή η Κυβέρνηση ήταν παρούσα και ενίσχυσε τους παραγωγούς. Έτσι ακριβώς θα πράξουμε και στο παγετό του ’25 και προφανώς το πρόγραμμα χαλαζιακής προστασίας, το οποίο θα επεκταθεί σε περιοχές και στην Πέλλα και στην Αλμωπία και στην Έδεσσα, που δεν υπήρχε καμία απολύτως προστασία, θα ξεκινήσει και θα επεκταθεί, συμπληρώνοντας το δίχτυ προστασίας που στήνουμε για την πρωτογενή παραγωγή.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Θα συζητηθεί η έβδομη με αριθμό 756/31-3-2025 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας» κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης με θέμα: «Προβλήματα των απολυμένων εργαζομένων στην επιχείρηση «Βαρβαρέσος Α.Ε. Ευρωπαϊκά Νηματουργεία»».

Κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, η επιχείρηση «Βαρβαρέσος Α.Ε. Ευρωπαϊκά Νηματουργεία» στη Νάουσα Ημαθίας έκλεισε στις 30-4-24 και απέλυσε εκατόν τριάντα εναπομείναντες εργαζόμενους. Οι οφειλές προς τους εργαζόμενους για δεδουλευμένα και αποζημιώσεις ανέρχονται σε περίπου 8 εκατομμύρια ευρώ, με βάση την εκτίμηση του σωματείου. Επιπλέον, οι εργαζόμενοι λαμβάνουν Ταμείο Ανεργίας, το οποίο λήγει. Κάποιοι από αυτούς μετράνε τριάντα με σαράντα χρόνια συνεχόμενης εργασίας και υπάρχουν πολλές δικαστικές αποφάσεις που τους δικαιώνουν σε σχέση με τα οφειλόμενα σε αυτούς από την εργοδοσία. Παρ’ όλα αυτά, δεν έχουν λάβει ούτε ευρώ.

Ουσιαστικά το κλείσιμο της επιχείρησης μεθοδεύτηκε με μοναδικό στόχο το μεγαλύτερο κέρδος, όπως φαίνεται και στην ένδικη αίτηση πτώχευσης. Τρία χρόνια πριν η επιχείρηση εισέπραξε από πωλήσεις 22,7 εκατομμύρια ευρώ, επιδότηση 1,07 εκατομμύρια και δάνειο 2,4 εκατομμύρια ευρώ. Παρά τα τεράστια αυτά ποσά που εισέπραξε η επιχείρηση, οι εργαζόμενοι δεν έλαβαν τίποτε από αυτά που τους οφείλονται.

Την ίδια ώρα η εργοδοσία, παρά τις οφειλές της, επενδύει, κύριε Υπουργέ, σε άλλες επιχειρηματικές δραστηριότητες, αξιοποιώντας και τους νόμους που έχουν ψηφιστεί από όλες τις κυβερνήσεις ΝΔ, ΠΑΣΟΚ, ΣΥΡΙΖΑ και αφού έχει αποκομίσει άπειρα κέρδη από τον ιδρώτα και τη σκληρή εκμετάλλευση των εργαζομένων της. Και σε αυτήν την επιχείρηση έγινε ό,τι έκαναν όλοι οι άλλοι «σωτήρες» επενδυτές κλωστοβιομήχανοι στην περιοχή της Νάουσας, μαυρίζοντας τη ζωή των εργαζομένων. Χαρακτηριστικό είναι ότι από τους τέσσερις χιλιάδες πεντακόσιους εργαζομένους στον κλάδο κατά τη δεκαετία του ’80, σήμερα δεν έχει μείνει ούτε ένας.

Βασική αιτία για το μαράζωμα της κλωστοϋφαντουργίας είναι η πολιτική της Ευρωπαϊκής Ένωσης που ακολούθησαν όλες οι κυβερνήσεις, που καθορίζει ποιοι κλάδοι της οικονομίας θα αναπτυχθούν και πού, με κριτήριο πάντα το μεγαλύτερο κέρδος των επιχειρηματικών ομίλων. Αυτή είναι η πολιτική που μαράζωσε την περιοχή της Νάουσας και έτσι μετανάστευσε το 50% των κατοίκων της. Χρόνια τώρα οι εργαζόμενοι μέσα από το Σωματείο τους πραγματοποίησαν δεκάδες κινητοποιήσεις – παρεμβάσεις, με σκοπό την απόδοση των μισθών και την υπογραφή συλλογικής σύμβασης εργασίας. Η απάντηση της εργοδοσίας στα δίκαια αιτήματά τους ήταν διώξεις και απολύσεις.

Η απάντηση, κύριε Υπουργέ, που παίρνουμε από τους τους γενικούς γραμματείς της Κυβέρνησης, ακόμα και από τους ίδιους τους Υπουργούς σε συναντήσεις στην Ημαθία, είναι υποσχέσεις και δεσμεύσεις που ποτέ δεν υλοποιήθηκαν.

Ρωτάμε τι θα κάνετε για να μη χαθεί ούτε ένα ευρώ από τα δεδουλευμένα και τις αποζημιώσεις των απολυμένων στην επιχείρηση, να δοθεί μέσω ΔΥΠΑ επίδομα τριών χιλιάδων ευρώ σε όλους τους απολυμένους, ώστε να συμπληρωθεί το ποσό των τεσσάρων χιλιάδων που είχε δεσμευτεί να καταβάλει και να δοθεί ένα επίδομα χιλίων ευρώ σε όλους αυτούς που δεν έλαβαν ούτε την αρχική καταβολή και βέβαια να μην πλειστηριαστεί κανένα σπίτι απλήρωτου απολυμένου, να μην κοπεί ρεύμα και νερό, να «παγώσουν» οι λογαριασμοί.

Δεύτερον: Τι θα κάνετε για να υλοποιηθεί η δέσμευση του Υπουργείου στους απολυμένους στις 25-5-24 για πρόσληψή τους σε δήμους, δημόσιο για όσους είναι πάνω από πενήντα τεσσάρων χρόνων μέχρι τη συνταξιοδότησή τους και όσοι είναι κάτω από πενήντα τέσσερα να ενταχθούν σε ειδικά προγράμματα ειδίκευσης εργασίας για 2+1 χρόνια και μέχρι την υλοποίηση αυτού να υπάρξει παράταση της χορήγησης του επιδόματος ανεργίας στους απολυμένους;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Στολτίδη.

Θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κύριε συνάδελφε, ευχαριστώ κι εγώ πάρα πολύ για την επίκαιρη ερώτηση. Το έχω πει πάρα πολλές φορές ότι είμαστε σε συχνή κοινοβουλευτική επικοινωνία και η αλήθεια είναι ότι πάντα δείχνετε το ενδιαφέρον σας και είστε κοντά στους εργαζομένους και στα προβλήματά τους.

Θέλω επίσης να σας διαβεβαιώσω ότι το Υπουργείο Εργασίας είναι πάντα κοντά στους εργαζόμενους μέσα στο πλαίσιο και των δυνατοτήτων που έχουμε, αλλά και σε αυτά που προβλέπει ο νόμος. Το έχετε διακριβώσει κι εσείς. Πάρα πολλές φορές συζητάμε για παρόμοια ζητήματα. Προσπαθούμε να στηρίξουμε όσο μπορούμε τους εργαζομένους όταν υπάρχουν τέτοια προβλήματα, όπως αναδεικνύονται για τη συγκεκριμένη επιχείρηση, αλλά και για άλλες περιπτώσεις άλλων επιχειρήσεων που έχουν βρεθεί σε παρόμοια κατάσταση. Έχουμε προσπαθήσει και προσπαθούμε και μέσω της ΔΥΠΑ και μέσω προγραμμάτων να καλύψουμε αυτές τις περιπτώσεις.

Θέλω να πω ως γενική παρατήρηση ότι είναι τελείως διαφορετική η προσέγγιση όταν μιλάμε για μία επιχείρηση του δημοσίου και διαφορετική προσέγγιση όταν μιλάμε για τον ιδιωτικό τομέα. Ξέρετε ότι είναι χιλιάδες οι επιχειρήσεις οι οποίες μπορούν να βρεθούν σε μια τέτοια κατάσταση. Σε κάθε περίπτωση όμως για κάθε επιχείρηση εξειδικευμένα προσπαθεί το Υπουργείο Εργασίας όπως είπα και πριν, αξιοποιώντας προγράμματα, αξιοποιώντας πόρους, να σταθεί δίπλα σε αυτούς τους ανθρώπους. Το ίδιο κάναμε και για τη συγκεκριμένη επιχείρηση. Θα αναλύσω βεβαίως και στη συνέχεια.

Πρώτα από όλα ενεργοποιήθηκε η Ανεξάρτητη Αρχή Επιθεώρησης Εργασίας. Αναφερθήκατε σε όλα αυτά τα προβλήματα και τις καταγγελίες που υπήρξαν. Η Επιθεώρηση Εργασίας προχώρησε στη διερεύνηση διοικητικών και ποινικών ενεργειών και προώθησε όλες αυτές τις ενέργειες και τις καταγγελίες οι οποίες είχαν γίνει.

Για την εργασιακή πραγματικότητα η οποία διαμορφώθηκε θέλω πολύ γρήγορα, συνάδελφε, να τα πούμε αυτά και θα επανέλθω και στη δευτερολογία για το τι δυνατότητες υπάρχουν για όλους αυτούς τους εργαζομένους. Πολύ γρήγορα να πω τι έχει κάνει η Ανεξάρτητη Αρχή Επιθεώρησης Εργασίας. Στις 21 Μαΐου του 2024, κατόπιν υποβολής αιτήσεων εβδομήντα οκτώ εργαζομένων της επιχείρησης, διενεργήθηκε εργατική διαφορά με θέμα τη μη καταβολή αποζημίωσης απόλυσης. Την ημέρα διενέργειας της εργατικής διαφοράς δεν είχε προσέλθει η επιχείρηση. Στις 3 Ιουνίου 2024 ολοκληρώθηκε η διαδικασία συζήτησης και η συλλογή όλων των αποδεικτικών στοιχείων.

Η Επιθεώρηση Εργασίας κατέληξε σε πόρισμα σύμφωνα με το οποίο από το σύνολο των εβδομήντα οκτώ εργαζομένων η επιχείρηση στις 30-4-2024, 1-5-2024 προέβη σε εξήντα έξι καταγγελίες σύμβασης εργασίας εργαζομένων, ενώ για έντεκα εργαζομένους δεν είχε υποβληθεί στο πληροφοριακό σύστημα ΕΡΓΑΝΗ καταγγελία σύμβασης εργασίας. Για μία ακόμη εργαζόμενη τον Δεκέμβριο του 2023 δεν είχε υποβληθεί οικειοθελής αποχώρηση. Για τους εξήντα έξι εργαζομένους η επιχείρηση δεν είχε καταβάλλει τις αποζημιώσεις απόλυσης. Στις 9 Αυγούστου 2024 η Επιθεώρηση Εργασίας υπέβαλε στην εισαγγελία μηνυτήρια αναφορά για το οφειλόμενο ποσό αποζημίωσης απόλυσης. Στις 5 Αυγούστου 2024 επεβλήθη στη συγκεκριμένη μία πράξη επιβολής προστίμου για παραβίαση της νομοθεσίας περί ομαδικών απολύσεων. Στις 19 Ιουλίου 2024 είχε διενεργηθεί εργατική διαφορά για σαράντα ένα εργαζομένους με αντικείμενο συζήτησης τη μη καταβολή δεδουλευμένων αποδοχών μηνών Ιανουαρίου, Φεβρουαρίου, Μαρτίου, Απριλίου του 2024, δώρο Πάσχα 2024, επιδόματος και αποζημίωσης αδείας. Στις 9 Αυγούστου η Επιθεώρηση υπέβαλε για το οφειλόμενο ποσό στην επιχείρηση σχετική μηνυτήρια αναφορά προς την εισαγγελία.

Κλείνω, κύριε Πρόεδρε. Το γνωρίζετε βεβαίως, αλλά θα το επαναλάβω και θα επανέλθω. Προχωρήσαμε σαν Υπουργείο, σύμφωνα με το άρθρο 74 του νόμου 3746. Εκδώσαμε την 43641/2024 κοινή υπουργική απόφαση για τη χορήγηση έκτακτης οικονομικής ενίσχυσης στους πρώην εργαζομένους. Το ξέρετε ότι με την εν λόγω απόφαση θεσπίστηκε εφάπαξ καταβολή ενίσχυση 1.000 ευρώ.

Προχωρήσαμε σε αυτή την κατεύθυνση μιας και πήγαμε ανάλογα με τη δυνατότητα που είχαμε και έτοιμο, σύμφωνα με τη ΔΥΠΑ, αλλά βεβαίως και με τη δυνατότητα που μας δίνει ο νόμος, σε κάθε άνεργο πρώην εργαζόμενο της συγκεκριμένης επιχείρησης ο οποίος κατά τη δημοσίευσή της ήταν εγγεγραμμένος άνεργος στο ψηφιακό μητρώο της ΔΥΠΑ, τακτικά επιδοτούμενος λόγω ανεργίας.

Δεύτερον, σε κάθε εργαζόμενο της επιχείρησης που κατά τη δημοσίευση κανονιστικής πράξης έχει ασκήσει το δικαίωμα επίσχεσης εργασίας είτε επιδοτούνταν τακτικώς λόγω της άσκησης του δικαιώματος είτε όχι και η πλήρωση των προϋποθέσεων χορήγησης της οικονομικής αυτής ενίσχυσης διαπιστώνεται κατόπιν οίκοθεν ελέγχων βάσει των στοιχείων της ΔΥΠΑ. Προχωρήσαμε λοιπόν στην έκτακτη ενίσχυση για τη συγκεκριμένη επιχείρηση.

Από κει και πέρα, κύριε Πρόεδρε, θα πω και στη δευτερολογία μου και τα περαιτέρω προγράμματα για τα οποία θα προσπαθήσουμε και βεβαίως είναι διαθέσιμα στους εργαζομένους, στους ανέργους πια, για να στηριχθούν.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον Υπουργό.

Παρακαλώ, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, πρέπει να ξεκινήσουμε νομίζω από το εξής. Είναι αυτονόητο -νομίζω θα συμφωνήσετε- ότι μεγαλύτερη αθλιότητα από το να δουλεύει κάποιος και να μην πληρώνεται δεν υπάρχει. Και όμως συνολικά το σύστημά σας και το προβλέπει και το υπερασπίζεται και το θωρακίζει μέσα από μια σειρά από νόμους και της Νέας Δημοκρατίας αλλά και των προηγούμενων, ΣΥΡΙΖΑ και ΠΑΣΟΚ. Αυτοί είναι οι νόμοι του κέρδους. Τα Τέμπη για τις ζωές των εργαζομένων.

Κέρδη ακόμα, κύριε Υπουργέ και από το κλείσιμο των εργοστασίων. Χρωστούμε 70.000 ευρώ για κάθε εργαζόμενο κατά μέσο όρο, τρία χρόνια δουλειάς και η αποζημίωση. Αυτοί, δηλαδή, που έχτισαν το εργοστάσιο, αυτοί που έβγαλαν την παραγωγή, αυτοί που έβγαλαν τα κέρδη να είναι στην πείνα και στην εξαθλίωση. Όμως γνωρίζουμε όλοι, κύριε Υπουργέ, ότι 1 ευρώ να χρωστά ο εργαζόμενος σε τράπεζες, δημόσιο, επιχειρήσεις, του παίρνετε τα πάντα: μισθό, σπίτι, τα πάντα.

Κι εδώ σας λένε ότι υπάρχουν ΑΦΜ με τεράστια κέρδη. Τι γίνεται τώρα; Δεν τα βρίσκετε; Δεν θα τα ακουμπήσετε αυτά; Τρία χρόνια αυτοί οι άνθρωποι που δημιούργησαν τα πάντα δεν μπορούν ούτε να σπουδάσουν τα παιδιά τους, δεν μπορούν να γιατρευτούν, να επιβιώσουν γενικά. Και αυτοί που δεν παράγουν τίποτα κολυμπάνε στα εκατομμύρια. Και δεν έφτανε μόνο αυτό, κύριε Υπουργέ. Εδώ φαίνεται ότι τους εμπαίζετε και ως Κυβέρνηση.

Τα ερωτήματα που βάλαμε τώρα στην ερώτηση είναι αν θα τηρήσετε την υπόσχεσή σας. Δεν ανακαλύψαμε κάτι. Σας ακούν βεβαίως τώρα. Θα την τηρήσετε ή όχι; Είπατε θα δώσετε 3.000 συν ένα χιλιάρικο για το οποίο μιλήσατε. Όντως έτσι είναι. Δεν είναι για όλους. Επίδομα ΔΥΠΑ και εργασίας στα πρότυπα ΛΑΡΚΟ. Για τους άνω των πενήντα τεσσάρων ετών στους δήμους, στο Δημόσιο έως τη συνταξιοδότηση για να μπορούν να μείνουν εκεί. Δεν υπάρχει σε αυτή την ηλικία καμία άλλη δυνατότητα, ούτε να πάνε πουθενά ούτε να κάνουν κάτι. Και για τους κάτω των πενήντα τεσσάρων ετών δύο συν ένα χρόνια προγράμματα ειδίκευσης.

Οι δήμοι στην περιοχή το θέλουν αυτό. Φωνάζουν. Χρειάζονται προσωπικό σε πολλές θέσεις. Εμείς ρωτάμε αν θα τηρήσετε την υπόσχεση. Να ξέρουμε, δηλαδή, αν θα την τηρήσετε ή όχι ή αν ήταν κοροϊδία οι υποσχέσεις που έγιναν. Μάλιστα έγιναν και από τον ίδιο τον Πρωθυπουργό δύο φορές. Αυτό γιατί έγινε; Για να πάρει μεγαλύτερο κύρος ο εμπαιγμός; Θα τους δώσετε τη χρηματική στήριξη που υποσχεθήκατε ή έχετε ξεκινήσει ήδη το μάζεμα για όπλα και πολέμους με βάση και τις κατευθύνσεις της Ευρωπαϊκής Ένωσης και του ΝΑΤΟ;

Όπως και να ’χει, κύριε Υπουργέ, στις 9 Απρίλη στην πανελλαδική πανεργατική απεργία στην περιοχή της Νάουσας, αλλά και σε όλη την Ελλάδα θα πάρετε άλλη μία ηχηρή απάντηση από χιλιάδες περισσότερους που οργανώνονται μαζικά στα σωματεία, γιατί τα κέρδη που υπηρετούνται με τον ένα ή τον άλλο τρόπο τους έχουν κάνει τη ζωή αφόρητη. Και αυτό αφορά τη συντριπτική πλειοψηφία πλέον των εργαζομένων. Είτε είναι χαμηλόμισθοι, είτε με καλούς μισθούς, δεν βγαίνει πλέον ο μήνας ούτε για τα βασικά. Αυτός θεωρούμε ότι είναι ο δρόμος που θα τους οδηγήσει στη δυνατότητα να φτάσουν στην απόφαση να απαλλαγούν από όλες αυτές τις βδέλλες που έχουν κάτσει στον σβέρκο τους.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Στολτίδη.

Παρακαλώ, κύριε Υπουργέ. Έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κύριε συνάδελφε, πριν εξήγησα ποιες εξειδικευμένες πολιτικές κάναμε για τη συγκεκριμένη επιχείρηση. Βεβαίως υπάρχουν πάρα πολλές επιχειρήσεις και πρέπει το Υπουργείο Εργασίας σε συνεργασία με τη ΔΥΠΑ να προσπαθεί να στέκεται όσο μπορεί δίπλα σε κάθε επιχείρηση και να στηρίξει τους εργαζόμενους, ειδικά όταν αυτοί βρίσκονται σε αυτή την πάρα πολύ δυσχερή θέση.

Καταλαβαίνετε τον όγκο των προβλημάτων. Το σημαντικό είναι να προσπαθούμε όσο μπορούμε με τα μέσα που διαθέτουμε όπως προβλέπεται, με τις διαδικασίες που έχουμε, πάντα βεβαίως σε συνεργασία με τη ΔΥΠΑ να μην καθόμαστε με σταυρωμένα χέρια. Καταλαβαίνετε ότι θα μπορούσε ο καθένας να πει πολύ εύκολα λόγια και πολύ ωραία λόγια, αλλά στην πράξη πρέπει να αποδεικνύουμε ότι στηρίζουμε αυτές τις επιχειρήσεις.

Εξήγησα και την ΚΥΑ την οποία αμέσως κάναμε για να στηρίξουμε άμεσα έστω αυτό το εισόδημα. Από κει και πέρα να πω σε εσάς και σε όσους μας ακούνε αυτή τη στιγμή ότι υπάρχουν και συγκεκριμένα προγράμματα τα οποία τρέχουν. Κάνατε κι εσείς, συνάδελφε, αναφορά σ’ αυτά.

Πρώτα από όλα υπάρχει το πρόγραμμα επιχορήγησης επιχειρήσεων για απασχόληση τριών χιλιάδων ανέργων. Είναι ανοιχτά αυτή τη στιγμή από τη ΔΥΠΑ και αφορά τους ανθρώπους αυτούς οι οποίοι μπορούν να κάνουν αξιοποίηση αυτών των προγραμμάτων. Αυτά ανήκουν σε δύσκολα εξυπηρετήσιμους πληθυσμούς και επτά χιλιάδες ανέργους που αντιμετωπίζουν εμπόδια στην ένταξη ή επανένταξή τους. Είναι ένα πολύ σημαντικό πρόγραμμα από το Ταμείο Ανάκαμψης και Ανθεκτικότητας. Από κει και πέρα υπάρχει ένα ειδικό πρόγραμμα. Δεν ξέρω αν θα μπορούσαν να ενταχθούν κάποιοι από αυτούς. Θα το αναφέρω γιατί ίσως κάποιοι θα μπορούσαν να ενταχθούν. Είναι πρόσληψη χιλίων άνεργων ατόμων με αναπηρία σε ΟΤΑ. Ίσως να αφορά κάποιους.

Από εκεί και πέρα, ξέρετε πάρα πολύ καλά, ότι ήδη τρέχει το μεγάλο πρόγραμμα και ανοίγει για την πρόσληψη έξι χιλιάδων και πλέον ανέργων στους δήμους, στις περιφέρειες και σε άλλους οργανισμούς. Επίσης, είναι ένα πολύ σημαντικό πρόγραμμα έξι χιλιάδων, το οποίο μπορεί να επεκταθεί ειδικά για τους δήμους οι οποίοι δεν μπόρεσαν, τέλος πάντων, να ενταχθούν και εκεί υπάρχει αυτή η δυνατότητα, καθώς και άλλα προγράμματα τα οποία αυτή τη στιγμή είναι ανοιχτά και αφορούν πρόγραμμα επιμόρφωσης είτε για ευπαθείς ομάδες με αναπηρία είτε βεβαίως και σε χαμηλότερες ηλικίες από δεκαοκτώ έως είκοσι εννέα ετών.

Το λέω για όσους ενδιαφέρονται. Μπορούν να μπουν μέσα στην ειδική πλατφόρμα στη ΔΥΠΑ και να δουν όλα αυτά τα προγράμματα. Είναι αρκετών χιλιάδων θέσεων και οι περισσότεροι έχουν αυτά τα ηλικιακά κριτήρια και όλα τα κριτήρια και τις προϋποθέσεις που προβλέπονται από τα προγράμματα. Όπως είπα και πριν είναι χιλιάδες αυτές οι θέσεις και θα μπορούσαν να στηριχθούν και να ενταχθούν για να μπορέσουν μετέπειτα να ξαναμπούν στην αγορά εργασίας. Το λέω ενημερωτικά, βεβαίως, για να δούμε ποιες είναι οι δράσεις και του Υπουργείου, πάντα σε συνεργασία με τη ΔΥΠΑ για να στηριχθούν οι εργαζόμενοι.

Το κάναμε σε πρώτη φάση εκεί όπου είχαν άμεση ανάγκη. Είμαστε εδώ, λοιπόν -τα προγράμματα που βγαίνουν είναι συνεχή, οπότε νομίζω ότι κάποια από αυτά θα μπορούν να τα αξιοποιήσουν- για να τους στηρίξουμε όσο μπορούμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Προχωράμε τώρα στην πρώτη με αριθμό 749/30-3-2025 επίκαιρη ερώτηση δεύτερου κύκλου της Βουλευτού Ηρακλείου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ελένης Βατσινά προς την Υπουργό Παιδείας, Θρησκευμάτων και Αθλητισμού, με θέμα: «Η επί επτά έτη εκκρεμούσα αντιστοίχιση πτυχίων των αποφοίτων των πρώην ΑΕΙ ΤΤ (Τεχνολογικού Τομέα) τα αντίστοιχα ακαδημαϊκών δομών και τα προβλήματα που έχει δημιουργήσει στους αποφοίτους του Ελληνικού Μεσογειακού Πανεπιστημίου (πρώην ΤΕΙ Κρήτης)».

Η κ. Βατσινά έχει τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, η αναδιάρθρωση της ανώτατης εκπαίδευσης, όπως εφαρμόστηκε, μέσω των δύο διαδοχικών νόμων από το 2018 έως το 2019 επί κυβερνήσεως ΣΥΡΙΖΑ οδήγησε στην απορρόφηση των περισσότερων ιδρυμάτων του τεχνολογικού τομέα όλων των ΤΕΙ πλην της ΑΣΠΑΙΤΕ στον πανεπιστημιακό τομέα.

Η προαναφερθείσα αναδιάρθρωση οδήγησε τετρακόσιες χιλιάδες αποφοίτους ΑΕΙ τεχνολογικού τομέα, δηλαδή πρώην ΤΕΙ, σε ομηρία καθότι τα ιδρύματα από τα οποία αποφοίτησαν καταργήθηκαν από τον ακαδημαϊκό χάρτη, με την αιτιολογία ότι θα αναβαθμιστούν. Η αντιστοίχιση των πτυχίων των αποφοίτων αυτών παραμένει σε διαρκή εκκρεμότητα και οι φοιτητές σε πολυετή αναμονή.

Η Κυβέρνησή σας έξι χρόνια μετά και έπειτα από δεκάδες ερωτήσεις μας ακολουθεί όμοια τακτική «Πόντιου Πιλάτου». Η Υφυπουργός Παιδείας Θρησκευμάτων και Αθλητισμού κ. Μακρή, στην προηγούμενη δική μου επίκαιρη ερώτηση την 616/22-1-2024 είχε μεταφέρει την κατηγορηματική δέσμευση του Υπουργείου σας για την επίλυση του ζητήματος και μάλιστα, εντός έξι μηνών από τη συζήτησή μας.

Σήμερα, περισσότερο από ένα χρόνο μετά, καμία ενέργεια δεν έχει πραγματοποιηθεί. Αντίθετα, εξακολουθούν να υπάρχουν σε όλη την Ελλάδα τμήματα που παραμένουν χωρίς επαγγελματικά δικαιώματα. Ένα από αυτά βρίσκεται και στο Ελληνικό Μεσογειακό Πανεπιστήμιο, το πρώην ΤΕΙ Κρήτης, με χαρακτηριστικό παράδειγμα το Τμήμα Μουσικής Τεχνολογίας και Ακουστικής, παράρτημα Ρεθύμνου, του οποίου οι απόφοιτοι παραμένουν χωρίς επαγγελματικά δικαιώματα.

Σε κάθε διαδικασία αναδιοργάνωσης ή μετεξέλιξης ακαδημαϊκών ιδρυμάτων σε όλη την Ευρώπη επακολούθησε και η ακαδημαϊκή αντιστοίχιση των αποφοίτων. Στην περίπτωση των πρώην ΑΕΙ Τεχνολογικού Τομέα δεν υπάρχει κάποιο εμπόδιο, καθότι αυτά είχαν ήδη ενταχθεί στην ανώτατη εκπαίδευση διά του νόμου 2916/2001. Επομένως, λείπει μόνο η πραγματική βούλησή σας για την αντιστοίχισή του. Όπως ξέρετε, άλλωστε, αρκετά από αυτά είχαν ήδη υψηλές αξιολογήσεις από την πρώην ΑΔΙΠ, τη σημερινή ΕΘΑΑΕ. Παραδείγματος χάριν, το ΤΕΙ Κρήτης είχε τον τίτλο «θετικής αξιολόγησης - positive evaluation».

Με δεδομένο ότι το θέμα που σας αναφέρω σάς είναι πλέον γνωστό, ερωτάσθε, κύριε Υπουργέ: Σε ποιο χρονικό διάστημα θα λύσετε οριστικά το ζήτημα αντιστοίχισης πτυχίων των αποφοίτων των ΑΕΙ Τεχνολογικού Τομέα με τα αντίστοιχα ή συναφή πτυχία των νέων ακαδημαϊκών δομών;

Με απλά λόγια, πότε θα δούμε νομοθετική ρύθμιση στη Βουλή για τον τρόπο της αντιστοίχισης αυτής και ποιες προϋποθέσεις επεξεργάζεστε για την αντιστοίχιση αυτή;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Βατσινά.

Θα απαντήσει ο Υφυπουργός Παιδείας, Θρησκευμάτων και Αθλητισμού, ο κ. Νικόλαος Παπαϊωάννου.

Ορίστε, κύριε Υφυπουργέ, έχετε τον λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ.

Κύριε Πρόεδρε, κυρία Βουλευτή, με τους ν.4521/18, 4559/18 και 4589/19 και 4610/19, που αναφέρετε κι εσείς στην ερώτησή σας, τα Ανώτατα Τεχνολογικά Εκπαιδευτικά Ιδρύματα, τα ΤΕΙ, συγχωνεύτηκαν διά απορροφήσεως, με ένταξη των τμημάτων τους είτε σε υφιστάμενα πανεπιστήμια, είτε σε νέα πανεπιστήμια που δημιουργήθηκαν. Μια περίπτωση τέτοια, νέου πανεπιστημίου, είναι και το Ελληνικό Μεσογειακό Πανεπιστήμιο, που σας απασχολεί στην ερώτησή σας.

Πρέπει να επισημάνω ότι οι νόμοι, που σας ανέφερα, είχαν διατάξεις με τις οποίες ρυθμιζόταν το θέμα, όσων ήδη φοιτούσαν στα τμήματα των ΑΤΕΙ, των Ανωτάτων Τεχνολογικών Εκπαιδευτικών Ιδρυμάτων. Μάλιστα, θα πρέπει να πω ότι οι φοιτητές αυτοί είχαν δύο δυνατότητες: Μπορούσαν να ολοκληρώσουν τις σπουδές τους στα μεταβατικά λειτουργούντα τμήματα και να λάβουν το πτυχίο του TΕΙ ή μπορούσαν να λάβουν πτυχίο πανεπιστημιακής εκπαίδευσης.

Αυτό, βέβαια, ήταν δυνατόν να γίνει μόνον εφόσον ο φοιτητής δεν είχε υπερβεί τη διάρκεια των εξαμήνων, που απαιτούνταν για τη λήψη του τίτλου σπουδών, σύμφωνα με το ενδεικτικό πρόγραμμα, προσαυξανόμενο κατά τέσσερα εξάμηνα και εφόσον ο φοιτητής παρακολουθούσε -ενδεχομένως- επιπλέον μαθήματα από το πρόγραμμα σπουδών του αντίστοιχου τμήματος πανεπιστημίου.

Αυτό -επαναλαμβάνω- ίσχυε μόνον για όσους φοιτούσαν στα τμήματα των ΑΤΕΙ, την περίοδο που είχαμε την έναρξη ισχύος των νόμων, που προαναφέραμε.

Για τους αποφοίτους, όμως, δηλαδή όσους ήδη είχαν αποφοιτήσει τη χρονική στιγμή που έχουμε την έναρξη της ισχύος των νόμων, δεν υφίσταται διάταξη που να προβλέπει τη δυνατότητα αποφοίτων των Ανωτάτων Τεχνολογικών Εκπαιδευτικών Ιδρυμάτων, από το 2000 και μετά, να λάβουν πτυχίο πανεπιστημιακού τμήματος.

Επίσης, δεν υπήρχε εξουσιοδοτική διάταξη για την έκδοση κανονιστικής πράξης, για την αυτόματη ή υπό προϋποθέσεις ισότιμη αντιστοίχιση των πτυχίων τους με πτυχία πανεπιστημιακού τμήματος.

Ωστόσο, για τους αποφοίτους αυτούς ισχύει ό,τι ισχύει από το 2001 και μετά. Δηλαδή, το πτυχίο που χορηγούνταν από τα τμήματα των ΤΕΙ, είναι βασικός τίτλος σπουδών ανώτατης εκπαίδευσης. Τι σημαίνει αυτό; Ότι με τον τίτλο αυτόν οι απόφοιτοι έχουν τη δυνατότητα πρόσβασης σε προγράμματα μεταπτυχιακών σπουδών σε ελληνικά ή ξένα πανεπιστήμια, με τις προϋποθέσεις, φυσικά, που ισχύουν εκάστοτε για τους πτυχιούχους ανώτατης εκπαίδευσης.

Συνεπώς, οι κάτοχοι των πτυχίων των Τεχνολογικών Εκπαιδευτικών Ιδρυμάτων, μετά την ένταξή τους στην ανώτατη εκπαίδευση, μπορούν να πραγματοποιήσουν μεταπτυχιακές ή διδακτορικές σπουδές ή να προσληφθούν σε θέσεις του δημοσίου ή ευρύτερου δημόσιου τομέα, με βάση και το π.δ.85/2022, το οποίο καθορίζει τα προσόντα διορισμού σε φορείς του Δημοσίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επομένως -και κλείνω- τα πτυχία των πρώην ΑΤΕΙ διασφαλίζουν ότι οι κάτοχοί τους μπορούν και τις σπουδές τους να συνεχίσουν σε μεταπτυχιακό ή διδακτορικό επίπεδο, αλλά και να ενταχθούν στην αγορά εργασίας.

Θα επανέλθω και στη δευτερολογία μου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κυρία Βατσινά, έχετε τον λόγο για τη δευτερολογία σας.

**ΕΛΕΝΗ ΒΑΤΣΙΝΑ:** Κύριε Υπουργέ, δεν μου απαντάτε. Άρα, δεν προτίθεστε να κάνετε -φαντάζομαι- κάτι καινούργιο.

Όπως σας είπα, ένα χρόνο πριν, η προκάτοχός σας μετέφερε την πραγματική βούληση του κ. Πιερρακάκη -τότε Υπουργού Παιδείας- να επιλύσει οριστικά το ζήτημα και μάλιστα, μέχρι το καλοκαίρι του περασμένου χρόνου.

Βέβαια, τα ενδιαφέροντα του Υπουργείου σας στην πορεία άλλαξαν. Ο δημόσιος διάλογος, ξέρετε σε τι στράφηκε, κύριε Υπουργέ. Τα γνωρίζετε, γιατί ήσασταν Γενικός Γραμματέας του Υπουργείου.

Πριν ένα χρόνο, η συζήτησή μας είχε να κάνει με το πώς το ελληνικό πτυχίο θα είναι αξιόπιστο, ενιαίο και στιβαρό στην εγχώρια και τη διεθνή επαγγελματική αγορά. Πώς θα κατοχυρώνει δικαιώματα και πώς θα εξασφαλίζει στη νέα και στον στο νέο μας μια θέση εργασίας, όχι μια θέση κάπου, μια θέση εργασίας πάνω στο αντικείμενο των σπουδών τους.

Θεωρείτε, κύριε Υπουργέ, ότι με την οικονομική κρίση, με brain drain, έχουμε ως χώρα το περιθώριο και την πολυτέλεια να πούμε ότι «πετάμε» τα επαγγελματικά δικαιώματα τετρακοσίων χιλιάδων ανθρώπων, ενώ θα μπορούσαμε να ολοκληρώσουμε αυτό που λέει ο νόμος του κράτους;

Αυτή τη στιγμή η Κυβέρνησή σας έχει καταστήσει ηθελημένα τον νόμο ισοτιμίας ΑΕΙ-ΤΕΙ πρακτικά ανεφάρμοστο, με το να μην αναλαμβάνει τη συνειδητή πρωτοβουλία να τον υλοποιήσει. Δεν θέλετε, προφανώς, να καταργήσετε την ισχύουσα νομοθεσία, δεν θέλετε να πάρετε το πολιτικό «βάρος» αυτού που πιστεύετε, αλλά η απόλυτη αλήθεια είναι ότι δεν επιθυμείτε να κάνετε τίποτα απολύτως για την ισοτιμία ΑΕΙ-ΤΕΙ.

Το πτυχίο σε ένα ελληνικό δημόσιο πανεπιστήμιο, ο κάθε φοιτητής και κάθε φοιτήτρια το έχει πάρει με κόπο, με οικονομικές στερήσεις της οικογένειάς του, γιατί δεν έχουν όλοι την οικονομική δυνατότητα να πληρώσουν το φοιτητικό ενοίκιο, για τα έξοδα τεσσάρων-πέντε χρόνων, με στερήσεις της φοιτήτριας και του φοιτητή, με διάβασμα, με εργαστήρια, με μαθητεία και πρακτική, βγάζοντας εργασία και σε δημόσιους φορείς, καλύπτοντας τρύπες και στις προσλήψεις που δεν γίνονται από το κράτος.

Αυτές τις αγωνίες τις γνωρίζετε πολύ καλά, άλλωστε, και ως πανεπιστημιακός. Γνωρίζετε το δελτίο τύπου των αποφοίτων πρώην ΤΕΙ για την πολυετή αδιαφορία του Υπουργείου; Θα το καταθέσω για τα Πρακτικά. Έχει ημερομηνία 4-4-2025. Έχει ένα πολύ μεγάλο ενδιαφέρον, κύριε Υφυπουργέ, ότι ενώ είναι σε ισχύ ο νόμος ισοτιμίας, ενώ υπάρχει η ρητή σας δέσμευση και βούληση να υπάρξει λύση στην κατάσταση των αποφοίτων, στις 27-2-2025 βγαίνει από το Υπουργείο Εσωτερικών μία εγκύκλιος με την οποία καθοδηγούνται όλα τα Υφυπουργεία της Κυβέρνησης να κάνουν ανακατανομή κενών θέσεων κατηγορίας ΤΕ με κατηγορίας ΠΕ, με το πρόσχημα της εφαρμογής της νομοθεσίας. Καταργούνται λοιπόν οι θέσεις ΤΕ. Άρα, εκείνοι που είχαν πτυχίο κατηγορίας ΤΕ και δεν είχαν αναγνωριστεί ως συγκεκριμένο πτυχίο κατηγορίας ΠΕ πετιούνται σταδιακά έξω και από τη δυνατότητα προσλήψεως στο δημόσιο.

Κύριε Υπουργέ, δεν σας κρύβω ότι σήμερα η αληθινή μου βούληση ήταν να μην αξιοποιήσω τον χρόνο της δευτερολογίας μου και να ακούσω από εσάς ότι ναι, η Υπουργός κι εσείς με τη σειρά σας έχετε αποφασίσει και θα δούμε σε ένα μήνα στη διαβούλευση νομοσχέδιο για τον τρόπο και τις προϋποθέσεις της ισοτιμίας. Αυτά έπρεπε να έχουν γίνει, κύριε Υπουργέ, όπως σας είπα και πιο πριν και να μην χρειάζεται το ΠΑΣΟΚ να τα υπενθυμίζει.

Το ΠΑΣΟΚ, όμως, θα υπενθυμίσει στους αποφοίτους αυτούς ότι ο ένας χρόνος που πέρασε και δεν έγινε τίποτα δεν ήταν νεκρός χρόνος. Το Υπουργείο σας είχε την αγωνία να ασχοληθεί με το δημόσιο πανεπιστήμιο και τα πτυχία, αλλά από άλλη σκοπιά. Το Υπουργείο σας μερίμνησε για την ισοτιμία του πτυχίου του κρατικού πανεπιστημίου με τα ιδιωτικά πανεπιστήμια. Αυτή την ισοτιμία την προχώρησε γρήγορα. Δεν χρειάστηκαν έξι χρόνια. Να σας θυμίσω με προκλητικό τόνο από τον απερχόμενο Υπουργό μέχρι την τελευταία στιγμή που δήλωσε ότι από αυτό το Υπουργείο θα του λείψουν όλα. Εμάς, η ολιγωρία δεν θα μας λείψει καθόλου. Ούτε στους πτυχιούχους πρώην ΤΕΙ θα λείψει, που αναγκάζονται και προσφεύγουν στη δικαιοσύνη επειδή η Κυβέρνησή σας δεν εφαρμόζει το νόμο.

Να ρωτήσω να μας πείτε, να το ακούσει κι ο ελληνικός λαός: Ποιο είναι το ύψος των προστίμων που έχει επιβληθεί στο Υπουργείο σας επί της Κυβερνήσεως Μητσοτάκη για τη ζημιά των πτυχιούχων πρώην ΤΕΙ; Πόσα χρήματα έχετε καταβάλει ως αποζημιώσεις; Πόσες αποφάσεις δικαστηρίων έχετε αγνοήσει και συνεχίζετε να χρεώνετε τον κρατικό προϋπολογισμό; Πάνω από δυόμισι χιλιάδες πτυχιούχοι έχουν προσφύγει στα δικαστήρια την τελευταία πενταετία και με μια ματιά στη «ΔΙΑΥΓΕΙΑ» φανερώνεται η αλήθεια ότι δηλαδή προτιμάτε να υπάρχει εκκρεμότητα και ταλαιπωρία.

Μόνο ευχές μας έμειναν, λοιπόν, κύριε Υπουργέ. Εύχομαι οριστική λύση σε αυτό το ζήτημα και όλα όσα μας είπατε και θα μας πείτε θα τα παρακολουθώ κι εγώ προσωπικά.

Σας ευχαριστώ πολύ.

(Στο σημείο αυτό η Βουλευτής κ. Ελένη Βατσινά καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Βατσινά.

Παρακαλώ, κύριε Υφυπουργέ, έχετε τον λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία Βουλευτή, συνεχίζοντας θέλω να επισημάνω κάτι που το θεωρώ, πραγματικά, πολύ σημαντικό για την όλη συζήτηση. Συζητάμε σήμερα εδώ, με βάση την ερώτησή σας, για το θέμα των αποφοίτων των πρώην Ανωτάτων Τεχνολογικών Εκπαιδευτικών Ιδρυμάτων και για την αντιστοίχιση των πτυχίων τους.

Δεν πρέπει, όμως, όλοι μας και ο ελληνικός λαός, να ξεχνούμε ορισμένα βασικά πράγματα: Πρώτον ότι όλη αυτή η διαδικασία της ένταξης των Ανωτάτων Τεχνολογικών Ιδιωτικών Ιδρυμάτων σε πανεπιστημιακά ιδρύματα έγινε από τη συγκυβέρνηση των ΣΥΡΙΖΑ - ΑΝΕΛ κυριολεκτικά σε μία νύχτα. Καταστρατηγήθηκε όλη η ακαδημαϊκή διαδικασία που προβλέπεται για την αξιολόγηση των προγραμμάτων σπουδών. Ήταν κάτι το οποίο εμφανίστηκε πραγματικά τόσο ξαφνικά, χωρίς καμία διαδικασία. Η τότε ΑΔΙΠ δεν συμμετείχε.

Πρέπει να πω ότι η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη, με τον ν.4653/2020 ίδρυσε την Εθνική Αρχή Ανώτατης Εκπαίδευσης μέσω της οποίας συζητούμε για πιστοποιήσεις προγραμμάτων σπουδών σύμφωνα με τα πρότυπα της ΕΘΑΑΕ και βέβαια και για αξιολογήσεις πανεπιστημιακών ιδρυμάτων. Είναι κάτι το οποίο το χρειαζόμαστε ως ανώτατη δημόσια εκπαίδευση στην Ελλάδα, κάτι το οποίο υπάρχει σε όλες τις χώρες και την εποχή εκείνη της συγκυβέρνησης ΣΥΡΙΖΑ - ΑΝΕΛ είχαν καταστρατηγηθεί τα πάντα.

Σήμερα, λοιπόν, καλούμαστε να δώσουμε λύσεις σε ένα πραγματικά ευαίσθητο, πολυπαραγοντικό και πολυπαραμετρικό ζήτημα, χωρίς το αρχικό θεσμικό πλαίσιο να μας δίνει καμία απολύτως διέξοδο. Σας είπα και στην πρωτολογία μου ότι δεν υπάρχει καμία πρόβλεψη στον νόμο για τους αποφοίτους των τμημάτων αυτών.

Δεύτερον, και κάτι πολύ βασικό. Οι απόφοιτοι αυτοί στους οποίους αναφέρεστε στη συντριπτική τους πλειοψηφία βρίσκονται στην αγορά εργασίας. Εργάζονται με βάση το πτυχίο τους. Επίσης, με βάση το πτυχίο τους μπορούν να συνεχίσουν και τις σπουδές τους σε μεταπτυχιακό ή διδακτορικό επίπεδο. Άρα, τα πτυχία δεν είναι άνευ ουσίας και άνευ αξίας, όπως αφήνετε να εννοηθεί στην ερώτησή σας, ούτε οι απόφοιτοι είναι σε ομηρία, όπως λέτε.

Από κει και πέρα, πρέπει να σας πω ότι όπως σε όλα τα θέματα, αφού θέλετε κάτι συγκεκριμένο, έτσι και σε αυτό, εξετάζουμε προσεκτικά στο Υπουργείο όλες τις παραμέτρους του ζητήματος, αλλά με προσεκτικά βήματα, που γίνονται κατόπιν ενδελεχούς μελέτης και σχεδιασμού και όχι με βιασύνη και προχειρότητα. Επομένως, είναι προφανές ότι αυτό που είπα σημαίνει ότι δεν αφήνουμε στην τύχη τους αυτούς τους τετρακόσιους χιλιάδες αποφοίτους των πρώην ΤΕΙ.

Τέλος, να αναφέρω ότι μια και σας ενδιαφέρει -και ορθώς- το ΕΛΜΕΠΑ, το Ελληνικό Μεσογειακό Πανεπιστήμιο, είχα την τιμή να υπογράψω πριν από λίγες ημέρες την ίδρυση της Πολυτεχνικής Σχολής του ΕΛΜΕΠΑ. Στη νέα αυτή πολυτεχνική σχολή, λοιπόν, εντάσσονται το Τμήμα Ηλεκτρολόγων Μηχανικών και Μηχανικών Υπολογιστών με έδρα το Ηράκλειο, Ηλεκτρονικών Μηχανικών με έδρα τα Χανιά, Μηχανολόγων Μηχανικών επίσης με έδρα το Ηράκλειο.

Παράλληλα, με την απόφαση αυτή ορίστηκε ότι οι τίτλοι σπουδών των τμημάτων που εντάσσονται στην Πολυτεχνική Σχολή του ΕΛΜΕΠΑ, οι οποίοι χορηγήθηκαν πριν από την ένταξη των τμημάτων στην πολυτεχνική σχολή και ύστερα από την ολοκλήρωση προγράμματος σπουδών δέκα εξαμήνων, είναι ισότιμοι και αντίστοιχοι ως προς κάθε συνέπεια με τους τίτλους σπουδών που χορηγούν τα ίδια τμήματα ύστερα από την ένταξή τους στην πολυτεχνική σχολή.

Τι καταδεικνύει αυτό; Καταδεικνύει ότι το Υπουργείο Παιδείας, η Υπουργός, η Σοφία Ζαχαράκη, εγώ προσωπικά, αλλά και η Κυβέρνηση του Κυριάκου Μητσοτάκη πραγματικά σκύβουμε πάνω σε κάθε τέτοιο ζήτημα και προσπαθούμε, με σωστά βήματα και με σωστό προγραμματισμό, να δίνονται λύσεις που όχι μόνο να βοηθούν τα παιδιά, αλλά και να μην κρατούν σε ομηρία κανέναν.

Αναφορικά, τέλος, με αυτό που είπατε στην ερώτησή σας για το Τμήμα Μουσικής Τεχνολογίας και Ακουστικής, πρέπει να δηλώσω ότι το εξετάζουμε ως Υπουργείο σε συνεργασία με το αντίστοιχο πανεπιστήμιο, με το ΕΛΜΕΠΑ.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υφυπουργό.

Οι τρεις επόμενες επίκαιρες ερωτήσεις απευθύνονται στον Υπουργό Περιβάλλοντος και Ενέργειας.

Ξεκινάμε, λοιπόν, με τη δεύτερη με αριθμό 759/31-3-2025 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον Υπουργό Περιβάλλοντος και Ενέργειας με θέμα: «Η Θεσσαλονίκη στη λίστα με τις 10 περισσότερο μολυσμένες πόλεις στην Ελλάδα».

Παρακαλώ, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Κύριε Υφυπουργέ, εάν θα χρειαζόταν να βάλω έναν τίτλο στη σημερινή επίκαιρη ερώτηση που απευθύνεται στο Υπουργείο θα ήταν επιτέλους συμβάλλετε ως Κυβέρνηση να σταματήσει να αναπνέει και η Θεσσαλονίκη και άλλες εννέα πόλεις δηλητήριο. Επιτέλους σταματήστε να εισπνέουν τα αιωρούμενα σωματίδια και όλες τις άλλες μορφές, μικρά παιδιά, ηλικιωμένοι άνθρωποι, με αποτελέσματα πολύ άσχημα για τις κοινωνίες και τον οικιστικό χώρο που περιγράφουμε.

Δεν ξέρω αν κάνω λάθος, αλλά πρέπει να είναι μια από τις πρώτες σας κοινοβουλευτικές εμπειρίες απαντώντας σε επίκαιρες ερωτήσεις. Θέλω να θυμίσω και να το καταχωρήσετε και στη συνείδησή σας ότι σε αυτόν εδώ τον χώρο, χωρίς να κάνω ούτε μαθήματα ήθους, δημοκρατίας ή πολιτικής συμπεριφοράς, υπάρχει ένας χρηματοδότης, αιμοδότης θα έλεγα. Είναι ο ελληνικός λαός και οι αγώνες του για τη δημοκρατία και την ελευθερία. Και δεν αφήνουν σε κανέναν το περιθώριο να παρερμηνεύει, να διαστέλλει, να προσαρμόζει τις δημόσιες τοποθετήσεις και πρακτικές του με τον τρόπο που τον βολεύουν. Μην το θεωρήσετε ως υπονοούμενο αυτό. Είναι γνωστό ότι ως πολιτικός χώρος έχουμε ένα σοβαρό ζήτημα πολιτικής ηθικής σε σχέση με τον διορισμό σας, αλλά αυτό δεν αποτελεί αντικείμενο της επίκαιρης ερώτησης.

Σχέση με την πολιτική εντιμότητα θα έχει, όμως, η απάντηση. Γιατί ξέρετε εδώ και αρκετά χρόνια η Θεσσαλονίκη αναπνέει δηλητήριο και είναι στη λίστα με τις δέκα περισσότερο μολυσμένες πόλεις, με χίλιους πεντακόσιους αιφνίδιους και πρόωρους θανάτους ετησίως, με τις συγκεντρώσεις αιωρούμενων σωματιδίων να ξεπερνούν κάθε ευρωπαϊκό δεδομένο και η χώρα μας εδώ και αρκετά χρόνια να είναι υπόλογη, υπότροπη και να είναι υπό το βάρος των προστίμων που επιβάλλονται λόγω αυτής της κωλυσιεργίας.

Θέλω να θυμίσω -και το καταθέτω στα Πρακτικά- ότι αυτά δεν τα θυμόμαστε επειδή έγιναν παλιότερα και τα αναθεωρούμε, όπως κάποιοι συνηθίζουν. Από το 2023 ο νυν Πρόεδρος του ΣΥΡΙΖΑ - Προοδευτική Συμμαχία, ο Σωκράτης Φάμελλος και Βουλευτές από τη Θεσσαλονίκη είχαμε προειδοποιήσει για το πρόβλημα της αέριας ρύπανσης και της υγείας στη Θεσσαλονίκη. Ήταν η νέα ευρωκαταδίκη της Ελλάδας. Τι έγινε από τότε; Εδώ και έξι χρόνια, κύριε Υπουργέ, ενώ υπήρχαν δεσμεύσεις, ανακοινώσεις, διακηρύξεις πομφόλυγες, χτίστηκαν χίμαιρες, το μόνο που έχει προχωρήσει και αυτό ασθμαίνοντας, ήταν η χρηματοδότηση επιπλέον μελέτης εφαρμογής επιχειρησιακού σχεδίου από τον ΟΦΥΠΕΚΑ με μια Περιφέρεια Κεντρικής Μακεδονίας και ένα Υπουργείο Περιβάλλοντος να κωλυσιεργούν, να αδρανούν και εν τέλει να αφήνουν μικρά παιδιά, εργαζόμενους, επιχειρηματίες, μια πόλη ολόκληρη, τη Θεσσαλονίκη, την Καλαμαριά και τα περίχωρα καταλήγοντας με αυτό που ξεκίνησα και θα σας δώσω και περισσότερα στοιχεία στη δευτερολογία μου. Αναπνέουμε δηλητήριο. Πάρτε το απόφαση ότι με τον νόμο της αδράνειας το πρόβλημα δεν λύνεται. Είστε διατεθειμένοι να συμβάλλετε;

Ευχαριστώ πολύ προς το παρόν.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Τσάφος.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Καλησπέρα σας, κύριε Βουλευτά. Το θέμα για το οποίο με ρωτάτε είναι πολύ σημαντικό, γιατί ο αέρας που αναπνέει ο κόσμος έχει άμεση προφανώς σχέση με τη δημόσια υγεία. Μπορώ να σας πω ότι όταν βλέπουμε τα δεδομένα, αυτό που δείχνουν τα δεδομένα, είναι ότι αυτό σχετίζεται με δύο κυρίως τομείς, με τον τρόπο με τον οποίο θερμαίνονται τα σπίτια και με τις μεταφορές μέσα στην πόλη.

Αυτό που μπορούμε να πούμε είναι ότι και στα δύο αυτά πεδία έχουμε δει πολύ σημαντικές παρεμβάσεις και αλλαγές. Για τις μεταφορές στη Θεσσαλονίκη νομίζω είναι απόλυτα ορατό και τα νέα λεωφορεία, εκ των οποίων πολλά ηλεκτρικά, η είσοδος του μετρό στη ζωή μας που έχει μειώσει πάρα πολύ σημαντικά την κυκλοφορία στην πόλη. Αυτά είναι απτά παραδείγματα του πώς οι πολιτικές αυτής της Κυβέρνησης αλλάζουν την ποιότητα του αέρα την οποία εισπνέει ο κόσμος στη Θεσσαλονίκη.

Αλλά επειδή αναφέρατε και τη μελέτη και τις ενέργειες του ΟΦΥΠΕΚΑ, αυτό που έδειξαν τα δεδομένα είναι ότι στο μεγάλο ποσοστό τα ατμοσφαιρικά σωματίδια «10» στο μεγάλο τους ποσοστό προέρχονται από τη βιομάζα, από την καύση της βιομάζας για να θερμαίνονται τα σπίτια, το οποίο είναι ένα πολύ μικρό ποσοστό, περίπου 10% της θερμικής ενέργειας, αλλά είναι το 73% του συνόλου των εκπομπών για την υγεία από τα σωματίδια «10». Άρα το ερώτημα, άμα το αλλάξουμε λίγο, είναι πώς αλλάζουμε τον τρόπο με τον οποίο θερμαίνεται ο κόσμος στη συγκεκριμένη πόλη.

Εδώ μπορούμε να πούμε τα εξής: Κατ’ αρχάς η Θεσσαλονίκη είναι μια από τις πόλεις που έχει υιοθετήσει το φυσικό αέριο. Οι πρώτες συνδέσεις φυσικού αερίου ξεκίνησαν το 2000. Έως το 2010 είχαν φτάσει περίπου τις εκατόν τριάντα οκτώ χιλιάδες, το 2020 διακόσιες εβδομήντα χιλιάδες. Έκτοτε έχουμε βάλει άλλες σαράντα πέντε χιλιάδες συνδέσεις. Άρα περίπου τριακόσιες δεκατέσσερις χιλιάδες νοικοκυριά και επιχειρήσεις έχουν πρόσβαση στο φυσικό αέριο.

Αυτό το βλέπουμε και στα δεδομένα όπου έχουμε ουσιαστικά δύο δείκτες. Ο ένας είναι η μέση τιμή στο έτος και ο άλλος δείκτης είναι πόσες μέρες είμαστε πάνω από το όριο των 50 mg κατά κυβικό μέτρο. Στον πρώτο δείκτη έχουμε μια σημαντική αποκλιμάκωση, ειδικά αν πάει κανείς δεκαπέντε χρόνια πριν, όπου δεν χτυπάμε -στις κεντρικές μετρήσεις, στους σταθμούς μέτρησης- το όριο των 40 mg ανά κυβικό μέτρο, ενώ αν πάμε πίσω δεκαπέντε, είκοσι χρόνια, το χτυπούσαμε σχεδόν σε όλους. Η ίδια βελτίωση φαίνεται και στις μέρες στις οποίες το όριο ξεπερνά τα 50 mg. Άρα η βασική μεγάλη εικόνα είναι ότι έχουμε ακόμα προφανώς πολλά να κάνουμε, αλλά ο αέρας που εισπνέει η Θεσσαλονίκη βελτιώνεται και βελτιώνεται σε έναν μεγάλο βαθμό λόγω της αλλαγής και στο ενεργειακό μείγμα της πόλης, αλλά και στον τρόπο με τον οποίο γίνονται οι μεταφορές στην πόλη.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ λυπάμαι, αλλά είμαι αναγκασμένος να σχολιάσω ότι όποιος συνέταξε την απάντηση -το καταλαβαίνω ίσως και λόγω του μικρού χρόνου που αναλάβατε τα καθήκοντά σας μέσα στο πλαίσιο που αναλάβατε-, μάλλον δανείστηκε κείμενα και απαντήσεις που τα είχαμε δει ως δικαιολογία και τα προηγούμενα χρόνια. Είμαστε στο 2025. Οι καταδίκες τρέχουν από το 2023. Το 2019 η Περιφέρεια Κεντρικής Μακεδονίας κατέθεσε την πρώτη πρωτόλεια μελέτη την οποία στο Υπουργείο Περιβάλλοντος κατέληξαν ότι δεν πληρούσε τις απαιτήσεις της Οδηγίας. Το ΥΠΕΝ προγραμματίζει στο 2021 την ανάθεση μέσω του ΟΦΥΠΕΚΑ της συγκεκριμένης μελέτης που αναφέρθηκα. Παραμένει ακόμα ημιτελής και στα χαρτιά.

Αλλά πάμε και σε πιο επίκαιρα ζητήματα. Επειδή με βάση και την ακαδημαϊκή ενασχόληση πολύ διακεκριμένων επιστημόνων της Ελλάδας και του εξωτερικού, το καμπανάκι παραμένει σε ισχύ. Αυτή την ώρα που συζητάμε αυτή η δικαιολογία ότι οι θεσσαλονικείς καίνε καυσόξυλα ή ξύλα ή έπιπλα στα τζάκια και αυτό είναι η ουσιώδης αιτία ή το ότι προηγήθηκε στο φυσικό αέριο από το 2006 και είναι πλέον μεγάλος ο όγκος για να τον διαχειριστούμε περιβαλλοντικά, δεν αποτελεί δικαιολογία. Έχετε στα χέρια σας μελέτη περιβαλλοντικών επιπτώσεων του πολυδιαφημισμένο έργου του Flyover και σε τι βαθμό συμβάλλει στην περαιτέρω επιδείνωση της κατάστασης που δεν αντιμετωπίζεται;

Το ερώτημα μου δεν είναι να διαπιστώσουμε μαζί το πρόβλημα. Σας ευχαριστώ πολύ για την ευαισθησία. Η εκτελεστική, η θεσμική ευθύνη σας, είναι να ανασύρετε στα αρχεία του Υπουργείου σας τι έχει γίνει -ελάχιστα θα βρείτε-, αλλά και να μας απαντήσετε στο τι πρόκειται να γίνει για το άμεσο, το βραχυπρόθεσμο και το μακροπρόθεσμο μέλλον. Δεν σας μιλώ για μια υπόθεση εργασίας. Μιλά και ρωτώ για την Καλαμαριά, τη Θεσσαλονίκη, τον Εύοσμο, τις άλλες πόλεις, ότι οι άνθρωποι αυτοί, εμείς όλοι, αναπνέουμε δηλητήριο. Με γενικόλογους αφορισμούς και γενικόλογες αιτιάσεις δεν λύνεται το πρόβλημα. Πείτε «δεν έχουμε σχέδιο», πείτε «θα ξανακαθίσουμε από την αρχή να το δούμε», με μια δικαιολογημένη για την Κυβέρνηση Κυριάκου Μητσοτάκη αδράνεια ή άρνηση ή καθυστέρηση αντίληψης της πραγματικότητας μεταξύ δύο, τριών, τεσσάρων ετών. Δύο χρόνια σας πήρε να καταλάβετε την αισχροκέρδεια. Δύο χρόνια σας πήρε να καταλάβετε την ακρίβεια. Και όταν αποδίδετε ευθύνη στους πολίτες για μη περιβαλλοντική συμπεριφορά, να σας πω ότι πολλές φορές είναι και απότοκο της οικονομικής κρίσης, της πραγματικής οικονομικής κρίσης, που οφείλεται σε πολιτικές που υποστηρίζετε πλέον και εσείς και με τη συμμετοχή σας στην Κυβέρνηση.

Το ερώτημα που παραμένει. Με βάση όλα αυτά, υπάρχει σχέδιο, υπάρχει προοπτική ή θα έρθουμε πάλι μετά από δύο χρόνια να ξαναδιαπιστώνουμε τα ίδια επίπεδα ρύπανσης, την ίδια κοινωνική κατάσταση και ίσως και περισσότερους θανάτους;

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Γιαννούλη.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας άκουσα με προσοχή, κύριε Βουλευτά, και θέλω να επανέλθω σε αρκετά από αυτά που είπατε.

Κατ’ αρχάς, για τη διάγνωση ότι η βιομάζα είναι η κύρια πηγή, αυτό λένε οι μελέτες, αυτό μεταφέρουμε κι εμείς. Άρα δεν είναι θέμα άποψης, όπως και επίσης είναι αντικειμενικά τα στοιχεία που έχουμε για τις μετρήσεις τα οποία σας μετέφερα.

Αλλά επειδή ζητάτε να πάμε και παρακάτω σε δράσεις μας, να μιλήσουμε για δύο εμβληματικά προγράμματα, όπως είναι το «Αλλάζω σύστημα θέρμανσης και θερμοσίφωνα» και το «Εξοικονομώ», τα οποία επικεντρώνονται ακριβώς σε αυτό το πρόβλημα. Το ένα κομμάτι του «Αλλάζω σύστημα θέρμανσης» έχει να κάνει με τις αντλίες θερμότητας, το οποίο είναι επίσης στοχευμένο στο να αλλάξουμε τον τρόπο με τον οποίο μπορεί να ζεσταθεί κάποιος στο σπίτι του.

Έχουμε πολύ μεγάλη ανταπόκριση, και επίσης σε συνδυασμό με το πρόγραμμα «Εξοικονομώ»…

**ΧΡΗΣΤΟΣ ΓΙΑΝΝΟΥΛΗΣ:** Στοιχεία έχετε για την απορρόφηση του προγράμματος αυτού;

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Ορίστε;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, να ακούσουμε τον κύριο Υπουργό. Όχι διάλογο.

Παρακαλώ, κύριε Υπουργέ, συνεχίστε.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Έχουμε επίσης θεσμοθετήσει μαζί με το πρόγραμμα «Εξοικονομώ» ότι οι περιοχές που έχουν υψηλότερες βαθμοημέρες, άρα κατά κύριο λόγο η βόρεια Ελλάδα, θα έχουν επιπλέον μοριοδότηση. Και φυσικά μέσα σε αυτό το πρόγραμμα έχουμε και ακόμα πολύ μεγαλύτερη επιδότηση για τους ευάλωτους συμπατριώτες μας.

Άρα αν δούμε τη δομική τάση που σας περιέγραψα πριν και αυτά τα προγράμματα που είναι ένας διαφορετικός τρόπος θέρμανσης με επιδοτήσεις, αλλά και για τη δημιουργία της εφοδιαστικής αλυσίδας για τις αντλίες θερμότητας και την εξοικείωση του προσωπικού, έτσι ώστε να μπορούμε να συνεχίσουμε να βάζουμε αντλίες θερμότητας, ένα πρόγραμμα «Εξοικονομώ» που είναι πολύ στοχευμένο στη βόρεια Ελλάδα και συγκεκριμένα μέτρα για τους ευάλωτους, όλα αυτά πάλι μας γυρνάνε στο ποια είναι η ουσία. Να αλλάξουμε τον τρόπο με τον οποίο θερμαίνεται ο κόσμος και να μειώσουμε το ποσοστό της βιομάζας και άρα τα σωματίδια τα οποία προέρχονται από αυτό στο σύνολό τους. Αυτό είναι ένα σημαντικό σχέδιο που δεν θα εξαλείψει το πρόβλημα προφανώς αλλά δείχνει τη δυναμική προς έναν ξεχωριστό, διαφορετικό τρόπο για τη θέρμανση στο σπίτι.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εγώ σας ευχαριστώ.

Θα συζητηθεί η δωδέκατη με αριθμό 758/31-3-2025 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Περιβάλλοντος και Ενέργειας, με θέμα: «Να λάβει το σύνολο των εργαζομένων στις δασικές υπηρεσίες το επίδομα επικίνδυνης και ανθυγιεινής εργασίας».

Παρακαλώ, κύριε Δελή.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Επανερχόμαστε, κύριε Υπουργέ, στο ίδιο θέμα μετά από έξι, επτά μήνες. Τον περασμένο Σεπτέμβρη, η Κυβέρνηση ύστερα από πολλές παλινωδίες, είναι η αλήθεια, και ως αποτέλεσμα βεβαίως των αγώνων και της πίεσης που δέχτηκε από τους εργαζόμενους, υπέγραψε με ΚΥΑ τη χορήγηση του επιδόματος ανθυγιεινής και επικίνδυνης εργασίας για τους εργαζόμενους στις δασικές υπηρεσίες. Αυτό γίνεται στις 13 Σεπτεμβρίου του 2024. Αυτή όμως η κοινή υπουργική απόφαση, κύριε Υπουργέ, όπως καλά γνωρίζετε αποκλείει από την καταβολή αυτού του επιδόματος τις ειδικότητες των δασικών υπηρεσιών, τους οδηγούς δηλαδή, τους τεχνολόγους γεωπονίας και φυτικής παραγωγής, τους τοπογράφους μηχανικούς ΤΕ, αλλά και τους διοικητικούς. Θα αναφερθώ στη συνέχεια λίγο πιο αναλυτικά για όλους αυτούς.

Μάλιστα, αυτός ο αποκλεισμός γίνεται ακόμα πιο εξωφρενικός, ακόμα πιο προκλητικός και εξοργιστικός, γιατί αυτοί οι εργαζόμενοι μέχρι να βγει η συγκεκριμένη ΚΥΑ τον Σεπτέμβρη του 2024 δικαιούνταν και έπαιρναν αυτό το επίδομα, αφού είναι δασικοί υπάλληλοι σύμφωνα με τον νόμο που ισχύει από το 2015. Η Κυβέρνησή σας, δηλαδή, τους το έκοψε αυτό το επίδομα.

Σε εκείνη τη συζήτηση που έγινε τότε με τον κ. Ταγαρά, στις αρχές του Οκτώβρη, όπου παραθέσαμε βεβαίως τα επιχειρήματα, τα υπομνήματα από τους συλλόγους των εργαζομένων για την αδικία που υφίστανται αυτοί οι εργαζόμενοι, ο κ. Ταγαράς είχε πει -και το διαβάζω μέσα από τα Πρακτικά έτσι όπως ακριβώς το έχει πει εδώ στη Βουλή, επίσημα- «Έχουμε ζητήσει να συμμετέχουν και αυτοί...», δηλαδή οι προηγούμενες κατηγορίες, «…για λόγους ίσης αντιμετώπισης και δικαιοσύνης σε κάτι που πράγματι ενέχει κινδύνους σε σχέση με την προσφορά τους και το έργο τους». Δηλαδή ήρθε η Κυβέρνηση εδώ και με τον αρμόδιο Υπουργό αναγνώρισε το δίκαιο αίτημα της ένταξης αυτών των κατηγοριών εργαζομένων σε αυτό το επίδομα, το βασικό. Όμως από τότε έχουν περάσει έξι μήνες, κύριε Υπουργέ, και τίποτα δεν έχει γίνει ώστε να αποκατασταθεί αυτή η αδικία η οποία είναι ομολογημένη και αναγνωρισμένη από την Κυβέρνηση.

Γι’ αυτό σας ρωτάμε για ποιον λόγο δεν έγινε μέχρι στιγμής αυτό. Ποιο είναι το πρόβλημα δηλαδή, που δεν συμπεριλήφθηκαν και αυτές οι ειδικότητες, να συμπληρωθεί αυτή η κοινή υπουργική απόφαση. Και, εν τέλει, τι μέτρα σκοπεύει να πάρει η Κυβέρνηση σας έτσι ώστε όλοι οι εργαζόμενοι των δασικών υπηρεσιών να πάρουν αυτό το επίδομα επικίνδυνης και ανθυγιεινής εργασίας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δελή.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Καλησπέρα σας, κύριε Βουλευτά.

Όπως και εσείς επισημάνατε είναι μια ερώτηση που είχε έρθει στο Υπουργείο μας πριν από έξι μήνες και σας είχε απαντήσει ο Υφυπουργός κ. Ταγαράς ότι η πρόθεση του Υπουργείου μας ήταν όταν βλέπουμε ότι υπάρχει μια άνιση μεταχείριση να παρέμβουμε, έτσι ώστε να έχουμε πάντα την ίση μεταχείριση.

Αυτό είναι κάτι που εξακολουθούμε να επιδιώκουμε. Σε καμία περίπτωση δεν μειώνουμε ή υποτιμούμε τον πολύ σημαντικό ρόλο που επιτελούν αυτοί οι άνθρωποι στη διαχείριση των δασών. Έχουμε κάνει τις ενέργειες και όπως ξέρετε δεν είναι δική μας αποκλειστικά απόφαση. Είναι και απόφαση του Γενικού Λογιστηρίου του Κράτους. Οπότε είναι κάτι το οποίο συζητάμε μαζί τους για να δούμε πώς μπορούμε να εξασφαλίσουμε μια τέτοια ίση μεταχείριση.

Αυτή ήταν η πρόθεσή μας τότε και παραμένει η πρόθεσή μας τώρα.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Παρακαλώ, κύριε Δελή.

**ΙΩΑΝΝΗΣ ΔΕΛΗΣ:** Θα μπορούσα να πω, κύριε Υπουργέ, ότι ο δρόμος για την κόλαση είναι στρωμένος με τις καλύτερες προθέσεις. Εν προκειμένω, βεβαίως η Κυβέρνηση αναγνωρίζει, γιατί αυτό υπάρχει, στα λόγια το δίκιο αυτών των ανθρώπων, αυτών των εργαζομένων. Στην πράξη όμως, δεν βλέπουμε να γίνεται κάτι. Έχουν περάσει έξι, επτά μήνες. Ο καιρός περνάει. Έχουν χάσει ένα επίδομα που έπαιρναν, επαναλαμβάνω. Και βεβαίως στην απάντησή σας λέτε ότι δεν είναι δική μας αποκλειστική απόφαση, δεν είναι του Υπουργείου σας δηλαδή, αλλά είναι συνολικότερα και άλλων Υπουργείων κ.λπ..

Ξέρετε, εμείς όταν ρωτάμε ένα Υπουργείο, εν προκειμένω το δικό σας Υπουργείο, το Υπουργείο Περιβάλλοντος, ρωτάμε την Κυβέρνηση. Είναι δικό σας θέμα αποκλειστικά -έχετε φτιάξει ένα επιτελικό κράτος, τι έχετε φτιάξει τέλος πάντων- να συνεννοηθείτε και αν πραγματικά πιστεύετε και είναι ειλικρινή αυτά που λέτε να τα κάνετε και πράξη.

Δηλαδή, χρειάζονται έξι, επτά μήνες για να περάσει μια τέτοια απόφαση από το Γενικό Λογιστήριο του Κράτους; Φανταστείτε για θέματα που έχουν ακόμα μεγαλύτερο όγκο τι πρέπει να γίνει. Νομίζουμε ότι είναι μια δικαιολογία αυτή, η οποία δεν στέκει ιδιαίτερα. Σας καλούμε να ξεπεραστούν άμεσα οι οποίοι σκόπελοι υπάρχουν στο Λογιστήριο, στα Υπουργεία και να συνεννοηθείτε ως Κυβέρνηση για να δώσετε αυτό το επίδομα, διότι εκτός των άλλων λέτε ότι είστε η Κυβέρνηση και της υπευθυνότητας και της συνέπειας. Εν προκειμένω, δεν το βλέπουμε να επιβεβαιώνεται. Άλλωστε σε λιγότερο από έναν μήνα ξεκινά η αντιπυρική περίοδος, μην το ξεχνάμε. Θα απαιτηθεί πάλι από αυτούς τους εργαζόμενους και θα ριχτούν, είναι η αλήθεια, όλοι αυτοί στην μάχη με τις πυρκαγιές. Ξέρετε πως όλο τον χρόνο δεν κάθονται στις δασικές υπηρεσίες με σταυρωμένα τα χέρια. Αγωνίζονται και εργάζονται για την προστασία των δασικών οικοσυστημάτων της χώρας μας.

Παρόλα αυτά η δική σας Κυβέρνηση εφαρμόζει αυτόν τον κανόνα από παλιά, της εξουσίας, το διαίρει και βασίλευε, έτσι ώστε να μην τους έχει όλους απέναντί της και να τους διαιρεί.

Εν πάση περιπτώσει, υπάρχει αναβρασμός, υπάρχει αγανάκτηση και οργή στον χώρο των δασικών υπαλλήλων. Την έχουν εκφράσει με επιστολή τους και οι οδηγοί, που σας την έχουν στείλει στο Υπουργείο. Οι οδηγοί διατρέχουν και αυτοί τους ίδιους κινδύνους μέσα στο δάσος, πολλές φορές στο φλεγόμενο δάσος. Μεταφέρουν στο πεδίο εργασίας δασολόγους, δασοπόνους, δασοφύλακες. Και αυτοί θα παίρνουν το επίδομα και ο οδηγός δεν θα το παίρνει; Δεν νομίζουμε ότι υπάρχει λογική σε αυτό.

Οι ΤΕ εργαζόμενοι της γεωπονίας φυτικής παραγωγής που είναι υπεύθυνοι για τον έλεγχο της υγείας των δασικών οικοσυστημάτων -και έχουμε προβλήματα, κύριε Υπουργέ, σε αρκετά δάση, μου έρχεται στο μυαλό τώρα το Σέιχ Σου με τον φλοιοφάγο-, είναι άνθρωποι που ασχολούνται με αυτά τα ζητήματα και έχουν πολύ σημαντικό έργο και ούτε αυτοί το παίρνουν. Ή οι τοπογράφοι μηχανικοί που βρίσκονται στα δασικά έργα, που επιβλέπουν τα έργα στα βουνά για την προστασία του δάσους ούτε αυτοί το παίρνουν, ούτε οι διοικητικοί. Ανάμεσα στα άλλα, οι διοικητικοί σε υποστελεχωμένες υπηρεσίες διεκπεραιώνουν εκτός των άλλων και τόνους δουλειάς και καλούνται -και συμμετέχουν βεβαίως- και στα τηλεφωνικά κέντρα την ώρα της μάχης και την ώρα των πυρκαγιών. Δεν πρέπει όλοι αυτοί να παίρνουν το επίδομα; Το θεωρούμε απολύτως λογικό και επιβεβλημένο.

Ελπίζουμε και σας καλούμε άμεσα να δεσμευτείτε ότι μέσα σε αυτόν τον μήνα, μέσα σε ένα εύλογο χρονικό διάστημα -γιατί η απάντησή σας η αρχική, κύριε Υπουργέ, θα μου επιτρέψετε να πω ότι ήταν αρκετά αόριστη-, θα αποκατασταθεί αυτή η αδικία.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς σας ευχαριστούμε, κύριε Δελή.

Κύριε Υπουργέ, παρακαλώ.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας άκουσα με προσοχή, κύριε Βουλευτά. Δεν υπάρχει καμία πρόθεση να διαιρέσουμε τον κόσμο. Εμείς όπως έχουμε τοποθετηθεί -και από τον κ. Ταγαρά και από εμένα- είναι κάτι που προσπαθούμε να έχουμε όσο το δυνατόν ίση μεταχείριση όσο γίνεται. Απλά, σε θέματα που έχουν και δημοσιονομικό χαρακτήρα είναι κάτι που πρέπει να δούμε συνολικά και να βρούμε τη σωστή απάντηση. Κι εκεί θα σταματήσω.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε με τη δέκατη με αριθμό 757/31-3-2025 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Κοινοβουλευτικής Ομάδας του Κομμουνιστικού Κόμματος Ελλάδος κ. Χρήστου Τσοκάνη προς τον Υπουργό Περιβάλλοντος και Ενέργειας, με θέμα: «Εγκατάσταση υπόγειων αγωγών μεταφοράς «λευκών» προϊόντων διύλισης πετρελαίου κατά μήκος της σιδηροδρομικής γραμμής Ελευσίνας Ασπροπύργου».

Ορίστε, κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Ωρολογιακή βόμβα η δυτική Αττική. Τι να πει κανείς! Η πιο μολυσμένη πόλη στην Αττική είναι η Ελευσίνα και η όγδοη είναι τα Λιόσια. Τον Ασπρόπυργο δεν τον περιλαμβάνει καμία μέτρηση.

Ερχόμαστε για να μεταφέρουμε την αγωνία, την οργή, την αγανάκτηση, αλλά και την οργανωμένη παρέμβαση των σωματείων, των φορέων και των συλλόγων της δυτικής Αττικής που από τον Ασπρόπυργο μέχρι την Ελευσίνα, από τα Λιόσια μέχρι τη Νέα Πέραμο είναι σε αναμμένα καρφιά. Καζάνι που βράζει είναι η δυτική Αττική. Ο κίνδυνος ενός μεγάλου βιομηχανικού ατυχήματος ελλοχεύει.

Με την ανοχή όλων των κυβερνήσεων και την υπογραφή άνοιξε ο δρόμος για τη δημιουργία, κατασκευή υπόγειων αγωγών για τις ανάγκες των ΕΛΠΕ, των διυλιστηρίων ανάμεσα σε Ασπρόπυργο, Ελευσίνα, Νέα Πέραμο, με ευθύνες διαχρονικά των κυβερνήσεων και του ΣΥΡΙΖΑ και σήμερα της Νέας Δημοκρατίας. Πρόκειται για δύο αγωγούς που θα μεταφέρουν βενζίνη, νάφθα, κηροζίνη, πετρέλαιο θέρμανσης και κίνησης, μέσα σε οικιστικό ιστό, δίπλα σε σπίτια, σε σχολεία, σε πολιτιστικά κτίρια, εκεί που μετακινούνται καθημερινά δεκάδες χιλιάδες εργαζόμενοι και κάτοικοι.

Για λογαριασμό των διυλιστηρίων και τις ανάγκες των ΕΛΠΕ παράλληλα, αποφασίζεται δημιουργία επίγειας χάραξης τρένου, όπου θα δυσχεραίνει ακόμα περισσότερο την κυκλοφορία και τη μετακίνηση των κατοίκων και των εργαζομένων.

Πρόσφατα η περιοχή μεταμορφώθηκε σε Σαουδική Αραβία, αφού η κηροζίνη στην περιοχή του Ασπροπύργου κατά δεκάδες κυβικά ανέβλυζε από το έδαφος, από τον έναν αγωγό που μετέφερε από τα Διυλιστήρια του Ασπροπύργου στην Ελευσίνα, ενώ στην περιοχή του Σαρανταπόταμου έτρεχε άφθονη νάφθα, βάζοντας σε κίνδυνο και τους κατοίκους και το περιβάλλον και το βιός τους.

Η κατάσταση έχει φτάσει στο απροχώρητο. Οι νέοι αγωγοί, μέσα στον οικιστικό ιστό σχεδιασμένοι, προσπαθούν να βάλουν την ταφόπλακα στη δυτική Αττική.

Ερωτάται, λοιπόν, το Υπουργείο:

Πρώτον, τι μέτρα θα πάρει εδώ και τώρα, έτσι ώστε να ματαιωθεί η εγκατάσταση των νέων αγωγών εντός του οικιστικού ιστού.

Δεύτερον, τι μέτρα θα πάρει έτσι ώστε να είμαστε προετοιμασμένοι και για τους κατοίκους και για τους εργαζόμενους μπροστά στον κίνδυνο ενός μεγάλου βιομηχανικού ατυχήματος που ελλοχεύει στη δυτική Αττική, στον Ασπρόπυργο, στην Ελευσίνα, στη Μάνδρα, στα Λιόσια, στη Νέα Πέραμο, στα Μέγαρα.

Τρίτον, και περιμένουμε απάντηση, κύριε Υπουργέ, έχετε μεγάλη ευθύνη. Κρούουμε το καμπανάκι του κινδύνου. Δεν μπορούμε σήμερα στον 21ο αιώνα, δύο χρόνια και κάτι μετά το προδιαγεγραμμένο έγκλημα των Τεμπών, να παραμένουν οι αιτίες που δημιούργησαν το έγκλημα, να προειδοποιούμε όλα τα Υπουργεία -Ενέργειας, Περιβάλλοντος, Μεταφορών- όλο το προηγούμενο διάστημα και το έργο να προχωράει κανονικά, επειδή το θέλουν οι ανάγκες και οι απαιτήσεις των ΕΛΠΕ και της HELLENIQ ENERGY.

Περιμένουμε απαντήσεις και θα μιλήσω και στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Τσοκάνη.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε. Καλησπέρα, κύριε Βουλευτά.

Είναι ένα θέμα που, απ’ όσο γνωρίζω, το είχατε συζητήσει με τον κ. Σκυλακάκη πρόσφατα, γιατί πράγματι υπήρχαν δύο περιστατικά ρύπανσης τα οποία συνέβησαν πρόσφατα στην περιοχή. Το ένα, από την πληροφόρηση που έχουμε ως τώρα, δεν είχε να κάνει με τους αγωγούς, αλλά με μια πιθανή απόθεση αποβλήτων. Είναι κάτι που ερευνάται ακόμα. Και όταν εντοπίστηκε από την Περιφέρεια σε συνεργασία με τα ΕΛΠΕ υπήρχε ένα εξειδικευμένο προσωπικό το οποίο παρενέβη άμεσα στον χώρο.

Στο δεύτερο συμβάν υπήρχε όντως μια σχέση με τον αγωγό και υπήρχε μια διαρροή η οποία αντιμετωπίστηκε σε λίγες ώρες και έγιναν όλες οι αναγκαίες διαδικασίες απορρύπανσης με ειδικές μεθόδους και εξειδικευμένα συνεργεία και αποκαταστάθηκε η βλάβη στον αγωγό.

Αυτό το οποίο μας δείχνουν αυτά τα δύο συμβάντα είναι ότι υπάρχει μια συστηματική επαγρύπνηση και άμεση ανταπόκριση όταν κάτι συμβαίνει. Μπορούμε να πούμε επίσης ότι η μεταφορά του πετρελαίου, μέσω αγωγών, και των πετρελαιοειδών στην προκειμένη περίπτωση είναι η πλέον ασφαλής σε σχέση με άλλους τρόπους μεταφοράς πετρελαιοειδών. Και μιλάμε για δύο αγωγούς οι οποίοι δουλεύουν για δεκαετίες σε αυτόν τον χώρο που έχουν συνεχόμενους ελέγχους και συνεχείς συντηρήσεις και προφανώς είναι δύο αγωγοί τους οποίους ελέγχουμε για να δουλεύουν και να μην έχουν καμία επιβάρυνση στο περιβάλλον.

Θα σταματήσω εδώ.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε θερμά τον κύριο Υπουργό.

Επιτρέψτε μου, πριν δώσω τον λόγο στον κ. Τσοκάνη για τη δευτερολογία του, να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», εβδομήντα πέντε μαθήτριες και μαθητές και δεκατέσσερις συνοδοί εκπαιδευτικοί από το 1ο, το 2ο και το 3ο Δημοτικά Σχολεία Σητείας και από το Δημοτικό Σχολείο Σφάκας Σητείας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Είναι σχολεία από την ιδιαίτερη εκλογική μας περιφέρεια. Παρούσα είναι και η Βουλευτής του ΠΑΣΟΚ κ. Σπυριδάκη.

Σας καλωσορίζουμε και σας ευχόμαστε καλή πρόοδο.

Κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Δεν σας κρύβω, κύριε Υπουργέ, ότι δεν περίμενα κάποια άλλη απάντηση. Ξεκινάμε με μια δήλωση που εκπροσωπεί τη συντριπτική πλειοψηφία των κατοίκων και των εργαζομένων της δυτικής Αττικής. Εκπροσωπεί τα αιτήματα και τις αγωνίες, τους αγώνες, την οργανωμένη πάλη των σωματείων και των συλλόγων. Οι αγωγοί μέσα στον οικιστικό ιστό, δίπλα στις γραμμές του τρένου, σας δηλώνουμε ότι δεν θα γίνουν. Θα βάλουμε μπροστά τα στήθια μας για να μην επιτρέψουμε να γίνει η δυτική Αττική ολοκαύτωμα. Γιατί μετά από την έκρηξη και τον κίνδυνο μεγάλου βιομηχανικού ατυχήματος θα το υποστούμε όλοι εμείς που ζούμε, δουλεύουμε, αναπνέουμε και κινδυνεύουμε σε ένα περιβάλλον όπου λόγω της άναρχης καπιταλιστικής ανάπτυξης, που έχει στο κέντρο της μόνο τα κέρδη των μονοπωλίων των πολυεθνικών και των ενεργειακών ομίλων, δεν παίρνει κανένα μέτρο προστασίας για τους κατοίκους, για τους εργαζόμενους, γιατί ακριβώς είναι κόστος, ενώ ό,τι θέλουν οι ενεργειακοί όμιλοι, τα μονοπώλια και οι πολυεθνικές αμέσως τρέχουν με γοργούς ρυθμούς να το υλοποιήσουν οι κυβερνήσεις. Τις ανάγκες όμως του λαού σε υγεία, παιδεία, ασφάλεια, περιβάλλον τις βάζουμε σε δεύτερη μεριά.

Εμείς, λοιπόν, δηλώνουμε ότι θα κάνουμε ό,τι περνά από το χέρι μας έτσι ώστε να μη γίνουν οι αγωγοί μέσα στον οικιστικό ιστό, ούτως ή άλλως πριν από πενήντα-εξήντα χρόνια όταν έγιναν οι αγωγοί εκτός οικιστικού ιστού κατασκευάστηκαν. Για ποιον λόγο τώρα θέλετε να μας τους βάλετε μέσα στα σπίτια μας, εκτός οικιστικού ιστού, δίπλα στα σχολειά, δίπλα στα νοικοκυριά, δίπλα στους χώρους άθλησης;

Δεύτερον. Δεν πρόκειται να επιτρέψουμε να γίνει η επίγεια χάραξη του τρένου. Να έρθετε και να πάμε παρέα αύριο το πρωί στην Ελευσίνα, στον Ασπρόπυργο, να δείτε πώς μετακινείται ο πληθυσμός. Να δείτε ότι από τη μια πλευρά της πόλης στην άλλη, θέλεις είκοσι έως πενήντα λεπτά να μετακινηθείς. Και θα έχουμε και τρένο που θα διασχίζει με αγωγούς από κάτω;

Ακούστε καλά: «Οι πιο σημαντικές αιτίες που έχουν δημιουργηθεί εκρήξεις στα σιδηροδρομικά μέσα μεταφοράς, η συντριπτική πλειοψηφία των ατυχημάτων, συμβαίνουν -λέει μελέτη- κατά την οδική και σιδηροδρομική μεταφορά με βυτία ή άλλου είδους δεξαμενές».

Θα περνάει, λοιπόν, το τρένο με υπόγειους αγωγούς και από πάνω θα μεταφέρουν κηροζίνη, βενζίνη, LNG αέρια, όλα αυτά τα βαρέως τύπου οχήματα που σε μια πιθανή σύγκρουση -γιατί δεν έχουμε καμία εμπιστοσύνη στα μέτρα προστασίας που θα πάρετε- θα γίνει το παρανάλωμα του πυρός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

«Δεύτερος λόγος στις συγκρούσεις, τα ρευστά υγρά και κάθε μορφής αέρια υπό πίεση ήταν υπεύθυνα για το 90% των ατυχημάτων». Ό,τι δηλαδή θα διοχετεύεται στους αγωγούς μέσα στον οικιστικό ιστό και ό,τι θα μεταφέρεται πάνω από τους αγωγούς με τα οχήματα βαρέως τύπου.

Εκεί ζουν άνθρωποι. Μετακινούνται παιδιά. Επισκέπτονται την πόλη της Ελευσίνας και του Ασπροπύργου εργαζόμενοι. Όλοι αυτοί είναι στα κάγκελα. Έχουν βαρεθεί με αυτή την υποβάθμιση της ζωής τους. Είναι αγανακτισμένοι, είναι απελπισμένοι, αλλά είναι και αποφασισμένοι να επιβάλλουν τις σύγχρονες συνθήκες που μπορούμε και επιβάλλεται να ζήσουν.

Μας τα έχετε φορτώσει όλα στη δυτική Αττική, στο Θριάσιο, στον Ασπρόπυργο και στην Ελευσίνα. Από τις φυλακές και τη χωματερή μέχρι κέντρα ανακύκλωσης, logistic και φέρνετε και καινούργιες μεταφορικές εταιρείες. Επισκέπτεται ο Πρωθυπουργός της χώρας όλους τους επενδυτές οι οποίοι φοροαπαλλάσσονται και εισφοροαπαλλάσσονται, αλλά δεν έρχεται να δει πώς ζουν οι κάτοικοι στην περιοχή του Θριασίου, πώς αναπνέουν, πώς καθημερινά έρχονται αντιμέτωποι με τον κίνδυνο μεγάλου βιομηχανικού ατυχήματος και πώς καθημερινά τα παιδιά δυσκολεύονται να περάσουν από το ένα πεζοδρόμιο στο άλλο.

Εκείνο που θέλουμε να πούμε είναι ότι εδώ και τώρα πρέπει το Υπουργείο, διά στόματός σας, να δεσμευτεί ότι οι αγωγοί θα γίνουν εκτός οικιστικού ιστού και ότι το τρένο, αν κατασκευαστεί, θα κατασκευαστεί υπόγεια για να λύσει προβλήματα των εργαζομένων. Γιατί ξέρετε τι λέει το σχέδιο; Ότι το τρένο θα μεταφέρει και αυτό υλικά των ΕΛΠΕ. Θα μεταφέρει πάλι επικίνδυνα προϊόντα. Μπορεί τις βραδινές ώρες, αλλά εμείς δεν έχουμε καμία εμπιστοσύνη στα μέτρα προστασίας.

Εχθές κιόλας, στον σταθμό στην Ηλιούπολη, βαγόνια γέμισαν με καπνούς και έβγαιναν έξω οι πολίτες κάτω από τον κίνδυνο της φωτιάς. Δεν θα μιλήσω για τόσες δεκάδες εκατοντάδες τον χρόνο που συμβαίνουν λόγω των ελλιπών υποδομών που υπάρχουν και των μέτρων προστασίας.

Επιβάλλεται, λοιπόν, να δώσετε λύση στο πρόβλημα για να μπορούμε να κοιμόμαστε ήσυχοι από κάτι καινούργιο που πάτε να μας φορτώσετε και να ανοίξει ο δρόμος, έτσι ώστε να επιβάλλουμε σύγχρονα μέτρα προστασίας για να ζούμε με ασφάλεια στη δυτική Αττική.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσοκάνη.

Κύριε Υπουργέ, έχετε τον λόγο, παρακαλώ.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, από τους εν λόγω αγωγούς -που προσπαθούμε να χτίσουμε καινούργιους αγωγούς- ο ένας κατασκευάστηκε το 1958 και ο άλλος το 1972. Δεν πρέπει να τους αλλάξουμε αυτούς τους αγωγούς; Δεν πρέπει να έχουμε νεότερη τεχνολογία, νεότερα συστήματα, να μη βασιζόμαστε σε αγωγούς που είναι πενήντα και εξήντα χρόνια σε λειτουργία; Αυτό δεν είναι το σωστό; Δεν πρέπει να φύγουμε από τους παλιούς αγωγούς, οι οποίοι, προφανώς, μετά από πενήντα και εξήντα χρόνια δεν θα έχουν την ίδια ικανότητα λειτουργίας όπως ένας νέος αγωγός. Αυτό προσπαθούμε να κάνουμε, να έχουμε τις ασφαλέστερες προδιαγραφές, να χρησιμοποιούμε τις νεότερες τεχνολογίες και τις προδιαγραφές έτσι ώστε να μπορούμε να μεταφέρουμε αυτό το υλικό με τον ασφαλέστερο δυνατό τρόπο.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Ο Βουλευτής κ. Χάρης Θεοχάρης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Συνεχίζουμε τώρα με την πέμπτη με αριθμό 762/31-3-2025 επίκαιρη ερώτηση δευτέρου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας της Πλεύσης Ελευθερίας κ. Ελένης Καραγεωργοπούλου προς τον Υπουργό Ανάπτυξης, με θέμα: «Καταστροφικές «στρατηγικές επενδύσεις» στην Ίο Κυκλάδων».

Παρακαλώ, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Συζητάμε σήμερα σε μια χρονική στιγμή που η λέξη «συγκάλυψη» έχει τη σφραγίδα της Κυβέρνησής σας. Δυστυχώς, βλέπουμε ότι διαχέεται το ζήτημα της συγκάλυψης σε περισσότερους τομείς και καλείστε σήμερα να απαντήσετε, όχι σε μια συγκεκριμένη ερώτηση, αλλά στην απαίτηση της κοινωνίας της Ίου, της κοινωνίας των Κυκλάδων, όλης της νησιωτικής περιοχής της χώρας, της Ελλάδας, αλλά και σε όλους τους Έλληνες πολίτες οπουδήποτε βρίσκονται.

Η καταστροφή στη Ίο είναι ένα φαινόμενο που διαρκεί πάρα πολλά χρόνια. Η κοινωνία έχει εκφράσει την αντίθεσή της με πολυετείς δικαστικούς αγώνες, που τους έχουν δικαιώσει, αλλά που, δυστυχώς, οι αποφάσεις πολιτικών και διοικητικών δικαστηρίων, ειδικά η απόφαση του Ανώτατου Διοικητικού Δικαστηρίου της χώρας του Συμβουλίου της Επικρατείας από το 2022 παραμένει ανεκτέλεστη. Καταλαβαίνετε πόση ευθύνη έχετε γι’ αυτό.

Και πολύ περισσότερο καταλαβαίνετε ότι τον Φεβρουάριο του 2025, με δική σας ευθύνη, ολοκληρώνεται από το δικό σας Υπουργείο η διαβούλευση επί στρατηγικής μελέτης περιβαλλοντικών επιπτώσεων ειδικού σχεδίου χωρικής ανάπτυξης στρατηγικής επένδυσης, ΕΣΧΑΣΕ, σε ακίνητο που ανήκει σε επιχειρηματία που με δικές του εταιρείες βρίσκεται να έχει στην κυριότητά του περίπου το ένα τρίτο του νησιού της Ίου, το 35% περίπου, στη θέση Κουμπαρά-Διακοφτό-Φάρος στο βορειοδυτικό δυτικό τμήμα της Ίου Κυκλάδων. Εκεί, σε αυτό το κομμάτι, λοιπόν, των 566 στρεμμάτων τίθεται ένα ζήτημα έγκρισης από εσάς μιας μελέτης που ολοκληρώθηκε η διαβούλευση χωρίς να έχουν καν οι φορείς και οι πολίτες δικαίωμα παρέμβασης με σχόλια.

Η επένδυση αυτή έχει ενταχθεί στις στρατηγικές επενδύσεις, που σημαίνει χρηματοδότηση από το κράτος, παραχώρηση χρήσης αιγιαλού και παραλίας. Αντιστρατεύεται φυσικά στο περισσότερο περιεχόμενό της στην απόφαση του Συμβουλίου της Επικρατείας που ανέφερα πριν και αφορά στον αριθμό 1037, διότι με αυτή την απόφαση ακυρώθηκαν δύο κοινές υπουργικές αποφάσεις, της κυβέρνησης Σαμαρά το 2014 και της κυβέρνησης ΣΥΡΙΖΑ το 2015, με τις οποίες αντίστοιχα εγκρίθηκε ένα σχέδιο τουριστικής ανάπτυξης του συγκεκριμένου επιχειρηματία που διοικεί όλες αυτές τις εταιρείες, το consortium εταιρειών, και το 2015 παραχωρήθηκε ο αιγιαλός, ο θαλάσσιος χώρος, ό,τι αφορά σε κοινόχρηστο σε χρήση αυτής της εταιρείας.

Ήρθε το Συμβούλιο της Επικρατείας, ακύρωσε και τις δύο κοινές υπουργικές αποφάσεις κι έρχεστε τώρα και δημιουργείτε ένα άλλο πλέγμα νομιμότητας για να επανέλθετε, στην πραγματικότητα, σε αυτά που το ίδιο το Συμβούλιο της Επικρατείας έκρινε ως ακυρωτέα. Και επιβλήθηκαν και πρόστιμα φυσικά στον συγκεκριμένο επιχειρηματία. Και είναι άλλο ζήτημα το ότι δεν ανταποκρίνεται στην υποχρέωσή του πληρωμής, γιατί με απόφαση του Διοικητικού Πρωτοδικείου της Αθήνας ακυρώθηκε η επιβολή προστίμου, δήθεν διότι με την ακύρωση της κοινής υπουργικής απόφασης δεν οφείλει πλέον το πρόστιμο. Άκουσον, άκουσον! Ενώ για το δεύτερο πρόστιμο εκκρεμεί προσφυγή του επιχειρηματία στη δικαιοσύνη.

Η κρατική, λοιπόν, υποστήριξη αυτών των επιχειρηματικών συμφερόντων που καλούνται «στρατηγικοί επενδυτές» -σε αυτό το πλαίσιο ανήκει-, θα επιτρέψει στην πραγματικότητα φαραωνικά σχέδια συνολικής προτεινόμενης δόμησης 13.652 τετραγωνικών μέτρων. Και αυτά χαρακτηρίζονται από εσάς ήπια ανάπτυξη, παρότι τελούν σε πλήρη αντίθεση με το υπό διαμόρφωση τοπικό πολεοδομικό σχέδιο και το ζητούμενο σύννομο χωροταξικό σχεδιασμό.

Ήπια ανάπτυξη δεν μπορεί να είναι, κύριε Υπουργέ, τα τουριστικά καταλύματα με πεντάστερα ξενοδοχεία, τα συνεδριακά κέντρα, οι μαρίνες και τα ελικοδρόμια.

Σας ρωτάμε, λοιπόν, πώς εξηγείτε τη διαφαινόμενη συνέργεια της Κυβέρνησης σε σοβαρές παραβιάσεις του δικαίου προστασίας του περιβάλλοντος και των ατομικών δικαιωμάτων στην ποιότητα ζωής, την υγεία, την αξιοπρεπή διαβίωση των νησιωτών.

Σας ρωτάμε πώς το προτεινόμενο επενδυτικό σχέδιο αφορά σε περιοχή ήδη βεβαρημένη από την καταστρατήγηση των επιταγών του άρθρου 24 του Συντάγματος για ορθολογικό χωροταξικό, πολεοδομικό σχεδιασμό και πώς σκοπεύετε να παρέμβετε για την εξεύρεση λύσης με σκοπό τη βιώσιμη ανάπτυξη.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Καραγεωργοπούλου.

Θα απαντήσει ο Υπουργός Ανάπτυξης κ. Παναγιώτης Θεοδωρικάκος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Ευχαριστώ πολύ, κύριε Πρόεδρε.

Πιστεύω ότι θα ήταν πολύ πιο χρήσιμο όταν γίνονται ερωτήσεις στη Βουλή είμαστε πάρα πολύ συγκεκριμένοι, ουσιαστικοί, με επιχειρήματα και κυρίως χωρίς χαρακτηρισμούς. Γιατί εκπλήσσομαι ειλικρινά πού καταφέρατε να βρείτε το σημείο επαφής μεταξύ μιας τουριστικής επένδυσης στη νήσο Ίο και μιας εθνικής τραγωδίας όπως είναι τα Τέμπη.

Ειλικρινά δυσκολεύομαι να παρακολουθήσω τις σκέψεις σας και κυρίως δυσκολεύομαι να αποδεχτώ και ηθικά, και ψυχικά, και ανθρώπινα, και πολιτικά τη βάναυση χρησιμοποίηση μιας τραγωδίας για να κάνετε αντιπολίτευση στην Κυβέρνηση σε οτιδήποτε περνάει από το ανθρώπινο μυαλό. Διότι, επαναλαμβάνω, λογική στο να υπάρχει σχέση ανάμεσα σε μια εθνική τραγωδία και στο τι συμβαίνει με μια τουριστική επένδυση δεν μπορεί να υπάρξει. Συγγνώμη, σας παρακαλώ πάρα πολύ σταματήστε πια αυτές τις ιστορίες. Σταματήστε το.

Έρχομαι τώρα να απαντήσω στην ουσία της ερώτησης. Πολλές απαντήσεις δώσατε περιγράφοντας στοιχεία του τι συμβαίνει. Η τουριστική αυτή επένδυση ξεκίνησε το έτος 2014, όταν πήρε έγκριση με κοινή υπουργική απόφαση στην κυβέρνηση συνεργασίας της Νέας Δημοκρατίας με το ΠΑΣΟΚ και τη Δημοκρατική Αριστερά. Η τότε ΚΥΑ φέρει τις υπογραφές των συναδέλφων κ. Μανιάτη και κ. Κεφαλογιάννη.

Εν συνεχεία, στην κυβέρνηση που και η Πρόεδρος του κόμματός σας για αρκετούς μήνες συμμετείχε ως ισχυρό επώνυμο στέλεχος και Πρόεδρος του Κοινοβουλίου, η κυβέρνηση αυτή λοιπόν, η κυβέρνηση του ΣΥΡΙΖΑ, εξέδωσε ΚΥΑ παραχώρησης του δικαιώματος χρήσης του χώρου αιγιαλού και θαλασσίου χώρου, και έτσι συνεχίστηκε η διαδικασία αυτής της επένδυσης.

Το 2020 πήρε τον χαρακτηρισμό της στρατηγικής επένδυσης και την περίοδο αυτή που συζητάμε τώρα βρίσκεται στη φάση της παραλαβής της στρατηγικής μελέτης περιβαλλοντικών επιπτώσεων από την αρμόδια Διεύθυνση Περιβαλλοντικής Αδειοδότησης του Υπουργείου Ενέργειας και η στρατηγική αυτή μελέτη έχει τεθεί υπ’ όψιν του περιφερειακού συμβουλίου της Περιφέρειας του Νοτίου Αιγαίου, προκειμένου να γίνει η διαβούλευση γύρω από αυτό το θέμα.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Αυτό που έχω να σας πω είναι ότι σε κάθε περίπτωση το πώς και αν θα προχωρήσει αυτή η επένδυση έχει σχέση με το αν θα εγκριθεί αυτή η στρατηγική μελέτη περιβαλλοντικών επιπτώσεων από την αρμόδια υπηρεσία του Υπουργείου Περιβάλλοντος, Χωροταξίας και Ενέργειας και φυσικά από το πώς θα εκφραστεί και η περιφέρεια γύρω από αυτό το θέμα, διότι είναι καθοριστικός ο λόγος και της υπηρεσίας και της Περιφέρειας Νοτίου Αιγαίου.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Καραγεωργοπούλου, έχετε τον λόγο για τη δευτερολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Θεοδωρικάκο, για το ζήτημα της Ίου είχε εκφραστεί προεκλογικά η αδερφή του Πρωθυπουργού το 2023. Είχε πει πως στην Ίο αυτό που συμβαίνει είναι απαράδεκτο, αλλά γνωρίζουμε πολύ καλά πόσο κράτησε η αγωνία της κ. Μπακογιάννη γι’ αυτό που συμβαίνει στην Ίο.

Αυτό που συμβαίνει στη Ίο είναι καταστροφή. Εάν δεν εμποδίσετε αυτήν την καταστροφή δεν υπάρχει περίπτωση να μπορέσει το νησί να επανέλθει ποτέ σε αυτό που αφορά τη γνώριμη σε όλους μας φυσιογνωμία του, με σεβασμό στο παράλιο οικοσύστημα, με σεβασμό σε όλο το παράκτιο μέτωπο από το οποίο εμποδίζονται, είτε με bodyguards είτε με λυκόσκυλα οι άνθρωποι που ζουν εκεί, οι κάτοικοι, οι γηγενείς να μπορέσουν να απολαύσουν.

Αλλά δεν είναι μόνο αυτά ξέρετε. Θα αντιπαρέλθω όσα είπατε για τη σύνδεση της έννοιας της συγκάλυψης με το θέμα της Ίου και την καταστροφή που εκεί συντελείται, με την ανοχή σας, από την Κυβέρνηση της προστασίας των κοινόχρηστων χώρων -βλέπε πλατφόρμα MyCoast, πλατφόρμα MyStreet, που καλείτε τους πολίτες να καταδίδουν ο ένας στον άλλον, αλλά εσείς, εσείς που έχετε την ευθύνη της επικράτησης του δημοσίου συμφέροντος και της προστασίας του περιβάλλοντος, το Υπουργείο Περιβάλλοντος επιβεβαιώνει στην πραγματικότητα τη βούληση δημιουργίας ιδιωτικού πολεοδομικού σχεδίου από τον επιχειρηματία που καρπώνεται και λυμαίνεται το 35% του νησιού, γιατί έχει επιτρέψει τη δημιουργία δρόμων στο νησί ειδικά σε αυτόν τον επιχειρηματία, παραγνωρίζει ότι υπάρχει με έξοδα των κατοίκων του Δήμου της Ίου μελέτη που αφορά στον σχεδιασμό της χωροταξίας και της πολεοδομίας του νησιού από το Εθνικό Μετσόβιο Πολυτεχνείο, η οποία πληρώθηκε το 2010 και ολοκληρώθηκε το 2010 και παρ’ όλα αυτά δεν την επικαιροποιείτε, αλλά ζητάτε μια νέα μελέτη. Και στην πραγματικότητα προοδεύει αυτή η διαδικασία διαβούλευσης, μελέτης στρατηγικών επιπτώσεων, και όπως το λέτε, ενώ ταυτόχρονα το πολεοδομικό και χωροταξικό σχέδιο του νησιού είναι υπό διαμόρφωση και δεν έχει ολοκληρωθεί.

Άρα στην πραγματικότητα θέλετε να εξαιρέσετε το 35% που ανήκει στα επιχειρηματικά συμφέροντα του συγκεκριμένου γνωστού στρατηγικού επενδυτή από την όλη διαδικασία, προκειμένου να συνεχίσει την καταστροφική του επέλαση σε όλο το νησί; Και δεν μιλάμε για καταστροφική επέλαση με βάση φήμες. Υπάρχουν δικαστικές αποφάσεις ποινικών, πολιτικών δικαστηρίων, διοικητικών δικαστηρίων. Δεν είναι μόνο τα πρόστιμα. Είναι γεγονότα.

Το ρέμα στην περιοχή Κουμπάρα. Με απόφαση του Συμβουλίου της Επικρατείας από το 2022 έπρεπε να το έχει αποκαταστήσει στη ζημιά που του προκάλεσε. Τι έχει κάνει η ΥΔΟΜ Θήρας; Έχει ανακαλέσει την οικοδομική άδεια με βάση την οποία κλήθηκε ο επιχειρηματίας να προβεί σε ενέργειες αποκατάστασης και ουδείς δίνει εξηγήσεις από τότε.

Η γέφυρα στη θέση Κουμπάρα-Διακοφτό. Ζητήθηκε με την απόφαση του Συμβουλίου Επικρατείας πρακτικά να εκδοθεί πρωτόκολλο κατεδάφισης. Από 26-1-2024 εκκρεμεί η απάντηση επί ερώτησης που τέθηκε από την Κτηματική Υπηρεσία Κυκλάδων στη Διεύθυνση Δημόσιας Περιουσίας Υπουργείου Οικονομικών και από τότε ουδείς ασχολείται με το θέμα.

Το ζήτημα που έθεσε και πάλι η κτηματική υπηρεσία είναι η διατάραξη του ευαίσθητου παράκτιου οικοσυστήματος. Γεωτρήσεις παράνομες έχουν καταγγελθεί, σε μια εποχή λειψυδρίας, που τα νησιά όλα στενάζουν κάτω από την υπέρμετρη τουριστική εκμετάλλευση, την άμετρη, την ασύδοτη, αυθαίρετη δόμηση και τουριστική εκμετάλλευση.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, ολοκληρώστε, κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Συνεπώς, αυτό που αναμένουν οι κάτοικοι της Ίου, οι πολίτες αυτής της χώρας είναι να σεβαστείτε το άρθρο 24 του Συντάγματος, να σεβαστείτε τη διαδρομή τους, τους πολυετείς αγώνες τους, να μην τους απειλείτε με απειλές SLAPP, γιατί και αυτό βιώνουν αυτήν την περίοδο, και να επανέλθει η κανονικότητα στο σημείο που βρίσκεται, προτάσσοντας το δημόσιο συμφέρον και όχι τα επιχειρηματικά συμφέροντα, τα οποία με νομιμοφανείς τρόπους καλύπτετε, συγκαλύπτετε και δίνετε όλα τα δικαιώματα σε καταστρατήγηση βασικών εννόμων αγαθών.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Υπουργέ, έχετε τα επόμενα τρία λεπτά.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Σας ευχαριστώ πολύ, κυρία Πρόεδρε.

Κοιτάξτε, είναι λυπηρό να μην υπάρχει διάλογος, ακόμη και όταν συζητάμε κάτι τόσο πολύ συγκεκριμένο. Κανένα σχόλιο δεν άκουσα για το πότε ξεκίνησε αυτή η επένδυση και ποια κυβέρνηση τη συνέχισε. Προφανώς δεν θέλετε να το θυμάστε, δεν θέλετε να το θίγει κανείς, γιατί τα συμπεράσματα στα οποία έπρεπε να καταλήξετε είναι προφανώς σε αντίθεση με το γεγονός ότι θα έπρεπε να θυμάστε ότι αυτή η επένδυση ξεκίνησε το 2014 και η επένδυση πήρε παραχώρηση του αιγιαλού με συγκεκριμένο αντίτιμο στην κυβέρνηση, στην οποία επαναλαμβάνω η Πρόεδρος του κόμματός σας υπήρξε στέλεχος και για ένα συγκεκριμένο χρονικό διάστημα, με τη στήριξη του κόμματος αυτού, Πρόεδρος του Ελληνικού Κοινοβουλίου. Αυτά δεν τα λέω για άλλον λόγο, δεν τα λέω για να κατηγορήσω την τότε κυβέρνηση και το τι έκανε, αλλά γιατί είναι σε καταφανή αντίφαση και αντίθεση με το σκεπτικό που αναπτύσσετε μετά.

Δεύτερον, εάν σας ενδιαφέρει πραγματικά η όλη διαδικασία, η οποία είναι διαφανής και προβλέπεται από τους νόμους, θα έπρεπε να έχετε υποβάλει τη σχετική ερώτηση στον Υπουργό Περιβάλλοντος και Χωροταξίας. Διότι είναι διαφανές και ξεκάθαρο ότι η στρατηγική μελέτη των περιβαλλοντικών επιπτώσεων βρίσκεται στην αντίστοιχη και αρμόδια Υπηρεσία Περιβαλλοντικών Αδειοδοτήσεων εκείνου του Υπουργείου, όχι του Υπουργείου Ανάπτυξης.

Και σας είπα νωρίτερα και το επαναλαμβάνω ότι πρόκειται για νόμιμη διαδικασία που ακολουθείται. Δεν κάνει κανείς του κεφαλιού του όταν υπηρετεί σε δημόσιες θέσεις. Αυτό προβλέπει ο νόμος και αναμένουμε εάν θα γίνει η αδειοδότηση από αυτήν την υπηρεσία του Υπουργείου Περιβάλλοντος, καθώς και το πώς θα τοποθετηθεί το Περιφερειακό Συμβούλιο του Νοτίου Αιγαίου στο οποίο υπάγεται η νήσος Ίος.

Συνεπώς, στη δική μας πρόθεση είναι η ανάπτυξη να είναι βιώσιμη, να είναι με σεβασμό στο περιβάλλον. Προφανώς θα πρέπει να είναι κάθε επένδυση πλέον συσχετισμένη και να αντιστοιχεί στα τοπικά χωροταξικά σχέδια, δεν μπορεί να είναι κάτι αντίθετο στο τοπικό χωροταξικό σχέδιο.

Άρα πιστεύω ότι μάλλον έχετε βιαστεί να βγάλετε συμπεράσματα, έχετε βιαστεί να κάνετε καταγγελίες σε βάρος της Κυβέρνησης και ειδικά σε βάρος του Υπουργείου Ανάπτυξης, οι οποίες είναι προφανώς έωλες και δεν ισχύουν. Θα περιμένετε τις σχετικές αποφάσεις της αρμόδιας υπηρεσίας του Υπουργείου Περιβάλλοντος.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Προχωρούμε στην πρώτη με αριθμό 3199/10-2-2025 ερώτηση εκ των αναφορών-ερωτήσεων του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Ανάπτυξης με θέμα: «Αίολες οι δεσμεύσεις της ΝΔ για τον αναπτυξιακό ν.4887/2022- Ελλάδα Ισχυρή Ανάπτυξη».

Κύριε Μαμουλάκη, έχετε τον λόγο για να θέσετε το ερώτημά σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κυρία Πρόεδρε.

Κύριε Υπουργέ, κύριε Θεοδωρικάκο, δεν μπορώ να μην αναφέρω, όπως πάντοτε γνωρίζουμε, ότι ο αναπτυξιακός νόμος και η στρατηγική που τον διέπει χαρακτηρίζει και τις πολιτικές. Και επειδή ήμασταν εδώ και το 2022, ο προκάτοχός σας κ. Άδωνις Γεωργιάδης διατυμπάνιζε με τον πιο εκκωφαντικό τρόπο -και ευτυχώς είναι αποτυπωμένα όλα εδώ, και στο Ελληνικό Κοινοβούλιο και στη συζήτηση στον περίφημο αναπτυξιακό νόμο- για τα περίφημα δεκατρία καθεστώτα που διέπουν την αρχιτεκτονική του νόμου σας, του ν.4887/2022.

Και δεν μπορώ να μην ξεκινήσω από αυτό, γιατί η επιτομή του λόγου μας πάντοτε είναι οι πράξεις μας, κύριε Θεοδωρικάκο. Και αναφέρομαι στον προκάτοχο βέβαια. Λέει ο κ. Γεωργιάδης για τον νόμο που περνούσε τότε, το 2022, που ειρήσθω εν παρόδω από τα δεκατρία καθεστώτα ασθμαίνοντας έχουν ανακοινωθεί τρία χρόνια μετά μόλις τα τέσσερα.

Προσέξτε εδώ τι λέει: «Θα κριθούμε εμείς τώρα εάν θα μπορέσουμε μέχρι το τέλος του χρόνου» -του 2022!- «να ενεργοποιήσουμε τα δεκατρία καθεστώτα». Είμαστε στο 2025, και όχι τα δεκατρία δεν έχουν ενεργοποιηθεί, αλλά είπα ασθμαίνοντας τα τέσσερα. «Εγώ σας λέω ότι δεσμεύομαι στη Βουλή των Ελλήνων» - ο κ. Γεωργιάδη- «ότι μέχρι το τέλος αυτού του χρόνου θα έχουν ενεργοποιηθεί και τα δεκατρία καθεστώτα. Σας διαβεβαιώ όμως -και κλείνω- θα έχουμε την ευκαιρία να μιλήσουμε και στην Ολομέλεια. Το παρόν σχέδιο νόμου θα κάνει τη ζωή πάρα πολλών συμπολιτών μας καλύτερη. Γιατί θα την κάνει καλύτερη; Γιατί θα επιταχύνει τις διαδικασίες εντάξεως των έργων στον νέο αναπτυξιακό νόμο».

Μετέπειτα, ο κ. Παπαθανάσης συνηγορούσε κι αυτός, «Ξέρετε τι είναι να περιμένει κάποιος δύο χρόνια για να δει αν το επενδυτικό του σχέδιο έχει υπαχθεί;». Πού να δείτε τώρα που έχουν τρία χρόνια και δεν έχουν ανοίξει καν επενδυτικά σχέδια.

Τι θέλω να πω; Θέλω να πω λοιπόν ότι εκ του αποτελέσματος -και περιμέναμε και έχουμε καταθέσει πολλές ερωτήσεις γι’ αυτό το ζήτημα, και στο παρελθόν- νομίζω ότι η Κυβέρνηση όχι απλά κρίνεται ανεπαρκής αλλά και επικίνδυνη για την αναπτυξιακή ρότα και πορεία της χώρας.

Διότι όταν το ίδιο το δικό σου ευαγγέλιο, που είναι ο αναπτυξιακός σου νόμος, δεν τον ενεργοποιείς τρία ολόκληρα χρόνια μετά, όταν υπάρχουν ζητήματα που αφορούν και παλαιότερα προγράμματα και άλλου τύπου -προγράμματα αναπτυξιακού χαρακτήρα εννοώ προφανώς- όταν υπάρχει σοβαρό ζήτημα στις χρηματοδοτήσεις -και το ξέρουν πάρα πολύ καλά- ακόμα και σε κορυφαία ζητήματα όπως είναι το Ταμείο Ανθεκτικότητας και Ανάκαμψης και οι οιονεί απεντάξεις λόγω της αναποτελεσματικότητας της Κυβέρνησης, προφανώς είμαστε εδώ για να θέσουμε τα ερωτήματα επί τάπητος.

Βεβαίως είναι δώδεκα διακριτά, κύριε Θεοδωρικάκο, τα ερωτήματα που θέτω, αλλά όλα έχουν έναν κοινό παρονομαστή: Ουσιαστικά πού οφείλεται στην πράξη η διάψευση, η εκκωφαντική διάψευση των κυβερνητικών δεσμεύσεων περί της ενεργοποίησης και των δεκατριών καθεστώτων του ν.4887/2022, παρότι έχουν περάσει τρία ολόκληρα χρόνια.

Πού οφείλεται η διάψευση των κυβερνητικών δεσμεύσεων περί μείωσης γραφειοκρατίας, απλοποίηση των διαδικασιών και τήρηση των προθεσμιών ως προς την έκδοση αποφάσεων ένταξης, που προφανώς δεν γίνονται;

Πού οφείλεται η διάψευση των κυβερνητικών εκτιμήσεων ως προς τον ν.4887, σύμφωνα με τις οποίες η ενίσχυση από τον κρατικό προϋπολογισμό θα ανερχόταν στο ύψος 1,8 δισεκατομμυρίων ευρώ;

Σε πόσες περιπτώσεις τηρήθηκαν οι προθεσμίες αξιολόγησης, υπαγωγής αλλά και ελέγχου που τίθενται από τον ν.4887;

Πότε θα δημοσιευτούν οι οριστικοί πίνακες και οι αποφάσεις υπαγωγής για τα καθεστώτα αγροτοδιατροφής, πρωτογενούς παραγωγής και μεταποίησης γεωργικών προϊόντων, αλιείας και υδατοκαλλιέργειας; Έχουν εκδοθεί όλες οι αποφάσεις υπαγωγής για τα 499 επενδυτικά σχέδια;

Και βέβαια, για να καταλήξω, ερωτώ αν κρίνετε απολογιστικά –ρητορικό, μαιευτικό το ερώτημα- τον σχεδιασμό του ν.4887/2022 ως επιτυχημένο.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υπουργός Ανάπτυξης κ. Θεοδωρικάκος.

Κύριε Υπουργέ, έχετε τον λόγο για τρία λεπτά.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Σας ευχαριστώ πολύ, κυρία Πρόεδρε, και θα ευχαριστήσω και τον συνάδελφο Βουλευτή του ΣΥΡΙΖΑ, τους συναδέλφους μου μάλλον, γιατί βλέπω ότι η ερώτηση υπογράφεται από αρκετούς συναδέλφους του ΣΥΡΙΖΑ.

Αυτή νομίζω ότι είναι μια πρωτοβουλία η οποία έχει ενδιαφέρον, γιατί αφορά ένα πάρα πολύ σημαντικό πρόταγμα για την ελληνική κοινωνία, καθώς βγήκαμε πριν πέντε χρόνια από τη σκληρή επιτήρηση των θεσμών και ύστερα από τη χρεοκοπία και τα μνημόνια και ασφαλώς το μείζον θέμα για τη χώρα είναι μια βιώσιμη οικονομική ανάπτυξη. Και στη δική μας αντίληψη η ανάπτυξη αυτή θα πρέπει να συνδέεται με την άρση περιφερειακών, ενδοπεριφερειακών και κοινωνικών ανισοτήτων.

Προτού όμως απαντήσω ευθέως σε αυτά που με ρωτάει ο κύριος συνάδελφος, θέλω να πω εδώ στο Κοινοβούλιο ότι με απόλυτη ευθύνη είμαστε αποφασισμένοι να κάνουμε πλήρη έλεγχο και να ασχοληθούμε με το τελευταίο ευρώ από προηγούμενους αναπτυξιακούς νόμους, όπως είναι ο νόμος του 2004, του 2011 και του 2016, καθώς έχω βρει από τις υπηρεσίες του Υπουργείου Ανάπτυξης ότι οι επιχειρηματίες έχουν πάρει χρήματα, δεν έκαναν τις επενδύσεις που όφειλαν, δεν έχουν ολοκληρώσει αυτές τις επενδύσεις. Ο νόμος λέει ότι σε αυτές τις περιπτώσεις εκδίδονται αποφάσεις επιστροφής, επανάκτησης των χρημάτων. Κι είμαστε αποφασισμένοι και για τους τρεις νόμους να κυνηγήσουμε και το τελευταίο ευρώ.

Πάω στον ν.4884/2022. Ο νόμος προέβλεπε δεκατρία αναπτυξιακά καθεστώτα δυνητικά. Δεν έλεγε ότι κάθε χρόνο θα βγαίνουν και τα δεκατρία καθεστώτα, τα οποία προφανώς και δεν ήρθαν ως προγράμματα στην αγορά για δημοσιονομικούς λόγους. Δεν υπάρχει κανένας άλλος λόγος από τους δημοσιονομικούς λόγους. Έπρεπε να διασφαλιστεί η σταθερότητα, η αξιοπιστία της χώρας, η υλοποίηση των δημοσιονομικών της δεσμεύσεων. Αυτά λοιπόν τα συγκεκριμένα καθεστώτα είχε προκηρύξει η Κυβέρνηση, οι προκάτοχοί μου, ο κ. Άδωνις Γεωργιάδης και ο κ. Παπαθανάσης.

Στα τέσσερα από αυτά, στα δύο του τουρισμού και στα δύο της μεταποίησης, -επειδή κάνετε συγκεκριμένη ερώτηση- έχουν εκδοθεί τα αποτελέσματα και από τις επενδύσεις που προβλέπονται σε αυτά, αναμένεται η δημιουργία 6.400 θέσεων εργασίας στα 470 επενδυτικά σχέδια.

Θέλω να επισημάνω επίσης ότι προτεραιοποιήσαμε ιδιαιτέρως κατά την έκδοση των αποτελεσμάτων τη στήριξη δύο περιφερειών, των νομών της Θράκης για προφανείς εθνικούς λόγους καθώς και της Θεσσαλίας, της οποίας έχει πληγεί δραματικά -θα έλεγα- όλο το παραγωγικό της προφίλ. Γι’ αυτό δώσαμε ιδιαίτερο βάρος στην περιφέρεια της Θεσσαλίας, προκειμένου να στηριχτεί μέσα από τα τέσσερα συγκεκριμένα σχέδια.

Στη συνέχεια, για να μην καταχραστώ τον χρόνο, θα σας εξηγήσω έστω και επιγραμματικά ποια είναι η φιλοσοφία της μεταρρύθμισης του ν.4887, την οποία πρόκειται να φέρουμε και να ψηφίσει το Κοινοβούλιο μέσα στον επόμενο μήνα. Το σχετικό νομοσχέδιο έχει παραδοθεί στη Γενική Γραμματεία των Νομοθετικών Θεμάτων και αναμένεται τις αμέσως επόμενες μέρες να τεθεί στη διαβούλευση και στη συνέχεια να συζητηθεί στο Κοινοβούλιο. Θα κάνω ορισμένες αναφορές, γιατί έχουν άμεση σχέση με την ουσία των ερωτημάτων του κ. συναδέλφου.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Μαμουλάκης για τη δευτερολογία του.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Αυτό που αντιλαμβάνομαι από την απάντηση ή –αν μου επιτρέπεται- από τη μη απάντηση του κυρίου Υπουργού είναι ότι προφανώς βρίσκεται σε μια δύσκολη θέση να επικρίνει τον προκάτοχό του γι’ αυτό το απίστευτα και αναποτελεσματικό, αποδεδειγμένα πια, κυβερνητικό παρελθόν.

Και το λέω αυτό, διότι δεν γίνεται να διατυμπανίζεις όταν φέρνεις νόμο το 2022 και να λες ότι μέσα στο ίδιο έτος θα έχουν ολοκληρωθεί δεκατρία καθεστώτα, θα τα έχω αναπτύξει, θα τα έχω ανοίξει κοινώς, και να έχουν περάσει τρία χρόνια μετά και να μην έχεις κάνει ούτε το 30% αυτών που εξήγγειλες. Και μάλιστα με πολύ εκκωφαντικό τρόπο εκείνη την εποχή -ήταν και προεκλογική περίοδος άλλωστε- αρεσκόταν τότε η κυβέρνηση να λέει για το φιλοεπενδυτικό της προφίλ. Απόδειξη είναι τώρα, αυτό που συμβαίνει τρία χρόνια μετά, που υπάρχει τεράστια πίεση στην επιχειρηματική και ειδικά μικρομεσαία επιχειρηματικότητα του τόπου, ότι δεν μπορούν να ενταχθούν. Γιατί ενώ υπάρχει νόμος, δεν υπάρχει οδικός χάρτης για να συμβεί αυτό. Και αυτό δεν είναι φιλοεπενδυτικό, είναι ακριβώς το αντίθετο.

Άρα, εμείς το φωνάζαμε, το λέγαμε από την πρώτη στιγμή, ότι είναι πολλές οι δυσκολίες ενός τέτοιου εγχειρήματος. Ο νόμος του ΣΥΡΙΖΑ, ο προηγούμενος ήταν κατά την άποψή μας δίκαιος άσχετα εάν εδραζόταν λόγω των δημοσιονομικών συνθηκών κυρίως σε φοροαπαλλαγές και όχι σε ενισχύσεις.

Αυτό που αναφέρετε, κύριε Θεοδωρικάκο, -επειδή σας παρακολουθούσα στη δημόσια σφαίρα- για τις υποχρεώσεις και τις εκκρεμότητες, πολύ καλώς πρέπει να γίνει. Αλλά σας θυμίζω ότι είναι νόμοι, οι οποίοι υπάρχουν από την εποχή του 2006 και αν επιθυμούμε σωστά ήταν μία εποχή που διοικούσε τη χώρα ο κ. Καραμανλής και η παράταξή σας. Δεν ξέρω αν εσείς ανήκατε τότε εκεί, αλλά αυτοί ήταν. Είναι νόμοι του 2006 και του 2011. Και βεβαίως πρέπει να επιστραφούν. Και έχετε αργήσει πάρα πολύ για να διεκδικήσετε τα χρήματα αυτά. Και ειδικά τα τελευταία πέντε με έξι χρόνια είναι στάσιμα και υπάρχουν και κάποιοι μεγαλοοφειλέτες –ω, τι σύμπτωση!- που δεν έχουν επιστρέψει χρήματα από ΕΣΠΑ ή αναπτυξιακούς και την ίδια ώρα χρωστάνε και στο δημόσιο πάρα πολλά χρήματα.

Αυτό είναι, όμως, νομίζω και μια δουλειά του επιτελείου σας που πρέπει να τη δει.

Εμένα με προβληματίζει ότι δεν βλέπω απάντηση, το τι θα γίνει τώρα ή έστω ένα συγγνώμη στον επιχειρηματικό κόσμο γι’ αυτή την απίστευτη, όχι απλά αστοχία, αλλά και αναφορικά με αυτούς, εγκληματική στάση. Διότι είχαν επενδύσει, είχαν σχεδιάσει τη ζωή τους και το επιχειρηματικό τους μέλλον σε έναν συγκεκριμένο τομέα ή κατεύθυνση. Αλλά τονίζω τι συμβαίνει, –είναι γι’ αυτά που ανοίξατε για τον τουρισμό- δηλαδή την ετεροβαρύτητα, όταν όλα τα λεφτά σου τα ρίχνεις σε μια κατεύθυνση, όπως τώρα με τον δασμολογικό πόλεμο που βιώνουμε εδώ και λίγα εικοσιτετράωρα και τις συνέπειες και στον τουρισμό αυτού του πράγματος.

Και κλείνω, κυρία Πρόεδρε, γιατί νομίζω ότι εδώ πρέπει να το αναφέρω αυτό. Προφανώς δεν μπορώ να μην κάνω και μια αναφορά στην τρέχουσα επικαιρότητα, γιατί νομίζω ότι έχετε μπερδέψει λίγο την πανδημία του κορωνοϊού με την πανδημία της ακρίβειας. Και εξηγούμαι, κύριε Θεοδωρικάκο. Στην πανδημία του κορωνοϊού δόθηκαν απίστευτα χρήματα αδιάκριτα, αδιαφανώς σε διάφορα μέσα υποτίθεται για να μας ενημερώσουν πως θα φοράμε τη μάσκα.

Τώρα δίνετε 8,2 εκατομμύρια ευρώ χρήματα των Ελλήνων φορολογουμένων, γιατί; Για να μας πείτε ότι το κόστος ζωής, δηλαδή, το 40% των χρημάτων που μπορεί να πάρει μία οικογένεια, θα πρέπει να τα διαθέσει στο σπίτι; Για να μας πει ότι εξανεμίζονται στο ήμισυ του μήνα όλα τα χρήματα τα οποία έχει διαθέσιμα ο Έλληνας πολίτης; Για να μας πείτε ότι η ακρίβεια καλπάζει; Για να μας πει ο κ. Γεωργιάδης –θυμάμαι τότε- ότι πρόκειται για παροδικό φαινόμενο, όπως μας έλεγε το 2021-2022; Για ποιον ακριβώς λόγο; Γιατί είναι χρήματα των Ελλήνων φορολογουμένων, αυτά τα 8 και πλέον εκατομμύρια ευρώ, που διατίθενται από εσάς με απόφαση της Κυβέρνησής σας στα συγκεκριμένα κανάλια γνωστά και μη εξαιρετέα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός κ. Θεοδωρικάκος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Μαμουλάκη, πόσα θέλετε να μας τρελάνετε με αυτά που λέτε; Είναι μέχρι το μεδούλι σας το ψέμα και ο λαϊκισμός. Και πάμε τώρα ένα, ένα, γιατί θέλατε να τα ακούσετε.

Δεν μου λέτε, κύριε, σας έχω ένα νέο. Το 2016 έως το 2019 κυβερνούσατε τη χώρα. Το θυμάστε; Κάνατε κανέναν έλεγχο για τον νόμο του 2004 και του 2011; Ανακτήσατε κανένα ευρώ πίσω από επενδύσεις που δεν έγιναν; Πείτε μου.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Εσείς έξι χρόνια;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Πείτε μου, κύριε πόσα ανακτήσατε τότε; Ούτε ένα ευρώ. Γιατί δεν ασχοληθήκατε, γιατί δεν σας ενδιέφερε. Ξέρετε γιατί; Ήσασταν κουβαρντάδες. Είχατε την άνεση να χάνετε, όχι εσείς, αλλά αυτός που ήταν Υπουργός Οικονομικών τότε της χώρας. Ήταν πολύ κουβαρντάς. Είχε όλη την άνεση με όλη εκείνη την πλάκα που έκανε εκείνους τους μήνες, να χαθούν 100 δισεκατομμύρια ευρώ από τη χώρα. Γι’ αυτά εσείς δεν ζητήσατε ποτέ συγγνώμη. Ποτέ δεν ζητήσατε συγγνώμη και νομίζετε ότι θα το περνάτε πάντοτε λούφα και παραλλαγή και ότι μόνο εσείς έχετε φωνή και δεν μπορεί κανένας άλλος να πει απολύτως τίποτα σε αυτήν τη χώρα. Επομένως, η πραγματικότητα είναι η ακριβώς ανάποδη από αυτό που είπατε.

Πάμε τώρα στην περίοδο της πανδημίας. Στην περίοδο της πανδημίας ο νεοφιλελεύθερος κατά εσάς, κ. Μητσοτάκης, ο Πρωθυπουργός της χώρας, έδωσε 50 εκατομμύρια ευρώ από τα κρατικά ταμεία για να στηρίξει την οικονομία, τις θέσεις εργασίας και τις επιχειρήσεις. Σας θυμίζω ότι για αρκετούς μήνες εργαζόμενοι, που δεν εργάζονταν -και ορθώς δεν εργάζονταν, γιατί ήταν πανδημία και έπρεπε να σωθεί η ανθρώπινη ζωή- έπαιρναν τους μισθούς τους. Αυτά γίνονταν από τον νεοφιλελευθερισμό εκείνης της εποχής, τον οποίο μόλις καταγγείλατε εσείς, λες και έπρεπε τότε η κυβέρνηση της Νέας Δημοκρατίας να αφήσει τον κόσμο να πεθάνει ή να αφήσει τον κόσμο να μην έχει καθόλου χρήματα επειδή ήταν υποχρεωτικό να κλείσουν οι επιχειρήσεις.

Δεν αλλάξατε καθόλου, δεν βγάλατε συμπεράσματα από τίποτα. Αυτός είναι ο λόγος που βρίσκεστε στην τσουλήθρα και δεν πρόκειται να βγείτε, όσο δεν καθαρίζετε τις σχέσεις σας με τον λαϊκισμό, τη δημαγωγία και τα ψέματα του παρελθόντος, που δυστυχώς φαίνεται ότι επιθυμείτε να είναι και στοιχεία της σημερινής σας ταυτότητας. Αλλά αυτό είναι δικό σας πρόβλημα.

Το δικό μας θέμα για να κάνουμε αυτό που πρέπει σε ό,τι αφορά την ανάπτυξη της χώρας είναι ότι θα φέρουμε σημαντικές τροποποιήσεις του ν.4887/2022 με κεντρική λογική ότι θα στηρίξουμε πολύ περισσότερο τις επενδύσεις στον τομέα της μεταποίησης, της βιομηχανίας, σε μεγάλες επενδύσεις με προτεραιοποίηση τις παραμεθόριες περιοχές, εκεί που χτυπάει η καρδιά του ελληνισμού, εκεί που πρέπει να κρατήσουμε τα παιδιά μας, γιατί δυστυχώς υπάρχει σοβαρή διαρροή και μετακίνηση πληθυσμού από την περιφέρεια προς το λεκανοπέδιο. Και επίσης στους νομούς θα είναι πολύ συγκεκριμένα τα στοιχεία κατά την παρουσίαση του νομοσχεδίου που θα έχουν από ένα ποσοστό και κάτω σε ό,τι αφορά τον μέσο όρο του εισοδήματος στη χώρα.

Στόχος μας είναι η κοινωνική σύγκλιση, η περιφερειακή σύγκλιση, η σύγκλιση μέσα στις περιφέρειες και η αξιοποίηση του αναπτυξιακού νόμου με 900 εκατομμύρια ευρώ διασφαλισμένους πόρους για τα επόμενα τρία χρόνια κατ’ εφαρμογή του νόμου, τον οποίο θα ψηφίσουμε, με κεντρικό στόχο την ενίσχυση της βιομηχανίας, της καινοτομίας, της εξωστρέφειας των εξαγωγών και τη μείωση των ανισοτήτων τόσο των κοινωνικών όσο και των περιφερειακών.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η τρίτη με αριθμό 3626/24-2-2025 ερώτηση του κύκλου αναφορών - ερωτήσεων του Ανεξάρτητου Βουλευτή Φθιώτιδος κ. Ιωάννη Σαρακιώτη προς τον Υπουργό Εξωτερικών με θέμα: «Ποιες οι διπλωματικές ενέργειες του Υπουργείου Εξωτερικών για την απελευθέρωση Έλληνα υπηκόου από Ουκρανικό στρατόπεδο αιχμαλώτων μετά από 6 μήνες;».

Στην ερώτηση θα απαντήσει ο Υφυπουργός Εξωτερικών, ο κ. Αναστάσιος Χατζηβασιλείου.

Κύριε Σαρακιώτη, έχετε τα επόμενα δύο λεπτά για να θέσετε το ερώτημα.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κυρία Πρόεδρε.

Κύριε Υπουργέ, στις 22 Αυγούστου του περασμένου έτους συνελήφθη από τις ένοπλες δυνάμεις της Ουκρανίας ο εικοσιενάχρονος Αλέξανδρος ο οποίος διαθέτει διπλή υπηκοότητα ελληνική και ουκρανική. Ο νεαρός γεννήθηκε και έζησε τα πρώτα χρόνια της ζωής του στη χώρα μας, στην Ελλάδα, μαζί με τον πατέρα του και τα τρία του αδέρφια και εν συνεχεία μετακόμισε στη Ρωσία όπου ζούσε η μητέρα του. Όταν κλήθηκε να εκπληρώσει τις στρατιωτικές του υποχρεώσεις μετακινήθηκε στο ρωσο-ουκρανικό μέτωπο, οπότε και συνελήφθη χωρίς να μετάσχει, κατά δήλωσή του σε συνέντευξη που έχει παραχωρήσει, σε οποιαδήποτε μάχη.

Έκτοτε αν και ο καθένας εξ ημών θα περίμενε το ελληνικό Υπουργείο Εξωτερικών να προχωρήσει σε άμεσες ενέργειες για την απελευθέρωση του νεαρού και τον επαναπατρισμό του στη χώρα μας, ο πατέρας του καταγγέλλει μια πρωτοφανή αδιαφορία από την ελληνική πλευρά τόσο από την Πρεσβεία όσο και το Υπουργείο Εξωτερικών, η οποία κορυφώθηκε τους τελευταίους τρεις μήνες.

Είναι χαρακτηριστικό το γεγονός ότι ενημέρωσε ο ίδιος στις 3 Σεπτεμβρίου το Υπουργείο εξωτερικών και την Πρεσβεία μας στο Κίεβο. Και μετά από συνεχείς οχλήσεις ο ίδιος στις 23 Σεπτεμβρίου προέτρεψε τους διπλωμάτες να στείλει τα έγγραφα. Δεν του είχαν ζητήσει ούτε τα έγγραφα του γιου του, ο οποίος κρατείτο στο στρατόπεδο αιχμαλώτων. Μάλιστα στις 15 Γενάρη, οπότε είχε και επικοινωνία με την Πρεσβεία στο Κίεβο, του είπαν να μην ενοχλεί ούτε στο Υπουργείο Εξωτερικών ούτε στην Πρεσβεία και αν υπάρχει κάποιο νεότερο θα καλέσουν αυτοί τον πατέρα.

Πρέπει να πω ότι οκτώ μήνες δεν έχει προκύψει καμία επικοινωνία από οποιονδήποτε διπλωμάτη ή άλλο υπηρεσιακό παράγοντα με πρωτοβουλία του ιδίου. Πάντα ο πατέρας οχλεί τις αρμόδιες αρχές.

Κύριε Υπουργέ, είναι πρωτοφανές, ενώ η χώρα μας έχει στηρίξει με κάθε τρόπο τη χώρα της Ουκρανίας, να πλήττεται κατ’ αυτόν τον τρόπο και το κύρος και η αξιοπιστία της ελληνικής εξωτερικής πολιτικής, καθώς σε μια χώρα την οποία έχουμε στηρίξει με κάθε τρόπο πέραν του ηθικού κομματιού, να μην μπορούμε να προχωρήσουμε στην απελευθέρωση και τον επαναπατρισμό στη χώρα μας ενός Έλληνα πολίτη.

Γι’ αυτό ερωτάστε σε ποιες ενέργειες έχετε προχωρήσει, προκειμένου να απελευθερωθεί ο εικοσιενάχρονος Αλέξανδρος και να επιστρέψει στην πατρίδα μας και για ποιους λόγους τόσο το Υπουργείο όσο και η διπλωματική υπηρεσία αρνούνται να ενημερώσουν όλους τους προηγούμενους μήνες ως όφειλαν τον πατέρα του νεαρού.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Χατζηβασιλείου.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κυρία Πρόεδρε.

Κύριε συνάδελφε, σας διαβεβαιώ ότι το Υπουργείο Εξωτερικών παρακολουθεί πολύ στενά το θέμα και προβαίνει σταθερά στις δέουσες ενέργειες, σε όλα όσα απαιτούνται. Ο λόγος για τον οποίο δεν έχουμε επεκταθεί στις απαντήσεις μας, έγκειται στο πολύ προφανές γεγονός ότι πρόκειται για ένα ιδιαίτερα ευαίσθητο και λεπτό ζήτημα. Επ’ ουδενί δεν επιθυμούμε να διακινδυνεύσουμε την εξέλιξη του θέματος αυτού με μία αχρείαστη δημοσιότητα.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, λέτε ότι το παρακολουθείτε πολύ στενά, αλλά ο ίδιος ο πατέρας του παιδιού έχει καταγγείλει τα όσα ανέφερα. Δεν είναι δικά μου λεγόμενα. Δεν έχει κληθεί τηλεφωνικά ούτε μία φορά αυτούς τους οκτώ μήνες είτε από την Πρεσβεία είτε από το Υπουργείο. Για όλους αυτούς τους μήνες η απάντηση που έλαβε στις 15 Γενάρη ήταν να σταματήσει να ενοχλεί το Υπουργείο. Ένας υπάλληλος, ένας υπηρεσιακός παράγοντας είπε σε έναν πατέρα «σταματά να ενοχλείς το Υπουργείο για την τύχη του γιου σου». Αυτή είναι η στενή παρακολούθηση της υπόθεσης;

Δεν σας είπαν να βγάλετε δελτίο Τύπου. Αν μη τι άλλο, ένα τηλεφώνημα στον πατέρα του νεαρού παιδιού.

Από εκεί και πέρα, κύριε Υπουργέ, έχουμε στείλει RPG, πάνω από 3 εκατομμύρια σφαίρες, δεκάδες χιλιάδες βλήματα 105, 155 χιλιοστών, αντιαρματικά, Stinger, έχουμε στείλει τα πάντα στην Ουκρανία. Είναι τόσο δύσκολο, ξεπερνά τη διπλωματία μας, η απελευθέρωση ενός και μόνο ομήρου ο οποίος κρατείται οκτώ μήνες αιχμάλωτος σε ένα στρατόπεδο αιχμαλώτων στην Ουκρανία; Αν ήταν εκατοντάδες, χιλιάδες οι αιχμάλωτοι, να το συζητήσουμε. Ένα πρόσωπο, ένας νεαρός κρατείται και η ελληνική διπλωματία, τι απαντά; Μην μας ενοχλείτε, μην ενοχλείτε το Υπουργείο Εξωτερικών. Αυτή ήταν η απάντηση που δώσανε στον πατέρα του παιδιού.

Περιμένουμε όχι εγώ προσωπικά, ούτε κανείς άλλος, αλλά η οικογένεια του ανθρώπου που ζει στην Ελλάδα, ενός Έλληνα, από τον αρμόδιο Υπουργό περιμένει μία απάντηση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κυρία Πρόεδρε.

Κυρία συνάδελφε, κατόπιν οδηγιών του Υπουργού, του κυρίου Γεραπετρίτη, το ΥΠΕΞ έχει επιληφθεί από την πρώτη στιγμή της υπόθεσης του εικοσιενάχρονου Έλληνα αιχμαλώτου, από τότε που το σχετικό αίτημα έφτασε σε εμάς από τον πατέρα του. Και κατανοούμε απολύτως τον πατέρα και την οικογένεια αυτού του ανθρώπου και αντιλαμβάνεστε ότι δείχνουμε τον απαιτούμενο σεβασμό.

Επίσης δεν είναι αληθές ότι δεν προβαίνουμε σε ενημέρωση των οικείων του αιχμαλώτου. Το αντίθετο. Σας λέω λοιπόν ότι από την πρώτη στιγμή το γραφείο του ειδικού εκπροσώπου του Υπουργείου Εξωτερικών για την Ουκρανία, αλλά και επιτόπια η Πρεσβεία μας στο Κίεβο, έχουν έρθει σε επαφή με τον πατέρα του παιδιού και τον ενημερώνουν σε τακτά χρονικά διαστήματα για κάθε νέα εξέλιξη, που αφορά την υπόθεση αυτή.

Μάλιστα επιβεβαιώνοντας το έμπρακτο ενδιαφέρον που δείχνει εκεί η Πρεσβεία μας στο Κίεβο για την υπόθεση αυτή, στέλεχος της Πρεσβείας στο πλαίσιο της προξενική αρωγής είχε συνάντηση με τον αιχμάλωτο στις 18 Μαρτίου 2025 στο χώρο κράτησής του, όπου του παρείχε πέραν της ψυχολογικής υποστήριξης και καθαρό ρουχισμό. Διαπιστώθηκε μάλιστα, κύριε συνάδελφε, ότι οι συνθήκες κράτησης του Έλληνα είναι σύμφωνα με τις προβλέψεις του Διεθνούς Ανθρωπιστικού Δικαίου, ενώ ο ίδιος διαπιστώθηκε ότι είναι καλά στη σωματική και ψυχική του κατάσταση.

Άλλωστε να σας ενημερώσω ότι η καθημερινή παρουσία στον χώρο κράτησης έχουν και οι απεσταλμένοι από τον Ερυθρό Σταυρό.

Σας διαβεβαιώ, λοιπόν, πως τόσο ο ίδιος ο ειδικός εκπρόσωπος για την Ουκρανία όσο και η Πρεσβεία στο Κίεβο, έχουν θέσει και συνεχίζουν να θέτουν ανελλιπώς το όλο ζήτημα στο υψηλότερο δυνατό επίπεδο της ουκρανικής πολιτικής ηγεσίας. Ο ίδιος ο Υπουργός, μάλιστα, ο κ. Γεραπετρίτης, επικοινώνησε με τον Ουκρανό ομόλογό του με θέμα την επίσπευση της απελευθέρωσης του συγκεκριμένου αιχμαλώτου.

Το δήλωσα, λοιπόν, εξαρχής και θέλω να το επαναλάβω λαμβάνοντας υπ’ όψιν τον ευαίσθητο χαρακτήρα αυτής της σημαντικής υπόθεσης, αντιλαμβάνεστε και εσείς ότι απαιτούνται πολύ λεπτοί και προσεκτικοί χειρισμοί, χειρισμοί οι οποίοι καθίστανται ακόμη πιο ευαίσθητοι καθώς να σας υπενθυμίσω ότι από πλευράς μας επιχειρείται η απελευθέρωση ενός αιχμαλώτου πολέμου στη χώρα μας και όχι στη Ρωσία, στις τάξεις της οποίας ο ίδιος ο αιχμάλωτος πολεμούσε.

Ωστόσο, λοιπόν να είστε σίγουρος ότι το Υπουργείο των Εξωτερικών έχει προβεί σε όλες τις απαιτούμενες ενέργειες και θα συνεχίσει να επιμένει στις προσπάθειές του, πάντα με γνώμονα το συμφέρον του νεαρού Έλληνα αιχμαλώτου και της οικογένειάς του.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Να ενημερώσω το Σώμα ότι δεν θα συζητηθεί κατόπιν συνεννόησης η με αριθμό 739/27-3-2025 επίκαιρη ερώτηση της Βουλευτού Επικρατείας της Κοινοβουλευτικής Ομάδας της Νέας Δημοκρατίας κ. Μαρίας Νεφέλης Χατζηιωαννίδου προς τον Υπουργό Ψηφιακής Διακυβέρνησης με θέμα: «Μέτρα για την ενίσχυση της ψηφιακής παιδείας και την προστασία των ανηλίκων στον ψηφιακό χώρο».

Επίσης, δεν θα συζητηθούν λόγω κωλύματος των Βουλευτών:

Η με αριθμό 751/31-3-2025 επίκαιρη ερώτηση του Βουλευτή Αργολίδος της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ανδρέα Πουλά προς τον Υπουργό Υγείας με θέμα: «Σοβαρά προβλήματα υποστελέχωσης στο Γενικό Νοσοκομείο Άργους» και η με αριθμό 754/31-3-2025 επίκαιρη ερώτηση της Βουλευτού Φλώρινας της Κοινοβουλευτικής Ομάδας της Νέας Αριστεράς κ. Θεοπίστης Πέρκα προς τον Υπουργό Υποδομών και Μεταφορών με θέμα: «Συνεχίζει το Υπουργείο Υποδομών & Μεταφορών να εξαιρεί την Hellenic Train από την εφαρμογή ευρωπαϊκών Κανονισμών για τα δικαιώματα των επιβατών;».

Και τώρα συνεχίζουμε με την τρίτη με αριθμό 742/28-3-2025 επίκαιρη ερώτηση πρώτου κύκλου του Βουλευτή Χανίων της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Παύλου Πολάκη προς τον Υπουργό Υγείας με θέμα: «Πρωτοφανής διαγωνιστική διαδικασία του ΕΟΠΥΥ για τη στέγαση της Περιφερειακής Διεύθυνσης (ΠΕ.ΔΙ.) Ανατολικής Αθήνας».

Ορίστε, κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κυρία Πρόεδρε.

Κύριε Υπουργέ, κύριε Γεωργιάδη, η κ. Καρποδίνη, η οποία διορίστηκε με τη διαδικασία που διορίστηκε -ενώ στην αρχή ήταν ενδέκατη, μετά έγινε όγδοη, μετά έγινε έβδομη, στη συνέντευξη ήταν τρίτη και από τρίτη επιλέχθηκε ως πρόεδρος του ΕΟΠΥΥ- προχώρησε σε μία πρωτοφανή διαγωνιστική διαδικασία ενοικίασης το 2022 αναζητώντας μίσθωση ακινήτου για δώδεκα χρόνια εντός της περιφέρειας δεκατεσσάρων δήμων της Ανατολικής Αττικής, προκειμένου να στεγαστεί η Περιφερειακή Διεύθυνση Ανατολικής Αττικής του ΕΟΠΥΥ, που το μίσθωμα της στην οδό Γούναρη 22, όπου νοίκιαζε ένα ακίνητο με 5.400 ευρώ το μήνα, είχε λήξει από τέλος του 2021.

Έγιναν δύο διαγωνισμοί, οι οποίοι τελικά κατέληξαν άγονοι, και τελικά πάρθηκε μία απόφαση πριν τα Χριστούγεννα του 2022, για να γίνει απευθείας ανάθεση στη μίσθωση αυτή. Βγήκε μια διακήρυξη για προσφορές στις 27 Δεκεμβρίου. Υπήρξε μόνο μία προσφορά στις 24-1-2023, την ημέρα που έληγε η διακήρυξη. Δύο μήνες μετά, στις 21-3-2023 και ενώ ο ΕΟΠΥΥ ποτέ δεν βιαζόταν, υπάρχει μία απόφαση κατακύρωσης γι’ αυτήν τη μία και μοναδική προσφορά με 11.000 ευρώ το μήνα, ακριβώς όπως ήταν και η διακήρυξη, για τρία χρόνια. Η διακήρυξη των διαγωνισμών που βγήκαν άγονοι ήταν για δώδεκα χρόνια με ένα τίμημα 1.800 που έβγαινε 11.000 ευρώ το μήνα. Και τώρα το κάνει απευθείας ανάθεση στη μοναδική προσφορά με 11.000 ευρώ το μήνα.

Εδώ αυτή η απόφαση κατακύρωσης πρέπει να μπει στο Βιβλίο Γκίνες. Είναι η μοναδική απόφαση οργανισμού που κατακυρώνει τέτοιο αποτέλεσμα και απ’ ευθείας ανάθεση και ενοικίαση, που δεν αναφέρει ούτε τον ιδιοκτήτη ανάδοχο ούτε το τίμημα ούτε τους χώρους και τις προδιαγραφές του ακινήτου ούτε το προσφερόμενο εμβαδόν ούτε καν τη διεύθυνση και τον δήμο στο οποίο βρίσκεται. Άμα δεις την απόφαση αυτή, πραγματικά τραβάς τα μαλλιά της κεφαλής σου!

Και εγώ ρωτάω: Γιατί έγιναν αυτά, κύριε Γεωργιάδη; Μήπως γιατί η εταιρεία που υπέβαλε τη μία και μοναδική προσφορά στις 24-1-2023 δεν έφερε καν νόμιμο τίτλο ιδιοκτησίας εκείνη την ημέρα; Μήπως γιατί έπρεπε, ακριβώς επειδή δεν είχε νόμιμο τίτλο και όπως είχε ξανασυμβεί σε μια άλλη περίπτωση στην Ευρυτανία, να κηρυχθεί έκπτωτη και να ακυρωθεί η συγκεκριμένη ενοικίαση; Μήπως γιατί η εταιρεία αυτή, που εκ των υστέρων αποκαλύφθηκε ότι λεγόταν «Χρύσιππος Κτηματική Α.Ε.», απέκτησε νόμιμο τίτλο ιδιοκτησίας του ακινήτου στις 25-5-2023, δύο μήνες μετά την απόφαση κατακύρωσης; Μήπως γιατί δεν ήθελαν να φανεί ότι το ακίνητο που αποδέχτηκαν στις 21-3-2023 ήταν υπερφορτωμένο με βάρη, προσημειώσεις και χρέη εκατομμυρίων ευρώ, πέρα από τις μεγάλες παρεκκλίσεις και υπερβάσεις στην οικοδομική άδεια, αυθαίρετες αλλαγές χρήσης, αυθαίρετες επεκτάσεις, χώρους πάρκινγκ, τουλάχιστον για το 1/3 πάνω από τα 400 τετραγωνικά μέτρα των προσφερόμενων στον ΕΟΠΥΥ χώρων; Γι’ αυτούς μάλιστα η «Χρύσιππος» έκανε νέα συμβολαιογραφική πράξη, πέντε μέρες μετά, στις 29 Μαΐου, για να τα νομιμοποιήσει, χωρίς να πληρώσει τα πρόστιμα. Τα έχουμε όλα τα χαρτιά. Μήπως για να μη φανεί ότι αυτό το ακίνητο, κύριε Γεωργιάδη, ήταν 200 μέτρα παραπέρα από το προηγούμενο, που το ενοικιάζατε 5.400 και τώρα αυτό 11.500;

Το πιο προκλητικό, όμως -και με αυτό τελειώνω, για να πω και τα άλλα μετά- είναι το εξής, κύριε Γεωργιάδη. Αυτό το ακίνητο είχε προσημείωση από την Εθνική Τράπεζα με 5,5 εκατομμύρια ευρώ. Προσέξτε, στις 25 Μαΐου αποκτά τον νόμιμο τίτλο του η «Χρύσιππος», αυτή που έδωσε την προσφορά. Στις 29 Μαΐου τακτοποιεί τις αυθαιρεσίες. Στις 31 Μαΐου το ακίνητο πωλείται σε μία εταιρεία η οποία λέγεται Atreus Reoco, ανήκει στο ιρλανδικό fund «Jackson Issuer D.A.C.» και η οποία το αγοράζει. Προσέξτε, το αγοράζει στις 31-5-2023. Και πώς το αγοράζει; Το αγοράζει, γιατί δίνει το ok η Εθνική Τράπεζα και η DoValue, χειριστής των απαιτήσεων και κάνει κούρεμα στην προσημείωση της Εθνικής από 5,5 εκατομμύρια στο 1.900.000. Ξέρετε κανέναν κακομοίρη που του παίρνουν το σπίτι για λίγα χιλιάρικα να του κάνουν κάτι τέτοιο; Πέφτει, λοιπόν, το τίμημα και το περνάει στην εταιρεία αυτή η Atreus Reoco του fund «Jackson». Kαι περιμένει η κ. Kαρποδίνη που βιαζόταν, που επειγόταν, να φτάσει στις 27 Σεπτεμβρίου 2023, για να υπογράψει το μισθωτήριο. Γιατί; Αφήνει την Τράπεζα Πειραιώς να υπογράψει νέα προσημείωση στο ακίνητο αυτό 2.016.000 ευρώ για το ακίνητο αυτό, που το αγόρασε η Atreus, γιατί αυτήν την Atreus την είχε δανειοδοτήσει η Πειραιώς με 50 εκατομμύρια ευρώ. Και στην απόφαση λέει για «επείγουσα περίπτωση και άμεσο κίνδυνο εξαιτίας της έλλειψης άλλης οικονομικά αξιόλογης περιουσίας της Atreus» και ότι πρέπει να τους καλύψουν για τα 50 εκατομμύρια.

Δηλαδή, για να το πω απλά…

**ΠΡΟΕΔΡΕΥΟΥΣΑ (Όλγα Γεροβασίλη):** Συντομεύετε, όμως. Πήγαμε στα έξι λεπτά.

**ΠΑΥΛΟΣ ΠΟΛΑΚΗΣ:** Για να το πω απλά. Η κ. Καρποδίνη, που είναι και μισθοδοτούμενη και από τρεις εταιρείες του Χρηματιστηρίου, εξασφάλισε την περιουσία του fund, για να πάρει ένα κτίριο από έναν τύπο που δεν του ανήκε, όταν του ανήκε το πούλησε, το πήρε ένα fund, βγήκε μια προσημείωση, μπήκε μία άλλη, τους δίνει 11.000 ευρώ το μήνα και μεταφέρθηκε στο τέλος του 2024 και μετά έγιναν και κάτι άλλα. Είναι αυτό σύννομη διαδικασία;

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, τα υπόλοιπα θα τα πείτε πιο μετά.

**ΠΑΥΛΟΣ ΠΟΛΑΚΗΣ:** Φαντάζεστε να το είχε κάνει ο Μπερσίμης αυτό, κύριε Γεωργιάδη; Θα τον είχαμε γδάρει ζωντανό.

Χώρια που η κυρία αυτή δεν θα έπρεπε να είναι στη θέση της. Διότι με τρεις μισθοδοσίες από το Χρηματιστήριο Αθηνών είναι πλήρους και αποκλειστικής απασχόλησης η κυρία αυτή. Δεν έχετε απαντήσει. Και ένα χαρτί που κάποια στιγμή παρουσιάσατε είναι πλαστό. Δεν αφορά την κ. Καρποδίνη. Αφορά μια άλλη εταιρεία.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Γεωργιάδη έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ για την ανοχή του χρόνου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ απολαμβάνω να σας ακούω, οπότε μιλήστε άλλο τόσο.

**ΠΑΥΛΟΣ ΠΟΛΑΚΗΣ:** Να δούμε αν θα το απολαύσετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, να συγκεφαλαιώσω λίγο. Έχουμε έρθει στη Βουλή και καταγγέλλεται ως σκάνδαλο, αν καταλαβαίνω καλά, η μίσθωση ενός ακινήτου στην Αγία Παρασκευή, στο όποιο σκάνδαλο ενέχεται η Eurobank και η DoValue που έκανε το κούρεμα, η Πειραιώς που έκανε τη νέα προσημείωση και ο ΕΟΠΥΥ με μια διοικήτρια που δεν θα έπρεπε να είναι διοικήτρια. Αυτό περίπου είπατε. Σημειώστε ότι όλα όσα καταγγέλλετε έγιναν σε προγενέστερο χρόνο της δικής μου έλευσης στο Υπουργείο Υγείας. Εγώ έγινα Υπουργός Υγείας, αν θυμάστε, τον Ιανουάριο του 2024. Όλα τα επιλαμβανόμενα στην ερώτησή σας γεγονότα είναι του 2023 και μάλιστα η διαδικασία για τη μίσθωση του ακινήτου για τη μεταφορά του ΠΕΔΙ Ανατολικής Αθήνας και του φαρμακείου του ΕΟΠΥΥ της Νέας Ιωνίας στην Αγία Παρασκευή ξεκίνησε από το 2022. Δηλαδή, ούτε καν υπήρχε στον ορίζοντα οποιαδήποτε σκέψη ότι εγώ θα γίνω Υπουργός Υγείας.

Το λέω και λίγο επί προσωπικού, κύριε Πολάκη. Διότι τώρα, αν κατάλαβα καλά από την ερώτησή σας, ξαναπήρατε τον ρόλο του Τομεάρχου Διαφάνειας του ΣΥΡΙΖΑ. Δεν ξέρω αν είστε ακόμα. Θυμάμαι ότι κάποτε ήσασταν ο υπεύθυνος, για να βρίσκετε τα διάφορα σκάνδαλα.

**ΠΑΥΛΟΣ ΠΟΛΑΚΗΣ:** Και τώρα είμαι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Α, είστε. Δεν το ήξερα. Χίλια συγγνώμη.

Έχει ενδιαφέρον στη ζωή, όταν κάποιος κάνει μία καταγγελία και μια πράξη, να είναι σε θέση και ο ίδιος να αξιολογηθεί, να αξιολογήσει τον εαυτό του, αλλά και να επανακαθορίσει τη στάση του, όταν τελικά αυτά που καταγγέλλει λήγουν τη διαδικασία διερεύνησης. Εμένα, ας πούμε, με έχετε καταγγείλει μέχρις στιγμής στην καριέρα μου για διάφορα και θα πω τα πολύ μεγάλα:

Με έχετε καταγγείλει για την πώληση του Νοσοκομείου «Ερρίκος Ντυνάν» στην Τράπεζα Πειραιώς, για την οποία μου κάνατε εξεταστική επιτροπή στη Βουλή. Δεν ξέρω αν το γνωρίζετε, αλλά η Τράπεζα Πειραιώς κέρδισε όλες τις σχετικές δίκες και η ελληνική δικαιοσύνη έθεσε στο αρχείο όλες τις σχετικές δικές σας καταγγελίες κρίνοντάς τες ανεπαρκείς.

Στη συνέχεια, με κατηγορήσατε, σε συνεργασία με τους κουκουλοφόρους ψευδομάρτυρες που βρήκατε και που τώρα δικάζουμε, για το σκάνδαλο Novartis. Δεν ξέρω αν το γνωρίζατε, αλλά το λεγόμενο σκάνδαλο Novartis όσον αφορά τα πολιτικά πρόσωπα έχει μπει καθ’ ολοκληρία στο αρχείο και τώρα εμείς οι καταγγελλόμενοι κυνηγάμε τους ψευδοκαταγγέλλοντες μήπως μπορέσουν και μας πουν και ποιοι τους βάλανε. Ελπίζω να μην είστε μέσα σε αυτούς που θα καταγγείλουν τελικά στο δικαστήριο, γιατί θα αναγκαστούν να πουν στο δικαστήριο ποιος τους έβαλε.

Και το τρίτο, για το οποίο με έχετε καταγγείλει, ήταν η υπόθεση του ΚΕΕΛΠΝΟ με τον Σταμάτη Πουλή, την Ανδρονίκη Θεοφιλάτου και τους άλλους, για τους οποίους, όπως ίσως γνωρίζετε, έχει υπάρξει ομόφωνη αθωωτική απόφαση πανηγυρικής φύσεως και αναμένουμε και την τελική απόφαση του Αρείου Πάγου επί της δικιάς σας αναιρέσεως.

Άρα, μέχρι στιγμής στις τρεις βασικές σας καταγγελίες εναντίον μου -θα μου επιτρέψετε μία λαϊκή έκφραση, να το καταλάβει ο κόσμος που μας βλέπει στο καφενείο- έχετε πάει «κουβά». Έχετε έρθει ποτέ αντρίκια να πείτε «συγγνώμη, Γεωργιάδη, που σε αδίκησα»; Όχι. Αλλά συνεχίζετε στις καταγγελίες και στη συνωμοσιολογία σας, καίτοι έχετε ηττηθεί κατά κράτος δικαστικά. Έχετε συντριβεί, έχετε υποστεί πανωλεθρία, παρά ταύτα συνεχίζετε με το ίδιο ύφος του δικαστού Ντρέιφους. Ούτε Επιθεωρητής Κλουζώ είστε, αγαπητέ κύριε Πολάκη, -Κλουζώ μπορεί να είστε με την έννοια του αστείου- ούτε Ντρέιφους. Ως προς τις καταγγελίες σας, πάνε όλες «κουβά». Ως προς τις απειλές σας, όπως βλέπετε, αν κάποιος από τους δυο μας κερδίζει στα δικαστήρια είμαι εγώ εσάς. Εσείς ακόμα δεν έχετε κερδίσει ούτε μία φορά. Εγώ σας έχω καταδικάσει για συκοφαντική δυσφήμηση. Θα σας ξανακαταδικάσω για συκοφαντική δυσφήμιση. Χάσατε στο ΚΕΕΛΠΝΟ, χάσατε στη Νovartis και επιμένετε στα ίδια. Θα περίμενε κάποιος ότι τουλάχιστον θα είχατε μία συναίσθηση. Όταν συντρίβεσαι τόσο σε κάθε σου καταγγελία και εξευτελίζεσαι τόσο σε κάθε σου καταγγελία, ε, βάλε και λίγο φρένο.

Πάμε τώρα στην ερώτηση.

**ΠΡΟΕΔΡΕΥΟΥΣΑ (Όλγα Γεροβασίλη):** Τα επόμενα…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επτά λεπτά έκανε πρωτολογία.

**ΠΡΟΕΔΡΕΥΟΥΣΑ (Όλγα Γεροβασίλη):** Προφανώς δεν θα σας κόψω, προφανώς, αλλά να θυμίσω ότι τα τέσσερα λεπτά ήταν για άλλο θέμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ τριάντα δευτερόλεπτα θα χρειαστώ. Μετρήστε από τώρα τριάντα δευτερόλεπτα.

Ως προς την καταγγελία σας, δύο σκέλη έχει. Πρώτον, η μίσθωση του συγκεκριμένου ακινήτου στην Αγία Παρασκευή και, δεύτερον, η μεταφορά από ιδιόκτητο κτίριο στην οδό Μενάνδρου στο κτίριο αυτό στην Αγία Παρασκευή των πρώην υπηρεσιών της ΥΠΕΔΥΦΚΑ.

Ως προς το πρώτο, λέω απλά, για να το καταλαβαίνει ο κόσμος, ακολουθήθηκε δημόσια διεθνής διαγωνιστική διαδικασία. Υπήρξε τελικά μία προσφορά. Μπορεί εσείς να μην το ξέρετε. Εδώ σας δίνω το ελαφρυντικό ότι μπορεί πραγματικά να μην γνωρίζετε, γιατί είστε λίγο επιπόλαιος. Οι διαδικασίες μίσθωσης ακινήτων στους δημόσιους οργανισμούς υπόκειται σε συγκεκριμένο νόμο. Η επιτροπή που κάνει τον διαγωνισμό είναι ανεξάρτητη από τις διοικήσεις των οργανισμών και υπόκειται στον δημοσιονομικό έλεγχο του Υπουργείου Οικονομικών. Δεν έχει έρθει στον ΕΟΠΥΥ δηλαδή η διοικήτριά του. Η επιτροπή η οποία έκρινε, έκρινε ότι αυτή η προσφορά είναι σύννομη και κατακύρωσε την συγκεκριμένη μίσθωση, πριν εγώ γίνω Υπουργός Υγείας -επαναλαμβάνω- στο Υπουργείο Υγείας. Βάσει, λοιπόν, της κειμένης νομοθεσίας για το πώς οι δημόσιοι οργανισμοί κάνουν δημόσιους διαγωνισμούς, έγινε και αυτή η διαδικασία.

Έως σήμερα δεν έχει υπάρξει ούτε μία ένσταση από κανέναν άλλο που θα θεωρηθεί ότι αδικήθηκε και ότι είχε καλύτερο ακίνητο να προσφέρει και φθηνότερο ακίνητο να προσφέρει με αυτά τα χαρακτηριστικά στην Αγία Παρασκευή. Άρα, η καταγγελία σας έχει κάποιο ενδιαφέρον κοινοβουλευτικό, μόνο και μόνο για να κατηγορήσετε την κ. Καρποδίνη. Επί της ουσίας δεν έχει υπάρξει -επαναλαμβάνω- καμία καταγγελία προς την ανεξάρτητη επιτροπή ότι υπήρχε άλλο ακίνητο προσφορότερο και φθηνότερο και καλύτερο για να προτιμήσει. Η σκοπιμότητα της μίσθωσης αποδεικνύεται από τα δεκάδες έγγραφα του παρελθόντος του ΕΟΠΥΥ που ζητούσαν ένα τέτοιο ακίνητο.

Ως προς τη μεταφορά από τη Μενάνδρου στην Αγία Παρασκευή, πρέπει να σας πω ότι υπάρχουν δεκάδες καταγγελίες των ιδίων των εργαζομένων για την ακαταλληλότητα του κτιρίου της Μενάνδρου για να κάνει αυτές τις σχετικές υπηρεσίες.

Τα υπόλοιπα στη δευτερολογία μου, για να μην στενοχωρήσω και την Πρόεδρο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πολάκη, έχετε τον λόγο για τη δευτερολογία.

**ΠΑΥΛΟΣ ΠΟΛΑΚΗΣ:** Κύριε Γεωργιάδη, κι εγώ χαίρομαι που σας ακούω και ειδικά χαίρομαι όταν βλέπω ότι έχετε αδυναμία επί της ουσίας να απαντήσετε στην ερώτηση, πραγματικά αδυναμία. Λέτε «μα εγώ δεν ήμουν Υπουργός και αυτά έγιναν πριν» κ.λπ. και γυρίζετε την κουβέντα στην προσωπική μας αντιπαράθεση. Όχι, δεν θα σας ακολουθήσω στην προσωπική αντιπαράθεση, την οποία θα τη συνεχίσουμε, που είναι πολιτική και για το θέμα της Novartis και για το θέμα του ΚΕΕΛΠΝΟ.

Και βέβαια, να σας πω ότι μάλλον όνειρο είδατε. Δεν με έχετε καταδικάσει. Έχει αρθεί η ασυλία μου και είμαστε για να πάμε στο δικαστήριο. Δεν με έχετε καταδικάσει σε τίποτα. Είναι αυτό που σας έλεγα «λαδέμπορα». Γι’ αυτό έχουμε πάει στο δικαστήριο. Θα πάμε εκεί και εγώ πιστεύω ότι θα αποδείξω ότι ναι, είστε λαδέμπορας, διότι δεν βάλατε διατίμηση όταν ήσασταν Υπουργός Ανάπτυξης. Και πολλά άλλα.

Πάμε επί της ουσίας τώρα. Σε τίποτα από αυτά που ρώτησα δεν απαντήσατε. Σε τίποτα απολύτως. Ίσα-ίσα, πήγατε να προκαταλάβετε το επόμενο κομμάτι με τη Μενάνδρου. Στη Μενάνδρου υπάρχει ο διάδοχος της ΥΠΕΔΥΦΚΑ, που είναι η αυτοτελής υπηρεσία ελέγχου των συμβάσεων του ΕΟΠΥΥ, που για να διώξετε τον προηγούμενο Πρόεδρο, τον κ. Σπυρίδη, που είχαμε βάλει εμείς και είχε εξαετή θητεία, καταργήσατε την υπηρεσία και την ονομάσατε σε αυτοτελή «τάδε υπηρεσία ελέγχου του ΕΟΠΥΥ».

Αυτό, λοιπόν, είναι ένα κτίριο στο κέντρο της Αθήνας ιδιόκτητο. Μεταφέρετε τους είκοσι-είκοσι πέντε υπαλλήλους του από εκεί στην Αγία Παρασκευή, γιατί το κτίριο είναι άδειο. Αυτό που νοικιάστηκε είναι άδειο το κτίριο. Στο κτίριο της Αγίας Παρασκευής έχετε κάνει κι άλλη παρανομία. Έξι μέρες μετά που υπεγράφη το μισθωτήριο, επεκτείνατε άλλα τρία χιλιάρικα -λέει- τη σύμβαση, γιατί χρειάζονται και αποθηκευτικοί χώροι. Οι αποθηκευτικοί χώροι υπήρχαν και στην αρχική διακήρυξη και στην αρχική απευθείας ανάθεση για να ενοικιαστεί.

Το θέμα είναι το εξής, κύριε Γεωργιάδη. Δεν σας κάνει καμία εντύπωση, μα καμία εντύπωση; Σας φαίνεται νόμιμο το να αποδέχεται να νοικιάζει ο μεγαλύτερος οργανισμός του Δημοσίου; Έχει 7,5 δισεκατομμύρια προϋπολογισμό ο ΕΟΠΥΥ, που έχουμε τώρα δυστυχώς Πρόεδρο την κ. Καρποδίνη, η οποία θα έπρεπε να έχει αποπεμφθεί, διότι πληρώνεται από τρεις εταιρείες του Χρηματιστηρίου, ενώ πρέπει να είναι πλήρους και αποκλειστικής απασχόλησης. Δεν τη βάλατε εσείς. Αλλά τώρα που είστε εσείς, δεν νιώθετε την ανάγκη να ασχοληθείτε με αυτό το πράγμα; Το ότι πρέπει δηλαδή αυτή η κυρία να μην αμείβεται από τρεις εταιρείες του Χρηματιστηρίου, γιατί είναι πλήρους και αποκλειστικής;

Δεύτερον, δεν σας κάνει καμία εντύπωση το ότι νοικιάζει ένα ακίνητο, το οποίο αυτός που το νοικιάζει δεν το έχει στην ιδιοκτησία του την ημέρα εκείνη; Τον αφήνει, το τακτοποιεί. Βγάζει τη μία προσημείωση, μπαίνει άλλη προσημείωση, διότι -λέει- αυτή η εταιρεία που το αγόρασε, το πουλάει σε μια άλλη εταιρεία και αυτή η άλλη εταιρεία είναι δανειοδοτημένη από την Πειραιώς και βάζει υποθήκη το ακίνητο για να εξασφαλίζει τα 50 εκατομμύρια που είχε δανείσει σε αυτήν την εταιρεία που ανήκε στο fund που είχε πάρει δάνειο από την Πειραιώς. Και αυτό το πράγμα είναι τυχαίο; Θέλετε να μου πείτε ότι μία κυρία, η οποία έχει και παράλληλη εργασία στο Χρηματιστήριο Αθηνών, δεν το ξέρει και δεν το έκανε συνειδητά για να εξυπηρετήσει αυτήν την ιστορία της χρηματιστηριακής μεσιτείας γι’ αυτό το ακίνητο; Και αυτόν τον άνθρωπο την έχουμε επικεφαλής του μεγαλύτερου οργανισμού της χώρας, για να κάνει τέτοια παιχνιδάκια και να επεκτείνει και τη σύμβαση πέντε μέρες μετά;

Όσο δε αφορά την ιστορία της Μενάνδρου, ναι, το ξέρω και εγώ το κτίριο και εμένα μου είχαν έρθει κάποτε καταγγελίες. Και τι πάει να πει αυτό, κύριε Γεωργιάδη; Ότι επειδή κατήγγειλαν ότι απ’ έξω μπορεί να υπήρχαν άνθρωποι που έκαναν χρήση ουσιών πρέπει να αδειάσουμε το κτίριο για να τους πάμε στην Αγία Παρασκευή; Για ποιον λόγο;

Και ελπίζω, κύριε Γεωργιάδη, και να σημειώσετε την ημερομηνία, γιατί εμένα μου ήρθαν κάτι πληροφορίες, ότι αυτό το κτίριο το πάτε για να το νοικιάσετε. Η κ. Καρποδίνη θέλει να το νοικιάσει. Μη δω, όμως, ότι το νοικιάζει σε κάποιο φυσικοθεραπευτήριο ή σε κάποιο διαγνωστικό κέντρο. Δηλαδή διώχνουν τους υπαλλήλους από εκεί για να τους πάει στην ΠΕΔΥ, για να δείχνει γεμάτο το κτίριο που είναι άδειο μέχρι τώρα σε σχέση με τους χώρους που νοίκιασαν και της Μενάνδρου θα το δώσει σε κάποιον άλλο για να κάνει άλλο ντιλάρισμα.

Αυτά και ευχαριστώ.

Καταθέτω και όλα τα στοιχεία που αποδεικνύουν αυτά που είπα πριν.

(Στο σημείο αυτό ο Βουλευτής κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γεωργιάδη, έχετε τον λόγο για να ολοκληρώσετε την απάντηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, η αντιπαράθεσή μας, όπως αυτά που ανέφερα, δεν ήταν πολιτική, ήταν ποινική. Για ποινικά θέματα με κατηγορήσατε. Ειδικά στην υπόθεση του ΚΕΕΛΠΝΟ ήρθατε στο δικαστήριο, όπως θυμάμαι καλά, ως μάρτυρας. Για το «Ερρίκος Ντυνάν» κάνατε εξεταστική επιτροπή. Για τη Novartis κάνατε προανακριτική.

**ΠΑΥΛΟΣ ΠΟΛΑΚΗΣ:** Εσείς πήγατε μάρτυρας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Βεβαίως.

Εγώ πήγα μάρτυρας και εσείς πήγατε μάρτυρες. Εγώ κέρδισα, εσείς χάσατε. Το ξαναλέω: Εγώ κέρδισα. Η πλευρά που υποστήριξα αθωώθηκε ομοφώνως. Εσείς χάσατε. Η πλευρά που κατηγορήσατε αθωώθηκε.

**ΠΑΥΛΟΣ ΠΟΛΑΚΗΣ:** Δεν τελειώσαμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτό δεν το ξέρουμε.

**ΠΡΟΕΔΡΕΥΟΥΣΑ (Όλγα Γεροβασίλη):** Η συνέχεια θα γίνει στο δικαστήριο, κύριε Γεωργιάδη. Αυτό θα το κάνουμε εκεί, δεν θα το κάνουμε εδώ σήμερα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επανέρχομαι, για να γίνει πάλι σαφές στο μυαλό σας. Με έχετε κατηγορήσει για τρία μεγάλα ποινικά ζητήματα. Έχετε ηττηθεί κατά κράτος και στα τρία. Όλοι αυτοί που σας υποστηρίζουν στο διαδίκτυο, οι φίλοι σας, και γράφουν διθυραμβικά σχόλια για εσάς από κάτω, τώρα τελευταία έχουν αραιώσει, η αλήθεια είναι.

**ΠΑΥΛΟΣ ΠΟΛΑΚΗΣ:** Παρακολουθείτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Παρακολουθώ τα πάντα. Όταν έχω δυσθυμία, μπαίνω στη σελίδα σας και γελάω.

Ξαναέρχομαι, λοιπόν, και λέω. Βλέπω, λοιπόν, ότι και οι φανατικοί σας φίλοι έχουν αρχίσει να ανησυχούν για την πτώση των επιδόσεών σας. Ως προς το μεταξύ μας, λοιπόν, είμαι ο νικητής και είστε ο ηττημένος.

Πάμε, όμως, τώρα στο συγκεκριμένο. Πρώτα απ’ όλα, υπάρχει το κτίριο στην Αγία Παρασκευή. Ακολουθήθηκαν οι νόμιμες διαδικασίες. Νοικιάστηκε. Εκεί ήταν να πάει και το φαρμακείο της Νέας Ιωνίας σας είπα.

Όταν εγώ έγινα Υπουργός Υγείας -θέλω να είμαι ειλικρινής- έλαβα μια πολιτική απόφαση να παραμείνει το φαρμακείο της Νέας Ιωνίας του ΕΟΠΥΥ στη Νέα Ιωνία, ακολουθώντας ομόφωνη απόφαση του Δημοτικού Συμβουλίου της Νέας Ιωνίας που μου ζήτησε αυτό το πράγμα.

Μετά την απόφασή μου να μείνει το Φαρμακείο της Νέας Ιωνίας στη Νέα Ιωνία, από την αρχική μελέτη χρήσης του κτηρίου που είχε νοικιαστεί στην Αγία Παρασκευή έμειναν κάποιοι άδειοι χώροι στους οποίους θα πήγαινε το φαρμακείο. Κρίναμε σκόπιμο, δηλαδή η διοικήτρια του ΕΟΠΥΥ έκρινε -δεν συμμετείχα εγώ, αλλά το θεωρώ λογικό- να συγκεντρώσει εκεί υπηρεσίες που η μεγάλη μεταξύ τους χωρική απόσταση λειτουργεί αρνητικά στην απόδοσή τους. Και τι είπε; Είπε: «Έχω ένα κτίριο στη Μενάνδρου με είκοσι τέσσερις υπαλλήλους. Είναι σε υποβαθμισμένη περιοχή. Το κτίριο είναι σε πάρα πολύ κακή κατάσταση. Οι υπάλληλοι διαμαρτύρονται για λόγους ασφαλείας. Και έχω κενές θέσεις σε ένα καταπληκτικό κτίριο στην Αγία Παρασκευή, που το έχω ήδη νοικιάσει και που πραγματικά έχει τέλειες εγκαταστάσεις, και είναι δίπλα στα κεντρικά γραφεία της διοικήσεως του ΕΟΠΥΥ». Και έτσι ελήφθη η απόφαση αυτή της μετακίνησης. Προσωπικά τη θεωρώ λογική απόφαση. Εσείς μπορεί να τη δείτε σαν μια παράλογη απόφαση, εγώ τη βρίσκω λογική. Και έτσι έγινε η μετακίνηση.

Προφανώς, αφού το κτίριο στη Μενάνδρου μένει κενό, και αποτελεί ιδιοκτησία του ΕΟΠΥΥ, πρέπει να βρει τρόπο να το αξιοποιήσει. Δεν καταλαβαίνω γιατί δεν πρέπει να νοικιαστεί. Πρέπει να νοικιαστεί. Και μακάρι να βρεθεί και ένας καλός ενοικιαστής να το φτιάξει κιόλας και όταν μας το παραδώσει να είναι σε καλύτερη κατάσταση από ό,τι όταν θα το νοικιάσουμε.

Άρα, δεν καταλαβαίνω το δεύτερο σκέλος της αποφάσεως. Τα σκάνδαλα για εμένα θα είναι, σε αυτήν την περίπτωση, αν δεν νοικιαστεί, όχι αν νοικιαστεί. Πρέπει να νοιαστεί. Και αν νοικιαστεί, να δούμε αν το ενοίκιο είναι αυτό που πρέπει να είναι ή όχι, και καμία αντίρρηση ότι αυτό θα μπορούσε να αποτελέσει αντικείμενο κοινοβουλευτικού ελέγχου.

Όπως στο πρώτο σκέλος τώρα των διαδικασιών που ακολουθήθηκαν, επαναλαμβάνω, πριν γίνω Υπουργός Υγείας, για τη μίσθωση αυτού του ακινήτου, ακολουθήθηκε όλη η νόμιμη διαδικασία. Και έως σήμερα, επαναλαμβάνω, δεν έχει υπάρξει τρίτος ιδιοκτήτης ακινήτου στην ευρύτερη περιοχή που να προσφέρει ακίνητο με καλύτερους όρους από αυτό, και με αυτές τις προδιαγραφές. Άρα, δεν καταλαβαίνω γιατί στεναχωριόμαστε.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Πριν προχωρήσουμε στην επόμενη ερώτηση, να ανακοινώσω στο Σώμα ότι η Ειδική Κοινοβουλευτική Επιτροπή προς διενέργεια προκαταρκτικής εξέτασης, για την ενδεχόμενη τέλεση του αδικήματος της παράβασης καθήκοντος (άρθρο 259 του Ποινικού Κώδικα) κατά το χρονικό διάστημα μεταξύ 3-3-2023 και 6-3-2023 από τον πρώην Υφυπουργό παρά τω Πρωθυπουργώ κ. Χρήστο Τριαντόπουλο, κατά την άσκηση των καθηκόντων του, υπέβαλε το πόρισμά της στον Πρόεδρο της Βουλής, το οποίο θα καταχωρισθεί στα Πρακτικά της σημερινής συνεδρίασης.

(Το προαναφερθέν πόρισμα, που βρίσκεται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών, καταχωρίζεται στα Πρακτικά της σημερινής συνεδρίασης και βρίσκεται σε μορφή PDF στην παρακάτω ηλεκτρονική διεύθυνση:

<https://www.hellenicparliament.gr/UserFiles/510129c4-d278-40e7-8009-e77fc230adef/%CE%A0%CF%8C%CF%81%CE%B9%CF%83%CE%BC%CE%B1_07.04.2025_1.pdf>

Προχωρούμε στην τέταρτη με αριθμό 736/27-3-2025 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Σχετικά με την απλήρωτη άσκηση των σπουδαστριών & των σπουδαστών στις Σχολές Ανώτερης Επαγγελματικής Κατάρτισης (Σ.Α.Ε.Κ.) του Υπουργείου Υγείας».

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πάρα πολύ.

Κύριε Υπουργέ, μπορεί η Κυβέρνησή σας να άλλαξε πριν από ενάμιση χρόνο περίπου την ταμπέλα στα ΙΕΚ, στα Ινστιτούτα Επαγγελματικής Κατάρτισης, και να τα βάφτισε ΣΑΕΚ, Σχολές Ανώτερης Επαγγελματικής Κατάρτισης, ωστόσο τα προβλήματα παραμένουν, τα προβλήματα είναι εδώ και τα αντιμετωπίζουν οι σπουδαστές και οι σπουδάστριες από την πρώτη ημέρα: Από τα εκατοντάδες ευρώ που ζητάνε από τα παιδιά αυτά για αναλώσιμα σε διάφορες ειδικότητες, όπως είναι η αισθητική, από τους σπουδαστές μάγειρες που αναγκάζονται να φέρνουν στη σχολή τους ακόμη και τρόφιμα από το σπίτι τους, μέχρι και την απλήρωτη πρακτική άσκηση στις ΣΑΕΚ του δικού σας Υπουργείου, του Υπουργείου Υγείας.

Αυτό είναι και το περιεχόμενο της σημερινής μας ερώτησης. Οι σπουδαστές και οι σπουδάστριες των ΣΑΕΚ του Υπουργείου Υγείας κάνουν σε αυτά τα πέντε εξάμηνα που διαρκεί η φοίτησή τους -είναι σαράντα πέντε αυτές οι ΣΑΕΚ, αν δεν κάνω λάθος- σε πάρα πολλά νοσοκομεία της χώρας μια πρακτική άσκηση, κυρία Πρόεδρε εννιακοσίων εξήντα ωρών, εξάωρη ή οκτάωρη.

Φυσικά όταν κάνουν πρακτική άσκηση τα παιδιά αυτά, οι σπουδαστές και σπουδάστριες, προσφέρουν σημαντικό έργο στο νοσοκομείο, συμβάλουν στη λειτουργία των νοσοκομείων, δεν λείπουν από κανέναν θάλαμο, δεν λείπουν από καμία μάχη, και για την περίθαλψη των ασθενών και για την εύρυθμη λειτουργία.

Αυτή, όμως, η εργασία που προσφέρουν, κύριε Υπουργέ -και θέλω να το ακούσετε αυτό- είναι δωρεάν, είναι τζάμπα. Δεν ξέρω πώς σας φαίνεται αυτό. Περιμένω με αγωνία να ακούσω την απάντησή σας. Δεν προβλέπεται γι’ αυτήν την πρακτική άσκηση -και είναι από τις ελάχιστες ΣΑΕΚ- καμία αμοιβή. Αν είναι δυνατόν!

Εν τω μεταξύ, τα έξοδα και για αυτά τα παιδιά φυσικά είναι εδώ και τρέχουν. Και πάρα πολλά από αυτά τα παιδιά, εξ όσων γνωρίζουμε, δουλεύουν άλλες τόσες ώρες για να μπορέσουν να βγάλουν τα προς το ζην. Είδαν και αποείδαν οι σπουδαστές και οι σπουδάστριες τα κατορθώματα των κυβερνήσεων -γιατί δεν είναι μόνο η δική σας- και βεβαίως προσπαθούν με ένα σωρό παρεμβάσεις, με κινητοποιήσεις και με υπομνήματα να ευαισθητοποιήσουν την Κυβέρνησή σας, προκειμένου να αμειφθούν για τη δουλειά που προσφέρουν.

Εννοείται ότι το KKE είναι μαζί τους σε αυτήν την προσπάθεια, σε αυτόν τον αγώνα. Όχι μόνο τους κατανοούμε, αλλά τους στηρίζουμε, τους υποστηρίζουμε και φέρνουμε το θέμα τους εδώ στη Βουλή. Και σας ρωτάμε τι σκοπό έχετε; Τι θα κάνετε; Θα πληρώσετε κάποια στιγμή; Θα αποφασίσετε να πληρώνεται αυτή η πρακτική άσκηση αυτών των παιδιών στα νοσοκομεία της χώρας, που σε πολλές περιπτώσεις μπαλώνουν και καλύπτουν ανάγκες που θα έπρεπε να τις καλύπτει ένα μόνιμο προσωπικό;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κυρία Πρόεδρε.

Κύριε Δελή, σπανίως δεν έχω να εκφράσω καμία διαφωνία σε ερώτηση του Κομμουνιστικού Κόμματος Ελλάδος. Η ερώτησή σας θα μπορούσε να έχει γραφτεί και από το χέρι μου.

Θέλω να σας πω ότι έχω δώσει εντολή στις υπηρεσίες και διερευνούμε τη δυνατότητα -και νομίζω θα το πετύχουμε- να εντάξουμε στο ΕΣΠΑ 2021-2027, και συγκεκριμένα στο κομμάτι «Ανθρώπινο Δυναμικό και Κοινωνική Συνοχή», ένα έργο, το οποίο στόχο θα έχει την αποζημίωση πρακτικής άσκησης των φοιτητών των ΣΑΕΚ, γιατί αποδέχομαι πλήρως ότι εννιακόσιες εξήντα ώρες είναι αρκετές ώρες για να το κάνεις χωρίς καμία αμοιβή και να μπορείς να τα φέρνεις βόλτα. Πιστεύω ότι άμεσα θα είμαστε έτοιμοι να ανακοινώσουμε τη σχετική ένταξη του προγράμματος.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Δελή, έχετε τον λόγο. Αν και νομίζω ότι είναι μια ερώτηση που έληξε από τις πρωτολογίες.

**ΙΩΑΝΝΗΣ ΔΕΛΗΣ:** Όχι ακριβώς, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Αναφέρομαι στη μεγάλη εικόνα του θέματος.

**ΙΩΑΝΝΗΣ ΔΕΛΗΣ:** Μακάρι, κυρία Πρόεδρε.

Κατ’ αρχάς, κρατώ αυτό που είπε ο κύριος Υπουργός, το θετικό δηλαδή, το ότι έχει δώσει εντολή στις υπηρεσίες να διερευνηθεί η δυνατότητα αμοιβής των σπουδαστών από ένα πρόγραμμα που θα ενταχθεί στο ΕΣΠΑ. Το πρώτο ερώτημα είναι γιατί όχι από τον κρατικό προϋπολογισμό. Είναι ρητορικό και θα το απαντήσω σε λίγο. Το απαντάει το δικό σας Υπουργείο. Θα δείτε, έχει ενδιαφέρον.

Πάω παρακάτω τώρα. Θέλω να πω τα εξής -μια που το έφερε η κουβέντα και μια που έχει εξοικονομηθεί και χρόνος- γι’ αυτό που έγινε με τα ΣΑΕΚ, που άλλαξε δηλαδή ο τίτλος τους. Οι τίτλοι των σπουδών παραμένουν στο επίπεδο που ήταν, στο «Επίπεδο 5» του Εθνικού Πλαισίου Προσόντων για την αμοιβή της πρακτικής άσκησης, και μιλώ για τον νόμο τον εισηγητικό του Γενάρη του 2024 και για την απορρόφησή τους από την αγορά εργασίας.

Είναι χρήσιμο εδώ να ακουστεί ότι, με βάση τα περσινά στοιχεία -όχι τα δικά μας- της Ευρωπαϊκής Ένωσης, για την επαγγελματική εκπαίδευση στην Ελλάδα, το 59% των αποφοίτων των ΣΑΕΚ εργάζεται σε αντικείμενο άσχετο από αυτό που σπούδασε. Το 59% είναι ένα πολύ μεγάλο νούμερο.

Και φυσικά, όπως καταλαβαίνετε, δεν είναι λίγοι εκείνοι -για να μην πω ότι είναι οι περισσότεροι, επειδή ακριβώς δεν γίνονται προσλήψεις στα νοσοκομεία- που, ενώ είναι απόφοιτοι μιας σχολής ΣΑΕΚ Νοσηλευτικής, εργάζονται ως σερβιτόροι. Είναι πολύ συχνό αυτό το φαινόμενο, και συμβαίνει την ώρα που έχουμε τόσες ανάγκες στα νοσοκομεία τις οποίες καλύπτουν οι νέοι αυτοί σπουδαστές με την απλήρωτη αμοιβή.

Επειδή παρακολούθησα και την προηγούμενη συζήτησή σας, αυτό το φαινόμενο της τζάμπα δουλειάς, το οποίο και εσάς σας βρίσκει αντίθετο και νομίζω και κάθε λογικό άνθρωπο -μόνο που η δική σας αντίρρηση πρέπει να εμφανιστεί και με τις πράξεις σας. Ο καλύτερος τρόπος, κύριε Υπουργέ, να πεις κάτι είναι να το κάνεις. Και αυτό θα περιμένουμε από την Κυβέρνησή σας-, από φρέσκο, νέο εργατικό δυναμικό δεν είναι καινούργιο φαινόμενο.

Θέλω να πω ότι έχουμε εδώ την υπουργική εγκύκλιο που την υπογράφει ο Υφυπουργός Υγείας, ο κ. Θεμιστοκλέους, ο οποίος λέει, ανάμεσα στα άλλα, ότι με βάση τον κανονισμό λειτουργίας των ΣΑΕΚ υγείας στα νοσοκομεία και την απλήρωτη πρακτική δεν προκαλείται δαπάνη σε βάρος του κρατικού προϋπολογισμού. Πανηγυρίζει δηλαδή γι’ αυτό. Οπότε, καταλαβαίνετε ότι δίνει ο ίδιος την απάντηση γι’ αυτό. Γι’ αυτό σας είπα και προηγουμένως για το ΕΣΠΑ.

Έχω, όμως, και μια παλιότερη υπουργική απόφαση. Την υπέγραφε μάλιστα ο συνομιλητής σας πριν, ο Αναπληρωτής Υπουργός Υγείας, ο κ. Πολάκης τότε, το 2017. Σύμφωνα με την εγκύκλιο Πολάκη του 2017, στους εκπαιδευόμενους στα δημόσια ΙΕΚ τότε για τη διάρκεια της πρακτικής άσκησής τους δεν τους χορηγούνταν αποζημίωση.

Μπορεί δηλαδή να τσακώνεστε για πάρα πολλά ζητήματα, αλλά στο συγκεκριμένο ζήτημα βλέπουμε ότι από κοινού εφαρμόζετε αυτή την πολιτική ενάντια στα δικαιώματα αυτών των παιδιών.

Εν πάση περιπτώσει, για να το κλείνω, περιμένουμε να γίνουν πράξη αυτά που είπατε και να πληρωθούν επιτέλους -γιατί δεν μπορεί να το δεχτεί κανείς λογικός άνθρωπος αυτό- τα παιδιά αυτά για την πολύ σημαντική δουλειά που προσφέρουν.

Εμείς λέμε να πληρωθούν στο 100% και όχι στο 80% που προβλέπεται με τον κατώτερο μισθό, γιατί προσφέρουν κανονική εργασία. Επίσης, λέμε να πληρώνονται κάθε μήνα. Γιατί έχουμε και το φαινόμενο η πληρωμή της πρακτικής να γίνεται μετά από έξι, επτά μήνες. Εν τω μεταξύ, πώς θα ζουν αυτά τα παιδιά όλους αυτούς τους μήνες; Και, βεβαίως, λέμε η πρακτική άσκηση να ασφαλίζεται, να είναι μετρήσιμος χρόνος, να μετράει για το ταμείο ανεργίας, να αναγνωριστεί επιτέλους από το κράτος ως αυτό που είναι, ως μια κανονική εργασία.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γεωργιάδη, ολοκληρώστε την απάντησή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κατ’ αρχάς, ως προς το ΕΣΠΑ, σχεδόν όλα τα προγράμματα κατάρτισης μέσω του ΕΣΠΑ εξασφαλίζουν την αμοιβή. Δεν είναι κάτι καινοφανές για την προκειμένη περίπτωση. Είναι ο βασικός κανόνας με τον οποίο δουλεύουμε. Τώρα, για το αν καλώς δουλεύουμε έτσι ή κακώς δουλεύουμε έτσι, αυτό είναι μια άλλη συζήτηση. Αλλά αυτού του τύπου με αυτόν τον τρόπο γίνεται.

**ΙΩΑΝΝΗΣ ΔΕΛΗΣ:** Σωστό. Δεν θα πούμε όχι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Παρότι δεν είναι τεράστιο το ΕΣΠΑ του Υπουργείου Υγείας, είναι μικρό το ΕΣΠΑ του Υπουργείου Υγείας, εγώ αξιολογώ στις προτεραιότητες που βάζω ότι η αμοιβή των ανθρώπων που πάνε στη σχολή είναι σημαντικό πράγμα.

Κρίνω ότι ένα μεγάλο κεφάλαιο του ότι, τελικά, εργάζονται σε άλλες δουλειές και ότι τους χρειαζόμαστε πάρα πολύ στην υγεία, μας λείπουν ως προσωπικό -εμείς θα μπορούσαμε να τους απορροφήσουμε και όλους- έχει να κάνει και με το γεγονός ότι για να φτάσουν να τελειώσουν τις σπουδές τους έχουν βρει κάπου δουλειά, άρα πολλοί από αυτούς παραμένουν στη δουλειά που βρήκαν και δεν αλλάζουν εύκολα μετά. Είναι ανθρώπινο. Δεν το λέω κριτικά εναντίον τους. Λέω πώς θα συνέβαινε σε εμένα, με αυτή την έννοια το λέω, ότι αν έχω πιάσει κάπου δουλειά, μετά θα κάνω τις γνωριμίες μου, θα φτιάξω τη ζωή μου, βλέπω τον εαυτό μου από εδώ ή από εκεί, δεν αλλάζεις και εύκολα.

Άρα, ίσως και το κίνητρο του να πληρώνονται να είναι και ένα κίνητρο για να κατευθυνθούν περισσότεροι προς τα επαγγέλματα υγείας παρά σε κάτι άλλο.

Θα γίνει, το έχουμε αποφασίσει. Μόλις έχω την επίσημη ένταξη, δηλαδή το τεχνικό δελτίο, θα σας το ανακοινώσω κιόλας.

**ΠΡΟΕΔΡΕΥΟΥΣΑ (Όλγα Γεροβασίλη):** Προχωρούμε στην έβδομη με αριθμό 735/27-3-2025 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Υγείας, με θέμα: «Οι καταγγελίες των εργαζομένων του Νοσοκομείου «Αττικόν» περί εντολής συλλογής προσωπικών δεδομένων των τραυματιών από το πανελλαδικό συλλαλητήριο της 28ης Φεβρουαρίου στην 2η επέτειο του εγκλήματος των Τεμπών».

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Γεωργιάδη, μετά το μεγαλειώδες παλλαϊκό συλλαλητήριο της 28ης Φεβρουαρίου για τη δεύτερη επέτειο μνήμης του εγκλήματος των Τεμπών εισήχθησαν στο «Αττικό» Νοσοκομείο πολίτες που έφεραν τραύματα από τη βία που τους ασκήθηκε από τις δυνάμεις καταστολής. Το σωματείο εργαζομένων του νοσοκομείου, σύμφωνα με ανακοίνωσή του, κατήγγειλε ότι ζητήθηκε από τους υγειονομικούς υπαλλήλους του Αττικού να κρατήσουν τα προσωπικά στοιχεία των ατόμων αυτών.

Ο Κυβερνητικός Εκπρόσωπος στις 13 Μαρτίου διέψευσε τους ισχυρισμούς αυτούς ως στερούμενους σοβαρότητας και είπε ότι το Υπουργείο Υγείας ζητά να καταγραφεί μόνο το ιατρικό ιστορικό του ασθενή. Όμως, ο πρόεδρος του σωματείου των εργαζομένων στο «Αττικό» επέμεινε στις καταγγελίες του και είπε συγκεκριμένα σε συνέντευξή του ότι, με βάσει έγγραφο από τη 2η Υγειονομική Περιφέρεια, ο διοικητής έδωσε προφορική εντολή στους υγειονομικούς που εφημέρευαν για καταγραφή των ονοματεπωνύμων των τραυματιών από τη διαδήλωση των Τεμπών και όχι μόνο του αριθμού τους.

Επειδή οι καταγγελίες αυτές, όπως αντιλαμβάνεστε, είναι σοβαρές. Και επειδή η δημιουργία φακέλων για τα φρονήματα των πολιτών μέσα στα νοσοκομεία καθιστά αυτά τα νοσοκομεία παράρτημα της ΓΑΔΑ, κάτι το οποίο κανείς δεν θέλει, και επειδή προσκρούουν στην ισχύουσα νομοθεσία για την προστασία προσωπικών δεδομένων, ένα πεδίο στο οποίο, δυστυχώς, και η Κυβέρνηση σας και η Νέα Δημοκρατία έχει ένα μελανό πρόσφατο ιστορικό, αν θυμηθούμε τις υποθέσεις των υποκλοπών και το σκάνδαλο Ασημακοπούλου για τη χρήση προσωπικών δεδομένων, και επειδή όλα αυτά συνδέονται με την λαϊκή κατακραυγή στο συλλαλητήριο της 28ης Φεβρουαρίου κατά της κυβερνητικής συγκάλυψης του εγκλήματος των Τεμπών, σας ρωτώ:

Πρώτον, τι ζητήθηκε, ακριβώς, να πράξουν οι υγειονομικοί υπάλληλοι στο «Αττικό» σχετικά με τους τραυματισμένους διαδηλωτές που εισέρχονταν; Υπήρξε έγγραφο από την 2η Υγειονομική Περιφέρεια βάσει του οποίου ζητείτο από τους υγειονομικούς υπαλλήλους του νοσοκομείου να καταρτίσουν κατάλογο με τα προσωπικά δεδομένα αυτών που προσέρχονταν από τη διαδήλωση ή όχι;

Δεύτερον, σε ποια έρευνα έχετε προβεί εσείς και με βάση ποια στοιχεία συμπέρανε ο Κυβερνητικός Εκπρόσωπος, κ. Μαρινάκης, ότι κάτι τέτοιο δεν υπήρξε;

Και εν πάση περιπτώσει, θεωρείτε ότι όλα αυτά, δηλαδή, είναι μια προπαγάνδα του σωματείου ή υπάρχει κάποια πραγματική βάση την οποία ως τώρα η Κυβέρνηση αρνείται να αναγνωρίσει;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Θα περίμενε κάποιος, ειδικά σήμερα, κύριε συνάδελφε, ότι ένας άνθρωπος, όπως εσείς, από ένα κόμμα που,, δυστυχώς για την εξυπηρέτηση ιδιοτελών πολιτικών σκοπών δηλητηριάζατε την ελληνική κοινωνία επί μακρόν με το τεράστιο ψέμα της μεταφοράς παράνομου φορτίου, του ξυλολίου, του βενζολίου και όλων των υπολοίπων ανοησιών, που σήμερα καταρρέουν πλέον με πάταγο μετά την απόσυρση από τη σχετική συζήτηση και του Πανεπιστημίου της Γάνδης και του Πανεπιστημίου της Πίζας, τη διενέργεια προκαταρκτικής εξέτασης από την Εισαγγελία του Αρείου Πάγου, τις ασυναρτησίες που ακούγονται τις τελευταίες μέρες στα κανάλια από όσους είχαν εμπλακεί, τους διάφορους «εθνικούς πραγματογνώμονες» -σε εισαγωγικά- που είχαν ξεχάσει να πληρώνουν ΤΣΜΕΔΕ και να εγγραφούν στο Τεχνικό Επιμελητήριο Ελλάδος, αλλά υποδύονται τον μηχανικό όντες δημοσιογράφοι και διάφορα άλλα, ότι θα είχατε τουλάχιστον στη Βουλή σήμερα μια σχετική συστολή για να συνεχίζετε τέτοιου είδους ανοησίες.

Ποιος, όμως, έχασε την ντροπή για να τη βρείτε εσείς; Αν είχατε λίγη ντροπή θα ήσασταν στην Πλεύση Ελευθερίας; Προφανώς όχι.

Έρχεστε, λοιπόν, εδώ και κατηγορείτε στα σοβαρά τη διοίκηση ενός νοσοκομείου. Μάλιστα, δεν είναι ένα οποιοδήποτε νοσοκομείο. Είναι ένα από τα μεγαλύτερα, αν όχι το μεγαλύτερο νοσοκομείο της χώρας. Κατηγορείτε ότι επειδή του έδωσε εντολή κάποιος κακός Υπουργός ή κάποια κακή κυβέρνηση που ήθελαν να φακελώσουν τους πολίτες αυτός και οι υπάλληλοί του, οι γιατροί που έβλεπαν τα περιστατικά, οι γιατροί μάλιστα οι οποίοι στο Νοσοκομείο «Αττικόν», αν θυμάμαι καλά, στα 9/10 δεν είναι φίλοι της Κυβερνήσεως αλλά είναι διαφόρων αριστερών παρατάξεων –αναφέρω τα αποτελέσματα από τις πρόσφατες εκλογές- επειδή το ήθελε ο Υπουργός ή η Κυβέρνηση, αποφάσισαν όλοι αυτοί να διαπράξουν κακουργήματα. Διότι δεν ξέρω αν το ξέρετε: Η συλλογή και διαρροή προσωπικών δεδομένων -και μάλιστα ιατρικών προσωπικών δεδομένων- είναι κακούργημα.

Άρα τι ισχυρίζεται αυτή σας η ερώτηση, υιοθετώντας πράγματι τις καταγγελίες του σωματείου; Ότι ο διοικητής, οι υπάλληλοι του νοσοκομείου και οι γιατροί που ήρθαν σε επαφή με τους ασθενείς, επειδή το ήθελε η κακιά Κυβέρνηση Μητσοτάκη, αποφάσισαν να διαπράξουν κακουργήματα και να θέσουν τον εαυτό τους στον κίνδυνο μηνύσεων και αγωγών για να βρεθούν στη φυλακή για καμιά εικοσαριά χρόνια ο καθένας και όλα αυτά από τη μεγάλη τους πίστη και αγάπη προς τον Υπουργό Υγείας ή προς τον Πρωθυπουργό.

Τα βρίσκετε λογικά αυτά που λέτε, κύριε; Τα βρίσκετε λογικά, επιτέλους; Λίγη λογική έχει μείνει σ’ αυτό το κόμμα;

Για να τελειώνουμε, δεν υπήρξε καμία συλλογή ευαίσθητων προσωπικών δεδομένων. Όπως γίνεται πάντα όταν έχουμε μεγάλα κοινωνικά γεγονότα –εκείνη τη μέρα είχαμε το μεγαλύτερο συλλαλητήριο των τελευταίων ετών- σε όλα τα δημόσια νοσοκομεία ζητείται η καταγραφή περιστατικών που σχετίζονται με το συλλαλητήριο, όχι με την έννοια των προσωπικών δεδομένων αλλά για να αναγνωρίζουμε στο συλλαλητήριο –στην προκειμένη περίπτωση- ή σε ποδοσφαιρικό αγώνα ή σε μια μεγάλη συγκέντρωση ή σε μια κομματική εκδήλωση, αν έχουν υπάρξει γεγονότα που πιστοποιούν μεγάλη κοινωνική αναταραχή που θα έπρεπε να ασχοληθεί η δημόσια σφαίρα. Δηλαδή, υπάρχει η εντολή η πάγια: «Φέρανε ασθενείς, φέρανε τραυματίες, φέρανε κάποιους από το συλλαλητήριο;». Αυτή είναι η μόνη συζήτηση που γίνεται. Γίνεται πάντα στα μεγάλα γεγονότα. Δεν λένε «πείτε μου αν ήλθε ο Άδωνις Γεωργιάδης και τι έπαθε» ή «αν ήλθε ο κ. Καζαμίας και τι έπαθε».

Άρα, ευαίσθητα προσωπικά δεδομένα πολιτών ούτε ζητήθηκαν ούτε μπορούσαν να ζητηθούν ούτε διαβιβάστηκαν σε κανέναν ούτε θα μπορούσαν να διαβιβαστούν, γιατί όλα αυτά υπόκεινται στους νόμους περί προσωπικών δεδομένων οι οποίοι είναι και πάρα πολύ αυστηροί και τους οποίους τηρούμε στο Υπουργείο Υγείας μετά θρησκευτικής ευλαβείας, αν καταλαβαίνετε τι θα πει και αυτή η φράση, γιατί βρίσκεστε και σε έναν χώρο που δεν ξέρω αν πιστεύει κιόλας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Γεωργιάδη, ασυναρτησίες και ανοησίες άκουσα πάρα πολλές από την απάντησή σας. Κατ’ αρχάς, εγώ δεν σας κατηγόρησα και δεν υιοθέτησα καμία κατηγορία. Εγώ σας ρώτησα αν αυτά που λένε οι συνδικαλιστές είναι σωστά ή όχι, αλλά εσείς επειδή δεν ξέρετε να χρησιμοποιείτε ευθείες απαντήσεις, προσπαθείτε να παραποιήσετε αυτά που σας ρωτάνε για να τα φέρετε εκεί που θέλετε και μετά να φύγετε διά της πλαγίας οδού. Αυτή είναι η θαρραλέα πολιτική σας παρουσία.

Σας ρώτησα με βάση ποια στοιχεία, τι έρευνα κάνατε για να βεβαιωθείτε ότι αυτά που καταγγέλλουν οι συνδικαλιστές δεν έχουν υπόσταση, όπως ισχυρίζεστε. Κάνατε έρευνα; Δεν σας προβληματίζει το γεγονός ότι βγαίνουν συνδικαλιστές και λένε ότι υπάρχει αυτό το ζήτημα, να ρωτήσετε ποιος έλαβε τι από ποιον; Αλλά δεν σας ενδιαφέρει και ξέρετε γιατί δεν σας ενδιαφέρει; Διότι έχετε ένα «μαύρο» ιστορικό όσον αφορά την προστασία των προσωπικών δεδομένων.

Είστε Αντιπρόεδρος της Νέας Δημοκρατίας, έτσι δεν είναι; Θυμίστε στον λαό που μας παρακολουθεί τι πρόστιμο λάβατε από την Αρχή Προστασίας Προσωπικών Δεδομένων για την υπόθεση Ασημακοπούλου. Η Νέα Δημοκρατία το έλαβε. Δεν σέβεστε τα προσωπικά δεδομένα με ευλάβεια, όπως διατείνεστε. Απεναντίας, λαμβάνετε πρόστιμα και μετά έρχεστε εδώ να κάνετε τον τιμητή των ανθρωπίνων δικαιωμάτων, εσείς που δεν έχετε ιδέα και δεν έχετε τον παραμικρό σεβασμό για τα ανθρώπινα δικαιώματα και τα δικαιώματα των πολιτών, που έρχεστε και λέτε ρητά και αποφθέγματα παρμένα από δικτάτορες όπως ο Πινοσέτ.

Έχετε και συμφέρον να συγκαλυφθεί η αλήθεια. Βγαίνετε και λέτε ότι το έγκλημα των Τεμπών δεν αφορά κανέναν. Αυτά τα είπατε πριν από ενάμιση χρόνο. Το θυμάστε; Και όλη η κοινωνία τώρα ζητά να βγει η αλήθεια.

Εσείς είπατε επίσης ότι ο Καραμανλής, τον οποίον όλη η κοινωνία θέλει να δει να πηγαίνει στον φυσικό του δικαστή, έκανε καλά τη δουλειά του. Έχετε επίσης πει ότι θαυμάζετε αυταρχικά καθεστώτα, όπως της Σαουδικής Αραβίας -αυτά μου λέγατε την περασμένη εβδομάδα- που παραβιάζει κατάφωρα τα ανθρώπινα δικαιώματα.

Είστε ένας Υπουργός ο οποίος πηγαίνει στο Ισραήλ την ώρα που διαπράττει γενοκτονία, για να πάρετε μαθήματα –λέει- για το σύστημα υγείας του Ισραήλ, λες και χάθηκαν τα συστήματα υγείας.

Έχετε μέσα σας τον αυταρχισμό. Είστε το πρωτοπαλίκαρο της ακροδεξιάς, το οποίο γνωρίζει όλος ο κόσμος και έρχεστε εδώ να μας πείτε ότι χωρίς καμία εξέταση, χωρίς καμία έρευνα, η Κυβέρνησή σας σέβεται –λέει- ευλαβικά τα προσωπικά δεδομένα.

Λυπάμαι, αλλά αυτή δεν είναι ικανοποιητική απάντηση. Θα πρέπει να μας δώσετε στοιχεία, τι έρευνα κάνατε, γιατί οι συνδικαλιστές καταγγέλλουν.

Και, βεβαίως, όσον αφορά τις ανοησίες που είπατε για την κατάρρευση δήθεν της συγκάλυψης για το έγκλημα των Τεμπών, όλα αυτά δεν τα πιστεύει κανείς. Οκτώ στους δέκα πολίτες θεωρούν ότι η Κυβέρνησή σας συγκαλύπτει. Η συγκάλυψη δεν είναι ούτε το ένα στοιχείο που πιάνεστε απ’ αυτό για να πείτε «α, τώρα κατέρρευσε όλο το αφήγημα της συγκάλυψης» ούτε το άλλο. Είναι μια αλυσίδα από πάρα πολλές πράξεις που έχει κάνει η Κυβέρνηση για να συγκαλύψει τον εαυτό της και ο τρόπος με τον οποίο μου απαντάτε για τα προσωπικά δεδομένα είναι άλλο ένα επεισόδιο στη μακρά αλυσίδα της προσπάθειάς σας να συγκαλύψετε την αλήθεια.

Εσείς είστε που είπατε ότι οι άνθρωποι που βγαίνανε στον δρόμο στις 28 Φεβρουαρίου δεν έβγαιναν γιατί τους ενδιέφερε η δικαιοσύνη. Έτσι τους προσβάλατε. Έβγαιναν –είπατε- γιατί μισούν τον Μητσοτάκη. Βεβαίως έχετε συμφέρον να ξέρετε ποιοι είναι αυτοί που χτυπήθηκαν στη διαδήλωση, γιατί νομίζετε ότι το μόνο που τους αφορά είναι αυτό, ενώ αυτοί οι άνθρωποι έχουν βγει για να μάθουν την αλήθεια, να διεκδικήσουν την αλήθεια και να διεκδικήσουν κάτι που εσείς δεν μπορείτε να καταλάβετε, τη δικαιοσύνη.

Η Πλεύση Ελευθερίας θα υποστηρίζει όλα τα αιτήματα των πολιτών για να μαθαίνουν την αλήθεια, για να μαθαίνουν τι κατασκοπεία κάνει η Κυβέρνηση εις βάρος τους -γιατί αυτό κάνετε, παρακολουθείτε ποιοι βγαίνουν, παρακολουθείτε τα τηλέφωνα- και, βεβαίως, θα τους συμπαρασταθούμε μέχρι τέλους και μέχρι να φανεί ακριβώς τι είναι αυτά που κάνετε σε όλο το αφήγημα της συγκάλυψης γύρω από το έγκλημα των Τεμπών.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα προσπαθήσω να απαντήσω ψύχραιμα και με τη σειρά.

Πρώτον, ουδέποτε είπα ότι ο λαός δεν ενδιαφέρεται για τα Τέμπη. Είπα ότι ο λαός δεν ενδιαφέρεται για το αν θα γίνει εξεταστική ή προανακριτική για τα Τέμπη. Προφανώς αυτό έχει πολύ μεγάλη διαφορά. Αν ρωτήσετε εκατό συμπολίτες μας αν ξέρουν ποια είναι η διαφορά μεταξύ των δύο επιτροπών, αμφιβάλλω αν μπορούν πάνω από πέντε να σας εξηγήσουν τη διαφορά. Είναι ζήτημα και μέσα στη Βουλή αν το ξέρουν οι περισσότεροι. Άρα προφανώς και ποτέ δεν είπα και δεν θα μπορούσα να πω ότι ο κόσμος δεν ενδιαφέρεται για τα Τέμπη. Όσοι δε έχουμε παιδιά το καταλαβαίνουμε ακόμα περισσότερο.

Δεύτερον, εσείς και η αλήθεια τι σχέση έχετε ακριβώς;

**ΑΛΕΞΑΝΔΡΟΣ ΚΑΖΑΜΙΑΣ:** Μεγάλη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το μόνο για το οποίο ενδιαφέρεστε στο κόμμα σας, η Αρχηγός σας και εσείς προσωπικά, είναι αυτή η υπόθεση να μη φτάσει ποτέ στο δικαστήριο. Αν μπορεί να καθυστερήσει το δικαστήριο άλλα πέντε χρόνια, θα πανηγυρίζει η κ. Κωνσταντοπούλου. Άλλωστε πολλοί από τους εμπλεκόμενους δικηγόρους κάνουν ό,τι μπορούν για να καθυστερήσουν την εξέλιξη της δικαστικής διαδικασίας και ο λόγος είναι ότι όσο το ζήτημα αυτό μένει στην επικαιρότητα, κερδίζετε πολιτικά. Έχετε εξαιρετικά ιδιοτελές προσωπικό συμφέρον να μη ξεκινήσει αυτή η δίκη και κάνετε ό,τι μπορείτε για να μη ξεκινήσει αυτή η δίκη, για να πάρετε περισσότερες ψήφους και περισσότερα οφέλη απ’ αυτήν τη διαδικασία και υλικά οφέλη όχι μόνο πολιτικά οφέλη.

Άρα, λοιπόν, μόνο το ιδιοτελές σας συμφέρον σάς κινεί να κάνετε αυτήν τη φασαρία και καμία ευαισθησία ως προς τους ανθρώπους που χάθηκαν και τις οικογένειές τους.

Άλλωστε, όπως βλέπετε τις τελευταίες μέρες, μεταξύ τους οι ίδιοι οι γονείς έχουν σοβαρές διαφωνίες για όλα αυτά που έχουν εκφραστεί δημοσίως όλο αυτό το διάστημα και φαντάζομαι ότι αυτό δεν το ακούτε μόνο από εμένα.

Τρίτον. Βεβαίως και αν δεν υπάρχει παράνομο φορτίο καταρρέει όλη η σκευωρία περί συγκάλυψης. Για ποιον λόγο; Πού έγκειται η σκευωρία περί συγκάλυψης που, πράγματι, η πλειοψηφία των συμπολιτών μας την ενστερνίστηκε; Πιστεύω ότι σιγά-σιγά θα φανεί η αλήθεια -γιατί η αλήθεια στο τέλος πάντα κερδίζει- ότι η Κυβέρνηση είχε σκοπό να συγκαλύψει κάποιο λαθρέμπορο ή ότι έκανε λαθρεμπόριο ακόμα και η ίδια.

Η κυρία Πρόεδρος της Πλεύσης Ελευθερίας έχει πει σε εκπομπή ότι ο μηχανοδηγός της εμπορικής αμαξοστοιχίας που σκοτώθηκε στο δυστύχημα ήταν παλιά εθελοντής στο γραφείο του Κυριάκου Μητσοτάκη για να υπονοήσει ότι ο ίδιος ο αποθανών μηχανοδηγός ήταν λαθρέμπορος και μάλιστα είχε κάποια σχέση με τον Μητσοτάκη. Για τέτοιο σημείο παλαβομάρας μιλάμε. Για ποιον λόγο όμως αυτή η παλαβομάρα; Για ποιον λόγο αυτή η συκοφαντία; Για ποιον λόγο αυτό το ψέμα; Γιατί υπήρχε πολιτικό συμφέρον μεγάλο.

Άρα, δεν σας νοιάζει να βρείτε την αλήθεια. Δεν σας πείραξε που η Αρχηγός σας σπίλωσε τη μνήμη ενός νεκρού. Δεν σας πείραξε αυτό. Δεν σας πείραξε που είπε τον νεκρό, «λαθρέμπορο», στην τηλεόραση, αρκεί εσείς να κερδίζετε ψήφους. Και επειδή τώρα αποδεικνύεται ότι δεν υπήρχε παράνομο φορτίο στην αμαξοστοιχία…

**ΑΛΕΞΑΝΔΡΟΣ ΚΑΖΑΜΙΑΣ:** Δεν αποδεικνύεται.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αποδεικνύεται από τα βίντεο. Αποδεικνύεται από τους πραγματογνώμονες. Αποδεικνύεται από τις εισαγγελικές παρεμβάσεις. Τώρα που αποδεικνύεται λοιπόν όλη αυτή…

**ΑΛΕΞΑΝΔΡΟΣ ΚΑΖΑΜΙΑΣ:** Η 717 δεν είναι συγκάλυψη;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Η 717 δεν έχει σχέση με το παράνομο φορτίο. Η 717 έχει να κάνει με το αυτόματο σύστημα. Πάλι ψέματα λέτε.

**ΑΛΕΞΑΝΔΡΟΣ ΚΑΖΑΜΙΑΣ:** Κανένα ψέμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είδατε τι κάνετε; Όταν σας στριμώχνει η αλήθεια στο ξυλόλιο και στα παραμύθια, το γυρνάτε στην 717.

**ΑΛΕΞΑΝΔΡΟΣ ΚΑΖΑΜΙΑΣ:** Καμία αλήθεια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για ποιον λόγο;

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν σας βγήκε το ένα παραμύθι και θέλετε να πουλήσετε το άλλο για το ιδιοτελές σας συμφέρον.

**ΑΛΕΞΑΝΔΡΟΣ ΚΑΖΑΜΙΑΣ:** Κανείς δεν σας πιστεύει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και είναι, πράγματι, λυπηρό και φταίμε σε αυτό που δεν αντιδράσαμε όσο έγκαιρα έπρεπε για να αντιμετωπίσουμε αυτή τη βλάβη που προξενήθηκε στην πατρίδα μας από την ψευτιά που διαδώσατε στην ελληνική κοινωνία περί συγκάλυψης, περί λαθρεμπορίου, περί ξυλολίου και όλων των άλλων που σήμερα όλος ο ελληνικός λαός βλέπει ότι ήταν ψέματα.

**ΑΛΕΞΑΝΔΡΟΣ ΚΑΖΑΜΙΑΣ:** Υποτιμάτε την κοινωνία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάμε στο τελευταίο για να δείτε τώρα πόσο ικανός ψεύτης είστε. Εγώ σας είπα ότι στο Υπουργείο Υγείας τα ευαίσθητα ιατρικά δεδομένα τα διαφυλάσσουμε μετά θρησκευτικής ευλαβείας. Και εσείς γυρίσατε στη Νέα Δημοκρατία και τη διαρροή εκλογικών δεδομένων.

**ΑΛΕΞΑΝΔΡΟΣ ΚΑΖΑΜΙΑΣ:** Προσωπικά δεδομένα είναι κι αυτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ μίλησα για τα ιατρικά δεδομένα στο Υπουργείο Υγείας και εσείς μου φέρατε τα εκλογικά δεδομένα της Ασημακοπούλου και του κόμματος. Για ποιον λόγο; Γιατί είστε ένας ψεύτης.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, σταματήστε τους χαρακτηρισμούς, κύριε Υπουργέ. Και σταματήστε τον διάλογο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το μόνο που σας νοιάζει είναι να στείλετε κι άλλο δηλητήριο στην ελληνική κοινωνία.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται έτσι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κλείνω, κυρία Πρόεδρε.

Εγώ δεν σας είπα, κύριε –δείτε τα Πρακτικά- ότι θαυμάζω το καθεστώς της Σαουδικής Αραβίας.

**ΑΛΕΞΑΝΔΡΟΣ ΚΑΖΑΜΙΑΣ:** Τι έρευνα κάνατε στο Υπουργείο;

**ΠΡΟΕΔΡΕΥΟΥΣΑ (Όλγα Γεροβασίλη):** Δεν μπορείτε να βάλετε άλλα ερωτήματα, κύριε Καζαμία. Δεν γίνεται. Και ο Υπουργός, επί του θέματος. Επί του θέματος, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είπα τη λέξη θαυμάζω; Είπα ότι η Σαουδική Αραβία είναι στρατηγικός μας σύμμαχος. Αυτό σας είπα. Και παραμένει στρατηγικός μας σύμμαχος.

**ΑΛΕΞΑΝΔΡΟΣ ΚΑΖΑΜΙΑΣ:** Έχετε πει ότι θαυμάζετε…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καζαμία, παρακαλώ.

Κύριε Υπουργέ, ολοκληρώσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν όμως θέλετε να σας πω ένα κράτος που θαυμάζω, ναι είναι το κράτος του Ισραήλ. Το θαυμάζω για το σύστημα υγείας. Το θαυμάζω για τα πανεπιστήμιά του. Το θαυμάζω για την τεράστια πρόοδό του στην επιστήμη και την τεχνολογία.

**ΑΛΕΞΑΝΔΡΟΣ ΚΑΖΑΜΙΑΣ:** Και τα εμιράτα θαυμάζετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το θαυμάζω για τη φιλοπατρία του.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν είναι το θέμα μας το Ισραήλ αυτή τη στιγμή.

Σας παρακαλώ. Ολοκληρώσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μέσα στη Μέση Ανατολή το κράτος του Ισραήλ παραμένει αληθινή δημοκρατία και -όσο κι αν σας κάνει εντύπωση- με αληθινό σεβασμό ανθρωπίνων δικαιωμάτων. Ναι, το Ισραήλ το θαυμάζω. Και θα έπρεπε να το θαυμάζετε κι εσείς αν είχατε μυαλό.

**ΠΡΟΕΔΡΕΥΟΥΣΑ (Όλγα Γεροβασίλη):** Σε άλλη ερώτηση το περίμενα, από αλλού μας προέκυψε.

Θα συζητήσουμε τώρα την έκτη με αριθμό 746/28-3-2025 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της «Νέας Αριστεράς» κ. Θεανούς Φωτίου προς τον Υπουργό Υποδομών και Μεταφορών με θέμα: «Δύο χρόνια μετά το έγκλημα των Τεμπών η Hellenic Train δεν καταβάλλει την αποζημίωση στους συγγενείς δύο εργαζομένων που δούλευαν στο κυλικείο του μοιραίου τραίνου και σκοτώθηκαν».

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κυρία Πρόεδρε.

Κύριε Υπουργέ, κατέθεσα αυτή την επίκαιρη ερώτηση στο Υπουργείο Εργασίας το οποίο δέχτηκε να απαντήσει αλλά τελευταία στιγμή η κ. Κεραμέως απεφάσισε ότι ήταν αναρμόδια και με παρέπεμψε σε εσάς. Γι’ αυτό σήμερα την απευθύνω σε εσάς.

Πριν δύο χρόνια ως γνωστόν συγκλονιστήκαμε όλοι από το σιδηροδρομικό έγκλημα στα Τέμπη με πενήντα επτά νεκρούς και εκατόν ογδόντα τραυματίες. Σήμερα, δύο χρόνια μετά, καταγγέλλω ότι δεν έχουν αποζημιωθεί όπως θα έπρεπε όλοι οι συγγενείς των θυμάτων αλλά και των εργαζομένων, των τραυματιών και οι επιβάτες. Συγκεκριμένα η Hellenic Train έχει δώσει τις προκαταβολές σε συγγενείς των σαράντα έξι από τα πενήντα επτά θύματα, σε εκατόν εξήντα από τους εκατόν ογδόντα τραυματίες. Οι αποζημιώσεις αφορούν πολύ μικρότερα ποσά από όσα ορίζει η Ευρωπαϊκή Οδηγία 1371.

Βέβαια η σημερινή ερώτηση, κύριε Υπουργέ, αφορά τους δυο από τους έντεκα εργαζόμενους που σκοτώθηκαν, διότι γι’ αυτούς τους δύο εργαζόμενους η Hellenic Train αρνείται να δώσει αποζημίωση. Προφανώς η εταιρεία χρησιμοποιεί μια νομική ακροβασία την οποία ελπίζω να μην υποστηρίξετε και εσείς. Υποστηρίζει, δηλαδή, ότι δεν έχει καμία ευθύνη για τους δύο εργαζόμενους γιατί δεν δούλευαν γι’ αυτήν απευθείας αλλά δούλευαν για εταιρεία catering στο κυλικείο του μοιραίου τρένου.

Όμως από σειρά διατάξεων νόμων για τις αποζημιώσεις λόγω εργατικού ατυχήματος τις οποίες σας έχω καταθέσει και τις ξέρετε -άρθρα 1, 6, 16 του ν.551/1915 σε συνδυασμό με τα άρθρα του Αστικού Κώδικα 922, 330 και 334- προκύπτει, όπως έχουν δεχτεί σε πολλές περιπτώσεις και τα δικαστήρια, ότι υπάρχει συνευθύνη για αποζημίωση συγγενών των θυμάτων από εργατικό ατύχημα μεταξύ του εργοδότη, του εργαζόμενου στη συγκεκριμένη περίπτωση, δηλαδή την εταιρεία catering και του κυρίου του έργου, δηλαδή την Hellenic Train. Αντί, λοιπόν, η εταιρεία να αναγνωρίσει εκ των προτέρων την ευθύνη της και να καταβάλει αποζημίωση και στους συγγενείς των δύο νεκρών εργαζομένων στο κυλικείο, τούς οδηγεί ουσιαστικά στα δικαστήρια για να πάρουν την αποζημίωση που δικαιούνται.

Έχετε δεσμευτεί. Γιατί τα λέω όλα αυτά; Γιατί ο ίδιος ο Πρωθυπουργός είχε πει: «εγώ θα παρακολουθώ στενά το θέμα των αποζημιώσεων». Και ελπίζω ότι θα το κάνετε εσείς, κύριε Υπουργέ, τώρα. Πόσο μάλλον που επιδοτείτε την εταιρεία με 50 εκατομμύρια τον μήνα και άρα έχετε όχι μόνο κάθε λόγο, αλλά και το μέσο πίεσης για να αναλάβει τις ευθύνες της η Hellenic Train.

Ως Κυβέρνηση πιστεύω ότι πέρα από όσα νομικά λέω, έχετε και ένα λόγο, μια ευθύνη να δώσετε ένα ηθικό μήνυμα σε όλον τον λαό: ότι στο μοιραίο τρένο δεν υπήρχαν αόρατοι εργαζόμενοι που κανένας δεν τους έβλεπε, ούτε τους βλέπει ούτε τους υπολογίζει ούτε δεύτερης κατηγορίας εργαζόμενοι. Είναι ηθικό και πολιτικό σας χρέος, λοιπόν, να αποζημιωθούν οι συγγενείς των δύο αυτών νεκρών εργαζόμενων στο κυλικείο και να μην οδηγούνται ουσιαστικά στα δικαστήρια για να λάβουν την αποζημίωση που δικαιούνται.

Κυρία Πρόεδρε, τελειώνω. Γι’ αυτό σας ρωτώ σαφώς. Σε ποιες ενέργειες έχετε προχωρήσει εσείς ώστε η Hellenic Train να δώσει τις απαιτούμενες αποζημιώσεις στους συγγενείς των δύο εργαζομένων, μια γυναίκα και έναν άντρα, στο κυλικείο που έχασαν τη ζωή τους στο τραγικό έγκλημα των Τεμπών, είτε απευθείας ως εργαζόμενοι στην εταιρεία είτε μέσω εργολάβου όπως οι συγκεκριμένοι δύο νεκροί.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Στην επίκαιρη ερώτηση θα απαντήσει ο Αναπληρωτής Υπουργός Υποδομών και Μεταφορών κ. Κωνσταντίνος Κυρανάκης.

Έχετε τον λόγο, κύριε Κυρανάκη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ πολύ, κυρία Πρόεδρε.

Κυρία συνάδελφε, είναι από τις φορές που δεν θα αντιπαρατεθούμε. Συμφωνώ απολύτως με τον τρόπο και με την ουσία της ερώτησής σας. Έχω ήδη απαντήσει επί του θέματος και σε άλλον συνάδελφό σας την προηγούμενη εβδομάδα. Γι’ αυτό και έχω ήδη στείλει από την προηγούμενη βδομάδα μια επιστολή στην Hellenic Train στην οποία ζητώ τα όποια απολύτως τυπικά, νομικά, εμπόδια μεταξύ της ίδιας εταιρείας και της αναδόχου, η οποία έχει τη λειτουργία των κυλικείων μέσα στα δικά της τρένα, να ξεπεραστούν άμεσα ώστε να δοθούν οι απαραίτητες αποζημιώσεις και στους συγγενείς των ανθρώπων που έχασαν τη ζωή τους και ανήκουν στην εταιρεία «Χούτος», η οποία είναι η ανάδοχος για τα κυλικεία της Hellenic Train.

Αν αυτό δεν συμβεί στο άμεσο επόμενο διάστημα, δεσμεύομαι ότι στο πρώτο νομοσχέδιο, το οποίο θα έρθει από το Υπουργείο μας, το θέμα θα ρυθμίζεται νομοθετικά μαζί με το Υπουργείο Εργασίας, ώστε να πάρουν τις αποζημιώσεις ακόμη και αν χρειαστεί η κρατική επέμβαση από την Κυβέρνησή μας.

Είναι απολύτως δίκαιο, είμαστε στο πλευρό των οικογενειών των θυμάτων και συμφωνώ απόλυτα με το αίτημα, το οποίο θέτει η συνάδελφος και το κόμμα της για αποκατάσταση αυτής της πολύ προβληματικής κατάστασης.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κύριε Υπουργέ, θεωρώ κατ' αρχήν θετικό το ότι απαντήσατε με τον τρόπο που απαντήσατε, ότι, δηλαδή, θεωρείτε ότι η Κυβέρνηση έχει ευθύνη για αυτό το θέμα και πρέπει να υποχρεωθεί η Hellenic Train, αλλά και η εργολαβική εταιρεία -και οι δύο, δηλαδή, γιατί έχουν συνευθύνη- να αποζημιώσουν τους δύο νεκρούς εργαζόμενους στο κυλικείο του μοιραίου τρένου. Οι δύο νεκροί εργαζόμενοι δεν έχουν αποζημιωθεί, γιατί εδώ και δύο χρόνια εμφανίζονται ως «φαντάσματα» για την Hellenic Train και φοβάμαι ότι εμφανίζονταν ως φαντάσματα και για την Κυβέρνησή σας.

Θεωρώ πολύ θετική την απάντησή σας, κύριε Υπουργέ. Παρ’ όλα αυτά έχω μια μικρή ένσταση στον τρόπο που απαντήσατε. Λέτε: «Η ερώτηση της συναδέλφου είναι δίκαια». Τελεία. Εντάξει. Τι έκανα; Έστειλα μια επιστολή στην Hellenic Train, πριν μια βδομάδα -δεν την γνώριζα- που, όμως, τι της λέω; Τη ρωτάω «για ποιους λόγους δεν έχει πληρώσει». Σωστά το κατάλαβα; Αυτήν την επιστολή στείλατε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Θα σας απαντήσω.

**ΘΕΑΝΩ ΦΩΤΙΟΥ:** Ωραία.

Γιατί αν είναι έτσι, πραγματικά, δεν είναι αυτό το ερώτημα που σας θέτω και αυτό που σας ζητώ να κάνετε, έτσι δεν είναι; Σας ζητώ ευθέως να παρέμβετε και να της τονίσετε τη συνευθύνη της και αυτής και του κέτερινγκ που είχε προσλάβει. Γιατί είναι συνευθύνη με βάση τα άρθρα, και άρα να τους ζητάτε να μας απαντήσουν πότε και πώς θα αποζημιώσουν τους συγγενείς αυτών των δύο νεκρών αλλιώς υπάρχει ένα τεράστιο πρόβλημα.

Καταλαβαίνετε ότι ήδη έχει δημιουργηθεί στην κοινή γνώμη ένα τεράστιο πρόβλημα αυτήν τη στιγμή. Τελικά, ήταν εργατικό ατύχημα; Και με αυτή την έννοια, αναρωτιέμαι, γιατί δεν απάντησε η κ. Κεραμέως; Ας πούμε, όμως, ότι αυτό είναι δευτερεύον, αφού εσείς απαντάτε σήμερα και λέτε «ναι, έχει συνευθύνη». Αυτό μου λέτε; Η Hellenic Train και το κέτερινγκ. Αν μου λέτε αυτό εγώ το δέχομαι, παρ’ όλο που έπρεπε να μου το έχει πει η κ. Κεραμέως ως εργατικό ατύχημα γιατί δεν ήταν επιβάτες οι δύο εργαζόμενοι. Καταλαβαίνετε τη διαφορά;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Γι’ αυτό, σας ζητάω να το πείτε ευθέως όλο αυτό το θέμα. Γιατί, κύριε Υπουργέ, ξέρετε ότι τον τελευταίο καιρό η Κυβέρνησή σας χρησιμοποιεί πάρα πολύ τους εργολαβικούς. Αυτή είναι η εργολαβική ιστορία. Δηλαδή, μια εταιρεία κέτερινγκ προσλαμβάνει κάποιους για να κάνουν μια δουλειά που δεν κάνει η αρχική εταιρεία η οποία έχει πάρει το έργο. Και μετά υπάρχουν χιλιάδες προβλήματα. Ούτε να πληρώνει η εταιρεία κέτερινγκ, ούτε η αρχική εταιρεία να θεωρεί ότι έχει συνευθύνη. Γι’ αυτό είναι κρίσιμο το ερώτημα. Γι’ αυτό θέλω να μου απαντήσετε σε όλα τα πεδία. Ξέρω ότι δεν θα υπεκφύγετε, γιατί δεν χρησιμοποιήσατε «νομικίστικα» επιχειρήματα στην απάντησή σας. Περιμένω με ενδιαφέρον την απάντησή σας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τα επόμενα τρία λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ, κυρία Πρόεδρε.

Κυρία Φωτίου, σωστά, δεν αντιμετωπίζω στενά νομικά, στενά τυπικά το όλο ζήτημα. Εμένα με ενδιαφέρει, όπως και σας -είμαι σίγουρος- να αποζημιωθούν οι οικογένειες και είναι άδικο που δεν έχουν αποζημιωθεί μέχρι σήμερα. Είναι λάθος. Αυτό με ενδιαφέρει.

Το αν θέλετε να δούμε αλλαγές στην εργατική νομοθεσία που ρυθμίζουν τις σχέσεις εργολάβων, υπεργολάβων και οτιδήποτε άλλο, πρώτον, δεν είμαι εγώ ο κατάλληλος άνθρωπος για να το συζητήσετε, ούτε το κατάλληλο μέλος της Κυβέρνησης για να το συζητήσετε. Δεν μπορώ εγώ να ρυθμίσω την εργατική νομοθεσία, το γνωρίζετε πάρα πολύ καλά και ούτε νομίζω ότι είναι το μείζον σε αυτήν τη συζήτηση. Το μείζον είναι ότι κάποιοι άνθρωποι, συγγενείς αυτών των θυμάτων αισθάνονται μόνοι, αισθάνονται -όπως σωστά αναφέρατε- ότι δύο εταιρείες τα ρίχνει η μία στην άλλη, για να μην αποζημιώσουν και αυτό είναι λάθος.

Άρα, λοιπόν, εγώ με την επιστολή μου, δεν ρωτάω, την ξέρω την απάντηση. Δεν ρωτάω, απαιτώ να αποζημιώσουν. Και αν δεν το κάνουν, θα φέρουμε δική μας νομοθετική ρύθμιση, για να τους υποχρεώσουμε να αποζημιώσουν. Αυτή είναι η στάση μας και σε κάτι το οποίο φαντάζομαι εκ παραδρομής -φαντάζομαι- αναφέρατε στην πρωτολογία σας, πενήντα εκατομμύρια είναι όχι τον μήνα, όπως αναφέρατε,…

**ΘΕΑΝΩ ΦΩΤΙΟΥ:** Τον χρόνο, με συγχωρείτε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Είναι η αποζημίωση για το συγκοινωνιακό έργο το οποίο εκτελείται για όλα τα δρομολόγια στις άγονες περιοχές, τη λεγόμενη καθολική υπηρεσία. Όταν εκτελείται, όχι έτσι γενικά.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα περάσουμε τώρα στη συζήτηση της πέμπτης με αριθμό 741/27-3-2025 επίκαιρης ερώτησης πρώτου κύκλου του Βουλευτή της Κοινοβουλευτικής Ομάδας της Ελληνικής Λύσης, κ. Παράσχου Παπαδάκη, προς τον Υπουργό Κλιματικής Κρίσης και Πολιτικής Προστασίας, με θέμα: «Ανάγκη για εργασιακή αποκατάσταση των μέχρι πρότινος υπηρετούντων στην Πυροσβεστική Υπηρεσία εποχικών συμβασιούχων πυροσβεστών».

Κύριε Παπαδάκη, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, τον Αύγουστο του 2023, όπου καιγόταν ο Έβρος επί δεκαεπτά μέρες -συγκρατήστε τον αριθμό, δεκαεπτά μέρες καιγόταν ο Έβρος- κάηκαν πάνω από ένα εκατομμύριο στρέμματα, τη μεγαλύτερη πυρκαγιά σε όλη την ιστορία της Ευρωπαϊκής Ένωσης.

Επειδή εγώ δεν ήμουν στα συντονιστικά, για να συντονίσω την αποτυχία, αλλά ήμουν μέσα στο πεδίο και βοηθούσα μαζί με τους άλλους συμπολίτες μου αγρότες, κτηνοτρόφους, ανθρώπους από τα χωριά που ξέρανε τα μονοπάτια για να οδηγήσουν τους πυροσβέστες, θα σας πω μια ιστορία. Ήμασταν στον ελαιώνα της Μάκρης -εν τάχει- μια περιοχή λίγο έξω από την Αλεξανδρούπολη, όπου υπήρχαν αναζωπυρώσεις. Ήμουν εγώ, άλλοι δύο και δύο εποχικοί πυροσβέστες από την Κατερίνη, καλή τους ώρα! Τα παιδιά προσπαθούσαν να σβήσουν τη φωτιά, η οποία αναζωπυρωνόταν συνέχεια. Με πάρα πολύ κόπο, κάποια στιγμή σταμάτησε η φωτιά και ξαφνικά χωρίς προειδοποίηση, λόγω του αέρα, η φωτιά μεγάλωσε. Οι καπνοί άρχισαν να μας πνίγουν και αυτό το οποίο γύρισε και με ρώτησε ο πυροσβέστης ήταν πού είναι ο δρόμος; Του λέω γιατί; Για να τρέξουμε -λέει- θα καούμε.

Αυτοί, λοιπόν, οι άνθρωποι είναι όπως αυτοί εδώ στη φωτογραφία που κοιμόντουσαν κάτω στο έδαφος για 800 και 900 ευρώ, όχι για μεγαλύτερους μισθούς. Κινδύνευε η ζωή τους, λειτουργούσαν με αυταπάρνηση κι έπεφταν στις φλόγες, μη σκεπτόμενοι ούτε τα παιδιά τους ούτε την οικογένειά τους, αλλά το ιερό καθήκον υπέρ της πατρίδος, υπέρ του δημοσίου συμφέροντος, στον οικισμό Άβαντα στην Αλεξανδρούπολη. Έσωζαν ζωές και περιουσίες. Μαζί τους εγώ. Τα είδα με τα μάτια μου, δεν μου τα μεταφέραν.

Αυτούς, λοιπόν, τους ανθρώπους, κύριε Υπουργέ, δυστυχώς, δεν τους δίνετε καν τη δυνατότητα -εκατόν πενήντα είναι σε όλη την Ελλάδα, δεκαεπτά νομίζω στην Περιφέρεια Ανατολικής Μακεδονίας Θράκης και επτά στον Έβρο- με τη νέα προκήρυξη να συμμετέχουν στον διαγωνισμό. Ούτε καν τη δυνατότητα να συμμετέχουν!

Γιατί βάλατε τα όρια ηλικίας σαράντα ετών στην Α’ κατηγορία και πενήντα ετών στη Β΄ κατηγορία, ενώ μέχρι πρότινος το 2023 οι ίδιοι άνθρωποι που ήταν τριάντα εννιά χρόνων, ήταν σαράντα εννιά χρόνων, ήταν ικανοί να πέσουν στις φωτιές και να κοιμούνται στα πατώματα για την Ελλάδα μας και την πατρίδα μας.

Ερωτάσθε, λοιπόν, αν προτίθεστε να αλλάξετε τα ηλικιακά όρια ούτως ώστε αυτοί οι άνθρωποι να μπορούν έστω να έχουν τη δυνατότητα να συμμετέχουν στην προκήρυξη. Άλλως, αν υπάρχει η δυνατότητα κάποιου εναλλακτικού σχεδίου εργασίας, απασχόλησης αυτών των ανθρώπων, έτσι ώστε να μη μείνουν άνεργοι όλοι αυτοί.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Ευάγγελος Τουρνάς.

Κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κυρία Πρόεδρε.

Κύριε Παπαδάκη, πρώτα απ’ όλα να σας πω ότι δεν καταλαβαίνω αυτό που λέτε για τους πυροσβέστες οι οποίοι κοιμούνταν εν ώρα υπηρεσίας. Δεν υπάρχουν αυτά. Κάτι άλλο έχετε δει, κάτι άλλο έχει υπάρξει. Όμως, εν ώρα υπηρεσίας δεν υπάρχει περίπτωση να κοιμούνται οι πυροσβέστες μας, οποιασδήποτε προέλευσης και να είναι.

Όπως αναφέρατε, λοιπόν, στην ερώτησή σας με τις δύο διατάξεις των άρθρων 210 και 212, σας λέω ότι με αυτές τις διατάξεις του ν.5187/2025, ο οποίος ψηφίστηκε στις 20 Μαρτίου, δηλαδή πριν από δεκαεπτά ημέρες, προχωρήσαμε σε δύο πολύ σημαντικές ρυθμίσεις που αφορούν στους πυροσβέστες εποχικής απασχόλησης. Με τη μεν πρώτη παρέχεται η δυνατότητα στο Πυροσβεστικό Σώμα να αυξήσουμε τη διάρκεια αξιοποίησης αυτών των εποχικών πυροσβεστών κατά δύο μήνες, δηλαδή οκτώ μήνες το έτος, για τη διάρκεια της σύμβασής τους που θα μπορούν να τις ανανεώνουν για πέντε έτη, αντί για έξι μήνες που ίσχυε μέχρι πέρυσι.

Επιπλέον, με τη δεύτερη ρύθμιση εκείνο που κάνουμε είναι να αυξήσουμε τα όρια ηλικίας τα οποία για τους οδηγούς ήταν σαράντα πέντε έτη και τα κάνουμε πενήντα έτη. Έτσι, λοιπόν, να δώσουμε τη δυνατότητα σε περισσότερους να συμπεριληφθούν και να συμμετέχουν στο νέο διαγωνισμό τον οποίο προκηρύξαμε.

Στις 21 Μαρτίου, δηλαδή μία ημέρα μετά την ψήφιση των εν λόγω διατάξεων, το Σώμα προχώρησε σε προκήρυξη διαγωνισμού για δυόμισι χιλιάδες θέσεις. Σε αυτήν τη φάση την οποία βρισκόμαστε, δηλαδή στην εξέταση των προσφυγών, η οποία θα διαρκέσει μέχρι 10 Απριλίου, δίνουμε τη δυνατότητα στους εποχικούς υποψηφίους οι οποίοι θέλουν να έρθουν στο Πυροσβεστικό Σώμα μέχρι τις 10 Απριλίου να δουν τις αιτήσεις τους για τυχόν λάθη και παραλείψεις έτσι ώστε να τα διορθώσουν κι από εκεί και πέρα να προχωρήσουμε στα αγωνίσματα και τις υπόλοιπες διαδικασίες.

Βάσει των στοιχείων τα οποία έχουμε συλλέξει, ο συνολικός αριθμός των αιτήσεων φτάνει στις επτά χιλιάδες τετρακόσιες πέντε αιτήσεις. Δηλαδή έχουμε κοντά στις επτάμισι χιλιάδες υποψηφίους για τις δυόμισι χιλιάδες θέσεις. Με βάση τώρα τα ηλικιακά όρια τα οποία αναφέρετε, από τις δύο χιλιάδες τετρακόσιους πενήντα οκτώ εποχικούς πυροσβέστες που είχαμε πέρυσι μέχρι δηλαδή και τις 31 Οκτωβρίου, ένας μικρός αριθμός υπάρχει ο οποίος δεν κατοχύρωνε δικαίωμα συμμετοχής στον τρέχοντα διαγωνισμό. Τι κάναμε λοιπόν; Αυξήσαμε τα όρια ηλικίας από τα σαράντα πέντε στα πενήντα έτσι ώστε όλοι, και εκείνοι οι οποίοι ήταν μάχιμοι, εφόσον διαθέτουν δίπλωμα οδηγού τρίτης κατηγορίας ή εφόσον απέκτησαν εκ των υστέρων, να μπορέσουν να συμμετέχουν σε αυτόν τον διαγωνισμό.

Είναι σημαντικό να σας πω ότι η αύξηση του ηλικιακού ορίου των οδηγών, όσοι δηλαδή από την κατηγορία των μαχίμων ήταν ηλικίας μεταξύ σαράντα και πενήντα πλέον μπορούν να συμμετέχουν και σε αυτόν τον διαγωνισμό.

Όπως καταλαβαίνετε, μετά από αυτά οι διαγωνιστικές διαδικασίες τρέχουν με μεγάλη ταχύτητα. Είμαστε υποχρεωμένοι να ολοκληρώσουμε μέσα σε συγκεκριμένο χρονοδιάγραμμα έτσι ώστε να τους έχουμε και να τους ετοιμάσουμε εν όψει της αντιπυρικής περιόδου στις αρχές Μαΐου. Και αυτό κάνουμε.

Τώρα εσείς παρ’ όλα αυτά, κύριε Παπαδάκη, μετά την ψήφιση των διατάξεων στις 20 Μαρτίου, πριν από δεκαεπτά ημέρες και εφόσον έχει γίνει και η προκήρυξη του διαγωνισμού, έρχεστε και μας λέτε να καταργήσουμε τον διαγωνισμό, να τον ακυρώσουμε και να προχωρήσουμε σε νέα νομοθετική ρύθμιση έτσι ώστε να αυξήσουμε τα όρια ηλικίας. Παρότι εκτενώς εξήγησα κατά τη διάρκεια της εξέτασης των συγκεκριμένων διατάξεων τους λόγους για τους οποίους προχωρήσαμε σε αυτές τις διατάξεις.

Σας απαντώ, κατά πρώτον, ότι ακόμη και αν γινόταν, ήταν νομικά εφικτό να ακυρώσουμε τον διαγωνισμό ο οποίος τρέχει αυτήν τη στιγμή, θα ξεκινούσαμε μια νέα διαδικασία αλλαγής της νομοθεσίας σε νέο διαγωνισμό και θα τους είχαμε μετά τα μέσα της αντιπυρικής περιόδου, από τον Αύγουστο και έπειτα.

Το κυρίαρχο, όμως, είναι πως για το ότι κατέληξε το Σώμα σ’ αυτά τα όρια ηλικίας υπήρξε μία επιτελική επεξεργασία σύμφωνα με την οποία το Πυροσβεστικό Σώμα έλαβε υπ’ όψιν και την απαίτηση των εποχικών πυροσβεστών, αλλά βέβαια και την επιχειρησιακή αναγκαιότητα να ανανεώσει το προσωπικό και να έχει, εν πάση περιπτώσει, προσωπικό το οποίο θα είναι αξιόμαχο για μία αποστολή που πραγματικά είναι επίπονη και αξιόμαχη και απαιτεί προσωπικό το οποίο θα μπορεί να ανταποκρίνεται σε αυτήν την απαίτηση. Γι’ αυτόν ακριβώς τον λόγο καταλήξαμε σ’ αυτά τα όρια ηλικίας τα οποία έχουν ήδη αυξηθεί και επιφυλάσσομαι στη συνέχεια, στη δευτερολογία και για διευκρινήσεις, εφόσον ζητήσετε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Παπαδάκη, έχετε τον λόγο για τη δευτερολογία σας.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υπουργέ, κάνετε ότι δεν καταλαβαίνετε. Πολύ καλά καταλάβατε ότι εγώ μίλησα με πολύ θετικά σχόλια για τους εποχικούς πυροσβέστες και θέλετε να δώσετε την εντύπωση στον κόσμο ότι εγώ είπα ότι κοιμούνταν εν ώρα υπηρεσίας. Στην φωτογραφία που σας έδειξα ήταν πυροσβέστες στο πεδίο όπου ξεκουράζονταν μετά την κατάσβεση κάτω στο έδαφος. Αυτό είπα. Μην κάνετε ότι δεν καταλαβαίνετε τώρα.

Από εκεί και πέρα, τι σχέση έχει η διάρκεια της σύμβασης που αυξήσατε με αυτό το οποίο ρώτησα εγώ; Το ερώτημα, δηλαδή, είναι αν το εξάμηνο το πήγατε εννεάμηνο; Φυσικά και όχι. Δεν αυξήσατε κανένα όριο ηλικίας. Γιατί είχατε βγάλει κι ένα δελτίο Τύπου τότε, όταν ήθελαν συνάντηση με τον κ. Κικίλια και τους πλακώνατε στο ξύλο -να η φωτογραφία εδώ πέρα, ζητούσαν συνάντηση και δεν τους συνάντησε καν ο κ. Κικίλιας, αλλά αν ζητούσε συνάντηση καμία ΛΟΑΤΚΙ κοινότητα θα τρέχατε πρώτοι-πρώτοι να τους συναντήσετε- στο οποίο ξέρετε τι λέγατε; Λέγατε αυτά που λέτε τώρα πάλι εδώ, ότι τα ηλικιακά όρια θα διατηρηθούν στα σαράντα έτη για τους μάχιμους, αλλά θα αυξηθούν στα πενήντα έτη για τους οδηγούς. Το όριο στους οδηγούς ήταν μέχρι το 2019 στα σαράντα, το 2020 το αυξήσαμε στα σαράντα πέντε και τώρα τα αυξάνουμε στα πενήντα.

Προεδρικό διάταγμα 36/2019. Β΄ κατηγορία πεντηκοστό έτος ηλικίας. Πού ακριβώς έχετε αυξήσει και τι έχετε αυξήσει; Το προεδρικό διάταγμα αυτό είναι αυτό το οποίο έχει καταργήσει το 124/2003, που είχε για την Α΄ κατηγορία πενήντα χρόνια και για τη Β΄ κατηγορία πενήντα πέντε χρόνια. Πού αυξήσατε; Καμία αύξηση δεν κάνατε. Τα ίδια αφήσατε όπως προβλέπει το π.δ.36/2019. Άρα, λοιπόν, μην λέτε στον κόσμο και μέσα στο Κοινοβούλιο ότι κάνατε κάτι υπέρ αυτών των ανθρώπων, αλλά εμείς δεν το καταλαβαίνουμε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Υποσχεθήκατε υπερμοριοδότηση σε αυτούς τους ανθρώπους. Τι κάνατε; Τους δώσατε 10 μόρια ανά αντιπυρική περίοδο. Αν έρθει κάποιος ο οποίος ήταν πρώην ΕΠΟΠ ή έχει υπηρετήσει στις Ειδικές Δυνάμεις θα πάρει 50 μόρια. Καταλάβατε πριν τι σας είπα; Σας εξιστόρησα ένα πραγματικό γεγονός. Αν δεν έχετε χρήματα γι’ αυτούς τους ανθρώπους, πείτε το. Από την άλλη, όμως, πρέπει να απαντήσετε σε αυτούς τους ανθρώπους ότι χρήματα έχετε για Ανεξάρτητες Αρχές, που το Σύνταγμα προβλέπει πέντε κι εσείς έχετε είκοσι πέντε-τριάντα πέντε για να δουλεύουν κάποια παιδιά του στενού κομματικού σωλήνα και να παίρνουν παχυλούς μισθούς. Κι αυτά τα παιδιά που έπεφταν στο πεδίο και στις φλόγες με τα 800-1000 ευρώ λένε κάποιοι «λίγοι έμειναν απ’ έξω, εκατόν πενήντα άτομα» -λέει-και «αυξήσαμε τα όρια ηλικίας», που δεν αυξήσατε τίποτα από το 2019. Λεφτά έχετε για ΜΚΟ, για λαθρομετανάστες. Για ΚΥΤ έχετε. Για επιδόματα έχετε. Για την Ουκρανία έχετε.

Κοιτάξτε αυτούς τους ανθρώπους. Αν δεν τους θέλετε ή δεν σας κάνουν, -η εμπειρία τους είναι πάρα πολύ μεγάλη, είναι δεκαοκτώ-είκοσι χρόνια- ξαναλέω, κοιτάξτε να έχουν μια εναλλακτική πρόταση εργασίας να πάνε κάπου αλλού με την εμπειρία που έχουν στην Πολιτική Προστασία για να μην μείνουν άνεργοι. Αυτούς τους ανθρώπους πρέπει να κοιτάμε. Τους φτωχούς πολίτες των 800-1000 ευρώ που πέφτουν υπέρ πατρίδος και όχι των Ανεξάρτητων Αρχών που δουλεύουν υπέρ κόμματος και υπάρχουν 3 και 4 χιλιάρικα, κύριε Υφυπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε Παπαδάκη, θέσατε αρκετά θέματα καινούργια. Πρώτα απ’ όλα να σας πω ότι όσον αφορά τα όρια ηλικίας του π.δ.36/2019, εδώ δεν καταλαβαίνω τι έχετε παραποιήσει και τι λέτε. Όχι, δεν είναι έτσι που τα λέτε. Τα όρια ηλικίας για την προκήρυξη του προεδρικού διατάγματος του 2019 στις 22-4-2019 επί ΣΥΡΙΖΑ προσλήφθηκαν εννιακόσιοι εξήντα δύο εποχικοί πυροσβέστες με όριο ηλικίας τα σαράντα έτη, οριζόντια και για τους μάχιμους και για τους οδηγούς.

Αυτό λέει η προκήρυξη του 2019 και προσελήφθησαν βάσει αυτής εννιακόσια εξήντα δύο άτομα.

Εμείς, λοιπόν, πράγματι αυτό που κάναμε στη συνέχεια ήταν να αυξήσουμε την προκήρυξη με το νέο προεδρικό διάταγμα, γιατί τότε πήραν εννιακόσιους εξήντα δύο, δεν έφταναν και κρίθηκε ότι θα έπρεπε να ενισχυθεί το Πυροσβεστικό Σώμα. Το 2020, λοιπόν, προκηρύχθηκε νέος διαγωνισμός με προεδρικό διάταγμα και αυξήθηκαν τα όρια ηλικίας πράγματι των οδηγών στο τεσσαρακοστό πέμπτο έτος της ηλικίας. Προσελήφθηκαν επιπλέον χίλια τριακόσια άτομα. Παρ’ όλα αυτά και στη συνέχεια με ενέργειες του Υπουργείου αυξήθηκε ο αριθμός των εποχικών πυροσβεστών στις δυόμισι χιλιάδες άτομα. Εκείνο που έχω να σας πω είναι ότι η πλειοψηφία εξ αυτών των αρχικών πυροσβεστών απορροφήθηκαν και εντάχθηκαν στους δασοκομάντος, στις έξι αρχικά και στις δέκα μετέπειτα μονάδες δασοκομάντο, ΕΜΟΔΕ. Είχαμε, λοιπόν, μέχρι πέρυσι χίλιους εκατόν πενήντα από τους οποίους-προσέξτε- από τους εννιακόσιους εξήντα δύο του 2019 οι εξακόσιοι και πλέον προσελήφθησαν και έγιναν δασοκομάντο. Στη συνέχεια βέβαια και από τις επόμενες σειρές απορροφήθηκαν κάποιοι και φτάσαμε τον αριθμό των χιλίων εκατόν πενήντα.

Συνεχίζουμε και εφέτος και θα προσλάβουμε επιπλέον τετρακόσιους πενήντα, γιατί έτσι εμείς ενισχύουμε το Πυροσβεστικό Σώμα και θα τους φτάσουμε στους χίλιους εξακόσιους που θα έχουν απορροφηθεί από το δυναμικό των εποχικών πυροσβεστών.

Ερχόμαστε τώρα σε αυτούς που απομένουν και λέμε ότι διευρύνουμε τα όρια, που ήταν σαράντα ετών οριζόντια το 2019, και το κάναμε για τους οδηγούς σαράντα πέντε το 2020. Φέτος με συγκεκριμένη διάταξη -γι’ αυτό περάσαμε τη διάταξη, δεν γυρίσαμε πίσω όπως είπατε- αυξήσαμε τα όρια και κάναμε το πεντηκοστό έτος της ηλικίας. Άρα, λοιπόν, διευρύνουμε τη δυνατότητα σε όλους αυτούς να έρθουν και να ενταχθούν.

Όσον αφορά τη μοριοδότηση, μου λέτε ότι δεν δίνουμε μόρια και αυτό είναι ένα ψέμα και εγώ έχω εδώ πέρα την ανακοίνωση του Υπουργείου. Υποσχεθήκαμε -μου είπατε- υπερμοριοδότηση. Ποτέ δεν δόθηκε τέτοια υπόσχεση. Εδώ αναφέρεται και στην ανακοίνωση του Υπουργείου ότι θα δοθεί σχετική μοριοδότηση στους παλιούς εποχικούς. Επειδή το απαξιώνετε αυτό, το καταθέτω στα Πρακτικά για να δείτε την τότε ανακοίνωση.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκείνο που έχω να πω, κύριε Παπαδάκη, είναι ότι η μοριοδότηση πρώτα απ’ όλα είναι από χέρι στα πενήντα για όσους προέρχονται από τις Ειδικές Δυνάμεις των Ενόπλων Δυνάμεων, από τους οποίους οι περισσότεροι των παλιών εποχικών προέρχονται από εκεί και ήδη έχουν μια προίκα πενήντα μορίων. Όσοι είναι οι παλιοί εποχικοί -οι τότε του 2019 και του 2020- αντιλαμβάνεστε ότι έχουν πέντε ή και έξι αντιπυρικές. Τι σημαίνει αυτό; Αυτό σημαίνει πενήντα ή εξήντα μόρια που προστίθενται στα άλλα πενήντα, άρα μπαίνουν με ένα ισχυρό αβαντάζ όσον αφορά τα υπόλοιπα ελληνόπουλα στα επτά χιλιάδες άτομα που έρχονται να διαγωνιστούν με μηδέν μοριοδότηση. Άρα, λοιπόν, έχουν μια γενναία μοριοδότηση και προχωράμε παραπέρα.

Όσον αφορά δε τα όρια ηλικίας, θα σας πω ότι γενικά έχουμε βοηθήσει αυτήν την κατηγορία πυροσβεστών. Πρώτα απ’ όλα, επαναλαμβάνω, ότι παίρνουμε από τη δεξαμενή των εποχικών πυροσβεστών και τους μεταγγίζουμε και τους κάνουμε δασοκομάντο. Και εκεί αυξήσαμε τα όρια ηλικίας. Έχουμε βάλει τριάντα πέντε για τους δασοκομάντο, τη στιγμή που όπως γνωρίζετε στις Ειδικές Δυνάμεις στους ΕΠΟΠ των Ενόπλων Δυνάμεων το όριο ηλικίας είναι το εικοστό όγδοο, στους αστυνομικούς οι συνοριοφύλακες έχουν όριο το εικοστό ένατο και εμείς το κάναμε τριάντα πέντε. Το ίδιο κάναμε και για τους εποχικούς πυροσβέστες που προσλαμβάνουμε τώρα στην προκήρυξη την οποία έχουμε κάνει.

Άρα, λοιπόν, κάνουμε τα πάντα για να βοηθήσουμε αυτούς τους ανθρώπους σε συνεννόηση και παράλληλα χωρίς να επηρεάσουμε τη μαχητική ικανότητα του Πυροσβεστικού Σώματος.

Εμείς, κύριε Παπαδάκη, εκείνο που κάνουμε από την αρχή, από την πρώτη στιγμή που δημιουργήθηκε το Υπουργείο, ήταν να ενισχύσουμε και με υλικοτεχνικό εξοπλισμό το Πυροσβεστικό Σώμα μέσω του «ΑΙΓΙΣ» 2,2 εκατομμύρια ευρώ, έχουν υπογραφεί τα περισσότερα υποπρογράμματα και συνεχίζουμε και βέβαια να ενισχύσουμε και με ανθρώπινο δυναμικό.

Είχαμε ένα Πυροσβεστικό Σώμα με δεκατρείς χιλιάδες άτομα. Αλλάξαμε την οργανική δύναμη με σχετικό προεδρικό διάταγμα το 2022, αυξήσαμε τον αριθμό των πυροσβεστών και αυτήν τη στιγμή με τις προσλήψεις των δασοκομάντο αλλά και των υπολοίπων διπλασιάσαμε τον αριθμό των εισερχομένων στις παραγωγικές σχολές. Από εκατόν εξήντα που ήταν μέχρι πρόπερσι, τους αυξήσαμε στους τριακόσιους τριάντα μέσω των πανελληνίων εξετάσεων στη Σχολή Πυροσβεστών και στη Σχολή Αξιωματικών. Άρα, λοιπόν, κάνουμε κάθε προσπάθεια να αυξήσουμε τον αριθμό. Από δεκατρείς χιλιάδες, φέτος -με τους δεκαπεντέμισι χιλιάδες μόνιμο προσωπικό συν τις δυόμισι χιλιάδες εποχικούς- θα έχουμε φτάσει τις δεκαοκτώ χιλιάδες πυροσβέστες για την επερχόμενη αντιπυρική περίοδο.

Εμείς με αυτόν τον τρόπο προσπαθούμε, με σοβαρότητα και υπευθυνότητα, να ενισχύσουμε το Πυροσβεστικό Σώμα και το σύνολο της πολιτικής προστασίας. Αυτό κάνουμε, κύριε Παπαδάκη και όσον αφορά τους εποχικούς πυροσβέστες.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Συνεχίζουμε με την ενδέκατη με αριθμό 761/31-3-2025 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Εμμανουήλ Χριστοδουλάκη προς τον Υπουργό Προστασίας του Πολίτη με θέμα: «Επικίνδυνη Υποστελέχωση των Αστυνομικών Τμημάτων στην Ανατολική Αττική - Σοβαρό Περιστατικό Επίθεσης σε Αστυνομικούς μέσα στο Αστυνομικό Τμήμα Κορωπίου».

Κύριε συνάδελφε, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, να ξεκινήσω με μια θέση αρχής. Για εμάς οι Έλληνες αστυνομικοί είναι ήρωες, γιατί επιτελούν το έργο τους υπό αντίξοες συνθήκες, θέτοντας σε κίνδυνο τη σωματική τους ακεραιότητα, ακόμα και την ίδια τους τη ζωή πάρα πολλές φορές. Συνεχίζω τη θέση αρχής λέγοντας ότι οι Έλληνες αστυνομικοί που υπηρετούν στην ανατολική Αττική είναι δύο φορές ήρωες, γιατί ακριβώς αυτά τα κάνουν υπό ακραίες συνθήκες υποστελέχωσης, χωρίς τα απαιτούμενα μέσα και εργαλεία και δυστυχώς χωρίς την αναγκαία στήριξη και υποβοήθηση από την πλευρά της επίσημης πολιτείας.

Είχαμε, λοιπόν, πρόσφατα πριν από λίγες ημέρες ένα τραγικό περιστατικό στο Κορωπί, που ευτυχώς δεν οδήγησε ως έκβαση στην απώλεια ακόμα και ανθρώπινων ζωών, στην οποία άνδρας επιτέθηκε σε αστυνομικό τμήμα, τραυμάτισε τρεις αστυνομικούς, εκ των οποίων ο ένας ήταν ο διοικητής του Αστυνομικού Τμήματος στο Κορωπί. Δυστυχώς το περιστατικό αυτό δεν μπορεί να χαρακτηριστεί ως μεμονωμένο. Μόνο και μόνο τις τελευταίες δέκα ημέρες έχουμε αντίστοιχα περιστατικά ακραίας εγκληματικότητας με κλοπές, διαρρήξεις, ληστείες και πάρα πολλές άλλες εκφάνσεις σε πολλές περιοχές της ανατολικής Αττικής, ενδεικτικά Πικέρμι, Διώνη, Ντράφι, Γλυκά Νερά, Νέα Μάκρη. Χθες το βράδυ πριν έρθουμε εδώ είδαμε ότι δυστυχώς είχαμε και αντίστοιχο περιστατικό στον Γέρακα.

Θα γίνω συγκεκριμένος όσον αφορά αριθμούς, γιατί έχει αξία στη συζήτησή μας. Στα αστυνομικά τμήματα της νοτιοανατολικής Αττικής η οργανική δύναμη είναι επτακόσια σαράντα ένα άτομα. Υπηρετούν τετρακόσια τρία. Αντιλαμβάνεστε ότι μιλάμε για περίπου 50% στελέχωση σε σχέση με την οργανική δύναμη των τμημάτων. Αντίστοιχα στοιχεία υπάρχουν και στη βορειοανατολική Αττική. Συγκεκριμένα στα αστυνομικά τμήματα: Νέα Μάκρη, οργανική δύναμη πενήντα πέντε, υπηρετούν είκοσι δύο, Γέρακας, οργανική δύναμη εξήντα ένας, υπηρετούν είκοσι οκτώ, Παιανία, οργανική δύναμη πενήντα, υπηρετούν είκοσι δύο, Ωρωπός οργανική δύναμη εξήντα τρεις, υπηρετούν είκοσι ένας, Κορωπί, οργανική δύναμη σαράντα, υπηρετούν είκοσι δύο, Σαρωνικός, οργανική δύναμη εξήντα δύο, υπηρετούν τριάντα τρεις. Τα λέω αυτά για να έχουμε ακριβώς τα στοιχεία τα οποία επικρατούν στην ανατολική Αττική ως προς τις συνθήκες στελέχωσης των αστυνομικών τμημάτων.

Οι αστυνομικοί εξαντλούνται από τις αλλεπάλληλες βάρδιες. Έχουμε οχήματα παλαιά και κακοσυντηρημένα και έχουμε ένα περιπολικό στις νυχτερινές περιπολίες ανά δύο δήμους και μια μηχανή ΔΙΑΣ για μια περιοχή από την Αγία Παρασκευή μέχρι τον Μαραθώνα. Και λέω με το εξής σκεπτικό: Ακούσαμε τον Υπουργό σε μια συνέντευξή του την πρωταπριλιά -ελπίζω να είναι τυχαία η συγκυριακή συνθήκη- στην οποία είπε ότι ο ρόλος των αστυνομικών τμημάτων δεν είναι η καταστολή της εγκληματικότητας. Άρα προφανώς η συνεπαγωγή λέει ότι για την καταστολή της διαρκούς εντεινόμενης εγκληματικότητας στην ανατολική Αττική είναι αρμόδια τα περιπολικά ανά δύο δήμους και η μια μηχανή ΔΙΑΣ μέχρι τη 1.00΄ το βράδυ.

Ερωτάστε, λοιπόν, κύριε Υπουργέ: Σε τι ενέργειες σκοπεύετε να προβείτε για την επαρκή στελέχωση των αστυνομικών τμημάτων για να αντιμετωπίσετε τη διαρκώς εντεινόμενη εγκληματικότητα στην ανατολική Αττική;

Δεύτερον, σε τι ενέργειες σκοπεύετε να προβείτε για να θωρακίσετε όσο γίνεται περισσότερο τις νυχτερινές περιπολίες και βάρδιες;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Χριστοδουλάκη, κατ’ αρχάς χαίρομαι για τη στήριξη που εκφράσατε στους Έλληνες αστυνομικούς και στην Αστυνομία μας. Η Αστυνομία και οι Έλληνες αστυνομικοί δίνουν καθημερινά τη μάχη στο καθήκον. Είναι κοντά στον πολίτη, πασχίζουν για την ασφάλεια του πολίτη, πάντα με μεγάλο κόστος. Μια αστυνομικός στη Χαλκιδική, με οικογένεια μεγάλη, βρίσκεται σήμερα στο νοσοκομείο, γιατί ήταν πιστή στο καθήκον, να βρεθεί τη δύσκολη στιγμή δίπλα, κοντά στον πολίτη.

Αυτό κάνουν. Και καθημερινά βλέπουμε πόσα ατυχήματα συμβαίνουν με τις μηχανές. Οι αστυνομικοί μας λοιπόν, κάνουν το καθήκον τους όσο μπορούν. Τους τιμά η πολιτεία, τους το αναγνωρίζει και χαίρομαι που και εσείς ενώσατε τη φωνή και την ενώνουμε όλοι και όλοι πρέπει να στηρίζουμε τους αστυνομικούς μας να μη γίνονται σάκος του μποξ. Εμείς, τα κόμματα μπορεί να υπερβάλλουμε κάποιες φορές, αλλά τους αστυνομικούς θα πρέπει να τους στηρίζουμε, να είμαστε δίπλα τους με κάθε τρόπο.

Επιτρέψτε μου, όμως, να πω ότι κάποια στοιχεία από αυτά που δώσατε δεν ανταποκρίνονται στην πραγματικότητα. Εγώ θα σας δώσω συγκεκριμένα στοιχεία. Μετά από διαταγή του Αρχηγού της Ελληνικής Αστυνομίας στη βορειοανατολική Αττική η Υποδιεύθυνση Ειδικών Επιχειρησιακών Δράσεων της Διεύθυνσης Δίωξης και η Εξιχνίασης Εγκλημάτων Αττικής ενισχύεται με τριάντα αστυνομικούς για τη στελέχωση των ομάδων πρόληψης και καταστολής της εγκληματικότητας. Ενώ με νεότερη διαταγή αποφασίστηκε η ενίσχυση των Τμημάτων Δίωξης και Εξιχνίασης Εγκλημάτων Βάρης, Βούλας, Βουλιαγμένης, Παιανίας και Κορωπίου με οκτώ, δεκαπέντε και πέντε ειδικούς φρουρούς αντίστοιχα, αλλά και το Αστυνομικό Τμήμα Κορωπίου ενισχύθηκε με επιπλέον τρεις αστυνομικούς. Όλες οι υπηρεσίες που αστυνομεύουν την ανατολική Αττική είκοσι τέσσερις ώρες το εικοσιτετράωρο σε καθημερινή βάση περιπολούν κάθε γειτονιά, κάνουν ελέγχους σε ύποπτα οχήματα και άτομα και όλες τους οι ενέργειες έχουν σαν σκοπό την προστασία του πολίτη.

Συγκεκριμένα στην ανατολική Αττική για την αστυνόμευση της περιοχής του Κορωπίου διατίθενται καθημερινά και κατά τη διάρκεια του εικοσιτετραώρου, τρία περιπολικά και τρεις ομάδες ΔΙΑΣ της Διεύθυνσης Άμεσης Δράσης Αττικής, τρεις εποχούμενες περιπολίες της Διεύθυνσης Αστυνομίας Νοτιοανατολικής Αττικής και τέσσερις Ομάδες Πρόληψης και Καταστολής Εγκληματικότητας. Επιπλέον, στην περιοχή της ανατολικής Αττικής τον μήνα Μάρτιο -προσέξτε τα νούμερα- πραγματοποιήθηκαν χίλιες οχτακόσιες πενήντα αστυνομικές δράσεις, δεκαεπτά χιλιάδες εκατόν τέσσερις έλεγχοι οχημάτων, τριάντα τρείς χιλιάδες εξήντα επτά έλεγχοι ατόμων, οχτακόσιες δεκαπέντε συλλήψεις ημεδαπών και ενενήντα επτά αλλοδαπών, ενώ έλαβαν χώρα και σημαντικές επιτυχίες κάποιων ξένων, Αλβανών υπηκόων, βαρυποινίτες που διώκοντο για πολλά και σοβαρά αδικήματα. Τέλος, στη νοτιοανατολική Αττική το 2024 παρατηρήθηκε μείωση στις ληστείες κατά 13,58% συγκριτικά με το 2023.

Περισσότερα στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Κύριε Υπουργέ, κατ’ αρχάς ευχαριστώ πολύ για την απάντησή σας.

Να επαναλάβω ότι προφανώς και ο ρόλος του Έλληνα αστυνομικού είναι όχι μόνο αναγκαίος και κρίσιμος, αλλά και σύσσωμη η ομάδα της Ελληνικής Αστυνομίας δίνει τη μάχη ξαναλέω με αυταπάρνηση, την οποία όμως οφείλουμε όχι μόνο να τιμάμε και να αναγνωρίζουμε με όρους ρητορικών διατυπώσεων, αλλά να στηρίζουμε και στην πράξη.

Έρχομαι στην απάντησή σας. Δυστυχώς, νομίζω ότι ξεκινάμε από λάθος σημείο εκκίνησης και αναφοράς, με την έννοια ότι καταλαβαίνω από τη δική σας απάντηση ότι η Ελληνική Κυβέρνηση και το Υπουργείο είναι μάλλον ικανοποιημένοι από το επίπεδο της επάρκειας της στελέχωσης των αστυνομικών δυνάμεων στην ανατολική Αττική, σε σχέση με τις ανάγκες που υπάρχουν λόγω της αυξημένης εγκληματικότητας. Εγώ είμαι ένας περίεργος, κακοπροαίρετος που έρχομαι εδώ και σας θέτω το ερώτημα. Φοβάμαι πάρα πολύ ότι αν πάμε στην ανατολική Αττική, σε κάθε δήμο και ρωτήσουμε τον απλό κόσμο εκεί ποια είναι η γνώμη του για τα επίπεδα επάρκειας του αισθήματος ασφάλειας που αισθάνονται, νομίζω ότι δυστυχώς δεν θα δικαιώσουν τη δική σας τοποθέτηση.

Στην τοποθέτησή σας, κάνατε αναφορά σε αριθμούς δράσεων της Ελληνικής Αστυνομίας. Προφανώς και έχει δράσεις η Ελληνική Αστυνομία. Αλίμονο αν δεν είχε! Βάλατε τον αριθμητή, αλλά δεν βάλατε τον παρονομαστή. Δεν είναι όμως αυτό το ζητούμενο. Κάνατε αναφορά στην τοποθέτησή σας για διαφόρων ειδών ενίσχυση των αστυνομικών δυνάμεων, χωρίς επίσης να βάζουμε τον παρονομαστή. Το αν προσθέσαμε πέντε, δεκαπέντε ή τριάντα αστυνομικούς σε ένα άθροισμα οργανικής δύναμης το οποίο ξεπερνάει τους χίλιους, λυπάμαι αλλά αυτό το ποσοστό είναι κάτω από 5%. Και μάλιστα η αναφορά σας δεν είχε να κάνει σε καμία συνθήκη με τα αστυνομικά τμήματα αυτά καθ’ αυτά που αφορούσαν τον κεντρικό κορμό της δικής μου ερώτησης.

Έρχομαι σε ορισμένα συγκεκριμένα σημεία, όσο πιο κωδικοποιημένα μπορώ. Παρακαλώ κατ’ αρχάς επειδή έχουμε καταθέσει δέκα ερωτήσεις για τα θέματα αστυνόμευσης στην ανατολική Αττική -η πρώτη στις 23 Σεπτεμβρίου του 2023 για την τρέχουσα κοινοβουλευτική περίοδο και δύο επίκαιρες ερωτήσεις- αν είναι δυνατόν να υπάρχει λίγο μεγαλύτερη φαντασία στις απαντήσεις. Δεν γίνεται σε ό,τι και να ρωτάμε να μας απαντάτε: «Η πραγματική δύναμη κάθε υπηρεσίας είναι δυναμικός αριθμός που μεταβάλλεται λόγω αποστάσεων». Σχεδόν σε όλες τις ερωτήσεις, με δύο ή τρεις λέξεις να αλλάζουν.

Δεύτερον, υπήρξε το π.δ.7/2017 με την προηγούμενη κυβέρνηση, το οποίο με βαθιά προβληματικό τρόπο οδήγησε σε συγχωνεύσεις ή καταργήσεις αστυνομικών τμημάτων όπως στην ανατολική Αττική, Ωρωπό, Σπάτα Παλλήνη, Μαραθώνας, Γλυκά Νερά, Πικέρμι και Διόνυσο. Τεράστιες δυσμενείς συνέπειες στην αστυνόμευση της περιοχής.

Γιατί το λέω αυτό; Πριν από είκοσι ημέρες φέρατε ένα νομοσχέδιο με τίτλο «Αναδιοργάνωση των δομών της Ελληνικής Αστυνομίας», όπου δυστυχώς δεν έγινε καμία προσπάθεια αλλαγής της υφιστάμενης οργανωτικής δομής των αστυνομικών τμημάτων στην ανατολική Αττική. Αντιλαμβάνομαι εμμέσως ή αμέσως σαν να αποδέχεστε τον σχεδιασμό της κατάργησης ή συγχώνευσης αστυνομικών τμημάτων που έχει δημιουργήσει πάρα πολύ μεγάλα προβλήματα, οξυμένα ειδικά για την ανατολική Αττική και παραπάνω. Στη ΔΕΘ του 2023 ο Πρωθυπουργός βγήκε τότε με στόμφο και μας είπε πως επειδή αντιλαμβάνομαι το πρόβλημα, θα πάρω ανθρώπους αστυνομικούς από τη φύλαξη υψηλών προσώπων -στην αρχή ήταν δυόμισι χιλιάδες, μετά με κάποιες εκπτώσεις έγιναν χίλιοι πεντακόσιοι- και θα τους πάω στα αστυνομικά τμήματα της Αττικής».

Ρωτάω λοιπόν, να μάθουμε -γιατί ρώτησα ξανά στην επίκαιρη ερώτηση τον Οκτώβριο του 2023 που απαντήθηκε τότε- πόσοι από αυτούς πήγαν στα αστυνομικά τμήματα της ανατολικής Αττικής;

Δεύτερη επιτυχία, πανεπιστημιακή αστυνομία. Δεν θα μείνω στα του περιεχομένου της πανεπιστημιακής αστυνομίας που επίσης με στόμφο είχατε εξαγγείλει και δεν έγινε ποτέ, παρόλο που πήγε ο κόσμος να εκπαιδευτεί για τα ζητήματα αυτά. Από την πανεπιστημιακή αστυνομία θεωρητικά διοχετεύτηκε ένα στελεχιακό δυναμικό στο τμήμα της Αττικής. Πόσοι από αυτούς πήγαν στην ανατολική Αττική;

Τρίτη μεγάλη επιτυχία, την αναμένουμε ακόμα, η δικαστική αστυνομία. Ο Υφυπουργός τότε είχε πει ότι τον Ιούνιο του 2024 δυόμισι χιλιάδες Έλληνες αστυνομικοί θα απελευθερώνονταν με την έναρξη των εργασιών της δικαστικής αστυνομίας. Πόσοι από αυτούς πήγαν στην ανατολική Αττική;

Συμπέρασμα, τα θέματα ασφάλειας για εμάς τουλάχιστον είναι κρίσιμα για την ποιότητα της ζωής των ανθρώπων που εμείς οφείλουμε και έχουμε τη θεσμική ευθύνη να εκπροσωπούμε στο Ελληνικό Κοινοβούλιο, ειδικά στην ανατολική Αττική όπου δυστυχώς αυτά σήμερα δεν εμπεδώνονται.

Ζητάμε από εσάς άμεσες ενέργειες, όχι απλώς σε ανάγνωση αυθαίρετων αριθμητικών στοιχείων, αλλά σε άμεση αντιστοίχιση με την ανάγκη που έχει ο κόσμος να αισθανθεί το αίσθημα της ασφάλειας στη γειτονιά του και στην περιοχή του.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Βουλευτά, θαεπαναλάβω ότι στόχος μας είναι η καλύτερη αστυνόμευση. Όλοι μας, και εσείς και οι πολίτες, θέλουν καλύτερη αστυνόμευση, θέλουν να αισθάνονται ασφαλείς. Ποτέ δεν δηλώνουμε ικανοποιημένοι. Δεν δηλώνουμε ικανοποιημένοι γιατί θέλουμε το καλύτερο. Και η πολιτική ηγεσία και η ηγεσία της Αστυνομίας και τα στελέχη της Αστυνομίας αισθάνονται καλύτερα, αισθάνονται ανακουφισμένοι, αισθάνονται ευτυχείς όταν μπορούν ανά πάσα στιγμή να είναι κοντά στον πολίτη, να δίνουν τη στήριξη και τη βοήθεια που χρειάζεται ο πολίτης. Το έγκλημα εξελίσσεται, τρέχει και παράλληλα όμως συμβάντα υπάρχουν, υπήρχαν και θα υπάρχουν και στην Ελλάδα και στο εξωτερικό. Τα προβλήματα είναι προβλήματα. Τα θέματα της ασφάλειας είναι μεγάλα σε όλα τα κράτη. Όπου υπάρχουν και διαπιστώνονται προβλήματα σπεύδει η Αστυνομία, κάνει τις κινήσεις της, η ηγεσία, τα στελέχη και κάνουμε αυτά που πρέπει. Και η πολιτική ηγεσία του Υπουργείου επειδή έχει και μια τεράστια εμπειρία -και ο Υπουργός, ο κ. Χρυσοχοΐδης έχει τεράστια εμπειρία και όλα τα στελέχη πλέον της Αστυνομίας-, έχει προχωρήσει εδώ και αρκετά χρόνια σε σημαντικές μεταρρυθμίσεις, έχει αναδιοργανώσει την Αστυνομία.

Πριν από λίγους μήνες έγινε η Διεύθυνση Αντιμετώπισης Οργανωμένου Εγκλήματος, αυτό που αποκαλείται FBI, στην Ελλάδα η οποία μέσα σε ελάχιστο χρονικό διάστημα που λειτουργεί έχει κάνει τεράστιες επιτυχίες και δεν μπορεί να τις αμφισβητήσει κανένας. Δεν είναι ένα σημαντικό βήμα αυτό που έγινε από την πολιτική ηγεσία με την ηγεσία της Αστυνομίας μας;

Πέραν όλων των άλλων, εμείς κοιτάζουμε -και όλοι μας πρέπει να κοιτάζουμε και να πασχίζουμε- για τον ανθρώπινο παράγοντα, για τον αστυνομικό. Του αναγνωρίσθηκε -και έπρεπε να έχει γίνει γρηγορότερα- το θέμα της επικινδυνότητας, που δικαιώθηκαν και ευχαριστήθηκαν.

Επίσης, πριν από λίγες ημέρες ψηφίσαμε εδώ έναν νόμο που αναδιοργανώνει στην κυριολεξία την Ελληνική Αστυνομία. Επίσης, θέλω να επισημάνω ότι τα τελευταία χρόνια γίνεται μια προσπάθεια απεμπλοκής του αστυνομικού από έργα, από εργασίες, από απασχόληση που ήταν ξένη προς το καθήκον και τις υποχρεώσεις του αστυνομικού, όπως ήταν στα δικαστήρια, με την ίδρυση της δικαστικής Αστυνομίας που θα απαλλάξει πολλούς αστυνομικούς απ’ αυτό το πάρεργο, να το πω έτσι.

Τελευταία, επίσης, με τον νόμο που ψηφίστηκε, θεσμοθετήθηκε να γίνονται ανακριτικές πράξεις με τηλεδιάσκεψη και να μην πηγαίνουν οι κατηγορούμενοι ακόμη στα δικαστήρια. Και αυτό πιστεύουμε με την πάροδο του χρόνου θα απελευθερώσει πάρα πολλούς αστυνομικούς. Αρκεί να σκεφτούμε ότι οι μεταγωγές τον περσινό χρόνο, σε έναν χρόνο δηλαδή, ήταν περίπου πενήντα τρεις ή πενήντα τέσσερις χιλιάδες και αυτές οι μεταγωγές απασχόλησαν τριάντα πέντε χιλιάδες αστυνομικούς για ώρες, για ημέρες. Αυτοί οι χιλιάδες αστυνομικοί, με αυτές τις κινήσεις που κάνει η πολιτική ηγεσία του Υπουργείου μαζί με την Ελληνική Αστυνομία, με το Αρχηγείο, που απασχολούνται στις μεταγωγές, σταδιακά σιγά-σιγά θα πάνε κοντά στον πολίτη, θα πάνε στο κύριο έργο τους, που είναι η ασφάλεια του πολίτη.

Πρέπει, λοιπόν, να τονίσω -και να κλείσω, κύριε Πρόεδρε, και σας ευχαριστώ για την ανοχή- να πω ότι η Αστυνομία μας οργανώνεται και εκπαιδεύεται και στηρίζεται το προσωπικό. Είμαστε βέβαιοι ότι μέρα με τη μέρα και οι συνθήκες θα είναι καλύτερες και ο Έλληνας αστυνομικός να αισθάνεται σίγουρος, θα αισθάνεται ότι η πολιτεία είναι κοντά του, ότι τα κόμματα είναι κοντά του, ότι ο πολίτης είναι κοντά του, γιατί ο αστυνομικός υπάρχει και είναι στην υπηρεσία του πολίτη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την όγδοη με αριθμό 733/26-3-2025 επίκαιρη ερώτηση πρώτου κύκλου του Ανεξάρτητου Βουλευτή Κερκύρας κ. Αλέξανδρου - Χρήστου Αυλωνίτη προς τον Υπουργό Εθνικής Οικονομίας και Οικονομικών, με θέμα: «Αχίλλειο Κέρκυρας και Μπούρτζι Ναυπλίου: Τι σχεδιάζετε με την προώθησή τους σε διεθνή έκθεση ακινήτων (Real Estate) στις Κάννες;»

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κατ’ αρχάς θα πρέπει να ευχαριστήσω τον κύριο Υφυπουργό που ήρθε.

Πρώτη διαπίστωση είναι ότι δεν προλαβαίνουμε την Κυβέρνησή σας, κύριε Υφυπουργέ, σε ζητήματα που έχουν να κάνουν με την εκποίηση και τη διάθεση ακινήτων τα οποία έχουν περάσει στο Υπερταμείο και ειδικά σε ζητήματα για τα οποία ενεργεί η ΕΤΑΔ.

Έχω περάσει όλη η θητεία μου ουσιαστικά, από το 2019 μέχρι σήμερα, να υπερασπίζω διάφορα τέτοια θέματα που απασχολούν την Κέρκυρα. Θυμάμαι για το Αχίλλειο, που σας κάλεσα και γι’ αυτό σήμερα, να έχω υποβάλλει τουλάχιστον δύο με τρεις επίκαιρες ερωτήσεις, άπειρες ερωτήσεις και φανταστείτε πόσα έγγραφα για να ολοκληρωθούν οι εργασίες ανακαίνισής του και μάλιστα αυτή η εργολαβία να έχει κρατήσει τρία με τέσσερα χρόνια και τώρα να είναι ένα κτίριο το οποίο είναι εντελώς αποψιλωμένο και έχουν μείνει οι πρωτότοιχοι.

Διαβάζουμε λοιπόν εντελώς τυχαία ότι το Υπερταμείο, καθώς και η ΕΤΑΔ, συμμετείχαν σε μια διεθνή έκθεση στις Κάννες στις 14-3-2025 και παρουσίασαν σε αυτήν την έκθεση Real Estate είκοσι ώριμα έργα, μεταξύ των οποίων το Αχίλλειο της Κέρκυρας και το Μπούρτζι στο Ναύπλιο τα οποία τα περιγράφουν το μεν Αχίλλειο ως αστικό ακίνητο με μνεία για τους μεγάλους κήπους και τα βοηθητικά κτίρια, το περιγράφουν με απόλυτη ακρίβεια αλλά και με εμβαδομέτρηση των επιμέρους στοιχείων, ενώ στην κατηγορία της τουριστικής αξιοποίησης περιγράφουν το Μπούρτζι ότι έχει ουσιαστικά χίλια τετραγωνικά μέτρα για τουριστική ανάπτυξη. Και με αυτό τον τρόπο δηλαδή σε μια διεθνή έκθεση προσπαθείτε να φέρετε κόσμο, επενδυτές για να εκχωρήσετε -δεν ξέρω με ποια μορφή- τα ακίνητα αυτά για εκμετάλλευση, ως κίνητρο δηλαδή για να φέρουμε προς το μέρος μας επενδυτές.

Φυσικά μόλις άκουσαν οι Κερκυραίοι και οι Ναυπλιώτες, οι κάτοικοι της Αργολίδας, θα έλεγα καλύτερα, όλο αυτό το θέμα, ξεσηκώθηκαν. Ξεσηκώθηκαν οι φορείς τους, η τοπική αυτοδιοίκησή τους. Μα είναι δυνατόν, και με συγχωρείτε που ξαναλέω τη λέξη «αθεόφοβοι», να θέλετε να διαθέσετε το Αχίλλειο, που είναι τοπόσημο για την Κέρκυρα, σε ιδιώτες και το Μπούρτζι με τις ιστορικές φορτίσεις που έχει;

Φυσικά αμέσως η ΕΤΑΔ -προσέξτε μόνο η ΕΤΑΔ, όχι το Υπερταμείο- εξέδωσε ανακοίνωση που λέει: «Αυτό το κάναμε διότι θέλουμε να προβάλλουμε τα εν λόγω μνημεία και άλλα σημαντικά ακίνητα στο πλαίσιο της διεθνούς εκθέσεως και είχαμε ως μοναδικό σκοπό την ανάδειξη της ιστορίας και της πολιτιστικής κληρονομιάς και των επενδυτικών προοπτικών της χώρας, ώστε να ενισχυθεί η διεθνής εικόνα της Ελλάδας ως προορισμού υψηλού επιπέδου».

Δηλαδή μας δουλεύει κι από πάνω μας! Μας δουλεύει με ένα τέτοιο τρόπο που αποτελεί προσβολή. Δηλαδή έφτιαξε η ΕΤΑΔ και το Υπερταμείο έναν πίνακα είκοσι αξιόλογων περιοχών για να φέρει τουρίστες να επενδύσουν εκεί. Και λένε ότι το έβαλαν για να τους πείσουν αυτά τα δύο ακίνητα. Τότε γιατί δεν βάλατε την Ακρόπολη; Γιατί δεν βάλατε τη Μονεμβασιά; Γιατί δεν πουλάτε τα πάντα σε όλη την Ελλάδα για να προσκαλέσετε επενδυτές να έρθουν στην Ελλάδα; Μας δουλεύετε κιόλας, όχι εσείς προφανώς, οι δύο αυτές επιχειρήσεις, το Υπερταμείο και η ΕΤΑΔ.

Πέστε μου λοιπόν σας παρακαλώ: Εσείς συμφωνείτε με μια τέτοια άποψη, με μια τέτοια ενέργεια; Συμφωνείτε με τις κινήσεις που κάνει ΕΤΑΔ; Ρωτήσατε το Υπερταμείο αν είναι ειλημμένη η απόφασή του να εκποιήσει αυτά τα ακίνητα; Να μας πείτε συγκεκριμένα και αν μπορείτε εσείς ως Υπουργείο να παρέμβετε στο Υπερταμείο έτσι ώστε να ανακληθούν όλες αυτές οι ενέργειες;

Ευχαριστώ πολύ για την ανοχή, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, θα ξεκινήσω πολύ κατηγορηματικά σε σχέση με την ερώτηση που κάνετε η οποία βασίζεται προφανώς σε δημοσιεύματα τα οποία αναφέρετε και στη γραπτή σας επίκαιρη ερώτηση, πλην της αναφοράς σας σήμερα. Προβαίνω σε κατηγορηματική διάψευση οποιεσδήποτε τέτοιας περίπτωσης.

Και το Αχίλλειο Κέρκυρας έχει χαρακτηριστεί «ιστορικό διατηρητέο μνημείο» -το γνωρίζετε κι εσείς ως Βουλευτής της περιοχής- ενώ και το Φρούριο Μπούρτζι έχει κηρυχθεί ως «προέχον μνημείο». Σύμφωνα και με την αρχαιολογική νομοθεσία, δηλαδή με το ν.4858/2021, είναι εκτός συναλλαγής, προφανώς και ανεπίδεκτα χρησικτησίας, για κάθε δε εργασία, επέμβαση ή αλλαγή χρήσης στα εν λόγω μνημεία, απαιτείται έγκριση από το Υπουργείο Πολιτισμού που χορηγείται ύστερα από γνώμη του αρμόδιου Κεντρικού Συμβουλίου.

Είναι προφανές λοιπόν και λαμβάνοντας υπ’ όψιν και την ίδια τη νομοθεσία του 2021, όπως προανέφερα, τα επίμαχα μνημεία σε καμία περίπτωση δεν αποτελούν αντικείμενα πώλησης. Τελούν υπό τη διαχείριση της ΕΤΑΔ με πλήρη σεβασμό στη σημασία τους ως στοιχεία της εθνικής πολιτιστικής κληρονομιάς και ως επισκέψιμα μνημεία.

Η ΕΤΑΔ δε σε ό,τι έχει να κάνει με το Μουσείο Αχιλλείου Κέρκυρας, που ειδικότερα αναφέρεστε κι εσείς στην ερώτησή σας, με απόφαση της κυβερνητικής επιτροπής προχώρησε στην ένταξη του έργου αποκατάστασης και ανάδειξης του συγκροτήματος στην Κέρκυρα στο Πρόγραμμα Συμβάσεων Στρατηγικής Σημασίας με προϋπολογισμό 14 εκατομμύρια ευρώ, το οποίο θα υλοποιηθεί με πόρους της ΕΤΑΔ.

Και επιπλέον, μέχρι την ολοκλήρωση των εργασιών που προβλέπονται εκεί, έχει ξεκινήσει μια σειρά μικρότερων επεμβάσεων, ώστε να αναβαθμιστεί το όλο πλαίσιο. Οπότε είναι προφανές ότι τα συγκεκριμένα μνημεία που αναφέρατε και στην ερώτησή σας και στη σημερινή σας παρουσία εδώ, ουδέποτε πρόκειται να τύχουν οποιασδήποτε τέτοιας εκμετάλλευσης. Είναι πολύ καθαρή η απάντησή μου και νομίζω ότι σας καλύπτει.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, εγώ προσωπικά δέχομαι τη θέση σας, όμως δεν μου απαντήσατε στο εξής: Αυτή την ενέργεια την έκανε το Υπερταμείο, συναινούσης και της ΕΤΑΔ. Και η τοποθέτησή μου κατέληγε στο ερώτημα αν μπορείτε εσείς να εμποδίσετε την εκποίηση του Αχιλλείου από το Υπερταμείο, στο οποίο έχει μεταβιβαστεί. Τέτοια απάντηση δεν έλαβα, έτσι ώστε να έχω τρεις διαψεύσεις: Από την ΕΤΑΔ, από το Υπουργείο και από το Υπερταμείο. Το Υπερταμείο μέχρι στιγμής δεν έχει απαντήσει και θα ήθελα, σας παρακαλώ, να μου απαντήσετε -αν δεν είχατε πληροφόρηση μέχρι σήμερα- γραπτώς.

Μας λέτε ότι έχουν ανακηρυχθεί ως τέτοια, προστατευόμενα από τον αρχαιολογικό νόμο. Απαγορεύεται ακόμα και η αλλαγή χρήσης. Επί των ημερών σας, πρέπει να σας πω, ότι το Αχίλλειο -και το έχω καταγγείλει εδώ μέσα-χρησιμοποιήθηκε για γάμους. Δηλαδή, άλλαξε ουσιαστικά τον χαρακτήρα του ως μουσείο. Το τι κάνατε, δεν το ξέρω. Ζήτησα, μάλιστα, να υπάρξουν και πειθαρχικές διώξεις στη διοίκηση. Τίποτα δεν είδα, τίποτα δεν άκουσα.

Το να λέμε λόγια χωρίς, ουσιαστικά, αυτά να βασίζονται πάνω στην πίστη και στην αμφίδρομη σχέση εμπιστοσύνης του Βουλευτή που ρωτά και του Υπουργού που απαντά -αν δεν υπάρχει κάτι τέτοιο-, τότε δυστυχώς δεν λειτουργεί το βουλευτικό σύστημα. Δεν αναφέρομαι προσωπικά σε εσάς. Σας έχω -και το ξέρετε- πάρα πολλή ιδιαίτερη εκτίμηση.

Όμως εγώ, πείτε μου σας παρακαλώ, με αυτήν την διαβεβαίωση που πήρα, τι θα πω, ας πούμε, στους Κερκυραίους; Ή εν πάση περιπτώσει, αυτοί οι Κερκυραίοι που μας βλέπουν σε απευθείας μετάδοση θα μάθουν ότι το Υπουργείο θα απαγορεύσει, όχι την εκποίηση, μπορεί και τη διάθεση ή την εκμετάλλευση. Δεν μπορεί, δηλαδή, να παραχωρήσει το Αχίλλειο για να γίνονται εκεί πέρα κάποιου είδους εκδηλώσεις; Να εκμεταλλευτεί ακάλυπτους χώρους, οι θαυμάσιοι κήποι με το άγαλμα του θνήσκοντος Αχιλλέως; Θα γίνουν αυτά; Το Μπούρτζι -τι διάβολο- γιατί το γράψανε μέσα και μάλιστα το περιγράψανε με τέτοιο τρόπο σε έναν πίνακα είκοσι έργων. Είκοσι, δηλαδή, έργα προς διάθεση, προς εκμετάλλευση. Έκαναν λάθος; Το Υπερταμείο έκανε λάθος;

Αντιλαμβάνεστε λοιπόν, ότι δεν πρέπει να απαντήσουμε με μια απλότητα και με μια βεβαιότητα, που χαρακτηρίζει τις απαντήσεις σας πάντοτε. Θα πρέπει να συνοδεύεται αυτή η άποψή σας και η θέση σας από το ότι όλοι οι εμπλεκόμενοι -και μάλιστα το Υπερταμείο- έκαναν λάθος, κακώς έβαλαν τα δύο ακίνητα σε αυτό τον κατάλογο προς εκποίηση ακινήτων στην Ελλάδα. Δεν τα έβαλε μόνο για το φαίνεσθαι κι για να πείσει κάποιους που δεν ξέρουν τι σημαίνει Ελλάδα και τι σημαίνει πολιτιστικά μνημεία στην Ελλάδα. Πρέπει να τα βγάλουμε αυτά τα συγκεκριμένα δύο ακίνητα από τον κατάλογο και να εκποιούμε οποιοδήποτε άλλο ακίνητο το οποίο δεν έχει και τι είδους ιστορική σημασία και πολιτιστική αξία.

Επαναλαμβάνω, λοιπόν, και τελειώνω: Στην απάντησή σας τη δεύτερη θα επικοινωνήσετε με το Υπερταμείο; Θα συνεχίσει να συμμετέχει σε τέτοιους είδους εκθέσεις στο εξωτερικό που έχουν το χαρακτήρα του Real Estate ή όχι; Ελέγχετε την ΕΤΑΔ; Μπορείτε να πείτε στην ΕΤΑΔ «Βγάλτε αμέσως από τον πίνακα αυτό δύο τέτοια ακίνητα που έχουν χαρακτηρισθεί και προστατεύονται από τον αρχαιολογικό νόμο»: Πείτε μου, όμως, με απόλυτη σαφήνεια και απαντήστε μου σε αυτά τα ερωτήματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Κύριε συνάδελφε, νομίζω ότι πιο καθαρή απάντηση από αυτή που σας έδωσα στην πρώτη μου τοποθέτηση, δεν θα μπορούσατε να έχετε λάβει. Καταλαβαίνω ότι θέλετε να τονίσετε επιπλέον την επίκαιρη ερώτηση που έχετε κάνει, αλλά νομίζω ότι η απάντησή μου ήταν καθαρή και νομικά σας. Σας είπα ότι με τη νομοθεσία 4858/21 οποιοδήποτε τέτοιου είδους μνημείο, όπως είναι τα συγκεκριμένα που αναφέρετε, είναι και εκτός συναλλαγής και ανεπίδεκτα χρησικτησίας, οπότε υπάρχει ούτως η άλλως σημαντικό νομικό εργαλείο πάνω στο οποίο χτίζεται και η πολιτική της Κυβέρνησης, σε ό,τι αφορά στην Κυβέρνηση.

Και επίσης, σας είπα ότι τα συγκεκριμένα δύο αναφερόμενα μνημεία ουδέποτε θα μπορούσαν να αποτελέσουν αντικείμενο προς πώληση ή αξιοποίηση με προσοδοφόρο οποιοδήποτε αποτέλεσμα.

Νομίζω ότι είναι πολύ καθαρή απάντησή μου, οπότε αντιλαμβάνεστε ότι οποιαδήποτε αναφορά σε δημοσιεύματα που έχουν γίνει ή που αναφέρουν κάτι διαφορετικό, δεν βρίσκουν αντιστοίχιση με την πραγματικότητα. Ούτε το Υπουργείο Εθνικής Οικονομίας και Οικονομικών, ούτε το Υπουργείο Πολιτισμού στην εμπλοκή που έχει σε ό,τι αφορά το συγκεκριμένο ζήτημα, ουδέποτε θα επέτρεπαν κάτι αντίστοιχο.

Αντιθέτως, σας ξαναανέφερα ότι από 16-1-2025 έχει υπογραφεί συγκεκριμένη σύμβαση για να ενδυναμώσουμε την περιοχή στην Κέρκυρα. Οπότε καταλαβαίνετε ότι δεν υπάρχει ούτε αντιστοίχηση με την πραγματικότητα των δημοσιευμάτων, των φημών και οποιασδήποτε άλλη παραφιλολογία με την πραγματικότητα και νομικά και σε επίπεδο βούλησης της Ελληνικής Κυβέρνησης.

Νομίζω ότι πιο καθαρή απάντηση θα μπορούσατε να πάρετε σε μια ερώτηση που κάνατε.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Διαρκής Επιτροπή Παραγωγής και Εμπορίου καταθέτει τις εκθέσεις της επί του σχεδίου νόμου του Υπουργείου Ανάπτυξης: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική συνεργασία» και επί του σχεδίου νόμου του Υπουργείου Υποδομών Μεταφορών: «Κύρωση της Συμφωνίας μεταξύ της Ελληνικής Δημοκρατίας και της Κυβέρνησης Γεωργίας περί αμοιβαίας αναγνώρισης και ανταλλαγής αδειών οδήγησης».

Συνεχίζουμε τώρα με την έκτη με αριθμό 750/31-3-2025 επίκαιρη ερώτηση δευτέρου κύκλου του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Εθνικής Οικονομίας και Οικονομικών με θέμα: «Έντονη αναστάτωση στην τοπική κοινωνία της Δράμας από το ενδεχόμενο κλεισίματος της ΔΟΥ Δράμας

Ορίστε, κύριε συνάδελφε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, το τελευταίο χρονικό διάστημα η τοπική κοινωνία βρίσκεται σε αναστάτωση από τη φημολογία ότι υπάρχει ενδεχόμενο κλεισίματος της ΔΟΥ Δράμας. Με βάση τις αλλαγές που σχεδιάζονται από την ΑΑΔΕ και αναμένεται να πραγματοποιηθούν εντός του 2025, εύλογα υπάρχει ανησυχία ότι η Δράμα θα υποστεί ακόμα μία υποβάθμιση.

Δυστυχώς, κύριε Υπουργέ, η Δράμα τα τελευταία χρόνια δέχεται συνεχώς υποβαθμίσεις και πλήγματα, με καταργήσεις, συγχωνεύσεις και απομακρύνσεις υπηρεσιών δομών και φορέων. Για να υπάρχει ξεκάθαρη απάντηση όσον αφορά τον σχεδιασμό και για να γνωρίζουν από επίσημα χείλη οι πολίτες του Νομού Δράμας τι πρόκειται να συμβεί, κατατέθηκε η επίκαιρη ερώτηση από την πλευρά μου, οπότε αναμένεται με ενδιαφέρον η απάντησή σας, κύριε Υπουργέ, η οποία πιστεύω ότι δεν θα επιδέχεται πολλών ερμηνειών και θα είμαι σαφής.

Κύριε Υπουργέ, δεν χρειάζεται να παραθέσω επιχειρήματα για το πόσο σημαντική είναι η ύπαρξη υπηρεσιών σε έναν τόπο και ειδικά σε μία πρωτεύουσα νομού, που οφείλει να είναι το διοικητικό κέντρο της περιοχής. Αν φύγει η ΔΟΥ από τη Δράμα, απλά αναλογιστείτε τι προβλήματα θα πρέπει να αντιμετωπίσουν οι συμπολίτες μας.

Με βάση τα ανωτέρω, ερωτάσθε, κύριε Υπουργέ, αν υπάρχει ενδεχόμενο κλεισίματος της ΔΟΥ Δράμας ή κάποιας άλλης μεταβολής στη σημερινή λειτουργία της στο πλαίσιο αλλαγών της στις περιφερειακές υπηρεσίες.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, με την ερώτησή σας θέτετε ένα θέμα που αφορά προφανώς στις υπηρεσίες -υπό ευρεία έννοια- της ΑΑΔΕ, καθότι αντιλαμβανόμαστε όλοι ότι υπάγεται στον καθορισμό της πολιτικής της και σε όλα τα επίπεδα και σε επίπεδο δομής και σε λειτουργία και σε οργανωτική αναδιάρθρωση, καθότι η ΑΑΔΕ είναι αυτή που συνιστά έναν πρότυπο φορέα διασφάλισης των δημοσίων εσόδων και όλες οι λειτουργίες που και οργανωτικά και ουσιαστικά αφορούν σε αυτή, με στόχο προφανώς την ποιοτικότερη εξυπηρέτηση των πολιτών και των επιχειρήσεων και με χρήση ψηφιακών εργαλείων που έχει δοθεί τα τελευταία χρόνια. Γνωρίζετε ότι έχει γίνει στην Αθήνα και στη Θεσσαλονίκη μια αναδιάρθρωση όλα αυτά τα τελευταία χρόνια.

Η όλη παρουσία έχει ως στόχο προφανώς την βέλτιστη εξυπηρέτηση των πολιτών στην καθημερινότητα των πολιτών και επιχειρήσεων, παράλληλα με το προφανές, στην αντιμετώπιση της φοροδιαφυγής.

Αυτό που εγώ έχω να σας πω σήμερα -καθώς αντιλαμβάνομαι ότι υπάρχει μία αναστάτωση που την αποτυπώνεται στην επίκαιρη ερώτηση που έχετε κάνει- και για να είμαι δίκαιος, είναι ότι έχει κατατεθεί ερώτηση και από τον κ. Κυριαζίδη και αναφορά από τον κ. Ξανθόπουλο για το ίδιο θέμα. Η πληροφόρηση που υπάρχει από την ΑΑΔΕ είναι ότι δεν υπάρχει καμία πρόθεση για οποιαδήποτε αναδιάρθρωση αυτή τη στιγμή στη Δράμα. Οπότε νομίζω ότι αυτήν τη στιγμή δεν υπάρχει ζήτημα. Και η οργανωτική αναδιάρθρωση αφορούσε Αθήνα, Θεσσαλονίκη στο κομμάτι που σας προανέφερα, στη συγκέντρωση υπηρεσιών σε αυτά τα δύο σημεία. Δεν υπάρχει καμία άλλη πρόθεση από την ΑΑΔΕ, σύμφωνα και με την επίσημη ενημέρωση που υπάρχει σε εμάς.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, εύχομαι να μη μείνουμε στην πληροφόρηση και να είναι δέσμευση, γιατί θα σας αναφέρω ένα περιστατικό. Πριν από λίγους μήνες ο συνάδελφος κυβερνητικός Βουλευτής, ο κ. Κυριαζίδης, όπως είπατε, που έχει καταθέσει και αυτός ερώτηση και ο κ. Ξανθόπουλος αναφορά, είχε λάβει διαβεβαίωση από το Υπουργείο Εθνικής Άμυνας ότι δεν θα κλείσει κανένα στρατόπεδο στη Δράμα. Αυτή τη διαβεβαίωση είχε λάβει. Έκλεισαν δύο, κύριε Υπουργέ. Γι’ αυτό σας λέω, δεν θέλω να είναι πληροφόρηση. Αν μπορείτε, να πείτε ότι δεν θα κλείσει η ΔΟΥ της Δράμας.

Τα τελευταία χρόνια, κύριε Υπουργέ στο Νομό Δράμας ζούμε την απομόνωση. Στη Δράμα μόνο φεύγουν φορείς, δομές. Η Δράμα υποβαθμίζεται αντί να αναβαθμίζεται. Πρέπει η Κυβέρνηση να σταθεί δίπλα σε αυτόν τον ακριτικό νόμο, που πάσχει στην παιδεία της, δεν έχει υποδομές, είναι αποκλεισμένη από οδικούς άξονες, είναι αποκλεισμένη από τον σιδηρόδρομο, δεν υπάρχει σιδηρόδρομος και φαίνεται ότι δεν είναι στις προτεραιότητες της Κυβέρνησης.

Κύριε Υπουργέ, αυτό που προσπαθούμε να αλλάξουμε και αυτό θα συνεχίσουμε να κάνουμε, είναι να έχουμε πάντα τη Δράμα στο προσκήνιο. Οπότε σας παρακαλώ, δεσμευτείτε και να μην μείνουμε στην πληροφόρηση.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Κύριε συνάδελφε, αντιλαμβάνομαι πλήρως την προσπάθεια που κάνετε για την περιφέρειά σας, όπως κάνουν και οι υπόλοιποι συνάδελφοι και είναι λογικό να υπάρχει οποιαδήποτε προσπάθεια για ενίσχυση των υπηρεσιών που υφίστανται σε μία περιοχή.

Αυτό κάνουμε όλοι όσοι έχουμε την τιμή να έχουμε εκλεγεί από τον ελληνικό λαό σε αυτήν την Αίθουσα και χρέος μας είναι να προσπαθούμε όσο το δυνατόν να βελτιώνουμε και να μεταφέρουμε στην πολιτεία τα θέματα που υπάρχουν.

Εγώ αυτό που σας λέω, -νομίζω ήταν πολύ καθαρό- αναφορικά με το θέμα της ΑΑΔΕ, όπως αντιλαμβάνεστε, είναι ότι το νομικό πλαίσιο που αφορά το Υπουργείο Οικονομικών και την ΑΑΔΕ είναι συγκεκριμένο. Η πληροφορία που είναι σαφής και την αναφέρω ενώπιόν σας σε αυτήν εδώ την Αίθουσα, είναι ότι ούτε απόφαση για μεταβολή οργανωτικής δομής υφίσταται ούτε σχεδιασμός για κάποια τέτοια αλλαγή, όπως αναφέρετε στην επίκαιρη σας ερώτηση.

Οπότε νομίζω ότι η απάντησή μου είναι ιδιαιτέρως καθαρή και σαφής. Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 265/16-10-2024 ερώτηση του κύκλου των αναφορών-ερωτήσεων του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Η επείγουσα διάσταση των κλιματικών προκλήσεων που αντιμετωπίζει η πρωτεύουσα της χώρας δεν αφήνει περιθώρια στη διοικητική μηχανή να κωλυσιεργεί ή και να αποτρέπει την εξασφάλιση ελεύθερων χώρων πρασίνου».

Τον λόγο έχει ο κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, το θέμα το οποίο συζητάμε έχει αποκτήσει και μια διαφορετική επικαιρότητα. Πέρα από το αρχικό ζήτημα της ερώτησης, ελπίζω ότι έχετε πληροφορηθεί τις τελευταίες είκοσι μέρες στο εγκαταλελειμμένο εργοστάσιο της Εριουργίας, το οποίο βρίσκεται μέσα στον αστικό ιστό στα Άνω Πατησιά, έχουν υπάρξει τρεις φορές περιστατικά πυρκαγιάς. Πριν έξι μέρες μάλιστα η πυρκαγιά ήταν πάρα πολύ σοβαρή. Και φανταστείτε τώρα την εικόνα ανθρώπων 11.00΄ η ώρα το βράδυ με πυρκαγιά κάτω από τα μπαλκόνια τους και με τα λάστιχα να προσπαθούν να αντιμετωπίσουν αυτήν την κατάσταση μέχρι να έρθει η πυροσβεστική.

Ξαναλέω, μέσα σε είκοσι μέρες είχαμε τρεις φορές φωτιά. Άρα, αντικειμενικά έχετε και μια ευθύνη αυτήν τη στιγμή να απαντήσετε πότε θα καθαριστεί ο χώρος πέρα από όλα τα υπόλοιπα. Γιατί ο χώρος ανήκει στα ΕΑΣ, άρα είναι στο Υπουργείο Οικονομικών. Αυτός είναι ο ιδιοκτήτης του χώρου. Δεν μπορεί μια ολόκληρη περιοχή να κοιμάται με το άγχος πότε θα ξαναπιάσει φωτιά. Ο χώρος θα έπρεπε ήδη να έχει καθαριστεί. Το λέω, γιατί δεν είναι στις ερωτήσεις που είχαμε καταθέσει γιατί είναι ερώτηση από τον Οκτώβριο, αλλά καταλαβαίνετε και εσείς ότι όλη η περιοχή περιμένει να μάθει πότε θα γίνουν τα απαραίτητα, έτσι ώστε να μην ζει με τον κίνδυνο της πυρκαγιάς.

Έρχομαι τώρα στο υπόλοιπο ζήτημα της ερώτησης. Το παλιό εργοστάσιο της Εριουργίας στην πραγματικότητα έχει δύο τμήματα και τα δύο είναι περίπου 9,7 στρέμματα. Το ένα είναι στον ΟΣΚ για να γίνει σχολείο, το άλλο που ήταν η παλιά Εριουργία είναι στα ΕΑΣ με βασικό μέτοχο το Υπουργείο Οικονομικών.

Ένα σχέδιο από πολύ παλιά, από το 1989 όπου υποτίθεται ότι εκεί θα γίνει χώρος πρασίνου, δεν προχώρησε για μια σειρά από λόγους και γιατί η Δημοτική αρχή το 2016-2018 δεν προχώρησε τις διαδικασίες για απαλλοτρίωση. Έτσι το 2023 βρεθήκαμε σε μια κατάσταση όπου το ΚΕΣΥΠΟΘΑ έβγαλε απόφαση για οικοδόμηση με εξαιρετικά υψηλό συντελεστή δόμησης 2,6%. Δηλαδή θα χάσει η περιοχή δέκα στρέμματα για να γίνουν πολυκατοικίες με συντελεστή δόμησης 2,6%. Έγιναν κινητοποιήσεις από τους κατοίκους και ανάγκασαν και τη Δημοτική Αρχή να αλλάξει τη θέση της. Η Δημοτική Αρχή λέει ότι έχει στείλει υπόμνημα προς την ΕΑΣ και προς το Υπουργείο Οικονομικών και ζητάει την παραχώρηση του χώρου.

Άρα, πολύ απλά η ερώτηση πέρα από το ζήτημα -ξαναλέω- του τι θα γίνει με τον καθαρισμό -γιατί καταλαβαίνετε και εσείς ότι δεν μπορεί όλη η περιοχή να ζει με το άγχος της φωτιάς- είναι πολύ απλή. Έχει τη διάθεση το Υπουργείο να ακολουθήσει μια λύση, που έχει ακολουθηθεί πολλές φορές στα λιπάσματα, στο πρώην στρατόπεδο στον Ασύρματο, στην Πάτρα στο λιμάνι, στην Καισαριανή στο σκοπευτήριο, στον στρατώνα στη Θεσσαλονίκη, να παραχωρηθεί ο χώρος άνευ αντιτίμου -γιατί μιλάμε ότι είναι από δημόσιο φορέα- στο δήμο, έτσι ώστε να προχωρήσει η διαδικασία για τη δημιουργία κοινόχρηστου χώρου πρασίνου, όπως προβλέπεται -ξαναλέω- από το 1989.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, είναι δεδομένο και σωστά το περιγράφετε και εσείς -αν μου επιτρέπετε- στην ερώτησή σας, ότι το συγκεκριμένο θέμα είναι ιδιαιτέρως περίπλοκο καθότι αφορά και την εμπλοκή πολλών φορέων. Και μέχρι σήμερα έχουν υπάρξει πάρα πολλές διαδικασίες οι οποίες το περιπλέκουν πολλές φορές ακόμα περισσότερο.

Ο ενιαίος χώρος του παλαιού εργοστασίου της ελληνικής Εριουργίας κατατμήθηκε σε δύο στην ουσία αυτοτελή όμορα ακίνητα, στα οικοδομικά τετράγωνα 114 και 108, τον εν θέματι χώρο στο 108 που ανήκει στην εταιρεία «Ελληνική Εριουργία Α.Ε.», που είναι θυγατρική εταιρεία της «ΕΑΣ Α.Ε.» και τον όμορο αυτού οικοδομήσιμο χώρο στο οικοδομικό τετράγωνο 114.

Από αυτά, τμήματα αποθηκών και καμινάδας είχαν χαρακτηριστεί ως διατηρητέα το 1959 με απόφαση του τότε Υπουργού ΥΠΕΧΩΔΕ, ενώ μεταγενέστερα το 2011 κτίρια και η καπνοδόχος του βιομηχανικού συγκροτήματος χαρακτηρίστηκαν ως μνημεία με απόφαση του Υπουργού Πολιτισμού και Τουρισμού τότε.

Οπότε εν συνεχεία, όπως αναφέρατε και εσείς, υπήρξε διαδικασία για την απαλλοτρίωση με δικαστικές αποφάσεις. Και σήμερα μετά τον χαρακτηρισμό των εντός του χώρου υφισταμένων κτισμάτων ως διατηρητέων κτιρίων και μνημείων, μετά από έκδοση αποφάσεων από το Διοικητικό Πρωτοδικείο Αθήνας για την υποχρέωση άρσης της απαλλοτρίωσης εκείνης της περιόδου και μετά από έκδοση αποφάσεων του δημοτικού συμβουλίου το 2016 και 2018 που γνωμοδότησε υπέρ της άρσης της ρυμοτομικής απαλλοτρίωσης. Υπήρξε έκδοση απόφασης από το ΚΕΣΥΠΟΘΑ, το οποίο από 28-9-2023 γνωμοδότησε υπέρ της άρσης απαλλοτρίωσης του εν λόγω ακινήτου και μετατροπής του σε οικοδομήσιμο χώρο.

Είναι σε εξέλιξη αυτήν τη στιγμή που μιλάμε, η διαδικασία τροποποίησης του ρυμοτομικού σχεδίου. Έχει υποβληθεί σχετικό αίτημα από το ΥΠΕΝ, έχει προωθηθεί στο Υπουργείο Πολιτισμού προκειμένου να εξεταστεί από τις υπηρεσίες του και να εκδοθεί γνωμοδότηση του αρμόδιου κεντρικού συμβουλίου. Με την πρόταση αυτή -εξετάζεται σε συμμόρφωση με τις δικαστικές αποφάσεις η άρση προφανώς- τότε μερικοί είπαν για επιβολή της ρυμοτομικής απαλλοτρίωσης. Αντιλαμβανόμαστε λοιπόν ότι είναι νομικά και διαδικαστικά ένα ιδιαιτέρως περίπλοκο ζήτημα, το οποίο αφορά αρκετές δημόσιες υπηρεσίες συμπεριλαμβανομένης των δημοτικών υπηρεσιών.

Και πρέπει να λάβουμε υπ’ όψιν παραμέτρους, όπως ας πούμε, το κόστος αποκατάστασης των επικείμενων κτισμάτων, το ότι δεν υπάρχει αυτήν τη στιγμή συγκεκριμενοποίηση του τρόπου αξιοποίησης αυτών, την ανάγκη εκπόνησης μελετών λήψης εγκρίσεων και εκτέλεσης εργασιών αποκατάστασης χωρίς δυνατότητα αυτήν τη στιγμή ύπαρξης του χρόνου υλοποίησής τους.

Γενικώς είναι ένα γεγονός το οποίο ενέχει τον κίνδυνο μιας κατάρρευσης ετοιμόρροπων κτισμάτων. Οπότε νομίζω ότι αυτό που αυτήν τη στιγμή είναι ωφέλιμο -και εκεί θεωρώ ότι μπορούμε να βρούμε και ένα σημείο σύγκλισης, γιατί καταλαβαίνω ότι κι απ’ την ερώτησή σας, και ο ίδιος, επειδή έχετε εμπειρία από τα θέματα του Δήμου Αθηναίων, αντιλαμβάνεστε την περιπλοκότητα νομικά και διοικητικά της συγκεκριμένης διαδικασίας- προφανώς λαμβανομένης υπ’ όψιν της ανάγκης που θέτουν και οι κάτοικοι εκεί, να γίνει μια σοβαρή συζήτηση με όλους τους ενδιαφερόμενους και εμπλεκόμενους φορείς, προκειμένου να δούμε ποια θα η καλύτερη δυνατή αξιοποίηση.

Εμείς σε αυτό το πλαίσιο είμαστε θετικοί και νομίζω ότι, συνεκτιμώντας και το αίσθημα και το περιεχόμενο ενστάσεων που υπάρχουν από τους περίοικους και των πραγματικών συνθηκών που αναφέρατε -γιατί είναι πράγματι ένα σοβαρό θέμα η ασφάλεια των κατοίκων και της ευρύτερης περιοχής- θα πρέπει να γίνει μια σοβαρή και ανοιχτή συζήτηση από τους αρμόδιους φορείς, συμπεριλαμβανομένου του Υπουργείου Οικονομικών αλλά και του δήμου και των υπόλοιπων φορέων που εμπλέκονται, προκειμένου να βρούμε τη βέλτιστη δυνατή πρακτική λύση, η οποία όμως θα είναι και σύννομη και θα είναι προφανώς συμβατή με τα νομικά δεδομένα που υπάρχουν και τις διοικητικές διαδικασίες που επίσης υπάρχουν. Οπότε νομίζω ότι αυτό θα είναι ένα πρώτο βήμα για να βρεθεί μια εφικτή λύση.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, το πρώτο μου ερώτημα -το οποίο ξαναλέω ότι δεν το θέτω εγώ, αλλά το έθεσε η ζωή τις τελευταίες είκοσι μέρες ήταν πολύ συγκεκριμένο. Ο χώρος έχει πιάσει τρεις φορές φωτιά! Φανταστείτε να μένετε στα Άνω Πατήσια και από κάτω σας εγκαταλειμμένος βιομηχανικός χώρος, ο οποίος ανήκει στο Υπουργείο Οικονομικών, να έχει πιάσει τρεις φορές φωτιά.

Το ότι Υπουργείο Οικονομικών δεν μπορεί να διαχειριστεί αυτόν τον χώρο το αποδείξατε. Τι άλλο πρέπει να γίνει; Πρέπει να καούν δύο οικοδομικά τετράγωνα μαζί με την εριουργία; Δεν μπορείτε να τον διαχειριστείτε αυτόν τον χώρο.

Και πάλι θα μπούμε σε μια περίοδο που θα εγκαλεί τον κόσμο αν καθάρισε τα οικόπεδά του. Ποιος θα εγκαλεί τον κόσμο να καθαρίσει τα οικόπεδά του, ένα Υπουργείο Οικονομικών που αφήνει να καίγεται βιομηχανική κληρονομιά μέσα στα Πατήσια; Μέσα στο κέντρο της πόλης καίγεται βιομηχανική κληρονομιά! Και δεν μου απαντήσατε καν στο απλό, πότε θα καθαρίσετε τον χώρο. Δεν είναι ιδιαίτερα πολύπλοκο ζήτημα το πότε θα καθαριστεί ο χώρος. Ο χώρος θα πρέπει να έχει ήδη καθαριστεί από την πρώτη πυρκαγιά. Πλέον μετράμε τρεις.

Αυτό είναι το πρώτο ζήτημα το οποίο πρέπει να σας θέσω ξανά. Δεν απαντήσατε σε αυτό. Και άμα θέλετε, μπορείτε να το λύσετε αύριο το πρωί, να έχει καθαριστεί ο χώρος.

Όντως υπάρχουν ζητήματα τα οποία είναι δύσκολα, που σχετίζονται με την βιομηχανική κληρονομιά κ.λπ.. Υπάρχουν, όμως, και κάποια πράγματα που είναι πολύ απλά, κύριε Υπουργέ, και είναι πολύ απλό το πόσα τετραγωνικά μέτρα πρασίνου ανά κάτοικο αντιστοιχούν στην περιοχή. Είναι τρία τετραγωνικά μέτρα πρασίνου ανά κάτοικο. Το όριο που έχει θέσει ο Παγκόσμιος Οργανισμός Υγείας για να είναι βιώσιμη μια πόλη είναι τα εννιά. Είμαστε τρεις φορές κάτω από αυτό.

Άρα μία κυβέρνηση το πρώτο που κάνει, όταν έχει μάλιστα στο πιάτο τη λύση, είναι να προχωρήσει ένα ζήτημα για να έχει η περιοχή περισσότερο πράσινο. Ποια είναι αυτή η λύση; Να μεταβιβαστεί χωρίς αντίτιμο από τα ΕΑΣ στον Δήμο Αθηναίων.

Προφανώς και υπάρχουν ευθύνες από τον δήμο για το ότι φτάσαμε εδώ από τις διοικήσεις του 2016 - 2018, που δεν προχώρησαν την απαλλοτρίωση. Προφανώς και υπάρχουν ευθύνες. Αλλά αν εσείς έχετε την πολιτική βούληση και αφού πλέον ο δήμος, μετά το κίνημα των κατοίκων, λέει ότι διεκδικεί τον χώρο, αν εσείς έχετε την πολιτική βούληση, μπορείτε να τον δώσετε τον χώρο και μπορείτε να τον δώσετε τον χώρο, γιατί σας λέω ότι υπάρχουν πάρα πολλά παραδείγματα, και με τα λιπάσματα, και με τον ασύρματο, και με το Σκοπευτήριο Καισαριανής, και στη Θεσσαλονίκη, και στην Πάτρα, που έχουν παραχωρηθεί τέτοιοι δήμοι στην αυτοδιοίκηση.

Και υπάρχει και χρηματοδοτικό εργαλείο, που είναι το Πράσινο Ταμείο -το ξέρετε πολύ καλά. Το Πράσινο Ταμείο είναι ένα χρηματοδοτικό εργαλείο ακριβώς γι’ αυτά τα ζητούμενα. Άρα αν υπάρχει πολιτική βούληση μπορεί να προχωρήσει και ο χώρος πρασίνου, που είναι ζωτικής σημασίας για τη γειτονιά, και η προστασία της βιομηχανικής κληρονομιάς.

Και επιτρέψτε μου μια τελευταία παρατήρηση, γιατί ο χώρος έχει και μια ιδιαιτερότητα, κύριε Υπουργέ, είναι και χώρος ιστορικής μνήμης. Το καλοκαίρι του 1944 μετά το Μπλόκο της Καλογρέζας στον συγκεκριμένο χώρο έγινε μια μάχη με τους κατακτητές και συνεργάτες των ναζί, στην οποία δολοφονήθηκαν και μέλη του ΕΛΑΣ και της ΕΠΟΝ. Άρα είναι και ένας χώρος ιστορικής μνήμης για τη γειτονιά, για μια γειτονιά που έχτισαν πρόσφυγες και πρέπει να μείνει όρθιος και να διατηρηθεί και η ιστορική μνήμη μαζί και με τη σχολική στέγη, και με τη βιομηχανική κληρονομιά, και με το πράσινο.

Αλλά σας ξαναλέω, το πιο κρίσιμο αυτή τη στιγμή πέρα από όλα τα άλλα είναι ο χώρος να καθαριστεί χθες, κύριε Υπουργέ. Είναι να καθαριστεί χτες. Δεν γίνεται την άλλη εβδομάδα να ξανασυζητάμε αν θα έχουμε πυρκαγιά, ξαναλέω, μέσα σε κατοικημένη περιοχή, μέσα στον αστικό ιστό, στα Άνω Πατήσια.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ.

Νομίζω, κύριε Ηλιόπουλε, ότι από την απάντηση που σας έθεσα και τα δεδομένα που ανέφερα, και χρονολογικά, όσο μπορούσα πιο συμπυκνωμένα, για να περιγράψουμε κάτι που κι εσείς νομίζω το αποδέχεστε, ότι για να υπάρξει οποιαδήποτε λύση στο θέμα που αναφέρετε στο σώμα της ερώτησής σας πρέπει πρώτον, να έχουμε σαφή καταγραφή της νομικής διαδικασίας που βρισκόμαστε σήμερα με τις διοικητικές ιδιαιτερότητες που υπάρχουν –ΕΑΣ, δήμος, Υπουργείο Πολιτισμού, εν εξελίξει ρυμοτομική διαδικασία.

Θέλω να πω ότι εδώ, για να μπορέσουμε να κάνουμε μια σοβαρή και υπεύθυνη συζήτηση, θα πρέπει όλα αυτά να αποκρυσταλλωμένα, ότι είναι ένα σύνθετο νομικό και διοικητικό περιβάλλον, το οποίο αν δεν το αντιληφθούμε και θεωρήσουμε ότι είναι κάτι πάρα πολύ απλό στο να προχωρήσει η διαδικασία νομίζω ότι δεν συνάδει με τη διοικητική και τη νομική τάξη.

Οπότε αντιλαμβανόμενοι όλη αυτή τη συνθετότητα και την εξέλιξη της διαδικασίας μέχρι σήμερα, με όσα έχουν γίνει, με δικαστικές αποφάσεις που έχουν μεσολαβήσει, με αποφάσεις του δήμου που υπήρξαν, με τη διαδικασία που υπάρχει σε εκκρεμότητα στο πλαίσιο του Υπουργείου Πολιτισμού, αντιλαμβάνεστε ότι οποιαδήποτε άλλη απάντηση θα ήταν ανεύθυνη εκ μέρους του Υπουργείου Εθνικής Οικονομίας και Οικονομικών.

Αυτό που εγώ είπα είναι ότι αντιλαμβανόμενοι όλη αυτή τη διαδικασία που υπάρχει, και σε νομικό και σε διοικητικό επίπεδο, το ορθό είναι να φροντίσουμε να δούμε, με μια καλόπιστη και παραγωγική συζήτηση, αντιλαμβανόμενοι τις ανάγκες που υπάρχουν και σε θέματα ασφάλειας. Εγώ δεν υποβάθμισα αυτό που είπατε στην πρωτολογία σας σε σχέση με θέματα ασφάλειας. Και όπου εκεί υπάρχει ανάγκη περαιτέρω διαδικασιών, αυτή θα γίνει, στο μέτρο, όμως, που αφορά στην ΕΑΣ, το αντιλαμβάνεστε.

Αυτό μπορώ να σας πω εγώ αυτήν τη στιγμή. Δεν μπορώ να απαντήσω εκ μέρους όλων των υπολοίπων υπηρεσιών, γιατί θα ήταν και ανεύθυνο και για μένα και για την απάντηση που σας δίνω. Οπότε εγώ αυτό που λέω είναι ότι στο μέτρο μιας σύνθετης νομικής και διοικητικής διαδικασίας οφείλουμε να προσπαθήσουμε να βρούμε μια λύση, η οποία θα λαμβάνει υπ’ όψιν τις ανάγκες των κατοίκων και θέματα διακινδύνευσης που θέσατε προηγουμένως. Και νομίζω ότι αυτός θα είναι ένας σοβαρός τρόπος για να αντιμετωπίσουμε υπεύθυνα ένα σημαντικό θέμα που αφορά τους κατοίκους περιοχής και όχι μόνο, και με όποια άλλη διάσταση θέσατε και εσείς στη δευτερολογία σας.

Νομίζω ότι πιο σαφής και οριοθετημένη βάσει των δεδομένων απάντηση δεν θα μπορούσαμε να σας δώσουμε με το υπάρχον νομικό και διοικητικό πλαίσιο που υφίσταται.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 755/31-3-2025 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευής Δάγκα προς τον Υπουργό Εσωτερικών με θέμα: «Για την κτιριακή κατάσταση στα σχολεία της Αττικής πέντε χρόνια μετά τον σεισμό του 2019 στην Αττική».

Κυρία Δάγκα, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Υπουργέ, βρισκόμαστε στον έκτο χρόνο μετά τον σεισμό του Ιούλη του 2019 και σχολικά κτίρια στην Αττική παραμένουν σεισμόπληκτα. Μιλάμε τώρα για το 2025. Ένα παράδειγμα θα σας φέρω: 11ο Δημοτικό Αιγάλεω και 11ο Νηπιαγωγείο στο Αιγάλεω, τώρα, μετά από έξι χρόνια, βρίσκεται σε φάση ολοκλήρωσης η μελέτη για την ανακατασκευή του.

Αυτό είναι ευθύνη της Κυβέρνησης της Νέας Δημοκρατίας, γιατί πρώτον με ευθύνη διαχρονικά όλων των κυβερνήσεων έχετε πετάξει το μπαλάκι της αρμοδιότητας για τη συντήρηση και τον έλεγχο των σχολικών κτιρίων στους δήμους, χωρίς ούτε να εξασφαλιστεί η αναγκαία κρατική χρηματοδότηση ούτε η στελέχωσή τους με μόνιμο προσωπικό όλων των αναγκαίων ειδικοτήτων.

Και την ίδια στιγμή μιλάμε για τον ρόλο της ΚτΥπ, που επί της ουσίας θεωρείται ότι έχει παρεμπίπτουσα αρμοδιότητα, η οποία αξιοποιήθηκε ουσιαστικά και με τον σεισμό του 2019, γιατί δεν μπορούσαν οι υπηρεσίες των δήμων να ανταποκριθούν, να διενεργήσουν τον πρωτοβάθμιο οπτικό έλεγχο κ.λπ..

Ιδιαίτερα, όμως, μας προκαλεί ανησυχία η απάντηση που έδωσε η Γενική Διεύθυνση Αντιμετώπισης Φυσικών Καταστροφών που υπάγεται στο Υπουργείο Υποδομών, ότι διαπιστώθηκε ότι μεγάλος αριθμός κτιρίων από αυτά που χαρακτηρίστηκαν στον πρωτοβάθμιο έλεγχο μη κατοικήσιμα, είχαν χαρακτηριστεί ακατάλληλα για χρήση, «κίτρινα», από τον σεισμό του 1999 και δεν είχαν εκδοθεί οι απαιτούμενες άδειες επισκευής για την αποκατάστασή τους και συνεπώς εξακολουθούσαν να είναι ακατάλληλα για χρήση.

Και βέβαια, τα λέμε αυτά, γιατί σε σχέση με το πολυδιαφημιζόμενο πρόγραμμα των σεισμικών ελέγχων που ανατέθηκε στο ΤΕΕ πάει με ρυθμούς χελώνας, με βήμα σημειωτόν. Δεύτερον, αφορά πρωτοβάθμιους ελέγχους και βέβαια ούτε λόγος μπορεί να γίνεται για δευτεροβάθμιους ελέγχους που εξετάζουν την στατικότητα του κτιρίου. Τρίτον, η επιλογή των σχολείων έγινε με κλήρωση, δηλαδή χωρίς κανένα επιστημονικό κριτήριο. Και προφανώς, δεν υπήρξε καμία έκτακτη χρηματοδότηση προς τους δήμους, ώστε να κάνουν τις αναγκαίες παρεμβάσεις που απαιτούνται μετά τους ελέγχους.

Το θέμα είναι ότι ακόμα και το πρόγραμμα που ισχυρίζεται η Κυβέρνηση ότι μπορεί να αντιμετωπίσει επιμέρους παρεμβάσεις, τα 250 εκατομμύρια ευρώ από το πρόγραμμα «Μαριέττα Γιαννάκου» δεν φτάνουν να καλύψουν ούτε τις μεγάλες ανάγκες σε παρεμβάσεις σε αύλιους χώρους και σε τουαλέτες. Πολύ περισσότερο αφορά έναν ορισμένο αριθμό σχολείων, όταν πάνω από τα μισά σχολικά κτίρια έχουν ανεγερθεί είτε με τον κανονισμό του 1985 είτε με κανέναν κανονισμό, είναι παλιά, υποσυντηρημένα και βέβαια, σοβαρά καταπονημένα.

Με βάση αυτά ερωτάται η Κυβέρνηση: Σε πόσα από τα 164 σχολεία που καταγράφηκαν σημαντικές ζημιές το 2019 έχουν γίνει όλες οι αναγκαίες παρεμβάσεις; Πόσα από τα υπόλοιπα 2.171 σχολεία στην Αττική έχουν ελεγχθεί έκτοτε και τι σχέδιο παρεμβάσεων έχει υλοποιηθεί; Και τρίτον, τι μέτρα θα πάρει το Υπουργείο για την άμεση αντιμετώπιση ζημιών και την ανέγερση σύγχρονων ασφαλών κτιρίων με βάση τις προδιαγραφές του νέου αντισεισμικού κανονισμού;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, διάβασα με πάρα πολλή προσοχή κάθε λέξη της ερωτήσεώς σας και έδωσα ιδιαίτερη βάση και στις ερωτήσεις που θέτετε. Το θέμα της κτιριακής κατάστασης των σχολείων και της αναβάθμισης των σχολείων για την Κυβέρνηση της Νέας Δημοκρατίας είναι ένα ζήτημα πρώτης προτεραιότητας. Όμως, επιτρέψτε μου να σας πω ότι ο τρόπος και το περιεχόμενο της ερώτησής σας απαξιώνει τον καθημερινό αγώνα εκατοντάδων αντιδημάρχων σε ολόκληρη τη χώρα, στελεχών της πρωτοβάθμιας και της δευτεροβάθμιας εκπαίδευσης που συνεργάζονται με στελέχη της αυτοδιοίκησης, για να αντιμετωπίσουν καθημερινές ανάγκες στα σχολεία.

Άρα, λοιπόν, ξεκινώ λέγοντας ότι είναι πάρα πολύ άσχημο να κινδυνολογούμε και να μηδενίζουμε το κόπο ανθρώπων που σε κάθε γωνιά της πατρίδας μας, στα σχολικά μας συγκροτήματα προσπαθούν να αναβαθμίσουν τα σχολεία, για να έχουμε τα σχολεία που θέλουμε. Και το λέω αυτό, διότι δεν πρέπει να περνάμε και να απαξιώνουμε ότι η Κυβέρνηση της Νέας Δημοκρατίας την τελευταία εξαετία έχει διαθέσει πάνω από 180 εκατομμύρια όσον αφορά το Υπουργείο Εσωτερικών για συντήρηση σχολικών κτιρίων σε όλη την Ελλάδα. Και μάλιστα, σε αυτό το ποσό έρχονται να προστεθούν και κονδύλια που έρχονται από το πρόγραμμα «Φιλόδημος ΙΙ» και κονδύλια που έρχονται από το πρόγραμμα «Αντώνης Τρίτσης», τα οποία ξεπερνούν τα 137 εκατομμύρια για ολόκληρη τη χώρα.

Όμως, θέλω να σας δώσω συγκεκριμένες απαντήσεις στα ερωτήματά σας. Στους δήμους του Νομού Αττικής έχουν κατανεμηθεί από τους ΚΑΠ για το 2024 ένα συνολικό ποσό ύψους 27.370.000 ευρώ και ποσό ύψους 9,5 εκατομμυρίων για την επισκευή και συντήρηση σχολικών μονάδων, ενώ τα ίδια ποσά έχουν προγραμματιστεί και για το 2025. Επίσης, θέλω να πω ότι σε πάρα πολλές περιοχές έχουν γίνει ήδη και στη δευτερολογία μου θα σας πω και συγκεκριμένα.

Για το πρόγραμμα «Τρίτσης» υπήρξε συγκεκριμένη πρόσκληση για δράσεις για υποδομές που χρήζουν αντισεισμικής προστασίας και μάλιστα για τους Δήμους Ραφήνας, Πικερμίου, Ηρακλείου, Ελληνικού-Αργυρούπολης, Αλίμου, Μάνδρας-Ειδυλλίας κ.λπ..

Και αναφορικά με τους ελέγχους που διενεργήθηκαν μετά τον σεισμό της 19ης Ιουλίου του 2019, η ΚτΥπ προχώρησε στη σύσταση κλιμακίων μηχανικών που διενήργησαν από την ίδια μέρα του σεισμού επιτόπιους ελέγχους για τον πρωτοβάθμιο μετασεισμικό έλεγχο. Από τους διακόσιους ενενήντα ελέγχους που διενεργήθηκαν τον Αύγουστο και Σεπτέμβριο του 2019 προέκυψε ότι ένα μικρό ποσοστό ήταν σε μέτρια έως κακή κατάσταση. Και γι’ αυτά τα σχολεία θέλω να σας πω ότι από το Ταμείο Ανάκαμψης και Ανθεκτικότητας, που εσείς κατακρίνετε, είχαμε έναν προϋπολογισμό άλλα 32,5 εκατομμύρια ευρώ και οι αρμόδιες υπηρεσίες των Υπουργείων Κλιματικής Κρίσης και Πολιτικής Προστασίας, Παιδείας, Θρησκευμάτων και Αθλητισμού, Υγείας, Προστασίας του Πολίτη σε συνεργασία με την ΚΕΔΕ προχώρησαν σε μια πλατφόρμα η οποία λειτουργεί από τις 6 Νοεμβρίου του 2023 έως και τις 8 Μαρτίου του 2024 και από τις 30 Δεκεμβρίου 2024 μέχρι τις 28 Φεβρουαρίου 2025.

Για την Περιφέρεια Αττικής -για να απαντήσω στο ερώτημά σας- έχουν καταχωρηθεί 8.530 εγγραφές, από τις οποίες οι 3.714 αφορούν σε εκπαιδευτήρια, γιατί το πρόγραμμα αυτό αφορούσε γενικότερα δημόσια κτίρια. Άρα, λοιπόν, το 43,5% των κτιρίων ήταν εκπαιδευτήρια. Και σύμφωνα με το επικαιροποιημένο πρόγραμμα του προσεισμικού ελέγχου ξεκίνησαν στις 17 Ιουλίου του 2024 έλεγχοι σε κτίρια που στεγάζονται εκπαιδευτήρια, νοσοκομεία, υπηρεσίες της Ελληνικής Αστυνομίας, του Πυροσβεστικού Σώματος. Για την Περιφέρεια Αττικής τα ολοκληρωμένα δελτία πρωτοβάθμιου προσεισμικού ελέγχου σχολικών κτιρίων ανέρχονται σε 3.785. Στη δευτερολογία μου θα αναφερθώ και σε συγκεκριμένα σχολικά συγκροτήματα και στη λειτουργία τη σημερινή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κυρία Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Πάντως, κύριε Υπουργέ, αυτός που απαξιώνει τις τεχνικές υπηρεσίες των δήμων που παραμένουν τραγικά υποστελεχωμένες, αυτός που απαξιώνει την όποια προσπάθεια γίνεται χωρίς κονδύλια, για να μπορέσουν να φέρουν σε πέρας οι δήμοι τη συντήρηση και τον έλεγχο των σχολικών κτιρίων είναι η ίδια η Κυβέρνηση της Νέας Δημοκρατίας.

Δηλαδή, εσείς τώρα μας λέτε ότι με 9,5 εκατομμύρια ευρώ για τη συντήρηση των σχολικών κτιρίων μπορούν να καλυφθούν οι ανάγκες για 3.080 σχολικά κτίρια.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** 180 στην εξαετία.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ναι, εγώ σας λέω 9,5 εκατομμύρια τον χρόνο για τη συντήρηση 3.080 σχολικών κτιρίων.

Και εμείς θέτουμε το εξής ερώτημα: Δηλαδή, τι θα γίνει με τις σχολικές μονάδες στον Δήμο Αιγάλεω, που παραμένουν επί έξι χρόνια σεισμόπληκτα και δεν έχει γίνει τίποτα; Τι θα γίνει με το 2ο ΓΕΛ Πετρούπολης, που σας έχει απευθυνθεί ο Δήμος Πετρούπολης και εμείς με συγκεκριμένη ερώτηση, για να μη στεγάζεται σε κοντέινερ και να επισπευσθούν οι διαδικασίες για την ανακατασκευή του; Ή δεν μπορεί να υποτιμάμε το γεγονός ότι στον Δήμο Χαϊδαρίου, όταν έγινε ο σεισμός τότε, ήταν διοίκηση η Λαϊκή Συσπείρωση κι έτρεχε όλες τις διαδικασίες γρήγορα, για να μπορέσουν να ολοκληρωθούν έγκαιρα τα αναγκαία μέτρα για την αντιμετώπιση των ζημιών που γίνανε.

Και εδώ δεν μιλάμε μόνο για τα σχολικά κτίρια και την εκρηκτική κατάσταση που έχει διαμορφωθεί. Μιλάμε για τα σχολικά κτίρια τα οποία είναι ήδη υποσυντηρημένα, παλιά και βέβαια, έχουν επιβαρυνθεί πάρα πολύ.

Συγγνώμη, αλλά πρόσφατο είναι το παράδειγμα που στο 1ο Δημοτικό Περιστερίου έπεσαν οι σοβάδες και τραυματίστηκε η εκπαιδευτικός. Εκεί τι μέτρα παίρνει το Υπουργείο για να μπορέσει να εξασφαλιστεί σύγχρονη και ασφαλής στέγη για όλα τα παιδιά;

Στο 19ο Δημοτικό Σχολείο Αιγάλεω έπεσε τμήμα από το ταβάνι και πάλι καλά ήταν η ώρα του διαλείμματος και δεν υπήρξε κάποιο άλλο ατύχημα. Για να μη συζητήσω για άλλα παλιότερα περιστατικά που έχουν συμβεί συνολικότερα.

Βέβαια, το τρίτο ζήτημα είναι, Υπουργέ, ότι εδώ μιλάμε για σχολικά κτίρια τα οποία πλέον συστεγάζονται. Μόνο στη Γ΄ Αθήνας μιλάμε για τριάντα τρία νηπιαγωγεία και τέσσερα δημοτικά με εικοσιπεντάρια και εικοσιεπτάρια τμήματα, που σε αυτά πρέπει να ειπωθεί τι ακριβώς θα γίνει.

Η ερώτηση που σας καταθέσαμε ήταν πάρα πολύ συγκεκριμένη:

Με βάση τα στοιχεία που έχετε, σε πόσα από τα εκατόν εξήντα τέσσερα σχολεία που καταγράφηκαν ζημιές έχουν γίνει οι αναγκαίες παρεμβάσεις, γιατί είναι πρόσφατο και το 1ο ΕΠΑΛ Νέας Φιλαδέλφειας, οι εξελίξεις που είχαμε.

Πόσα από τα υπόλοιπα σχολεία στην Αττική έχουν ελεγχθεί έκτοτε και τι σχέδιο παρεμβάσεων έχει υλοποιηθεί.

Τι μέτρα θα πάρετε για να εξασφαλίσετε γενναία κρατική χρηματοδότηση για την ανέγερση σύγχρονων και ασφαλών σχολικών κτιρίων για να καλύπτονται οι σύγχρονες μορφωτικές ανάγκες των παιδιών το 2025.

Αυτά είναι τα ερωτήματα που σας θέσαμε. Από εκεί και πέρα, περιμένουμε τις απαντήσεις στα συγκεκριμένα ερωτήματα που υπάρχουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κατ’ αρχάς, για να μην υπάρχει παραπληροφόρηση, είπαμε ότι 30 εκατομμύρια είναι η ετήσια δαπάνη για τη συντήρηση σχολικών κτιρίων και έχουμε και για έργα και επενδυτικές δραστηριότητες 140 εκατομμύρια. Μόνο για τον Νομό Αττικής είναι 27.370.000. Όσον αφορά τις συντηρήσεις μόνο, είναι 9,5 εκατομμύρια για την Αττική. Τα 30 εκατομμύρια είναι για ολόκληρη τη χώρα.

Στην πρωτολογία μου σας ανέφερα τις δράσεις και τα ποσά που το Υπουργείο Εσωτερικών διανέμει τα τελευταία χρόνια στους δήμους της Αττικής. Συγκεκριμένα θέλω να σας πω, όμως, τα εξής, διότι αναφερθήκατε σε δήμους και θέλω να σας απαντήσω για δήμους.

Παραδείγματος χάριν, στον Δήμο Αχαρνών το 6ο και 10ο Δημοτικό Σχολείο μετά τον σεισμό πραγματοποιήθηκαν επισκευές τοιχοποιίας, επιχρισμάτων από ρηγματώσεις.

Τον Νοέμβριο του 2024, δηλαδή λίγους μήνες πριν, λόγω ρωγμών στην τοιχοποιία, κρίθηκε αναγκαία η διακοπή λειτουργίας του σχολείου για προληπτικούς λόγους και το εκπαιδευτικό και μαθητικό δυναμικό μεταφέρθηκε σε άλλη σχολική μονάδα για διά ζώσης διδασκαλία μέχρι να ολοκληρωθούν τα πορίσματα των αρμοδίων υπηρεσιών.

Στο 8ο Δημοτικό Σχολείο προχώρησαν εργασίες του ίδιου δήμου, όπως αποκατάσταση αποκολλημένων σοφάδων, επισκευή επιχρισμάτων και κουφωμάτων.

Στο 1ο Δημοτικό Σχολείο Θρακομακεδόνων -θυμάστε το 1999 στους Θρακομακεδόνες- πραγματοποιήθηκαν εκτεταμένες εργασίες επισκευής της τοιχοποιίας σε όλη την περίμετρο του διδακτηρίου.

Στο 1ο Λύκειο Αχαρνών επισκευή προαυλίου χώρου λόγω καθίζησης, αποκατάσταση εξωτερικών ρωγμών, αντικατάσταση καυστήρα, υαλοπινάκων κ.λπ..

Στον Δήμο Ηρακλείου Αττικής, το 4ο και το 5ο Δημοτικό και το 1ο Γυμνάσιο μετά τον σεισμό κρίθηκαν ακατάλληλα κτίρια προς χρήση. Ωστόσο, το 2022 και τον Μάρτιο του 2023 ολοκληρώθηκαν οι εργασίες για την αποκατάσταση των κτιρίων και δόθηκαν προς ασφαλή χρήση με τα αντίστοιχα πρωτόκολλα διοικητικής παραλαβής.

Στον Δήμο Χαϊδαρίου τα έξι σχολεία που κρίθηκαν ακατάλληλα προς χρήση ήταν το 1ο, το 5ο και το 6ο Δημοτικό Σχολείο, το 4ο και το 6ο Γυμνάσιο και το 1ο ΕΠΑΛ και ΙΕΚ, τα οποία μετά από σχετική μελέτη από την τεχνική υπηρεσία του δήμου και υλοποιήσεις συμβάσεων έργων αποκατάστασης ύψους 190.000 ευρώ, τα σχολεία παραδόθηκαν σε χρήση στους μαθητές και στους καθηγητές τους.

Αναφερθήκατε και στο Αιγάλεω. Το 1ο Γυμνάσιο Αιγάλεω που επλήγη από τον σεισμό του 2019 με απόφαση του Διευθυντή Δευτεροβάθμιας Εκπαίδευσης μεταστεγάστηκε -μετά την ολοκλήρωση των απαραίτητων εργασιών- στις εγκαταστάσεις του πρώην 6ου Δημοτικού Σχολείου Αιγάλεω και λειτουργεί σε πρωινό ωράριο. Το Εσπερινό Γυμνάσιο Αιγάλεω, και το Εσπερινό ΓΕΛ με απόφαση του Διευθυντή Εκπαίδευσης μεταστεγάστηκαν στο 4ο ΓΕΛ Αιγάλεω, το οποίο πληροί τις απαραίτητες προϋποθέσεις στέγασης και χωρητικότητας.

Επίσης, κρίθηκε επιτακτική η ανάγκη κατεδάφισης του παλαιού κτιρίου και ανέγερσης νέου κτιρίου στο οποίο θα στεγαστούν το 1ο Γυμνάσιο, το Εσπερινό Γυμνάσιο και το Εσπερινό Λύκειο Αιγάλεω, καθώς και η ανακαίνιση των όψεων του πρώην 8ου Γυμνασίου. Το νέο κτίριο θα μπορεί να ανταποκριθεί στις σύγχρονες παιδαγωγικές απαιτήσεις, να καλύψει τις εκπαιδευτικές ανάγκες του μεγάλου αριθμού μαθητών που φοιτούν. Αυτές οι εργασίες έχουν δρομολογηθεί από τον Δήμο Αιγάλεω, καθώς το έργο έχει ενταχθεί στο Πρόγραμμα «Τρίτσης» που ανέφερα στην πρωτολογία μου συνολικής δαπάνης 6,5 εκατομμυρίων ευρώ με ΦΠΑ.

Να πάμε λίγο στον Δήμο Αθηναίων; Μετά τον σεισμό της 19ης Ιουλίου του 2019, η τεχνική υπηρεσία του Δήμου Αθηναίων, με τη βοήθεια σε συνεργασία με την ΚΤΥΠ, προέβη σε αντισεισμικό έλεγχο όλων των σχολικών μονάδων του Δήμου Αθηναίων. Ο έλεγχος αφορούσε εκατόν σαράντα οκτώ νηπιαγωγεία, εκατόν τριάντα τρία δημοτικά, πενήντα πέντε γυμνάσια, πενήντα ένα λύκεια, έντεκα ΕΠΑΛ. Όλα τα κτίρια και τα σχολεία κρίθηκαν ως μη επικίνδυνα και κατάλληλα για τη χρήση τους.

Ειδικότερα, το 2ο Πειραματικό Γυμνάσιο επί των οδών Τσόχα και Φιλήμονος, πλέον 2ο Πρότυπο Γυμνάσιο, αποτελεί ιδιοκτησία της ΚΤΥΠ Α.Ε. και τυχόν παρεμβάσεις στο πλαίσιο του ελέγχου πραγματοποιούνται από την ίδια την ΚΤΥΠ. Επιπλέον, ο Δήμος Αθηναίων έχει καταχωρήσει από το 2024 τα στοιχεία των σχολείων στην πλατφόρμα απογραφής κτιρίων για προσεισμικό έλεγχο του ΟΑΣΠ που ανέφερα προηγουμένως.

Επιπλέον, διότι το αναφέρετε στην επίκαιρη ερώτησή σας, ο Δήμος Αθηναίων προχώρησε στην προσωρινή μεταστέγαση του ΕΕΕΕΚ Κωφών και Βαρήκοων Αθηνών στις αίθουσες του 6ου ΕΠΑΛ Αθηνών που παραχωρήθηκαν έως την αποπεράτωση των εργασιών στο κτίριο που στεγάζεται το ΕΕΕΕΚ Κωφών και Βαρήκοων Αθηνών στην οδό Ζαχάρωφ 1. Παράλληλα, ο Δήμος Αθηναίων εξετάζει τη δυνατότητα εξεύρεσης κτιρίου για την προσωρινή στέγαση του ΕΕΕΕΚ Κωφών με τη διενέργεια της απαραίτητης διαδικασίας μίσθωσης.

Και επειδή αναφέρεστε και για την περιοχή του Ζωγράφου, πρόσφατα υπήρξε πρόθεση χρηματοδότησης για ένα ιστορικό κτίριο της περιοχής του Ζωγράφου, για χρηματοδότηση και επισκευή του κτιρίου που κρίθηκε απαραίτητο σε συνεργασία με τον Δήμο Ζωγράφου.

Αυτό που θέλω να τονίσω είναι ότι εμείς δεν κινδυνολογούμε και δεν αφήνουμε να υπάρχει κανένας απολύτως κίνδυνος. Με την πρώτη μεταστεγάζεται ένα σχολικό κτίριο σε συνεργασία με την πρωτοβάθμια και δευτεροβάθμια εκπαίδευση, με την ΚΤΥΠ, με την τοπική αυτοδιοίκηση.

Από εκεί και πέρα, νομίζω ότι αδικείτε και τα στελέχη των δήμων με το να απαξιώνετε και τη δουλειά τους. Είναι κάτι διαφορετικό αυτό το οποίο αναφέρετε με τη δουλειά τη σημαντική που κάνουν σε κάθε δημαρχείο, σε κάθε δήμο σε κάθε πρωτοβάθμια και δευτεροβάθμια εκπαίδευση και κυρίως μέσα στα σχολεία από τους ίδιους τους εκπαιδευτικούς, από τους ίδιους τους μαθητές, από τους ίδιους τους συλλόγους γονέων και κηδεμόνων, από τις ίδιες τις ενώσεις γονέων, που δίνουμε ιδιαίτερη βαρύτητα στην άποψή τους, στην κρίση τους και αμέσως προχωράμε σε κινήσεις που απαιτούνται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την δέκατη τρίτη υπ’ αριθμόν 760/31-3-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Εσωτερικώνμε θέμα: «Να γίνουν όλοι οι απαραίτητοι έλεγχοι και οι απαιτούμενες επισκευές, ώστε με ασφάλεια να παραδοθεί σε μαθητές και εκπαιδευτικούς το Γυμνάσιο Νέας Αλικαρνασσού στο Ηράκλειο της Κρήτης».

Ελάτε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, εδώ και πάνω από τρεις βδομάδες, μετά την επικίνδυνη καθίζηση που έχει υποστεί το κτίριο στο Γυμνάσιο Αλικαρνασσού, για την οποία μάλιστα έχουμε καταθέσει και σχετική ερώτηση, μαθητές, εκπαιδευτικοί και γονείς βρίσκονται σε μεγάλη αναστάτωση, η οποία διαρκώς εντείνεται σε βάρος της ασφάλειας και των μορφωτικών δικαιωμάτων των μαθητών. Συγκεκριμένα, όλο αυτό το διάστημα και πριν κατατεθεί η επίκαιρη ερώτηση του κόμματός μας, δεν είχε γίνει καμία ενέργεια από τη δημοτική αρχή και τις υπηρεσίες της στο σχολείο εκτός από το κλείσιμο, μια αυτοψία και κάποιες γραφειοκρατικές διαδικασίες, ώστε να διαπιστωθεί το μέγεθος του προβλήματος, τι και πόσο καιρό χρειάζεται για να αποκατασταθεί πλήρως.

Αν δεν υπήρχε η καθολική αντίδραση γονέων, εκπαιδευτικών της Ένωσης Γονέων Ηρακλείου με κινητοποίηση στη δευτεροβάθμια εκπαίδευση και στο Δημοτικό Συμβούλιο Ηρακλείου, καμία λύση δεν είχε σκοπό να δώσει η Κυβέρνηση, η δημοτική αρχή τουλάχιστον για φέτος. Η χρονιά θα περνούσε με ένα Webex και από Σεπτέμβρη βλέπουμε. «Βλέποντας και κάνοντας». Γι’ αυτό καταθέσαμε και τη σχετική επίκαιρη ερώτηση την οποία συζητάμε.

Μάθαμε τελικά ότι ξεκίνησαν οι εργασίες αποκατάστασης στο γυμνάσιο της Νέας Αλικαρνασσού. Τα παιδιά της πρώτης γυμνασίου ξεκίνησαν και εκείνα μαθήματα στις οκτώ αίθουσες που εξασφάλισε ο δήμος για αυτόν τον σκοπό, τέσσερις στο επιμελητήριο και τέσσερις στο ΕΠΑΛ Νέας Αλικαρνασσού, αφορά την εκ περιτροπής φιλοξενία μαθητών, για την οποία, όμως όμως, διαφωνούν και οι γονείς και οι μαθητές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Απέναντι σε αυτήν την κατάσταση, μαζικά και αποφασιστικά, το σύνολο της εκπαιδευτικής κοινότητας του σχολείου, διεκδικεί να σταματήσει το Webex -το έχουμε βρει τώρα και το κάνουμε- καθώς υπάρχουν σοβαρές και αρνητικές συνέπειες για το σύνολο των μαθητών, ενώ πολλαπλά επιβαρύνονται οι εβδομήντα μαθητές που παρακολουθούν το τμήμα ένταξης ή υποστηρίζονται από παράλληλη στήριξη.

Το σύνολο της σχολικής κοινότητας απαιτεί να στεγαστούν άμεσα τα παιδιά σε νέο ασφαλές κτίριο και να ιδρυθεί επιτέλους ένα νέο γυμνάσιο στη Νέα Αλικαρνασσό, μιας και το υφιστάμενο -ενώ η πρόβλεψη είναι για μόνο διακόσιους πενήντα μαθητές- στεγάζει σήμερα περίπου τετρακόσιους ενενήντα μαθητές, δηλαδή σχεδόν τους διπλάσιους, αφού στην περιοχή της Αλικαρνασσού λειτουργούν πέντε δημοτικά που τροφοδοτούν αυτό το μοναδικό γυμνάσιο.

Παρά τη σοβαρή ολιγωρία που βαραίνει τη δημοτική αρχή του Ηρακλείου, που αυτή τη στιγμή δεν υπάρχει ένα χρονοδιάγραμμα αποπεράτωσης όλων των αναγκαίων εργασιών για ασφαλή επάνοδο των μαθητών, η συνολική επικίνδυνη κατάσταση των σχολικών υποδομών, βαραίνει εσάς, την Κυβέρνηση, καθώς λόγω της χρόνιας υποχρηματοδότησης, άρα και της υποσυντήρησης, έχει διαμορφωθεί μια επικίνδυνη κατάσταση για μαθητές και εκπαιδευτικούς.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Χαρακτηριστικά να αναφέρουμε ότι εδώ και τουλάχιστον είκοσι χρόνια δεν έχει χτιστεί νέο σχολείο στον Δήμο Ηρακλείου. Και φυσικά δεν είναι το μοναδικό παράδειγμα. Επομένως, οι εξαγγελίες για τα 250 εκατομμύρια για χιλιάδες σχολεία πανελλαδικά από το πρόγραμμα «Μαριέττα Γιαννάκου» ή αυτά που είπατε και στην προηγούμενη επίκαιρη ερώτησή της Βιβής Δάγκα, της Βουλευτή του ΚΚΕ, ότι δίνετε από το πρόγραμμα «Φιλόδημος» και από το πρόγραμμα «Αντώνης Τρίτσης» 135 εκατομμύρια ή άλλα 30 εκατομμύρια από το Ταμείο Ανάκαμψης, αυτά δεν φτάνουν ούτε για τα «ζήτω»! Είναι πλήρως αντίστοιχα ποσά με την εικόνα και την κατάσταση, όπως έχει διαμορφωθεί όλα αυτά τα χρόνια, δηλαδή δεν επαρκούν ούτε για τα στοιχειώδη, σε σχέση με τις ανάγκες που υπάρχουν.

Σας ρωτάμε, λοιπόν, κύριε Υπουργέ, τα εξής. Τι μέτρα προτίθεται να πάρει η Κυβέρνηση για να δοθεί άμεσα η αναγκαία και απαιτούμενη κρατική χρηματοδότηση, ώστε να γίνει κατεπειγόντως η πλήρης αποκατάσταση της ζημιάς σε όλο το κτίριο του Γυμνασίου Αλικαρνασσού, με κριτήριο την ασφάλεια μαθητών εκπαιδευτικών; Και να σας πω ότι απαιτούν απαντήσεις με σαφή χρονοδιαγράμματα για το πότε θα ολοκληρωθούν οι εργασίες αποκατάστασης από την καθίζηση. Δεύτερον, να επιστρέψουν άμεσα οι μαθητές και οι εκπαιδευτικοί στη διά ζώσης διδασκαλία, μέσω της προσωρινής μεταστέγασής τους για όσο διαρκούν οι εργασίες σε ασφαλή και λειτουργικά κτίρια και να ξεκινήσουν με συγκεκριμένο χρονοδιάγραμμα οι διαδικασίες για να…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Συντυχάκη, έχετε φτάσει στα πέντε λεπτά. Ευχαριστούμε.

**EMMANOΥΗΛ ΣΥΝΤΥΧΑΚΗΣ:**…το Γυμνάσιο στην Αλικαρνασσό για το σύνολο των εκπαιδευτικών αναγκών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το κατάλαβε ο Υπουργός αυτό που θέλετε να ρωτήσετε.

**EMMANOΥΗΛ ΣΥΝΤΥΧΑΚΗΣ:** Αυτό αφήστε το σε εμένα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, αλλά έχετε φτάσει στα πέντε λεπτά.Τι να κάνουμε;

**EMMANOΥΗΛ ΣΥΝΤΥΧΑΚΗΣ:** Ο Υπουργός μίλησε έξι και εξίμισι λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Είχατε δύο λεπτά και πήγατε στα πέντε. Δεν μπορεί να παραπονιέστε στα πέντε. Είναι προβληματικό.

**EMMANOΥΗΛ ΣΥΝΤΥΧΑΚΗΣ:** Δεν κάνετε σωστά τη δουλειά σας, κύριε Πρόεδρε, επιτρέψτε μου πάρα πολύ…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλά κάνετε!

**EMMANOΥΗΛ ΣΥΝΤΥΧΑΚΗΣ:** Θα μπορούσατε να τις κάνετε τις παρατηρήσεις και σε προηγούμενες ερωτήσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας λέω ότι εγώ…

**EMMANOΥΗΛ ΣΥΝΤΥΧΑΚΗΣ:** Είναι έτσι ή δεν είναι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν είναι έτσι.

**EMMANOΥΗΛ ΣΥΝΤΥΧΑΚΗΣ:** Ο Υπουργός μίλησε εξίμισι λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε. Ολοκληρώσατε.

Κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε Συντυχάκη, αν δεν κάνω λάθος, είναι η τρίτη φορά που υποβάλλετε ερώτηση για θέμα του Νομού Ηρακλείου. Και είναι η τρίτη φορά που λέτε ότι ξεκινούν οι εργασίες. Άρα, θέλω να επισημάνουμε ότι είναι θετικό το ότι η Κυβέρνηση –και να το παραδεχτείτε- φυσικά και δεν αδρανεί, φυσικά και δεν αφήνει κάτι στην τύχη του. Άρα, λοιπόν, είναι η τρίτη φορά, είναι η τρίτη επίκαιρη που μου κάνετε και που η Κυβέρνηση έχει μεριμνήσει και έχει προχωρήσει διαδικασίες.

Όσον αφορά το Γυμνάσιο Αλικαρνασσού που είναι ένα σοβαρό ζήτημα, να σας πω ότι το Γυμνάσιο στεγάζεται σε ένα διώροφο κτίσμα που βρίσκεται στην οδό Λυμπερίου 1, με έτος κατασκευής το ’93 και με φιλοξενία τετρακοσίων ενενήντα μαθητών.

Την Τρίτη 11 Μαρτίου του 2025 διενεργήθηκε αυτοψία από υπαλλήλους της διεύθυνσης συντήρησης και αυτεπιστασίας του δήμου, λόγω ύπαρξης ρωγμών στο δάπεδο του ισογείου της κεντρικής εισόδου. Μετά από διερευνητική τομή στο σημείο ρήγματος, διαπιστώθηκε μικρού εύρους καθίζηση και αμέσως αποκλείστηκε ο χώρος με κιγκλιδώματα για την ασφαλή κυκλοφορία των μαθητών και καθηγητών.

Την Τρίτη 18 Μαρτίου και 2025 οι υπάλληλοι του δήμου επανήλθαν στον χώρο για να γίνει επανεκτίμηση του εύρους της παρέμβασης που απαιτείται, όπου και διαπιστώθηκε υποχώρηση του δαπέδου σε βάθος δεκαπέντε εκατοστών. Στη συνέχεια τη Δευτέρα 17 Μαρτίου, με νέα τομή στον χώρο καθίζησης, διαπιστώθηκε η ύπαρξη διαρροής.

Την Τρίτη 18 Μαρτίου, μετά από εισήγηση της υπηρεσίας του δήμου, αποφασίστηκε η διακοπή λειτουργίας του σχολείου. Αμέσως ο αντιδήμαρχος παιδείας του δήμου αποφάσισε την αναστολή λειτουργίας των μαθημάτων δια ζώσης από την Τρίτη 18 Μαρτίου 2025 ως την Τρίτη 1η Απριλίου του 2025.

Στη συνέχεια, με απόφαση της περιφέρειας, δόθηκε παράταση στην προσωρινή αναστολή της δια ζώσης λειτουργίας μαθημάτων για επτά ακόμη εργάσιμες ημέρες, δηλαδή από Τετάρτη 2 Απριλίου έως και την Παρασκευή 11 Απριλίου. Από την απόφαση αναστολής εξαιρέθηκαν τα οκτώ τμήματα της πρώτης τάξης του Γυμνασίου, τα οποία ήδη από τις 4 Απριλίου του 2025 ξεκίνησαν κανονικά τα μαθήματα δια ζώσης σε αντίστοιχες αίθουσες του 3ου ΕΠΑΛ, όπως το γνωρίζετε, και του Κέντρου Επαγγελματικής Κατάρτισης Τεχνικών Σχολών Επιμελητηρίου Ηρακλείου. Το ξέρετε αυτό.

**EMMANOΥΗΛ ΣΥΝΤΥΧΑΚΗΣ:** Το είπα.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Μισό λεπτό.

Άρα, για αυτό το θέμα του Webex που θέσατε, ξέρετε πάρα πολύ καλά ότι έχει ήδη, για την πλειοψηφία των τμημάτων, λυθεί. Η απόφαση για την εξ αποστάσεως διδασκαλία είναι σύμφωνη με την Απόφαση 102791/ΓΔ4/10-09-2024 Κοινή Απόφαση του Υπουργού και της Υφυπουργού Παιδείας, Θρησκευμάτων και Αθλητισμού, η οποία προβλέπει στο άρθρο 1 –κύριε Πρόεδρε, επιτρέψτε μου είναι πολύ σημαντικά αυτά- ότι: «Σε περίπτωση έκτακτου ή απρόβλεπτου γεγονότος, το οποίο καθιστά αδύνατη ή ιδιαιτέρως δυσχερή τη διεξαγωγή της εκπαιδευτικής διαδικασίας σε τμήματα σχολικής μονάδας ή σε σχολική μονάδα, οι σχολικές μονάδες δευτεροβάθμιας εκπαίδευσης υποχρεούνται να παρέχουν σύγχρονη εξ αποστάσεως εκπαίδευση, όπου τόσο οι μαθητές, οι μαθήτριες, όσο και οι εκπαιδευτικοί συμμετέχουν αποκλειστικά εξ αποστάσεως στην εκπαιδευτική διαδικασία. Η εξ αποστάσεως εκπαίδευση είναι υποχρεωτική, τόσο για τους εκπαιδευτικούς, όσο και για τους μαθητές και τις μαθήτριες».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Σημειώνω ότι η Διεύθυνση Δευτεροβάθμιας Εκπαίδευσης Ηρακλείου είναι ενήμερη για το πρόβλημα αυτό, καθώς και για την προσωρινή αναστολή λειτουργίας των μαθημάτων. Στη συνέχεια η αρμόδια υπηρεσία του δήμου που διενήργησε τον έλεγχο συνέταξε μελέτη για την παροχή υπηρεσίας με τίτλο: «Επείγουσες διερευνητικές τομές στο δάπεδο του ισογείου στο Γυμνάσιο Αλικαρνασσού» αρχικού προϋπολογισμού ύψους 29.810 ευρώ με ΦΠΑ.

Έχει εκδοθεί ήδη άδεια μικρής κλίμακας για την εκτέλεση των τομών στο δάπεδο του ισογείου και από την περασμένη εβδομάδα -και συγκεκριμένη από την Πέμπτη 3 Απριλίου- έχουν ξεκινήσει οι χωματουργικές εργασίες. Η τεχνική υπηρεσία του δήμου μάς ενημέρωσε σήμερα ότι ολοκληρώθηκε η εκσκαφή και αποκαλύφθηκε η θεμελίωση και το μπετόν καθαριότητας στη βάση της θεμελίωσης. Μετά από σχετική εκτίμηση του γεωλόγου που ασχολείται με το έργο, η καθίζηση δεν προέρχεται από υπόγεια νερά, αλλά οφείλεται σε διαρροή από αγωγό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε και δευτερολογία.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Τελειώνω, κύριε Πρόεδρε.

Κλείνω, λέγοντας ότι ο δήμος καταβάλει κάθε δυνατή προσπάθεια προκειμένου το σχολείο να επαναλειτουργήσει πλήρως στις 5 Μαΐου του 2025.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κύριε συνάδελφε, έχετε τον λόγο.

**EMMANOΥΗΛ ΣΥΝΤΥΧΑΚΗΣ:** Κύριε Υφυπουργέ, οι διαδικασίες ελέγχου και οι εργασίες ξεκινούν πάντα μετά τις δυναμικές κινητοποιήσεις γονέων, μαθητών και εκπαιδευτικών και μετά τις επίκαιρες ερωτήσεις που υποβάλλει -αναφέρομαι σε εμάς, στο Κομμουνιστικό Κόμμα Ελλάδας- το ΚΚΕ στη Βουλή, γι’ αυτό και συζητάμε σήμερα.

Και σας είπα στην πρωτολογία ότι πριν την κατάθεση της επίκαιρης ερώτησης δεν υπήρχε καμία απολύτως διάθεση ούτε από τον δήμο ούτε από την Κυβέρνηση για να προχωρήσουν αυτές οι διαδικασίες τις οποίες λέτε.

Το ερώτημα, κύριε Υπουργέ, είναι: Υπάρχει θέμα ασφάλειας του σχολείου; Και όχι μόνο αυτού, αλλά και πολλών άλλων σχολείων. Εκεί θα πρέπει να απαντήσετε.

Προφανώς υπάρχει και ζήτημα ασφάλειας του σχολείου. Κατ’ αρχάς, το κτίριο δεν έχει οικοδομική άδεια. Το γνωρίζετε αυτό; Σας ρωτάω. Το γνωρίζετε ότι δεν έχει οικοδομική άδεια; Λειτουργεί χωρίς άδεια της πολεοδομίας. Έλεγχος στατικής επάρκειας, πρωτοβάθμιος και δευτεροβάθμιος, δεν έχει γίνει. Και τώρα μας λέτε ότι προχωρούν οι διαδικασίες για να φτιαχτεί το σχολείο;

Η παραμόρφωση του δαπέδου από μόνη της δεν δημιουργεί κινδύνους στην ασφάλεια των μαθητών; Το λέμε αυτό διότι μπορεί, ναι μεν, να έχει ληφθεί μέριμνα για τον περιορισμό της πρόσβασης στην επικίνδυνη περιοχή με κιγκλιδώματα, ωστόσο η καθίζηση είναι εκτεταμένη, έχει φτάσει μέχρι και τα πενήντα εκατοστά σε αρκετά σημεία, με ρωγμές υποχώρησης στο δάπεδο του ισογείου, και η καθίζηση βρίσκεται ακριβώς στην είσοδο και την έξοδο του κτιρίου. Και μάλιστα, διακινείται σαν fake news ότι δεν είναι και σοβαρό το πρόβλημα που έχει το σχολείο.

Αυτό τι σημαίνει; Σημαίνει ότι σε ενδεχόμενο εκκένωσης του κτιρίου θα δημιουργεί αναπόφευκτα συνωστισμό και δεν αποκλείεται να υπάρξουν ιδιαίτερα επικίνδυνες συνέπειες.

Μάλιστα, η αντιδήμαρχος παιδείας αρχικά προσπάθησε να κλείσει το θέμα λέγοντας ότι τα παιδιά δεν θα χάσουν τα μαθήματά τους αφού θα κάνουν Webex. Και μόνο όταν στριμώχθηκε για τα καλά από τους γονείς και την ΕΛΜΕ που είπαν ότι το Webex είναι απαράδεκτο και δεν το δέχονται, τότε μόνο και δύο εβδομάδες μετά άρχισαν να παίρνουν τηλέφωνα κατά τη διάρκεια της συνεδρίασης του δημοτικού συμβουλίου για να δουν πού μπορούν να πάνε τα παιδιά ώστε να μην κάνουν Webex.

Μιλάμε τώρα για την απόλυτη προχειρότητα και ανευθυνότητα! Είναι η λύση το Webex, για να βγουν «λάδι» οι υπεύθυνοι, και η εκ περιτροπής φιλοξενία των μαθητών της Β΄ Γυμνασίου σε αίθουσες των τεχνικών σχολών και του 3ου ΕΠΑΛ;

Τεράστιες είναι οι ευθύνες που έχει και η Δευτεροβάθμια Εκπαίδευση και η Περιφερειακή Διεύθυνση Εκπαίδευσης και ο δήμος και η Κυβέρνηση, που βρήκαν, ας το πούμε, την εμβαλωματική λύση, απλά για να ροκανίζουν τον χρόνο, για να περάσει το Πάσχα. Τα παιδιά της Γ΄ Γυμνασίου έτσι κι αλλιώς φεύγουν για την εκδρομή και μετά όπως - όπως να κλείσει η χρονιά και από Σεπτέμβρη βλέπουμε.

Έτσι λύνετε τα προβλήματα κάθε φορά, με εμβαλωματικές λύσεις. Όμως, το ζήτημα του σχολείου της Αλικαρνασσού δυστυχώς δεν είναι μεμονωμένο και έκτακτο περιστατικό, όπως κάποιοι θέλουν να παρουσιάσουν.

Θα σας υπενθυμίσω λοιπόν ότι εδώ και τουλάχιστον είκοσι χρόνια δεν έχει χτιστεί σχολείο στον Δήμο του Ηρακλείου. Πριν από μία εβδομάδα από τύχη δεν είχαμε θύματα στο Καλλιτεχνικό Σχολείο Ηρακλείου όταν κατέρρευσε η πόρτα τάξης και μάλιστα εν ώρα μαθήματος.

Θα σας υπενθυμίσω επίσης τις ελλείψεις και τα σοβαρά ζητήματα υγείας και ασφάλειας στο υπό παράδοση κτίριο του σχολικού συγκροτήματος της πρώην Παιδαγωγικής Ακαδημίας, στο 53ο και 54ο Δημοτικό Σχολείο, καθώς και τα σοβαρά περιστατικά που σημειώθηκαν πριν πέντε μήνες με την κατάρρευση του πρανούς του οικοπέδου που φιλοξενεί το ΕΕΕΕΚ και το ΕΝΕΕΓΥΛ του Ηρακλείου, που βρίσκονται περιμετρικά τα θερμοκήπια και παρτέρια εντός της σχολικής μονάδας. Και ευτυχώς που το περιστατικό συνέβη Σάββατο και δεν υπήρχαν θύματα.

Εμείς λέμε ότι άμεσα θα πρέπει να παρθούν μέτρα, έτσι ώστε, όχι μόνο το σχολείο της Αλικαρνασσού, αλλά συνολικά τα σχολεία και να συντηρηθούν και κυρίως να φτιαχτούν εκείνες οι σχολικές μονάδες που απαιτούνται για να μπορούν να βάλουν μέσα τα παιδιά. Και όχι να ξοδεύετε χρήματα δεξιά και αριστερά, όπως είναι οι 500.000 που δίνετε κάθε μέρα στις φρεγάτες που κυκλοφορούν στην Ερυθρά Θάλασσα για να φυλάνε τσίλιες τους εφοπλιστές, ούτε φυσικά τα έτοιμα σχέδια του ΝΑΤΟ και της Ευρωπαϊκής Ένωσης, όπου οι προϋπολογισμοί των χωρών μελών θα πληρώσουν τη «νύφη» πληρώνοντας αδρά, με περικοπές από την παιδεία και την υγεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ευχαριστώ, κύριε Πρόεδρε.

Κύριε συνάδελφε, ειλικρινά σας μιλάω, θέλω να καταθέτετε όσες περισσότερες επίκαιρες ερωτήσεις μπορείτε και μάλιστα όταν αφορούν ζητήματα της εκπαίδευσης και των σχολικών μας κτιρίων ή ζητήματα ασφαλείας φυσικά. Και αν υπάρχουν αδυναμίες, είμαστε εδώ για να τις διορθώσουμε. Όμως, είναι κάτι διαφορετικό αυτό το οποίο κάνετε σε αυτή την Αίθουσα από την πραγματικότητα.

Στις 11 Μαρτίου διενεργήθηκε αυτοψία από υπαλλήλους της Διεύθυνσης Συντήρησης και Αυτεπιστασίας του δήμου και έρχεστε εσείς μετά από είκοσι μέρες στις 31 Μαρτίου και καταθέτετε επίκαιρη ερώτηση και λέτε ότι αν εγώ δεν είχα κάνει την ερώτηση, δεν θα είχε λυθεί το πρόβλημα. Μάλιστα!

Μπορεί να το πιστεύετε εσείς, να το συζητάτε εσωτερικά στο ΚΚΕ, όμως δεν είναι αυτή η αλήθεια. Η αλήθεια είναι ότι οι υπηρεσίες του δήμου λειτουργούν, ότι οι υπηρεσίες του δήμου συνεργάζονται και με τους καθηγητές και με τους μαθητές…

**EMMANOΥΗΛ ΣΥΝΤΥΧΑΚΗΣ:** Προηγήθηκε η ερώτηση της επίκαιρης…

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Άρα, βλέπετε ότι με αυτό το οποίο λέτε απαξιώνετε τον ρόλο των υπηρεσιακών παραγόντων του δήμου. Αυτή είναι η αλήθεια. Άρα, λοιπόν, θα αμφισβητήσετε ότι δεν έγινε αυτοψία στις 11 Μαρτίου; Εσείς καταθέσατε μετά από είκοσι ημέρες.

Μην κινδυνολογείτε, κύριε συνάδελφε, και μην απαξιώνετε γενικότερα το τι γίνεται για τη χρηματοδότηση της αυτοδιοίκησης. Και το λέω αυτό, διότι πάνω από 6,5 δισεκατομμύρια η Κυβέρνηση της Νέας Δημοκρατίας έχει δώσει για έργα στην τοπική αυτοδιοίκηση σε κάθε γωνιά της χώρας. Και το λέω συγκριτικά με άλλα χρόνια στο παρελθόν που δεν έχουν δοθεί αυτά τα χρήματα.

Και θέλω να σας πω ότι στον Δήμο Ηρακλείου του Νομού Ηρακλείου έχει κατανεμηθεί από τους ΚΑΠ έτους 2024 ποσό ύψους 1.780.000 περίπου για την κάλυψη δαπανών εκτέλεσης έργων και επενδυτικών δραστηριοτήτων και ποσό 679.000 περίπου για την επισκευή και συντήρηση των σχολικών κτιρίων, ενώ τα ίδια ποσά έχει προγραμματιστεί να αποδοθούν και για το 2025.

Στο πλαίσιο του τομεακού προγράμματος «Πρόληψη και Διαχείριση Κινδύνων» εκδόθηκαν προσκλήσεις, μετά από εισήγηση της Κυβερνητικής Επιτροπής Κρατικής Αρωγής, για τον Δήμο Ηρακλείου για την αντιμετώπιση ζημιών σε κτίρια και υποδομές από σεισμό συνολικής δημόσιας δαπάνης 1,5 εκατομμυρίου ευρώ.

Επιπλέον, ο Δήμος Ηρακλείου χρηματοδοτήθηκε με ποσό 100.000 ευρώ στο πλαίσιο της πράξης επιχορήγησης των ΟΤΑ α΄ και β΄ βαθμού για το πρόγραμμα πρόληψης και αντιμετώπισης ζημιών και καταστροφών που προκαλούνται από θεομηνίες.

Τέλος, το Υπουργείο Εσωτερικών εκπόνησε ειδικό πρόγραμμα ενίσχυσης δήμων με την ονομασία «Φιλόδημος ΙΙ», με σκοπό την ενδυνάμωση της ισόρροπης ανάπτυξης των δήμων της χώρας. Στο πρόγραμμα αυτό ο Δήμος Ηρακλείου εντάχθηκε με χρηματοδότηση ύψους 1.063.000.

Επίσης, σε άλλο πρόγραμμα χρηματοδοτήθηκε με ποσό 1.742.900 ευρώ και με απόφαση εντάχθηκε σε πρόγραμμα όσον αφορά για τις μελέτες και την υλοποίηση μέτρων πυροπροστασίας με 407.960 ευρώ. Και στο πρόγραμμα για την κατασκευή ραμπών και χώρων υγιεινής για την πρόσβαση και εξυπηρέτηση ΑΜΕΑ σε σχολικές μονάδες εντάχθηκε με ποσό 527.620 ευρώ.

Έχει ήδη υποβάλει πρόταση ο Δήμος Ηρακλείου στο Υπουργείο Εσωτερικών μέσω του «Τρίτσης» για ανέγερση ειδικού επαγγελματικού Γυμνασίου - Λυκείου προϋπολογισμού 962.000 ευρώ και έχει υποβάλει πρόταση για βελτίωση του υφιστάμενου βρεφονηπιακού σταθμού «Μητέρα» στον Άγιο Ιωάννη προϋπολογισμού 6.900.000 περίπου.

Επίσης, στο πρόγραμμα συντήρησης δημοτικών ανοιχτών αθλητικών χώρων σχολικών μονάδων - προσβασιμότητα ΑΜΕΑ ο Δήμος Ηρακλείου υπέβαλε πρόταση για συντήρηση και επισκευή σχολικών κτιρίων και αύλειων χώρων προϋπολογισμού 2.420.000 ευρώ. Το Υπουργείο Εσωτερικών εξετάζει την πρόταση αυτή για ένταξη σε κάποιο χρηματοδοτικό εργαλείο.

Κλείνοντας, κύριε Πρόεδρε, στην πρόσκληση «Δράσεις για υποδομές που χρήζουν αντισεισμικής προστασίας – προσεισμικός έλεγχος» ο Δήμος Ηρακλείου έχει υποβάλει πρόταση δράσεων αντισεισμικής προστασίας προϋπολογισμού…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Καταθέστε, αν έχετε,κάποιες επόμενες λεπτομέρειες που δεν είπατε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Και δεν υπάρχει κανένα θέμα στατικότητας στο σχολείο που αναφέρατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οικοδομική άδεια έχει το σχολείο;

Προχωρούμε στην όγδοη με αριθμό 763/31-3-2025 επίκαιρη ερώτηση δεύτερου κύκλου του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Σπυρίδωνα Μπιμπίλα προς τον Υπουργό Κλιματικής Κρίσης και Πολιτικής Προστασίας, με θέμα: «Η ανικανότητα και αδιαφορία της Κυβέρνησης για τους σεισμόπληκτους - πληγέντες του Αρκαλοχωρίου Κρήτης».

Κύριε συνάδελφε, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Καλησπέρα σας.

Κύριε Υπουργέ, έχουν περάσει τριάμισι χρόνια από τις 27 Σεπτεμβρίου του ’21, όταν σεισμός μεγέθους 6 Ρίχτερ χτύπησε την κωμόπολη του Αρκαλοχωρίου της Κρήτης. Ο απολογισμός: Ένας νεκρός, τραυματίες και σχεδόν πέντε χιλιάδες ακατάλληλα κτίρια, εκ των οποίων τέσσερις χιλιάδες είναι κατοικίες. Την επόμενη μέρα ο Πρωθυπουργός επισκέφθηκε την πληγείσα περιοχή υποσχόμενος συνδρομή στους σεισμόπληκτους, κίνηση που αποδεικνύεται επικοινωνιακή. Ανάμεσα στις κυβερνητικές εξαγγελίες ήταν η απαλλαγή των πληγέντων από τον ΕΝΦΙΑ, οι αποζημιώσεις και η στήριξή τους.

Ωστόσο, σύμφωνα με καταγγελίες του Συλλόγου Σεισμόπληκτων Δήμου Μίνωα Πεδιάδας, η πραγματικότητα που αντιμετωπίζουν οι σεισμόπληκτοι απέχει από τις υποσχέσεις του Πρωθυπουργού. Οι αποζημιώσεις καταβάλλονται με αργούς ρυθμούς, ώστε μόνο ένα μικρό μέρος των πληγέντων να τις έχει λάβει. Η φερόμενη ανασυγκρότηση αναστέλλεται με εμπόδιο την έλλειψη συντονισμού των υπηρεσιών, με τους πολίτες να μετατρέπονται σε θύματα όχι μόνο των φυσικών φαινομένων, αλλά και του ανοργάνωτου και αδιάφορου κρατικού μηχανισμού.

Επιπλέον, παρά το γεγονός πως το ελληνικό δημόσιο παρέχει εγγυήσεις σε ποσοστό 75% προς χρηματοπιστωτικά ιδρύματα για χορήγηση άτοκων δανείων, ούτως ώστε οι πληγέντες να αποκαταστήσουν μέρος των ζημιών τους, οι τράπεζες αρνούνται να χορηγήσουν δάνεια. Την ίδια στιγμή εκπλειστηριάζονται πρώτες κατοικίες.

Σημειωτέον δε ότι ενώ σε ανάλογες περιπτώσεις έχει χορηγηθεί αναστολή στη διενέργεια κάθε πράξης αναγκαστικής εκτέλεσης ως ελάχιστη προστασία, αντιθέτως ειδικά στους πληγέντες αυτού του δήμου η αναστολή έληξε τον Μάρτιο του ‘22 και έκτοτε οι κατασχέσεις προχωρούν κανονικά. Ενδεικτικά, μέσα σε ένα χρόνο τα κατασχετήρια ξεπέρασαν τα πενήντα.

Επίσης, παρά το γεγονός πως οι πληγέντες δικαιούνται επίδομα ενοικίου, παρατηρείται αδικαιολόγητη καθυστέρηση στην καταβολή του που φτάνει έως και τα δύο έτη.

Επιπλέον, ακόμα και το μοναδικό μέτρο που προχώρησε, δηλαδή αυτό της απαλλαγής από τον ΕΝΦΙΑ, λαμβάνεται με τον χειρότερο δυνατό τρόπο. Αντί να λυθεί άπαξ με συνολική ρύθμιση για την απαλλαγή έως την ολοκλήρωση της αποκατάστασης, εφαρμόζεται μέσω διαδοχικών παρατάσεων, θέτοντας τους πληγέντες πολίτες σε καθεστώς ιδιότυπης ομηρίας.

Το αποτέλεσμα της κυβερνητικής αδιαφορίας είναι σήμερα, τόσα χρόνια μετά, εκατοντάδες συμπολίτες να διαμένουν σε κοντέινερς, σε ακατάλληλους χώρους, σε αποθήκες ή να αναγκάζονται να διαμένουν σε κτίρια που έχουν κριθεί ακατάλληλα, θέτοντας σε κίνδυνο τη ζωή και την υγεία τους. Αποστερημένοι από άλλες εναλλακτικές λύσεις, οι σεισμόπληκτοι κινδυνεύουν να βρεθούν άστεγοι για δεύτερη φορά, με υπαίτια την Κυβέρνηση και την ανικανότητα του κρατικού μηχανισμού να εγγυηθεί τα στοιχειώδη.

Ερωτάσθε, λοιπόν, σε ποιες ενέργειες σχεδιάζετε να προβείτε, προκειμένου να υλοποιηθούν οι εξαγγελίες για υποστήριξη στους πληγέντες. Σκοπεύετε να νομοθετήσετε αναστολή σε κάθε ενέργεια κατάσχεσης και αναγκαστικής εκτέλεσης και να θεραπεύσετε τα προβλήματα που οδηγούν στην καθυστέρηση στην καταβολή των επιδομάτων ενοικίων και των υπεσχημένων αποζημιώσεων; Σκοπεύετε να παρέμβετε για να διασφαλίσετε τη συμμόρφωση των τραπεζών προς τις υποχρεώσεις τους κατά νόμο και να προχωρήσετε με τρόπο ουσιαστικό σε αποκατάσταση και ανασυγκρότηση της πληγείσας περιοχής;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο. Πιστεύω ότι εσείς θα είστε εντός του χρόνου σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Θα προσπαθήσω, κύριε Πρόεδρε.

Κύριε συνάδελφε, ξέρετε κάτι; Όταν μιλάμε για τόσο σοβαρά θέματα όπως είναι η αποκατάσταση και η βοήθεια, η κρατική αρωγή, η κρατική συνδρομή σε πυρόπληκτους, σε ανθρώπους γενικότερα που έχουν υποστεί τις συνέπειες μιας φυσικής καταστροφής, οφείλουμε να μη φτιάχνουμε μια έκθεση ιδεών, να μην προσπαθούμε με επικοινωνιακούς όρους να χαϊδέψουμε αυτιά και να χτυπήσουμε πλάτες. Το λέω αυτό γιατί πραγματικά είναι τρομερός ο τίτλος τον οποίο χρησιμοποιείτε: «Η ανικανότητα και η αδιαφορία της Κυβέρνησης». Καταθέτετε μια έκθεση ιδεών, χωρίς να έχετε ένα νούμερο μέσα.

Γνωρίζετε πόσα σπίτια είναι ετοιμόρροπα; Γνωρίζετε πόσοι συμπολίτες μας από το Αρκαλοχώρι έχουν πάρει επιδότηση; Γνωρίζετε πόσοι έχουν πάρει επιδότηση ενοικίου και πόσοι δεν έχουν πάρει ακόμα; Εγώ θα πω ότι δεν τα έχουμε κάνει όλα τέλεια, αλλά έχουμε κάνει μια σοβαρή προσπάθεια. Εγώ θα πω πού υπάρχουν καθυστερήσεις του κράτους. Όμως, έρχεστε και καταθέτετε μια ερώτηση και μας κατηγορείτε για τα πάντα χωρίς, απ’ ό,τι καταλαβαίνω, να έχετε στοιχεία που να αποδεικνύουν αυτά που λέτε στην ερώτησή σας. Ξέρετε, αυτό είναι πάρα πολύ άσχημο.

Αυτό το λέω ενδεικτικά, κύριε Πρόεδρε, γιατί σήμερα ήταν η καταληκτική ημερομηνία –προφανώς ο κύριος συνάδελφος και οι συνάδελφοι από την Πλεύση Ελευθερίας δεν το ξέρουν- για να καταθέσουν αιτήσεις -όπως είπατε, ο σεισμός έχει γίνει από τα τέλη Σεπτεμβρίου του 2021- για νέες άδειες επισκευής και ανακατασκευής κτιρίων. Σήμερα έληγε η τελευταία παράταση που είχε δοθεί. Δηλώνω από την Αίθουσα αυτή ότι θα δώσουμε νέα παράταση -ακούστε, κύριε συνάδελφε, σας παρακαλώ- για ανθρώπους στους οποίους έχουν βγει «κίτρινα» ή «κόκκινα» τα σπίτια τους και μέχρι σήμερα που μιλάμε δεν είχαν καταθέσει αίτηση για επισκευή ή ανακατασκευή. Καταλάβατε τι λέω;

Προσέξτε το τραγικό, για να δούμε πού υπάρχουν και οι καθυστερήσεις. Σήμερα, λοιπόν, κύριε Πρόεδρε, κύριε συνάδελφε, ξέρετε πόσες νέες αιτήσεις κατατέθηκαν, χωρίς να γνωρίζουν οι πολίτες ότι θα δώσουμε και νέα παράταση; Κατατέθηκαν τετρακόσιες εξήντα αιτήσεις σήμερα, μετά από πάνω από τριάμισι χρόνια. Οι αιτήσεις βέβαια έχουν μέσα μόνο μία υπεύθυνη δήλωση, όταν απαιτείται μια σειρά από δικαιολογητικά για να μπορέσουν να προχωρήσουν οι φάκελοι.

Ναι, υπήρχε μια καθυστέρηση σε ό,τι έχει να κάνει με το επίδομα ενοικίου. Αυτό προήλθε γιατί υπάρχει μια διαδικασία για να φτιαχτεί το ΤΑΕΦΚ. Μέσα σε έξι μήνες φτιάχτηκε το τοπικό τμήμα, το ΤΑΕΦΚ στο Ηράκλειο. Υπήρχε μια καθυστέρηση σε ό,τι έχει να κάνει με τη μετάβαση των υπηρεσιών από το Υπουργείο Υποδομών στο Υπουργείο Πολιτικής Προστασίας και Κλιματικής Κρίσης. Παρ’ όλα αυτά, όμως, η υπηρεσία «τρέχει» με πάρα πολύ γοργούς ρυθμούς.

Στη δευτερολογία μου φυσικά θα σας απαντήσω με στοιχεία και με νούμερα, για να δούμε ποια είναι η κατάσταση σήμερα στο Αρκαλοχώρι.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Κύριε Υπουργέ, κατ’ αρχάς να σας πω ότι δεν μου αρέσει να κάνω εκθέσεις ιδεών. Έτσι χαρακτηρίσατε την ερώτηση. Δεν θεωρώ ότι είναι έτσι. Εδώ έχω τα στοιχεία από τον Σύλλογο «Ελπίδα», γιατί πρόσφατα πήγα στην περιοχή και οι κάτοικοι εκεί μου ανέφεραν τα προβλήματά τους. Θα σας τα παραχωρήσω μετά για να τα διαβάσετε. Σας άκουσα με προσοχή και με κατανόηση, αλλά οι καταγγελίες από τον Σύλλογο «Ελπίδα» είναι βαρύτατες για την περιοχή.

Σας πληροφορώ ότι πραγματοποιήθηκε πλειστηριασμός κύριας και μοναδικής κατοικίας μονογονεϊκής πολύτεκνης οικογένειας στο σεισμόπληκτο Αρκαλοχώρι σε κτίριο που είχε χαρακτηριστεί «κίτρινο» και δεν κατοικείται αυτά τα τέσσερα χρόνια. Βέβαια, σήμερα πληροφορήθηκα ότι κάτι έχει γίνει για να μη γίνει τελικά αυτός ο πλειστηριασμός, αλλά θα ήθελα να μας το πείτε. Δεν είναι σίγουρη η πληροφορία. Επίσης, αυτό δεν είναι δυνατό να γίνεται για κάθε περίπτωση ξεχωριστά, αλλά πρέπει να αντιμετωπιστεί συνολικά το πρόβλημα.

Σήμερα έμαθα ότι στη Θεσσαλία θα αρχίσουν οι πλειστηριασμοί και παρακαλώ να μας πείτε κι εσείς αν όντως από 21 Μαρτίου σταμάτησε η περίοδος αναστολής. Δεν το ξέρω αυτό. Σαν πληροφορία μού ήλθε. Υπάρχουν εν εξελίξει και άλλοι πλειστηριασμοί. Πριν από λίγο καιρό μια άλλη κατοικία ογδόντα επτά τετραγωνικών μέτρων με αποθήκη και μια άλλη εκατό τετραγωνικών στις 28 Μαρτίου υπέστη πλειστηριασμό.

Ο κ. Τριαντόπουλος ήταν αρμόδιος για την περιοχή και είχε δεσμευτεί στις 17 Μαΐου του 2024 ότι δεν θα γίνει κανένας πλειστηριασμός έως ότου αποκατασταθούν οι κατοικίες, αλλά είναι λίγο παράλογο –νομίζω ότι θα το δεχτείτε κι εσείς- να πλειστηριάζονται σπίτια που δεν μπορούν να κατοικηθούν, ενώ σε άλλες περιοχές όπως είναι η Καρδίτσα, η Σάμος, τα Ιόνια νησιά έγινε αναστολή πλειστηριασμών ως το τέλος του 2025.

Ο κύριος Πρωθυπουργός είχε επισκεφθεί τον τόπο και είχε υποσχεθεί ότι η περιοχή αυτή θα αλλάξει πλήρως, όμως δεν έχουμε δει ούτε κάτι για το ρυμοτομικό ούτε χωροταξικό σχεδιασμό ούτε αντιπλημμυρικά έργα, με πιθανότητα να πνιγούν και άνθρωποι που είναι μέσα στα κοντέινερς. Οι πολίτες της περιοχής ζητούν να αντιμετωπίζονται ως ισότιμοι πολίτες του κράτους και να αντιμετωπιστούν όπως και οι κάτοικοι των άλλων περιοχών που καλά κάνετε και τους προστατεύετε. Φωνάζουν οι συλλογικότητες, ο συγκεκριμένος σύλλογος. Θα σας δώσω όλα όσα μου έχουν παραχωρήσει. Δεν χρειάζεται να επαναληφθεί η λαϊκή ρύση: «Στου κουφού την πόρτα όσο θέλεις βρόντα».

Για τον ΕΝΦΙΑ πολύ σωστά κάνατε έστω και αναδρομικά να φέρετε αυτήν τη ρύθμιση, αλλά κάντε το έως ότου αποκατασταθούν πλήρως τα κτίρια. Προς τι οι συνεχείς παρατάσεις; Αυτονόητο είναι ότι πρέπει να δοθεί ένας εύλογος χρόνος αναστολής. Θα πρέπει πρώτα να σώσει κάποιος το σπίτι του από ενδεχόμενο σεισμό και μετά να τον απασχολεί ο πλειστηριασμός.

Ζητάμε να επανδρωθούν οι τοπικές υπηρεσίες με μηχανικούς και όχι με διοικητικούς υπαλλήλους για να μπορέσει η πολεοδομία να εξετάσει τις χιλιάδες αιτήσεις και προτάσεις. Απ’ όσο γνωρίζω μόνο διακόσιες έχουν ήδη εξεταστεί. Βοηθήστε, λοιπόν –απ’ ό,τι λέτε και καλά κάνετε- τα δίκαια αιτήματα των πολιτών που είναι κολλημένοι σε εκείνη την ημέρα της 21ης Σεπτεμβρίου. Δεν μας συμφέρει ούτε να φύγουν οι κάτοικοι από τις περιοχές ούτε να ερημωθεί ο τόπος την ώρα που λίγα χιλιόμετρα μακριά γίνεται αυτό το υπέροχο νέο αεροδρόμιο. Θα σας επισυνάψω τις εκθέσεις που έχω.

Σας ευχαριστώ πολύ.

(Στο σημείο αυτό ο Βουλευτής κ. Σπυρίδων Μπιμπίλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Πολύ σύντομες απαντήσεις σε συγκεκριμένα ερωτήματα.

Σε ό,τι έχει να κάνει, κύριε συνάδελφε, στο ζήτημα των πλειστηριασμών να ξέρετε ότι οι διατάξεις του Υπουργείου Οικονομικών -γιατί το Υπουργείο Οικονομικών βγάζει τις συγκεκριμένες διατάξεις- για οποιαδήποτε φυσική καταστροφή το ανώτατο όριο το οποίο έχουν δώσει μέχρι σήμερα που μιλάμε είναι δεκαοκτώ μήνες. Το ανώτατο όριο που έχει δώσει το Υπουργείο Οικονομικών είναι δώδεκα συν έξι, δεκαοκτώ μήνες. Είμαστε σε συζητήσεις με το Υπουργείο Οικονομικών. Καταλαβαίνετε όμως ότι θα πρέπει να μπουν κάποια όρια.

Σε ό,τι έχει να κάνει με τον ΕΝΦΙΑ -τουλάχιστον αυτό μας το πιστώσατε- από το 2021 μέχρι και το 2025 δεν πληρώνει ΕΝΦΙΑ κανένας στο Αρκαλοχώρι. Φυσικά ανάλογα με την πορεία και την εξέλιξη των αιτήσεων οι οποίες έχουν κατατεθεί των αδειών οι οποίες είναι να εκδοθούν και την ταχύτητα των αδειών, θα συζητηθεί περαιτέρω παράταση.

Σε ό,τι έχει να κάνει, κύριε συνάδελφε, με την επιδότηση ενοικίου την οποία αναφέρατε οφείλω να σας πω τα συγκεκριμένα στοιχεία τα οποία έχω. Για την επιδότηση ενοικίου και συγκατοίκησης στην υπό εξέταση πληγείσα περιοχή είχαν κατατεθεί αιτήσεις από τριακόσιους σαράντα πέντε συμπολίτες μας, για το πρώτο ενοίκιο. Από αυτές έχουν εκδοθεί θετικές αποφάσεις για το πρώτο τρίμηνο, όπως σας είπα, για εκατόν εβδομήντα πέντε πολίτες και απορριπτικές για εξήντα εννέα πολίτες. Καταλαβαίνετε ότι ήταν απορριπτικές για τους εξήντα εννέα πολίτες γιατί δεν είχαν τα απαραίτητα δικαιολογητικά. Για τις υπόλοιπες εκατόν μια αιτήσεις περιμένουν ακόμα οι υπηρεσίες να τους προσκομίσουν τα απαραίτητα δικαιολογητικά.

Από τις εκατόν εβδομήντα πέντε θετικές που είχαμε για το α΄ τρίμηνο, αίτηση για επόμενα τρίμηνα κατέθεσαν εκατόν δέκα έξι πολίτες από το Αρκαλοχώρι. Οι τριάντα επτά από αυτούς απορρίφθηκαν και έμειναν οι υπόλοιποι εβδομήντα εννέα όπου συνεχίζεται η επιδότηση. Σήμερα, λοιπόν, που μιλάμε εκτός από τους εκατόν έναν πολίτες οι οποίοι είχαν καταθέσει αίτηση και ακόμα περιμένουμε τα δικαιολογητικά τους για να συμπληρωθεί πλήρως ο φάκελος, υπάρχουν εβδομήντα τέσσερις εκκρεμότητες μόνο σε ό,τι έχει να κάνει με διάφορα τρίμηνα.

Όπως σας είπα, στόχος της υπηρεσίας είναι μέσα σε εκατό μέρες που είναι η διάρκεια του τριμήνου, αφότου κατατεθεί αίτημα για να υπάρξει επιδότηση για το τρίμηνο, να μπορούν να πληρώνονται οι πολίτες. Και νομίζω ότι θα το πετύχουμε, θα το καταφέρουμε αυτό.

Σε ό,τι έχει να κάνει τώρα, κύριε συνάδελφε, με τις καθυστερήσεις και αυτά τα οποία είπατε για την έκδοση αδειών επισκευής και ανακατασκευής, να μιλήσω αν μου επιτρέπετε, κύριε Πρόεδρε, με κάποια νούμερα πάλι γιατί είναι σημαντικό να ακούγονται τα νούμερα. Είχαν γίνει, όχι μέχρι σήμερα που σας είπα ότι κατατέθηκαν 460 αιτήσεις μέσα σε μία μέρα, μέχρι την περασμένη εβδομάδα 2.968 αιτήσεις για έκδοση αδειών επισκευής για τα κίτρινα κτίρια. Από αυτές είχε γίνει παραλαβή βλαβών για 1.750 κτίρια. Έχουν εκδοθεί 2.668 έγγραφα ελλείψεων γύρω από τους φακέλους και έχουν επιδοθεί 1.220 έντυπα πληρότητας.

Για να σας ενημερώσω το έντυπο πληρότητας είναι όταν καταθέτει ένας πολίτης τον φάκελό του, αποδέχεται ότι λείπουν κάποια από τα απαραίτητα δικαιολογητικά -και το αποδέχεται εκείνη τη στιγμή- που πρέπει να έχει για να είναι συμπληρωμένος ο φάκελος. Έχουν εκδοθεί, όπως σωστά είπατε, όχι 250 αλλά 280 άδειες. Και το ποσό που αντιστοιχεί σε αυτές είναι 5.450.000 ευρώ.

Έχουν γίνει πάρα πολλές ενημερώσεις και διαδικτυακές και δια ζώσης στους τοπικούς μηχανικούς ούτως ώστε να τελειώσουμε με αυτή τη διαδικασία και πλέον οι φάκελοι να είναι άρτιοι, κύριε συνάδελφε. Καταλαβαίνετε ότι αυτά τα χρήματα δεν είναι χρήματα δικά μας, ούτε χρήματα της Κυβέρνησης. Είναι χρήματα του ελληνικού λαού.

Άρα, αυτό το οποίο απαιτείται και οφείλουμε και πρέπει να κάνουμε είναι να αντιληφθούμε όλοι, δυστυχώς, οι ταλαιπωρημένοι αυτοί πολίτες, οι σεισμόπληκτοι πολίτες, οι μηχανικοί τους και οι υπηρεσίες ότι θα πρέπει να λειτουργήσουμε αρμονικά, να υπάρχουν πλήρεις φάκελοι, ούτως ώστε να μπορέσουν να τρέξουν αυτοματοποιημένα οι διαδικασίες και επιτέλους να μπορέσουν να έχουν τις άδειές τους.

Έχετε και ένα ακόμα δίκιο. Εγώ δεν είμαι εδώ να κρύβω την πραγματικότητα. Έχετε και ένα ακόμα δίκιο σε ό,τι έχει να κάνει με τις τράπεζες. Προσέξτε όμως, να ξεκαθαρίσουμε κάτι. Η πολιτεία, αυτή εδώ η Κυβέρνηση, η Κυβέρνηση της Νέας Δημοκρατίας, αποζημιώνει σε ένα ποσοστό 80% όλους αυτούς τους πολίτες οι οποίοι έχουν πέσει θύματα φυσικών καταστροφών σε ό,τι έχει να κάνει -ειδικά τους σεισμόπληκτους- με την επισκευή και την ανακατασκευή των κτιρίων τους. Καταλαβαίνετε ότι το ποσοστό 80% είναι ένα μεγάλο ποσοστό. Για το υπόλοιπο 20% βλέπουμε μία απροθυμία από τις τράπεζες, εκτός από μία τράπεζα -δεν χρειάζεται να πούμε εδώ- να δώσουν αυτά τα χαμηλότοκα δάνεια.

Είμαστε σε συζήτηση με το Υπουργείο Οικονομικών για να βρούμε τρόπους για να μπορέσουμε να τα αντιμετωπίσουμε. Αντιλαμβάνεστε όμως από αυτό καθαυτό το γεγονός ότι υπάρχει μία δυσχέρεια από πλευράς των τραπεζών για να μπορέσουν να ακολουθήσουν γύρω από τον δανεισμό των σεισμόπληκτων πολιτών. Δεν είναι αυτό το μεγάλο πρόβλημα γιατί σας λέω ότι ένα ποσοστό 80% το καλύπτει το κράτος, το καλύπτει η πολιτεία.

Το μεγάλο πρόβλημα, κύριε συνάδελφε, είναι ότι δυστυχώς δεν έχουμε άρτιους φακέλους ούτως ώστε να προχωρήσει η διαδικασία. Και για να μπορέσουμε να ξεφύγουμε, λοιπόν και να φύγουμε από τα κοντέινερ -που είναι επιλογή των περισσοτέρων γιατί η επιδότηση ενοικίου υπάρχει- για να ξεφύγουμε από τις επιδοτήσεις ενοικίου και για να βρει μια κανονικότητα και έναν ρυθμό το Αρκαλοχώρι, αυτό το οποίο πρέπει να γίνει είναι να τρέξουν οι μηχανικοί μαζί με την υπηρεσία, ούτως ώστε να προχωρήσουν οι διαδικασίες για τις άδειες.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 19.56΄ λύεται η συνεδρίαση για αύριο, ημέρα Τρίτη 8 Απριλίου 2025 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**